
În timpul unui raid de rutină al poliţiei, inspectorul Frank 
Frølich din Oslo îi salvează viaţa lui Elisabeth Faremo, o feme- 
ie de o frumuseţe stranie, cu o privire enigmatică, prinsă acci- 
dental într-un schimb de focuri. Câteva săptămâni mai târziu, 
cei doi se întâlnesc întâmplător — însă relaţia lor ulterioară 
nu mai e rodul coincidenţei. 

Când Frølich află că frumoasa misterioasă este sora unui 
infractor căutat de poliție, membru al unei bande de hoți, 
este deja prea târziu. 

Coborând în întunecata lume interlopă a metropolei norve- 
giene, dar și a propriului său suflet, Frglich începe o călătorie 
periculoasă. Suspendat din serviciu, îndrăgostit fără speranţă 
și căutând o fărâmă de adevăr în acest haos de promiscuitate 
și minciuni, el trebuie să afle dacă este manipulat... înainte ca 
viaţa lui să o ia pe o cale fără putinţă de întoarcere. 


«O rețea întortocheată de istorii din care nu lipsesc furturile 

de obiecte de artă, șantajul, sexul fierbinte și răsturnările de 

situaţie, toate acestea contribuind la o lectură pasionantă.» 
Publishers Weekly 

norvegieni de literatură polițistă. Seria care îi are ca prota- 
goniști pe cei doi detectivi, inspectorul-șef Gunnarstranda și 
asistentul său Frølich, este deja tradusă în zeci de ţări. A fost 
recompensat cu Riverton Prize și nominalizat la Glass Key 
Award, Brage Literary Prize și Martin Beck Award. 

Kjell Ola Dahl 


Al patrulea... 


Traducere de Maria Melania Goja 


„Se va găsi timp să ucizi şi să zămisleşti 

Timp pentru toate lucrările şi zilele mâinilor care 
Ridică şi lasă să cadă 

În farfuria ta o întrebare; 

Timp pentru mine şi timp pentru tine 

Și pentru o sută de nehotărâţi încă, 

Pentru o sută de viziuni şi reviziune adâncă, 
Inainte de ceaşca de ceai care vine, 


Prin sală trec femeile întruna, o, 
Vorbind de Michelangelo.” 


T.S. Eliot 
(din Cântecul de dragoste al lui J. Alfred Prufrock) ! 


1 Traducere de Aurel Covaci, din T.S. Eliot, Poeme, Ed. Albatros, 
Bucureşti, 1970. 

Cei doi bărbaţi se opriseră în faţa porţii. Era timpul să vadă 
ce-i cu ei. Frank Frølich sări peste ultimele două trepte, trecu de 
poartă pe lângă cei doi bărbaţi şi ieşi în stradă. Nu avură nicio 
reacţie. Se gândi: Trebuiau să fi reacţionat. De ce n-au făcut-o? 
Îşi îndesă mâinile adânc în buzunarele de la jachetă şi continuă 
să meargă cu privirea îndreptată în jos. În vitrina pescăriei, un 
bărbat azvârlea gheaţă cu lopata într-o cutie de polistiren. 
Aruncă repede o privire peste umăr. Niciunul dintre bărbaţi nu 
părea să observe. Încă se mai jucau cu mărgelele rozariilor. 
Unul dintre ei spuse ceva şi amândoi izbucniră în râs. 

Un suport ruginit de biciclete scârţâi. O femeie îşi împingea 
bicicleta în el. Trecu pe lângă cutiile cu legume expuse. 
Deschise uşa de la magazinul lui Badir. Clopoţelul de deasupra 
uşii scoase un clinchet. Uşa se închise în urma ei. 

Frank Frølich se simţi de parcă o jivină începu să-i roadă 
stomacul pe dinăuntru: un client în magazin? Of, asta nu trebuia 
nicidecum să se întâmple. 

Dintr-un salt, fu în stradă. O maşină frână brusc. Maşina din 
spatele acesteia claxonă şi aproape se ciocni de cealaltă. Frank 
Frølich fugi pe trotuar. Trecu pe lângă bicicletă, pe lângă cutiile 
cu ciuperci, struguri, salată şi ardei - intră în magazinul care 
avea un iz de pivniţă plină cu mere stricate combinat cu un 
miros greţos-dulceag de ulei. 

Femeia era singură în magazin. Avea un coş de cumpărături 
atârnat de braţ şi se plimba încet printre două rafturi cu 
mâncare. 

Nu se mai vedea nimeni. Nu stătea nimeni lângă casa de 
marcat. Draperia de la trecerea din spatele casei de marcat se 
mişca uşor. 

Femeia era mică de statură. Avea părul negru prins la spate. 
Era îmbrăcată în blugi şi o jachetă scurtă. Avea un rucsăcel 
atârnat pe umăr. Purta mănuşi negre şi ţinea o conservă în 
mână. Citea eticheta. 

Frank Frølich era la doi metri de ea când se întâmplă. Se 

uită în stânga. Prin vitrina magazinului văzu maşina poliţiei pe 
partea cealaltă a străzii. Incepuseră. Brusc se aruncă asupra ei 
şi se prăvăliră împreună la pământ. O fracțiune de secundă mai 
târziu se auzi un scârţâit de frâne. Bărbatul care sări peste 
tejghea era unul dintre cei doi cu mărgelele de rozariu. Acum 
ţinea o armă în mâini. Fu tras un foc. Se auzi un sunet de sticlă 
spartă. Standul pe care erau expuse ţigări şi tutun se răsturnă. 
Mai fu tras încă un foc. Şi apoi haos. Sirene. Voci care răcneau. 
Bocanci clămpănind. Zgomot de uşă şi geam sparte, cioburi 
împrăştiindu-se într-un şuvoi nesfârşit. Femeia stătea întinsă, 
nemişcată în spatele lui. Peste ei căzu o ploaie de pachete de 
țigări. Avea, probabil, în jur de treizeci de ani şi mirosea a 
parfum. Ochii ei albaştri licăreau ca safirele. Intr-un târziu, 
Frank Frølich reuşi să-şi smulgă privirea de la ei. Apoi îi 
descoperi mâinile. Fascinat, rămase locului, privindu-le muncind 
frenetic. Degete lungi, îmbrăcate în piele, mâini mici îndesând 
cu gesturi maşinale pachetele de ţigări în rucsacul care se 
desfăcuse în cădere. Apoi deveni conştient de liniştea din jur. 
Venea curent prin uşă şi prin geam. 

— Frølich? 

Vocea se auzea dintr-un megafon. 

— Aici! 

— Femeia e bine? 

— Da. E 

— Eşti poliţist, şopti femeia. Îşi drese vocea ca să vorbească. 

Frølich aprobă şi în cele din urmă îi dădu drumul. 

— Atunci n-ar fi o idee prea bună să şterpelesc ceva de pe 
aici, nu? 

Clătină din cap şi mai fascinat de cât de pricepute erau 
mâinile ei mici scoțând ţigările din rucsac. Se ridică în 
genunchi. 

Rămaseră acolo, uitându-se unul la altul. Era atrăgătoare, 
într-un fel cumva vulnerabil; gura ei avea ceva deosebit. 

— Iartă-mă, murmură el. Nu trebuia să se întâmple asta. Ar 
fi trebuit să te oprească cineva. Cu mult înainte să intri în 
magazin. 

Femeia continuă să se uite fix la el. 

— A fost o eroare pe undeva. 

Ea încuviinţă din cap. 

— Te simţi bine? 

Dădu iar din cap şi-şi puse mâinile în şold. Pentru că încă nu 

se uitase în jur, avu parte de o imagine de ansamblu a situaţiei. 
Auzi sunetul rece al cătuşelor prinse în jurul încheieturilor şi 
înjurăturile unuia dintre bărbaţii arestaţi. Aici am ajuns, gândi 
el. Mă bazez pe alții. 

— Poţi să-mi spui cum te cheamă? întrebă cu o voce lipsită 
de emotie. 

— Am greşit cu ceva? 

— Nu, dar ai fost aici. Acum eşti martor. 


Zilele de toamnă trecură. Orele se scurgeau într-o 
posomoreală cenuşie, iar timpul se cristaliza în muncă: furturi - 
mărunte şi însemnate, crime, sinucideri, jafuri şi violenţă 
domestică; viaţa de zi cu zi - o serie de incidente, dintre care 
unele îţi rămân în minte, dar majoritatea sunt repede date 
uitării. Conştiinţa ta e instruită să reprime. lţi doreşti din tot 
sufletul o vacanţă, două săptămâni vara, pe o insulă grecească 
sau, pe un termen mai scurt, un weekend prelungit pe un feribot 
în Danemarca. Să bei, să strigi, să râzi, să flirtezi cu o femeie 
care are exact râsul sănătos la care te aştepţi, privirea caldă şi 
crede că pantofii cu vârful ascuţit sunt absolut minunaţi. Dar 
până când se întâmplă asta: zile ca nişte diapozitive - imagini 
care pâlpâie câteva secunde înainte de a dispărea, unele mai 
uşor de reţinut decât altele, dar apoi dispar şi acelea. Nu că s-ar 
mai fi gândit la ea. Sau poate că da? Poate că îşi amintea din 
când în când de ochii albaştri ca safirele sau de trupul ei lipit de 
al lui - acolo, pe jos, în magazinul lui Badir. Sau de bărbatul 
care acum era încet şi sigur târât prin rechizitorii, pe cale să fie 
condamnat pentru furt de carne şi ţigări şi pentru opunere la 
arestare, comportament ameninţător, posesie ilegală de armă şi 
aşa mai departe. Care avea să intre în scurt timp în rândul celor 
care stau în aşteptarea unei celule pentru a-şi ispăşi pedeapsa. 
În ciuda acestor gânduri care-i treceau prin minte, Frank 
Frølich ştia destul de clar un singur lucru: că nu avea s-o mai 
vadă niciodată. 

S-a întâmplat într-o după-amiază ploioasă spre sfârşitul lui 
octombrie. Se lăsa întunericul; bătea un vânt rece pe Grensen, 
în centrul oraşului Oslo. Vântul se agăța de hainele oamenilor, 
reproducând picturile lui Munch: umbre de siluete, încercând să 
se adăpostească de ploaia puternică, strângându-se una în alta, 
folosindu-şi umbrelele pe post de scut sau - dacă nu aveau 
umbrelă - înfundându-şi mâinile în buzunar şi sărind prin ploaie 

în căutarea vreunei streşini sau marchize care să-i protejeze. 
Asfaltul ud fura ultimele raze de lumină şi apa care se prelingea 
printre şinele de tramvai reflecta strălucirea puternică a 
neoanelor. 

Frank Frølich terminase programul şi îi era foame. Aşa că se 
duse la Kafé Norrøna. Încăperea mirosea a ciocolată caldă cu 
frişcă. Imediat vru şi el una şi se aşeză la rând. În faţa casei de 
marcat, se răzgândi şi întrebă care e supa zilei. 

— Italienească. Minestrone. 

Doamna care servea făcea parte din categoria iritabilă, cu o 
expresie acră şi ținută strâmbă. 

Işi luă tava cu supă fierbinte, o chiflă şi un pahar de apă. 
Găsi un loc la fereastră, se lăsă pe scaun şi se uită afară, la 
oamenii care se grăbeau pe Grensen cu gulerele ridicate. O 
femeie îşi apăsa bărbia pe reverul jachetei ca s-o ţină închisă. 
Ploaia se înteţi. Luminile maşinilor şi ale neoanelor se 
desfăşurau peste zidurile caselor. Oamenii de pe stradă 
semănau cu nişte copii ghemuiţi, ascunzându-se de o voce 
tunătoare de undeva de sus. 

— Bună. 

Frank Frølich îşi puse lingura jos şi se întoarse. Chipul ei 
avea ceva cunoscut. În jur de treizeci de ani, se gândi. Avea 
părul negru, acoperit în parte de o căciulă de lână, aşezată ca o 
beretă. Avea tenul palid, buzele de un roşu-aprins şi 
sprâncenele ei erau în formă de unghi ascuţit, două V-uri 
întoarse în sus pe frunte. 

Elegantă, gândi. Íl frapa faptul că s-ar fi potrivit foarte bine 
într-un film mut alb-negru din anii patruzeci. Purta o fustă lungă 
de lână, strânsă pe corp şi o jachetă scurtă. Imbrăcămintea îi 
scotea în evidenţă silueta - şolduri, coapse şi umeri. 

— Torggata, spuse ea, înclinându-şi capul, devenind uşor 
nerăbdătoare din cauza lipsei lui de reacţie: Marlboro, Prince, 
țigări. 

Apoi îşi aminti: ochii şi în special gura. Care îi dădea un aer 
de vulnerabilitate. Dar ridurile fine din jurul gurii îi spuseră că e 
mai în vârstă decât crezuse la început. Instinctiv, îi căută 
albastrul ochilor, fără să-l poată găsi imediat. E din cauza 
luminii, se gândi, e din cauza luminii ăsteia puternice de neon, 
care estompează albastrul. Becurile din magazinul lui Badir 
trebuie să fi fost din acelea obişnuite. 

— M-ai lăsat să plec. 

Dintr-odată se simţi încurcat şi căută o cale de scăpare. Nu 
mai rămăsese mare lucru din supă şi plătise deja. Ceva din 
întâlnirea asta îl luase pe nepregătite; situaţia îi activase o 
senzaţie uitată undeva într-un sertăraş al creierului. Va trebui 
să-i respingă abordarea, dar şovăia. Stătea în picioare destul de 
aproape de el, uitându-se în ochii lui. Spuse: 

— Fireşte. Nu făcuseşi nimic rău. 

— Nu crezi că făcusem? 

— Poftim? 

— Am luat trei pachete de Marlboro şi un baton de Snickers. 

Îşi împinse castronul de supă din faţă. 

— Atunci eşti o hoaţă. 

— Ai văzut, nu-i aşa? 

— Ce să văd? 

Işi luă jacheta şi se bătu peste buzunar să verifice dacă 
portofelul e acolo. 

— M-ai văzut pe mine. 

Pentru o fracțiune de secundă, cuvintele îl neliniştiră. M-ai 
văzut pe mine. Ar fi putut să se exprime altfel, dar ăsta era un 
mesaj pe care nu avea cum să-l înţeleagă greşit. 

— Trebuie să plec, o anunţă. Toate cele bune... 

Se gândi. Numele ei. li spusese cum o cheamă. Şi se 
chinuise să ţină minte. În ultima clipă, numele ei îi ieşi la iveală 
din conştiinţă. Spuse: 

— ţi doresc o seară frumoasă, Elisabeth. 

Stătu nemişcat câteva clipe în timp ce uşa de sticlă se 
închidea în spatele lui. Vântul se mai îmblânzise puţin, dar încă 
ploua cu găleata. Incheindu-şi jacheta, se scutură ca şi cum ar fi 
vrut să scape de disconfortul pe care i-l crease întâmplarea. 
Făcu cei câţiva metri spre pasajul subteran cu pas iute. Aici, 
intră în transa lui obişnuită de metrou, acompaniat de mirosul 
de gunoi, aer refolosit, lână udă, toamnă şi gripă; femeile în 
vârstă îşi treceau degetele înmănuşate pe sub nas, bărbaţii îşi 
ridicau ochii spre Dumnezeu într-o rugă tăcută, să-i scutească 
de un alt acces de anghină, aici, în acest amalgam de umanitate, 
în care toată lumea e oarbă în faţa existenţei celorlalţi. Se 
strecură şi se sprijini de unul din pereţii de sticlă ai vagonului 
de metrou, atingând condensul de pe geam; doar ca să se 
trezească din transă când se închiseră uşile la Malerud şi 
creatura docilă din el se eliberă din colţul ei ca să se îndrepte 
spre uşi, pe măsură ce trenul frâna apropiindu-se de staţia 

Ryen. Uşile erau două buze metalice care se deschiseră, gata 
să-l scuipe afară. La înălţimea asta, ploaia se transformase în 
primele căderi de burniţă ale toamnei. Farurile maşinilor 
străluceau pe asfaltul şoselei de centură şi erau înghiţite de 
întuneric. Urcă dealul cu greutate, în timp ce maşinile se 
grăbeau să treacă. 

Ceva trebuie să-i fi reţinut atenţia, un sunet sau o umbră 
neobişnuită, în timp ce se apropia de intrarea din clădirea unde 
locuia. Se opri şi se întoarse. Felinarul de la benzinărie era chiar 
în spatele ei, scoţându-i în relief silueta în lumina galbenă. 
Stătea nemişcată. La fel şi el. Fiecare era atent la mişcările 
celuilalt. Avea mâinile adânc îndesate în buzunarele jachetei 
scurte şi expresia feţei în umbră. Părul i se revărsa pe umeri, cu 
lumina de la felinarul stradal ca o aură deasupra pălăriei de 
lână, jacheta strâmtă şi fusta care-i acoperea genunchii. 

Erau doar ei doi - în întuneric. Nimeni în preajmă. Zgomotul 
îndepărtat al traficului. Un felinar bâzâia. Păşi înspre ea cu 
pasul hotărât. Rămase nemişcată. Cobori pe şosea, merse în 
jurul ei, obligând-o să-l urmărească din priviri şi să se întoarcă 
spre lumină, ca să-i poată vedea faţa. Pe toată durata acestei 
mişcări de carusel, se uitau fix unul în ochii celuilalt. Detectă 
ceva în privirea ei: o forţă, ceva ce nu putea definit în cuvinte, 
ceva ce era greu de înfruntat fără a vorbi. 

— Mă urmăreşti? 

— Ai prefera să n-o fac? 

Răspunsul îi tăie răsuflarea, din nou. 

În cele din urmă, îşi cobori privirea. 

— M-ai văzut, spuse ea. 

Aceleaşi cuvinte, iarăşi. 

— Şi? spuse el. 

Stăteau aproape unul de celălalt. Mersese drept spre ea, dar 
nu se mişcase deloc. li simţea căldura respirației în obraz. 

Îi luă mâinile într-ale ei. 

Mintea îi îngheţă. Işi drese vocea, dar nu se mişcă. Avea 
pleoape grele şi gene lungi, întoarse. La capătul fiecărei gene se 
adunase o picătură minusculă de apă. Respirația îi izvora ca o 
ceaţă dintre buzele întredeschise, mângâind obrajii lui, înainte 
să se risipească. Frølich avea senzaţia că vorbele ei îi ating 
chipul. 

— Ce-ai spus? 

Doar atât reuşi să articuleze. Gura lui era doar la câţiva 

centimetri de a ei atunci când ea şopti încet: 

— Nu uit pe nimeni dacă te sărut. 

Apoi el îşi eliberă mâinile şi-i cuprinse faţa prelungă în 
palme. 


Înainte să plece, ea zăbovi multă vreme sub duş. El stătea 
întins pe spate în pat ascultând susurul apei. 

Când închise uşa de la intrare în urma ei, era patru 
dimineaţa. Apoi se ridică şi el şi merse la baie. Stătu cu fruntea 
lipită de faianţă în timp ce apa îi mângâia umerii. Avea mintea 
plină de orele care trecuseră. Felul în care trupul lui se ridicase 
peste al ei. Felul în care îi susţinuse privirea în timp ce el 
inspira şi apoi expira zgomotos, sacadat, iar şi iar. Broboanele 
de sudoare dintre sânii ei, reflectând mii de fațete. Felul în care 
sânii ei moi urcau şi coborau înainte s-o lase cu respiraţia tăiată. 
Dorinţa pură, sălbatică, flămândă - care lasă ruşine, avorturi, 
copii fără tată, HIV după ce se consumă. Încă îi mai simţea 
degetele înfipte în piele când îl prinsese cu putere de mijloc, 
zece unghii împungându-l. Ea mai voia, totuşi îşi ţinea 
răsuflarea, pentru că intuia dincolo de pleoapele lui 
numărătoarea inversă înainte de final. 

După aceea, singur, cu fruntea lipită de faianţă: Frank 
Fralich răsuceşte robinetul şi se lasă opărit de apa aproape 
fiartă - amintindu-şi de tatuajul straniu de pe coapsa ei în timp 
ce-l încălecase cu spatele. Nu se poate gândi la asta fără să se 
simtă din nou excitat, simțind nevoia s-o facă din nou, ştiind că 
dacă ar fi intrat în clipa aceea pe uşă, ar fi azvârlit-o pe gresia 
din baie sau acolo, pe birou, şi ar fi fost de neoprit. 


Astfel de gânduri sunt ca un virus. În cele din urmă dispar, 
dar asta cere ceva timp. Până la urmă, totul trece. Trei zile, 
poate patru, o săptămână - apoi gândurile îşi slăbesc 
strânsoarea. În cele din urmă, trupul îţi rămâne amorţit şi 
începe să funcţioneze normal, bucuros că s-a terminat. 

Trecură şase zile. Era iarăşi în formă. Dar apoi îi vibră 
telefonul mobil de pe birou. Un mesaj. Îl citi. Un singur cuvânt: 
Vino! Introduse automat numărul expeditorului, inițiind o 
căutare în agendă. Telefonul vibră din nou. Un alt mesaj. De 
data asta cu numele şi adresa expeditorului: Elisabeth Faremo. 

Frank Frølich se aşeză. Tot trupul îi ardea. Îşi ridică mâna. 
Nu-i tremura. Fără îndoială, femeia aceasta îi atinsese o coardă, 

îşi imaginase că nu are niciun simptom, că nu fusese afectat; 
presupunea că se împăcase cu intoxicația. Dar nu. Bum! Era 
febril. Nu era în stare să gândească. Un val de energie 
crescândă. Era încărcat. Din cauza unui singur cuvânt! 

Stătu o vreme uitându-se la micul telefon cu ecranul 
iluminat. Incepu să-i vibreze în mână. Suna. Acelaşi număr. 

— Bună, Elisabeth, spuse el, surprins de claritatea propriei 
voci. 

Două secunde de linişte. Suficient timp să gândească: Acum 
ştie că i-am căutat numărul de telefon. Ştie ce efect are asupra 
mea, ştie că poate răsuci un buton care să-mi crească 
temperatura la limita febrei, printr-un simplu mesaj. Dar apoi 
veni vocea caldă pe care n-o auzise de câteva zile. 

— Unde eşti? 

— La muncă. 

— Unde? 

— Sediul Poliţiei, Grønland. 

— Aha. _ 

Era rândul lui să spună ceva. lIşi drese vocea, dar abia 
apucase să tragă aer în piept, când ea îl întrerupse. 

— Nu ai pauză în curând? 

— Cât e ceasul? întrebă el, uitându-se la locul unde fusese 
ceasul, atârnat deasupra uşii, până în urmă cu câteva 
săptămâni. Acum erau doar două fire ieşite din perete. 

— Habar n-am. E în jur de prânz. 

— De unde să te iau? 

— Eşti cu maşina? 

— Da. 

— O să fiu în piaţa Lisa Kristoffersens, lângă Voldslgkka. 

— In zece minute. 

Nu putea gândi. Nu mai era loc în mintea lui pentru nimic 
altceva decât imagini: arcuirea spatelui ei, rotunjimea 
coapselor, părul negru revărsat pe pernă - privirea albastră de 
safir. 

Îşi luă jacheta şi plecă repede. În jos pe scări şi apoi în 
stradă. Porni maşina şi plecă. Nu-l mai interesa nimic altceva pe 
lumea asta, se concentra pur şi simplu să nu lovească pietonii. 
Acceleră. Pe când conducea pe Stavangergata, ea apăru de 
nicăieri şi veni păşind spre el pe trotuar. Odată cu ea, în maşină 
intră o mireasmă de toamnă târzie, parfum şi bomboane de tuse. 
Se aşeză fără să spună un cuvânt. 

Frank îşi fixă privirea pe oglinda laterală. Respirând normal, 
în ciuda parfumului ei. Se asigură în oglindă, rece, controlat. 
Aşteptă până când se făcu liber, apoi semnaliză şi plecă - 
conştient de privirea ei constantă, îndreptată spre profilul lui 
impasibil. Ea îşi dădu jos geaca de piele maro căptuşită. 

În cele din urmă, după ce trecură de intersecţia cu Nydalen, 
rupse tăcerea. 

— Nu te bucuri să mă vezi? 

O privi scurt, pe furiş. Era şireată ca o felină. Doi ochi 
albaştri imenşi, cu pupile mari, cu privire de pisică. Işi simţea 
pulsul crescând. li zvâcneau tâmplele. Dar îşi păstră masca. 

— Bineînţeles că mă bucur. 

— Nu spui nimic. 

Mâna ei, peste a lui, pe schimbătorul de viteze. Privi în jos 
spre mâna ei - degetele, apoi trase iar cu ochiul spre ea. 

— Bună. Mă bucur să te văd din nou. 

Cuvintele i se opriră în gât. Conducea spre Kjelsås, Brekke şi 
Maridalen. 

Ce fac? 

Buze atingându-i obrazul. Mâna care alunecase de pe mâna 
lui şi se strecurase sub jachetă. Era ca şi cum ar fi umplut un 
motor proaspăt reglat cu combustibil cu cifra octanică ridicată 
şi apăsase pe „Start”. Inima îi bătea atât de puternic şi de 
repede, că îi pulsa sângele în urechi. Copaci pe ambele părţi ale 
drumului, încetini şi intră într-o parcare, până la un crâng, 
departe de şosea. Opri. Scoase maşina din viteză şi lăsă motorul 
să meargă. În timp ce îi mai arunca o privire laterală furişă, îi 
acoperi buzele cu ale ei. 


Trecu o oră până când, într-un târziu, vorbi ea. 

— Ai putea să mă duci undeva? 

— Unde? 

— Blindern. 

— Ce faci acolo? 

Întrebare greşită. Ochii ei se îngustară. 

Atmosfera specială se risipi. 

Trase aer în piept şi se uită la copacii de afară - se adună, ca 
să se uite din nou la ea. Pumnalele din priviri se transformaseră 
într-o sclipire preocupată - îl privea dintr-o cameră secretă de 
unde nu voia să-i împărtăşească nimic. Vorbele, izvorâte de pe 
nişte buze reci, zâmbitoare. 

— Mă duc să-mi caut de lucru. 

Trase pe bordură şi o lăsă la Moltke Moes Vei. Rămase s-o 
privească. Un mic strat de zăpadă căzuse peste noapte; abia 
acum observă pentru prima dată. Zăpada se topise într-o zloată 
în care paşii ei lăsau urme. Femeia care până nu demult fusese 
una cu el era acum redusă la o siluetă subţire, ce-şi ridica 
picioarele ca o pisicuţă care nu vrea să se ude pe lăbuţe. Era 
posibil? Silueta asta mică şi aplecată, un simplu nimeni, 
îmbrăcat în bumbac, lână şi piele este ființa care are putere 
deplină asupra mea, care-mi face inima să bată atât de tare, că 
simt că-mi explodează pieptul? 

Fugi! Departe! Va fi o simplă amintire peste câteva 
săptămâni, proiectată în spaţiu. Dar în timp ce forma suplă 
dispărea în clădirea Niels Henrik Abel, opri motorul, deschise 
portiera şi cobori, începu să o urmărească. De ce fac asta? 
Pentru că vreau să ştiu mai multe despre ea. 

Mersese prin clădire până pe partea cealaltă. O urmărea la 
cincizeci de metri în spate. Un minitractor îi ieşi în cale pe 
pavajul acoperit de zăpadă. Se dădu într-o parte şi trecu pe 
lângă studenţii care stăteau de vorbă cu voci joase, în grupuri 
de câte doi-trei. Intră în clădirea Sophus Bugge. Se opri la o 
distanţă bună în spatele ei, observând-o prin geamurile înalte în 
timp ce dispărea în auditoriu. 

Dacă era studentă, ce studia? Intră în clădire prin uşile 
grele. 

Numele lui Reidun Vestli domina orarul. Ea era cea care 
ţinea cursul acum. Se aşeză şi luă un ziar pe care-l găsi pe 
acolo. Era chinuit de îndoială. Ce-ar face dacă ea ar ieşi acum şi 
l-ar vedea? 

Închise ochii. Am să-i spun direct. Am să-i spun că nu e 
destul să facem sex ocazional într-o maşină parcată - vreau să 
ştiu cine e, ce-i trece prin cap, de ce face ceea ce face... 

Dar tu, tu ştii de ce faci ceea ce faci? 

Frank Frølich stătu o vreme, uitându-se în gol la prima 
pagină a ziarului. Fotografia unei maşini de armată. Civili 
omorâţi. 

Un incident care reţinuse atenţia oamenilor din întreaga 
lume. Dagsavisen îi dăduse statut de ştire de primă pagină, 
crezând că lui o să-i pese, că o să fie atras să se cufunde în toată 
poliloghia pe care reuşiseră s-o născocească despre acest 
incident. Dar lui nu-i păsa. Nimic nu avea nici cea mai mică 

importanţă acum, nimic, cu excepţia lui Elisabeth, această - 
după părerea lui - femeie complet anonimă şi delicată, cu faţa 
palidă, buze roşii şi ochi de un albastru cum nu mai văzuse 
niciodată. Existenţa ei însemna ceva, însemna foarte mult. Nu 
avea nici cea mai mică idee de ce. Ştia doar că avea un efect 
asupra lui - fizic, dar şi mental, un efect care năştea în el o 
dorinţă despre care doar citise în cărţi, auzise despre ea, dar nu 
crezuse că poate exista - iar acum o spiona. 

O întâlnise de trei ori. 

Mesajul acela telefonic: Vino! Mintea i se goli dintr-odată de 
orice alte imagini în afară de cele ale trupului ei - buzele, ochii 
ei. 

Şi la mai puţin de jumătate de oră după aceea, erau 
încleştaţi într-o izbucnire de pasiune cum rareori mai 
experimentase până atunci. Cuvântul - ştia ce dezlănţuise? 
Făcea asta intenţionat? 

În sfârşit, uşa se deschise. O masă uniformă de studenţi se 
revărsă afară. Majoritatea purtau haine de stradă. Se uită la 
ceas. Era ora patru. Cursul se terminase. li tremura stomacul de 
emoție. Dacă mă vede? _ 

Acum ieşeau tot mai puţini studenţi. În curând, sala va fi 
goală. Trecuse pe lângă el? 

Frank Frølich se ridică încet. Păşi precaut spre uşă şi o 
deschise. 

Se afla în capătul de sus al auditoriului, în spatele şirurilor 
de scaune, uitându-se în jos, spre pupitru. Erau două persoane 
acolo. Elisabeth era una dintre ele. Cealaltă femeie îi vorbea cu 
o voce tandră. Avea în jur de cincizeci de ani, părul negru, cu un 
fel de tunsoare paj, şi purta o rochie lungă, neagră. Stăteau 
foarte aproape una de alta. Poate erau prietene foarte bune. 
Poate erau mamă şi fiică. Dar mamele nu-şi mângâie fiicele 
astfel. 

Fusese descoperit. Cele două femei îşi ridicară privirile spre 
el. Ambele foarte calme, ca şi cum aşteptau politicos ca el să se 
retragă. Căută ceva în ochii lui Elisabeth, dar nu găsi niciun 
semn de recunoaştere, niciun sentiment de vină sau de ruşine, 
nimic. 

Au stat aşa câteva secunde, trei perechi de ochi 
întâlnindu-se peste şiruri de scaune, până când el se dădu înapoi 
şi ieşi. 

Din când în când, încerca să se privească din afară. Să se 
concentreze pe subiect - care îi făceau obrajii să ardă de furie şi 
ruşine. Mintea îi era dominată de o singură dorinţă: să dea 
înapoi şi să şteargă tot, să scape de o asemenea condiţie jenantă 
şi abjectă. Deci Elisabeth era doar o studentă încurcată cu un 
lector - care mai era şi femeie pe deasupra. Frank Frølich se 
hotări: niciodată. Să nu se mai apropie de ea niciodată. 

Dar vocea raţională dinăuntrul lui protestă. De ce? Pentru că 
e periculoasă? Bisexuală? Misterioasă? Pentru că se prefăcuse 
că nu-l cunoaşte? Pentru că fusese umilit într-un asemenea hal? 

Nu, gândi vocea dispreţuitoare, ca să nu fie redusă la tăcere. 
Era furios pentru că îl pusese pe jar. Pentru că-l făcuse 
incapabil de acţiune şi slab - îl înmuiase. 

Când îl sună data următoare, nu răspunse. Stătu nemişcat cu 
telefonul în mână. Vibra de parcă o inimioară bătea înăuntru. 
Numele ei licărea pe ecran. Dar rămase neclintit. Il ignoră de 
fiecare dată. 

În curând, începu să-l sune acasă. 


Era o farsă. Fugea la telefon şi citea numele pe ecran. Nu 
răspundea dacă era ea. Nu atingea telefonul dacă era un număr 
anonim. Astfel stătea acasă într-o seară, târziu, lăsând telefonul 
să sune iar şi iar. Nu se ridică, pentru că suna ea. Atâta putere 
avea asupra lui - chiar şi când era singur, se lupta să-şi păstreze 
degajarea. 


* 


Trecu o săptămână. Frank Frølich simţea că febra aproape 
trecuse şi era pe drumul cel bun. Era joi după-amiază acum. 
Terminase munca, suportase călătoria cu metroul, care-i 
amorţea mintea ca de obicei, şi merse pe jos până la uşa din 
faţă. Una dintre doamnele mai în vârstă de la etajul al şaptelea 
se uita în cutia ei poştală de pe holul de intrare. Frølich era încă 
în starea de transă din metrou. Ţinu deschisă uşa liftului pentru 
femeia aplecată de spate, care nu era în niciun fel diferită de 
celelalte femei aplecate pe care le întâlnea ocazional în lift. 
Când se închise uşa, apăsă pe buton. Se uita în gol undeva în 
faţă, la becurile care arătau numărul etajului. 

leşi din lift. Auzi zgomotul de plecare al liftului urcând, în 
timp ce-şi dibuia cheile prin buzunare. 

Ingheţă. 

Un detaliu minuscul la uşa de intrare îl scoase din transă. 
Gaura cheii din uşă strălucea galben. De obicei era întunecată. 
Uitase să stingă lumina de pe hol azi-dimineaţă? 

Într-un final, strecură cheia în broască, ezită, apoi o răsuci. 
Uşa se deschise fără un sunet. Se strecură înăuntru. Închise uşa 
încet în urma lui. Îşi tinu răsuflarea. Lumina pe hol era ceva, dar 
uşa deschisă la camera de zi era altceva. 

Clipa asta avea să i se imprime în conştiinţă pentru toată 
viaţa. 

Era cineva în apartament. 

Stătu nemişcat, mintea îi lucra febril, în timp ce trupul îi 
amorţea încet, i se usca gura şi îşi simţea mâinile inerte. Fără să 
se gândească la ce face, alunecă fără zgomot spre uşa de la 
camera de zi. Işi pierduse controlul. Parcă s-ar fi privit din 
afară: se văzu ridicând o mână şi aşezând-o precaut pe mâner, 
apoi împingând uşa la o parte. 

Trase adânc aer în piept. Trupul, încă amortit, ca după şoc. 

Stătea cu spatele la el. Pe jos. Dezbrăcată, purtând doar o 
lenjerie turcoaz. Cu spatele delicat aplecat înainte. Două semne 
din naştere proeminente pe coloană. De la distanţă, tatuajul ei 
arăta ca o trăsătură alungită, neagră, de condei. Stătea cu 
picioarele încrucişate în faţa casetofonului şi a unităţii stereo. 
Nu-l auzea. Avea căştile lui noi pe urechi. Muzica din cameră 
suna ca vântul foşnind prin frunze uscate. Părea foarte familiară 
cu locul. Pătrunsese nepoftită în spaţiul lui şi apoi se închisese 
în lumea ei. CD-uri şi LP-uri erau împrăştiate pe jos. 

Emoţiile îi puseseră un nod în stomac: tensiune, furie, 
curiozitate, îşi făcuse drum cu forţa în apartamentul lui - mintea 
i-o luase la goană. Una era intruziunea fizică - partea practică, 
faptul că „chiar o făcuse”. Cealaltă era intruziunea mentală, 
forţându-şi intrarea în cel mai ascuns sanctuar al lui, căminul lui 
- şi făcând asta pur şi simplu, fără să-l întrebe, uzurpându-i 
drepturile. Nu era în stare să rupă vraja. Un val nestăpânit de 
emoţii îl subjugă. Poate din cauza curentului de la uşă, poate o 
licărire în geamul bufetului, dar tresări dintr-odată, îşi smulse 
căştile şi sări în sus. 

— Dumnezeule, ce m-ai speriat! 

În clipa următoare fu lângă el. 

— Bună. 

— Bună. 

Îşi ridică privirea, simţindu-i surescitarea, izvorul de 
sentimente contradictorii ce-l asaltaseră. 

— Nu te bucuri nici măcar... puţin? 

— Cum ai intrat? 

— Am împrumutat o cheie. 

— Ai împrumutat o cheie? 

— Ultima dată când am fost aici. 

— Deci, eşti o hoaţă? 

Ecoul unei conversații anterioare. Complet netulburată, se 
uită în ochii lui şi-i spuse: 

— Ştiai, nu-i aşa? 

La început provocator, dar apoi îşi cobori privirea - de parcă 
i-ar fi fost ruşine. 

De parcă, îşi repetă în gând. De parcă! 

— Am împrumutat-o. Din bolul din bucătărie. 

— Ai împrumutat cheia? 

— Te deranjează? 

— Ai luat cheia din bucătărie de la mine data trecută când ai 
fost aici - fără să-mi spui? 

— Eşti supărat. 

— Nici pe departe. 

— Nu-ţi place genul ăsta de surpriză? 

— Nu sunt sigur că „place” e cuvântul potrivit. 

— Am fost bine intenţionată, totuşi. 

— De ce n-ai mai multe haine pe tine? 

Vocea ei se întunecă. 

— Ca să mă poţi vedea mai bine. 

Scoase un chicotit când el nu-i răspunse. Era o 
vulnerabilitate inerentă în stânjeneala ei. Dar simţi că el o 
observase şi înveli goliciunea asta mentală într-o îmbrăţişare 
mai strânsă, adăugând grăbit: 

— Nu, nu pentru asta. Am făcut un duş. Mi-era tare frig. 

Îl trase înspre ea şi se crispa uşor când îi simţi împotrivirea. 

— Ştiu că am greşit. Să împrumut cheia fără să întreb. Imi 
pare rău. 

li dădu drumul şi se plimbă prin cameră, spre bucătărie. 
Haina ei era pe scaun, sub geam. Se aplecă s-o ia, ţinându-şi 
picioarele drepte - o imagine vie dintr-o revistă glossy pentru 
bărbaţi. Căută prin buzunare şi îi arătă cheia, scuturându-şi pe 


20 


spate părul negru. Perla din buric sclipi, apoi ajunse iar aproape 
de el. 

— Promit că nu mai fac. 

Merse în bucătărie. Auzi clinchetul cheii peste monedele 
străine şi mărunţişurile din bol. Se îndreptă, îşi sprijini capul de 
rama uşii şi îl studie. Simţi nevoia să înghită. Când se mişcă 
înspre el, arăta de parcă ar fi păşit pe un podium, un pas 
înaintea celuilalt. Se uită în ochii lui tot drumul. Buzele ei 
spuseră: 

— M-am gândit că o să fii încântat. Poate pentru că şi mie 
îmi plac surprizele. Mâna ei îl atinse şi îşi ridică ochii spre el. 

— Eşti încântat. Trupul tău e încântat. 

— Dar cum ai reuşit să găseşti cheia potrivită? 

Îi slăbi cureaua, îi scoase cămaşa, degetele ei desfăcură 
nasturele de la pantalon. Degete răcoroase alunecându-i pe 
burtă în jos. 

—De ce trebuie să vorbeşti mereu despre lucruri 
plicticoase, domnule Morocănos? 

Cedă şi o sărută. 

— E mentorul meu, spuse ea simplu. 

— Cine e ce? 

— Reidun, lectorul de la Universitatea Blindern, e mentorul 
meu. 

— Acum tu eşti cea care vorbeşte despre lucruri plicticoase. 
Oricum, păreaţi total cufundate una într-alta. 

— Este. 

— Este ce? 

— E îndrăgostită de mine. Ezită şi apoi se uită spre el. Şi nici 
tu, nici eu nu putem face nimic în legătură cu asta, aşa-i? 

Nu spuse nimic. i 

— Trebuia s-o ascult. Imi spunea ceva important. Oricum, 
n-a fost prea frumos din partea ta să mă urmăreşti, nu-i aşa? 

Îşi ţinu gura. Nu era sigur dacă era frumos sau nu. Tot 
sângele din corp curgea înspre mâna ei răcoroasă. Buzele i se 
arcuiră într-un zâmbet şi erecţia îi crescu. Un zâmbet cu ochii 
închişi; o parte din fardul de pe pleoape i se uscase, 
adunându-se în cute. 

Se lăsă într-un genunchi. El îşi închise ochii şi trase adânc 
aer în piept. Îşi trecu degetele prin părul ei. Ea îşi ridică 
privirea. Sunetul foşnitor al căştilor de pe jos reveni. O întrebă: 

— Vrei să mergem în dormitor? 

— Ți-e teamă că ne vede cineva? 

— Te vreau toată. 

O ridică, îi purtă trupul suplu, uşor ca fulgul, o aruncă pe pat 
în timp ce râdea, îi smulse lenjeria de corp şi o apucă de glezne. 
Inelul de aur de pe degetul ei mare străluci în lumina soarelui 
de după-amiază ce pătrundea prin fereastră. O tinu strâns. Íi 
plăcea să fie strânsă tare în braţe. 


În noaptea aceea o urmări. Era aproape ora trei când se 
strecură afară. Îi dădu avans trei minute înainte să se furişeze 
după ea. Avea creierul răvăşit. O parte din conştiinţa lui se 
întindea ca o pisică la soare, amintindu-şi cum ea luase ce-i 
trebuie, dar îi şi dăduse atât de mult înapoi. O altă parte a 
creierului său stătea după un tufiş suspicios, gelos, temându-se 
că reprezentaţia fusese o decepţie. Asta îl scoase afară, în ploaia 
rece de toamnă, care-l făcu să se furişeze pe străzi, la câteva 
sute de metri în spatele ei, ascunzându-se în întuneric. Faci asta 
pentru că ea avea deja un plan secret să intre la tine în 
apartament, de prima dată când a venit acolo. A furat o cheie. A 
luat cheia, fir-ar să fie! Şi intră la tine - de parcă ar locui acolo. 
Vorbeşte codificat, nu spune niciodată nimic despre ea, nu 
spune cu ce se ocupă şi evită să fie sinceră, chiar şi atunci când 
o întrebi direct. Minimalizează relaţia ei cu lectorul şi 
inventează un pretext oarecare. E plină de minciuni! 

Mergea în faţa lui legănat, cu paşi mari. Dintr-odată simţi o 
vibraţie în buzunar. Telefonul mobil. Îl scoase şi se uită la 
ecranul luminos, încercând să stea în umbra copacilor care-l 
ascundeau de lumina felinarelor. Citi: Bună, Frank, mulţumesc 
pentru o seară minunată. Vise plăcute. Te sărut. Elisabeth. Se 
opri, involuntar, îi observă spatele subţire, mult în faţa lui. De la 
distanţă, părea atât de delicată, atât de bine intenţionată. Ce 
fac? Urmăresc o femeie care mi-a dăruit noaptea vieţii mele. Ştii 
unde locuieşte. Merge spre casă. 

Stând acolo în ploaia care picura, cu mobilul în mână, îşi 
veni în fire. Se uită în sus. Dispăruse. Alergă în jos pe 
Ryenbergveien. La capătul străzii îi zări silueta din nou. Un taxi 
cu o lumină aprinsă pe capotă trecu pe lângă el. IÎncetini, dar 
trecu mai departe pe lângă ea, pentru că nu făcuse niciun gest 
să-l oprească. Aşadar, spunea adevărul. Simţise nevoia să se 
plimbe, nu să ajungă repede acasă. 

Fu luat prin surprindere când văzu complexul de 

apartamente unde locuia. Chiar şi mai surprins când citi numele 
de la interfon. Era uluit. Elisabeth şi Jonny Faremo. 


3 


Era într-o nouă fază de convalescenţă. 

Prima zi: febră. 

A doua zi: febră. 

A treia zi, 07:30 - 12:00: fără febră; perspectivele de 
însănătoşire sunt bune. 

12:03: SMS: Vino! 

12:03: Febra revine! 

12:06: Sună mobilul. E numărul ei. 

Il lăsă să sune. Stătea la coada de la cantină cu telefonul 
sunându-i în mână. Oamenii se întorceau să se uite la el. Le 
ignoră privirile. Transpira. Îşi încleştă pumnii şi se uită în altă 
parte. Restul zilei trecu ca prin ceaţă. 

În a patra zi, primul lucru pe care-l făcu a fost să verifice 
cazierele. Căutarea se finaliza cu o mare lovitură: Jonny Faremo. 
Istoric: trei condamnări pentru V.C.G. (vătămare corporală 
gravă) şi una pentru jaf armat, una pentru spargerea de maşini 
şi furt. Durată totală în spatele gratiilor: treizeci şi opt de luni 
pentru o condamnare de cinci ani. Trecuse prin închisorile Ila, 
Sarpsborg şi Mysen. 

Transpiraţia îi curgea pe spate. Clipi de două ori, dar reuşi 
să se adune ca să tipărească pagina. Apoi o nouă căutare: 
Elisabeth Faremo, nicio infracţiune. Un cazier nepătat. 

Dar dacă Elisabeth era măritată cu Jonny Faremo, putea să-i 
fi luat numele după căsătorie. Poate era înregistrată sub un alt 
nume. r 

I se făcu greață. li vedea faţa înaintea lui. Nu, nu faţa, doar 
trupul. Mâna apucând-o strâns de gleznă, picioarele şi 
contururile feţei ei pe patul în care stăteau întinşi. Clipi din nou. 
In ce s-a băgat? 

Uşa se deschise. Yttergjerde intră în încăpere. Yttergjerde 
cu buza lui de snus - priza de tutun de sub buza superioară îl 
făcea să arate ca un iepure uriaş cu un şir de dinţi deformaţi - 
neras, dar cu ţeasta rasă. 

Yttergjerde: 

— Salutare! 

Frølich simţi cum capul său se înclină drept răspuns. Nu 
avea chef de vorbă acum, nu avea chef să râdă forţat la glumele 
nesărate ale lui Yttergjerde, la bancurile porcoase sau la 
poveştile despre aventurile lui amoroase. 

Mirosul de colonie bărbătească umplu camera. Yttergjerde 
mirosea întotdeauna ca guma de mestecat. Frølich nu ştia cum 
de omul ăsta îl putea suferi. 

— Păi, eu niciodată. 

Ridică privirea. Yttergjerde stătea în faţa imprimantei. Ţinea 
în mână foaia tipărită despre Jonny Faremo. Frølich simţi cum îl 
trece iar transpiraţia - prin tot corpul, de data asta. Clipi. Avea 
ochii uscați, complet uscați. li venea să vomite. 

— İl ştiu pe ăsta, murmură Yttergjerde. 

— Pe care îl ştii? 

— Faremo, Jonny. Ce-a mai făcut de data asta? 

Frølich tuşi. 

— Verific doar nişte nume. Să auzim. 

— Ce să auzi? 

— Ce ştii despre Jonny Faremo. Pentru mine, e doar un 
macho cu şapcă şi ochelari de soare. 

— Păi sunt trei în gaşcă. Jaf armat, indivizi de acelaşi soi ca 
în mafia Stavanger - stil comando, arme automate, cagule şi 
salopete, îmi amintesc o operaţiune cu o dubiţă blindată, acum 
cinci-şase ani. Aici scrie că dubiţa a mers din Østfold în Oslo. E 
o adevărată pacoste. Mai întâi loveşte, apoi pune întrebările. 
Sunt unul dintre puţinii care au avut plăcerea să-l pocnească de 
câteva ori în faţă. Eram în echipa care i-a arestat când au jefuit 
dubiţa blindată. 

— Şi-a făcut porţia cu mult timp în urmă. Mai ştii şi altceva? 

Yttergjerde se întoarse cu faţa la el. 

Frølich continuă repede: 

— Ştiu că locuieşte într-o zonă destul de  fiţoasă. 
Apartamente terasate pe Ekeberg Ridge. 

— Ştii cum e. Indivizii ăştia conduc maşini rapide şi beau 
Hennessy când nu sunt înăuntru, de-aia sfârşesc acolo. 

— Deci apartamentul e doar de faţadă? 

— Nu, cred că l-au moştenit. Casa e a lor. Imi amintesc că la 
vremea aceea era un fapt incontestabil - în timpul procesului. 

— Ei au moştenit? Cine sunt ei? 

— El şi cu sora lui. Locuieşte cu sora lui. Cel puţin locuia - 
pe vremea aia. 

Ura! Nu e măritată! E fratele ei! 

Frølich, cu faţa inexpresivă: 

— Şi ea? 

— Ea? 

— E şi ea implicată? 

— Nu cred. Pare mai degrabă ca o mamă, de fapt. Cu toate 
că e mai mică. Dar nu ştiu. Acolo unde e rahat, de obicei e mult 
mai mult în care să te bălăceşti, aşa cum spunea unchiul meu. 
Era fermier. 

Mult mai mult să te bălăceşti. Clipi. 

— Ce vrei să spui „ca o mamă”? 

Yttergjerde clătină din cap şi apoi ridică din umeri. 

— Am zis şi io aşa. Habar n-am. De ce eşti aşa de curios? 

— Hmm? 

Simţea cum îl trece iar transpiraţia. 

— Faremo, spuse Yttergjerde nerăbdător. De ce eşti aşa de 
curios în legătură cu Faremo? 

— Un pont. Cineva mi-a spus să iau în considerare numele 
lui. 

Yttergjerde se întoarse, cu sprâncenele ridicate. Mâinile lui 
puternice desfăcură dopul de la o sticlă de Cola. 

Frølich clipi. Pune capăt conversatiei înainte să înceapă să 
pută până în cerurile sfinte! 

Yttergjerde, gânditor, cu urechile ciulite. 

— Un pont? 

— Las-o moartă. Aveam doar nevoie să ştiu despre cine 
vorbeşti. Şi cum merge treaba altfel? Tot cu drăguţa taiwaneză 
cu care vorbeai? 

— Domnii preferă blondele! 

— Deci a terminat-o? 

Yttergjerde îşi folosi degetul arătător să râcâie jos priza de 
tutun. Rânji, arătându-şi dinţii plini de pete maronii. 

— Hei, la secţie, eu sunt cel care termină relaţiile! 

Frank Frølich se duse la toaletă să fie singur şi să 
gândească. Era alarmat de propria sa reacţie, de bucuria fără 
limite pe care a simţit-o când a aflat că Elisabeth e sora lui 
Jonny Faremo, şi nu soţia lui. Dar faptul că fratele ei era un 
criminal reprezenta o problemă. Cum ar fi fost cel mai potrivit 
să se comporte? j 

Îşi privi imaginea reflectată în oglindă. Îşi spuse cu voce 
tare: Cel mai potrivit lucru e s-o confrunți, s-o faci să vorbească 

despre fratele ei. Nu, trebuie să tai legătura. 

Se aşeză pe toaletă şi-şi roase pumnii. Care e cel mai potrivit 
lucru? Să rup orice contact prin telefon? Să bâigui: Știi că nu 
pot să am o relaţie cu sora unui infractor! Numai ca să primeşti 
răspunsul evident: Frank, cine te interesează, eu sau fratele 
meu? 

Îşi trecu dosul mâinii peste frunte. Era chiar atât de 
neobişnuit? Cu siguranţă au mai fost şi alţii în situaţia asta. 
Încercă să se consoleze căutând exemple. Şeful de la Fisc 
descoperă într-o zi că soţia lui falsifica bonuri de taxi şi le 
deducea din impozit. Nu. Irelevant. Asta era legată de relaţii. 
Există membri de partid socialist care se culcă cu membri de 
dreapta şi viceversa. Ofiţeri de închisoare femei care încep 
relaţii cu deţinuţii. 

Această ultimă analogie îl face şi mai mult să transpire. 

Un preot, care e împotriva femeilor preotese, curtează o 
preoteasă. Un militant neonazist intră într-un alt bar din 
greşeală şi-şi dă seama că e homosexual. Exemple prosteşti. 
Foloseşte-ţi creierul! Preşedintele unui partid local extremist de 
dreapta află că fiică-sa s-a logodit cu un negru, care, de fapt, e 
un tip extraordinar. 

Frank Frølich clătină din cap. De-asta devin îngrijorat? 
Pentru că de data asta e vorba de mine? Oare asta e panică 
născută din paranoia mea, sau faptul că fratele ei a fost la 
închisoare e adevărata problemă? 

Îşi imagină conversaţia din nou: Trebuie să înţelegi, 
Elisabeth. Sunt polițist! Fratele tău face parte din lumea 
interlopă. Ăştia nu sunt oameni care sunt deschişi la flecăreala 
obişnuită despre servicii de protecţie personalizate şi noi 
începuturi în viaţă cu trandafiri şi viori. Jonny şi amicii lui sunt 
criminali versati. Vorbim de crimă organizată aici! 

Clătină iarăşi din cap. De parcă ea n-ar şti deja toate 
lucrurile astea! 

Păi, da, dar nu e ăsta miezul problemei? 

Da, problema e că ea şi-a ţinut gura. Ştie că sunt poliţist, a 
ştiut asta dintotdeauna. Prima dată ne-am cunoscut tocmai 
pentru că sunt poliţist. Aşa că ar fi trebuit să spună ceva despre 
fratele ei, demult! 

Adevărul crud al acestei concluzii îl descurajă la început. 
După aceea, se simţi ca atunci când ieşi din apă după ce ţi-ai 
ţinut îndelung respiraţia. Concluzia va fi poziţia lui. li ascunsese 

adevărul, îl manipulase, trecuse lucrurile sub tăcere, se jucase 
cu el. 

Imediat luă o decizie. 

Se spălă pe faţă cu apă rece, curată, se şterse cu un şervet 
de hârtie şi se întoarse în birou. 

Gunnarstranda ajunsese. li spuse: 

— Arăţi cam palid, Frølich. Obosit? 

Frølich îşi luă jacheta, o aruncă pe umăr şi porni spre uşă. 

— Nu, doar sătul al naibii de atâta muncă de birou. 

Gunnarstranda îl cercetă peste ochelari. 

— Ia-o mai uşor. Azi, mâine e Crăciunul. lar în noaptea de 
Ajun, pot să jur că vreun puşti gelos o să-şi ceară răzbunarea 
criminală pentru că a fost încornorat. 

Râsul şuierător al lui Gunnarstranda îl urmă pe coridor. 


Când sună data următoare, îi răspunse la telefon. Toată 
stinghereala îi fu risipită pe loc de vocea ei caldă, voalată. 

Voia să meargă la cinema. 

Fu de acord. 

Se întâlniră în faţa cinematografului Saga. Mai întâi, 
merseră la Burger King. El îşi luă un hamburger cu şuncă, iar ea 
îşi luă un milkshake. Un milkshake cu vanilie. 

— Eu mănânc hamburgeri numai la McDonald's, spuse ea 
când se aşezară la geamul care dădea în stradă. Aproape că nu 
erau deloc clienţi la etajul întâi. În afară de un tată cu două fiice 
care făceau mizerie şi îşi întindeau ketchup peste tot pe haine. 

— Vrei mai bine să mergem la McDonald's? 

— Nu. Acum vreau să beau un milkshake. Când vii să mă 
vizitezi, o să-ţi fac un milkshake cu banane. O să-ţi placă. 

— Te-ai gândit să mă inviţi la tine acasă? 

Ea, ridicându-şi privirea: 

— De ce nu? 

— Da, chiar, de ce nu? 

Linişte - o linişte stingheră. Şi apoi, de parcă ar fi citit ceva 
în expresia de pe figura lui, de parcă s-ar fi stins o lumină 
undeva: 

— Ce s-a întâmplat? 

— Hmm? 

— Îmi dau seama că s-a întâmplat ceva. Spune-mi despre ce 
e vorba. 

Mai luă o îmbucătură. Hamburgerul avea gust de carton. 

Dar e mai bine să-ţi îndeşi carton în gură decât să-ţi sară 
muştarul. În afară de asta, nu ştia cum să se exprime. I se făcu 
imediat foarte cald şi fu cuprins de neastâmpăr. Nu-i plăcea 
locul: mirosul greu de ulei prăjit, aerul sufocant, pereţii reci şi 
lumina puternică ce dădea pielii o nuanţă palidă, nesănătoasă şi 
uniformiza culoarea ochilor. 

— Trebuie să vorbesc ceva cu tine, spuse el repede. 

— Aşteaptă, zise ea. 

— Bine, încuviinţă el. N 

— În primul rând, am şi eu ceva să-ți spun. În legătură cu 
fratele meu. i 

Îşi tinu răsuflarea. Imi poate citi gândurile? 

— Fratele meu, Jonny. El... 

Rămase pe gânduri jucându-se nervoasă cu şerveţelul. 

— Ce-i cu fratele tău? îşi auzi propria voce în timp ce ea-şi 
muşca buza de jos. 

— Locuim împreună. 

— Şi? 

Rupse şerveţelul încet în două. 

— Jonny a... a fost închis. 

Acum se uita ţintă la el. Frank îi susţinu privirea. Toxina 
dispăruse; narcoza care îl făcuse să simtă că se poartă stângaci 
în prezenţa ei, incapabil de acţiune într-o lume amorţită de 
bumbac şi lână, se ştersese. Îşi simţea trupul de parcă fusese 
eliberat dintr-un cocon. Dăduse jos o haină strâmtă, incomodă, 
jegoasă. Respira mai uşor, inima nu-i mai bătea ca o tobă, 
urechile nu-i mai pulsau fierbinţi. Persoana de pe partea opusă a 
mesei era o creatură fragilă, cu buze uscate, ai cărei ochi de 
culoarea safirului îl ocoleau, aşa cum fac prizonierii care-şi 
coboară privirea, în timp ce caută frenetic fragmente dintr-o 
poveste pe care trebuie s-o fabrice pe loc, având buzele uscate, 
cu franjuri minusculi de piele atârnând şi care-l ustură, dar 
totuşi simte nevoia să şi le umezească. 

Asta aştept. Să-şi umezească buzele şi să-mi servească prima 
minciună. Ce se întâmplă în capul ei? 

— Jonny a fost dintotdeauna puţin sălbatic şi nebun, dar 
numai pe el îl am. E cu patru ani mai mare decât mine şi e 
singurul frate pe care-l am. Fratele meu mai mare e... cum să 
spun? E punctul fix din universul meu. Dar tu eşti poliţist. Imi 
dau seama că trebuie să-ţi spun că a fost la puşcărie. A făcut 
mai mult de trei ani la un loc. Jonny poate să meargă pe stradă 

şi să fie atacat oricând de bărbaţi îmbrăcaţi în haine obişnuite, 
numai pentru că e Jonny - o veche cunoştinţă a poliţiei, aşa cum 
se spune la televizor. Dar asta nu schimbă faptul că e fratele 
meu, înţelegi? Nu pot să-mi iubesc fratele mai puţin pentru că a 
fost la închisoare. E singura familie pe care o am. Am fost mereu 
noi doi. Înţelegi asta? 

— Elisabeth, ce tot încerci să-mi spui? 

Uită-te în sus. Lasă-mă să te văd. 

— Incerc să-ţi spun că s-ar putea să nu-ţi placă de fratele 
meu. Dar asta nu înseamnă că am mai puţine sentimente pentru 
tine. Faptul că eşti poliţist nu trebuie să schimbe lucrurile. 
Jonny îşi caută o slujbă nouă. Încearcă să se reabiliteze. 

— Jonny ştie despre mine? 

— Hmm? _ 

Nu ştie ce să spună. Încearcă să câştige timp. 

Un zgomot risipi tensiunea şi le dădu ceva răgaz. 

Paşi tropăiră pe scara în formă de spirală de lângă peretele 
opus. Cineva urca. Era cineva cunoscut: Lena Stigersand, o 
colegă de la poliţie. Lena şi iubitul ei rasist urcau scările, fiecare 
cu câte o tavă cu mâncare. Scara era la cinci metri. În curând, 
Lena avea să fie la acelaşi nivel şi cu faţa spre ei. O să-l vadă cu 
Elisabeth. 

— Fratele tău ştie despre noi? 

— Nu cred că ştie. 

În clipa aceea Lena se întoarse să caute un loc unde să stea. 
Mai erau câteva secunde înainte să-l zărească pe Frank Frølich, 
în oraş, la masă cu o prietenă nouă; mai erau câteva secunde 
până când zvonurile despre el vor fi împrăştiate. 

Elisabeth zâmbi dezarmant. 

Pentru că se abţinu să-i răspundă cu un zâmbet, deveni 
serioasă şi se uită în jos. Degete jucându-se. 

— Contează? 

— Ce să conteze? 

— Despre Jonny. Contează? 

Lena Stigersand strigă: 

— Salut, Frank! 

S-a terminat jocul. 

Frølich se uită spre ea şi se prefăcu surprins: 

— Salut, Lena! 

Elisabeth rămase tăcută. 

Lena Stigersand veni spre el cu un zâmbet, însoţită de 

idiotul ei de poliţist sub acoperire, care sigur ştia de Jonny 
Faremo şi probabil ştia şi că Jonny avea o soră. Acum aşteptau 
amândoi, lângă masa unde stătea el cu Elisabeth, care se 
concentra pe milkshake şi pe paiul din el. 

Frølich îşi drese glasul. 

— Lena, ea e Elisabeth. 

Îi învălui pe toţi atmosfera uşor rezervată care se creează 
atunci când faci schimb de nume. 

Zâmbind, Lena spuse: 

— Ne-am mai întâlnit, Elisabeth. 

— Ah, da? replică Elisabeth, nedumerită. 

Frølich îţi aminti înainte ca Lena să apuce să spună ceva. 
Aşa că interveni şi-i spuse el. 

— In Torggata, magazinul lui Badir. Lena conducea 
operaţiunea. Faţa lui Elisabeth se deschise într-un zâmbet. 

— Acolo ne-am întâlnit prima dată, eu şi Frank. 

Faţa Lenei Stigersand era ca o sticlă transparentă. Vedea 
cum se fac legăturile în mintea ei. Privirea pe care i-o aruncă. 
Detectivul, ofiţerul de poliţie care făcea conexiuni, nu prietena 
drăguță care se întâlneşte cu un bun coleg în oraş. 

Lena şi partenerul ei se duseră la altă masă şi ieşiră din raza 
lor auditivă. Işi hârşâiau scaunele în capătul celălalt al încăperii. 
Frank Frølich împinse deoparte hamburgerul mâncat pe 
jumătate. Nu era în stare să se gândească la mâncare. 

— Elisabeth... 

— Da? 

— Te-am întrebat dacă fratele tău ştie despre noi. 

— Nu ştiu. 

Trase adânc aer în piept. 

— Dacă i-ai spus despre mine, ştie. 

— Nu cred că ştie despre tine. 

— Nu i-ai spus fratelui tău niciun cuvânt despre mine? 

— Stai liniştit. Calmează-te! 

Elisabeth avea acum lacrimi în ochi. 

— Tu eşti cea care mă interesează, spuse Frølich pe un ton 
liniştitor. Nu mi-am propus niciodată să încep o relaţie cu 
fratele tău. 

Faţa ei, toată un zâmbet şi ochi sclipitori, din nou. Dar de ce 
era uşurată? Reflectă şi găsi răspunsul: era uşurată pentru că se 
încheiase conversaţia. 

Frølich era la serviciu, stând la biroul lui. Se apucă de 
treabă. Până acum fusese absent, cu mintea în altă parte - cu 
ea. 

Se mai apucă o dată de treabă când Yttergjerde repetă: 

— Mai departe, Frankie! 

Stătea şi se uita la Yttergjerde. Habar n-avea despre ce 
vorbiseră în acele câteva secunde cât avusese mintea în altă 
parte. _ 

Asta sunt eu. Încep o conversaţie şi o întrerup. Ce se 
întâmplă? 

Îi reveni memoria. Reluă subiectul pe care îl deschisese. 

— Spuneam doar că suntem în curs să învăţăm despre câinii 
aceia orbi. 

— Li se spune câini călăuzitori. 

— Da, aşa. Invăţăm despre cum să recunoaştem semne 
particulare la câini, acelea care ar putea fi potrivite pentru 
treaba asta, despre felul lor de a fi... 

Frølich se uită la faţa lui Yttergjerde, cât pe ce să se 
deconecteze din nou, în timp ce mintea îi pornea într-o altă 
direcţie. Dar se concentra puternic pe sarcina pe care o avea şi 
continuă: 

— Şi ochii şi limbajul trupului, nu-i aşa? La fel e şi cu câinii 
de droguri. Unii sunt buni, alţii, nu. 

Yttergjerde aprobă entuziast din cap. Simţea că se apropie o 
vorbă de duh. 

— Deci, eram acolo, uitându-mă la câinii ăştia, folosind ce 
învăţasem, da, şi convins că alsacianul din mijloc, alsacianul 
acela era câinele numero uno, da... 

— Da? 

Yttergjerde avea un rânjet larg pe figură, gata pregătit. 
Aproape că râdea, la o poantă încă neterminată. Rânjetul i se 
alungea, ţinut în frâu de muşchii încordaţi ai obrazului. 

Eu stau aici, se gândi, în timp ce vârful bărbiei lui 
Yttergjerde îi tremura în sus şi în jos, aşteptând gluma, 
şmecheria, fraza finală care-i va permite să izbucnească în râs. 
Ce fac? 

— Şi coordonatorul de curs spune că trebuie să demonstrăm 
ce am învăţat, şi eu stau acolo, crezând că descoperisem cel mai 
bun câine călăuză din întreaga Norvegie, da, şi ridic mâna, nu? 


31 


— Da? 

Şi mai mult râs, bărbia şi mai tremurătoare. 

— Şi mă ridic... 

— Da? 

— Mă îndrept spre câini, spre câine, alsacianul din mijloc... 

— Da? 

— Întind mâna spre el... 

— Da? 

Hohotitul lui Yttergjerde îi trecuse de gât, ajunsese deja în 
gură. 

— Câinele se năpusteşte şi mă înşfacă de mână, iar eu mă 
răstorn pe spate! 

Stătea şi-l privea pe Yttergjerde, care îşi eliberase râsul. 

Asta e ceea ce vreau? Asta înseamnă să ai competenţe 
sociale? Asta mă defineşte oare ca om de succes? Asta e clipa pe 
care aş putea-o pune în pericol din cauza unei mişcări greşite? 

Asta e realitatea pe care o risc? O realitate despre care nici 
măcar nu sunt sigur că îmi face plăcere. 

Yttergjerde îşi şterse lacrimile de râs din colţul ochilor. 

— Of, Doamne! făcu el. Asta e al naibii de tipic pentru tine. 
Of, Doamne... 

— Zvonurile sunt adevărate, spuse Frølich pe neaşteptate. 

Yttergjerde, care nu ştia despre ce vorbeşte, spuse: 

— Ce zvonuri? 

— Despre mine şi femeia asta, sora lui Jonny Faremo. 

Mina lui Yttergjerde se transformă treptat, iar expresia 
amuzată deveni una uşor uimită. Yttergjerde era zdruncinat, aşa 
cum se spune în cercurile de box. Era la faza în care şocul îşi 
făcuse efectul fizic, dar încă nu începuse să înţeleagă că fusese 
lovit. 

— Deci acum ştii, spuse Frølich aspru. Tot ce spun băieţii e 
adevărat. Am o relaţie cu sora lui Jonny Faremo - acelaşi Jonny 
Faremo care a făcut trei ani de închisoare pentru jaf armat. 

Işi luă haina şi plecă. 


5 


La casetofon se auzeau Simple Minds. Vocea cânta „You 
turned me on” şi un pic mai târziu „Alive and kicking”. Imediat 

ce vocea termină, CD player-ul o luă de la început, un cântec 
numit „Hypnotyzed”. 

Voia să meargă muzica atunci când făceau dragoste. Voia 
special muzica asta. lar el nu avea nimic de obiectat. Erau 
amândoi acum; el era în ea, ea era în el. Ochii ei nu trădau nici 
nesiguranţă, nici amăgire, nici disimulare. Aşa că zgomotul din 
jurul lor nu avea nicio importanţă; muzica pur şi simplu 
desăvârşea tabloul, în acelaşi fel în care brizele de coastă 
subliniază faptul că aerul e ceva ce se respiră, iar umezeala îţi 
spune că apa e o materie în care poţi înota. Dar el nu asculta 
textul cântecelor, nu auzea bătăile tobelor sau vocile care 
acompaniau; trupul lui pur şi simplu dansa cu al ei, se concentra 
pe două lumini, de aproape, şi în acelaşi timp departe de tot, 
ochii ei albaştri. 


Când reveni de la baie, ea stătea întinsă în pat, citind. 

— E aceeaşi carte? întrebă el. 

— Aceeaşi? 

— Pare că citeşti mereu aceeaşi carte. 

O aşeză pe măsuţa de lângă pat. 

— Ai auzit vreodată pe cineva să spună că nu poţi intra în 
acelaşi râu de două ori? 

— Filosofia greacă? 

Îi făcu loc lângă ea sub pilotă. 

Un pic mai târziu îl întrebă: 

— De ce te-ai făcut poliţist? 

— Pur şi simplu. 

— Nici tu nu crezi asta. 

Îşi întoarse capul şi-i privi faţa. Zâmbi în loc să răspundă. 

— Am ajuns cumva pe un teritoriu privat? întrebă ea. 
Păstraţi distanţa! Pericol! Atenţie, câine! 

— Am dat la Colegiul de Poliţie după ce am terminat Dreptul 
şi am intrat. 

— După ce ai făcut Dreptul? Puteai să-ţi începi cariera 
într-un birou de avocatură. Puteai să fii un avocat practicant şi 
să câştigi milioane. In loc de asta, ai fugit de colo, colo, 
vârându-ţi nasul în treburile altora. 

— Vârându-mi nasul în treburile altora? 

Intonaţia. Fusese o idee prea ascuţită. Dar era prea târziu 
s-o modereze după ce rostise cuvintele. li aruncă o privire. 
Stătea cu capul pe pieptul lui, în timp ce degetele de la mâna lui 

stângă urmăreau modelul tapetului. Îi mângâie părul cu cealaltă 
mână, ştiind că ea încerca să cântărească atmosfera. 

— Asta se întâmplă, nu-i aşa? Chiar îţi vâri nasul? 

Nu răspunse. 

— Eşti supărat? 

— Nu. 

— Cel puţin nu eşti judecător, asta e bine. 

— Care e problema cu judecătorii? 

— Am câteva probleme cu judecătorii, fie din cauza slujbei 
pe care o am, fie, pur şi simplu, pentru că fac acte de judecată. 

Stăteau în linişte. Capul ei pe burta lui. El stătea aşa, 
jucându-se cu o şuviţă din părul ei negru. Ea spuse: 

— La ce te gândeşti? 

— La faptul că aş fi putut să fiu judecător. Poate că, din 
punct de vedere al carierei, ar fi trebuit s-o fac. 

Încă se mai juca cu părul ei. Ea stătea nemişcată. Frølich 
adăugă: 

— Îmi place munca mea. 

Ea îşi înălţă capul: 

— Dar de ce? 

— Cunosc oameni. Te-am cunoscut pe tine. 

— Dar sigur a fost ceva care te-a determinat să te faci 
poliţist. La un moment dat, sigur ai vrut să devii asta, cu mult 
timp în urmă. 

— Dar de ce vrei să ştii? 

— Imi plac secretele. 

— Mi-am dat seama. 

Îşi aşeză capul din nou. 

— Era un poliţist care locuia pe strada noastră, spuse el. 
Tatăl unei fete drăguţe de la mine din clasă, Beate. Conducea un 
Ford Cortina. Modelul vechi, cu luminile de marşarier rotunde - 
în anii şaizeci. 

— Habar n-am despre ce maşină vorbeşti, spuse ea, dar nu 
contează. 

— In apartamentul de deasupra mea era o fată pe care o 
chema Vivian, care intrase în joc, chiar dacă avea doar 
optsprezece-nouăsprezece ani. 

— Tu câţi ani aveai? 

— Vreo zece, probabil. Habar n-aveam ce înseamnă o 
prostituată. Nici cea mai mică idee despre sex. Ceilalţi băieţi 
vorbeau despre Vivian şi-mi arătau reviste pornografice cu 

femei dezvelindu-şi organele sexuale. Mie revistele mi se păreau 
revoltătoare. 

— Erau poze cu ea, cu Vivian? 

— Nu, dar băieţii voiau ca eu să văd ce face. Sau poate li se 
scula când se uitau în ea, cine ştie. La capitolul ăsta, primele 
cunoştinţe le-am căpătat mai târziu. La zece ani, mă interesau 
numai pescuitul, bicicleta şi chestii din astea. Mi-o amintesc pe 
Vivian ca pe o fată cam secătuită, cu părul negru, cu o mulţime 
de vase de sânge albăstrui pe picioare. Şi avea picioarele mereu 
gălbejite. Stătea adesea pe scară şi fuma. Oricum, într-o zi au 
venit doi bărbaţi. Unul purta un palton şi avea părul slinos, lins. 
Celălalt, cu breton, purta ochelari şi o geacă scurtă de piele. 
Faţa i se contracta întruna. Jucam rounders cu unul din băieţi 
pe stradă, iar Vivian stătea în pantalonii ei sexy pe scări, 
fumând. Când au venit cei doi bărbaţi, s-a ridicat şi a intrat. A 
dispărut, pur şi simplu. 

Frølich tăcu atunci când telefonul începu să sune. 

Ea îl privi. 

— Nu-mi spune că acum o să răspunzi la telefon. 

— Poate că nu, spuse el şi privi telefonul fără să i se mişte 
niciun muşchi. 

Au stat ascultând cum sună, până când se opri. 

— Povesteşte-mi mai departe, spuse ea. 

— Unde rămăsesem? 

— Doi bărbaţi şi Vivian au plecat. 

— Pe unul dintre băieţi îl chema Yngve. Avea o bicicletă 
Tomahawk, din aia cu şaua lungă. Yngve a ridicat o piatră şi a 
aruncat-o către cei doi bărbaţi. Iar noi am intrat imediat în joc. 
Cei doi bărbaţi erau duşmanul, într-un fel. Apoi am cules mai 
multe pietre. 

— Doi copii de zece ani? 

— Eram probabil vreo cinci-şase cu totul. Yngve era cel mai 
mare, avea paisprezece ani. Prietenii mei aveau doisprezece şi 
treisprezece ani. Eram cel mai mic şi-mi amintesc că făceam pe 
mine de frică. Nu mai fusesem niciodată atât de înspăimântat. 
Bărbatul cu ticul nervos l-a atacat pe Yngve şi l-a lăsat într-o 
baltă de sânge pe stradă. A trebuit să-l ia Salvarea după aceea, 
îmi amintesc că am alergat în spatele unui bloc de apartamente, 
panicat de moarte. M-am ascuns între tomberoanele de gunoi şi 
mi s-a făcut rău, atât mi-era de frică. 

Se uită în jos, spre pieptul lui şi-i întâlni ochii. Zâmbi silit. 

Ea şopti: 

— Spune mai departe. 

— Tatăl lui Beate a făcut ordine. El era regele indiscutabil; 
n-a spus un cuvânt, n-a scos nicio legitimaţie sau insignă de 
poliţie, nu era în uniformă, a venit pur şi simplu şi a reinstaurat 
ordinea. Cred că de acolo a început totul. Personajul ăsta - un 
simbol. 

— Bruce Willis, surâse ea. 

— Nu era un om prea drăguţ. 

— Bruce Willis? 

— Tatăl lui Beate. 

— Ce-a făcut? 

Dădu din umeri. 

— Beate a devenit dependentă de heroină şi a murit acum 
câţiva ani. La reuniunea de clasă a fost singura care n-a venit şi 
toate fetele vorbeau despre faptul că fusese maltratată şi 
abuzată ani de zile de tatăl ei. Se întinse. Iluziile pălesc şi mor, 
spuse el sec. 

Ea nu spuse nimic. 

— E inerentă în lume. Iluzia, ceva ce nu e real. 

— Mie îmi spui. 


— Ce-ţi place? 

Se lăsă pe spate gânditor. 

— Îmi place să cânt „L.A. Woman” de Doors, la chitară rece. 

— Eşti atât de plictisitor. Haide. Spune ce-ţi place să faci. 

Se întinse sub pilotă şi spuse: 

— Îmi place să mă uit pe fereastră când mă trezesc 
dimineaţa. 

— Mai spune-mi, îl rugă ea. 

— Ce să-ţi mai spun? 

— Ce-ţi mai place să faci. 

— Tu prima. 

— Îmi place să stau întinsă în iarbă şi să văd ce imagini 
formează norii. 

— Altceva. 

— Să cobor cu bicicleta de pe munte, într-o seară blândă de 
vară. 

— Altceva. 

— Acum e rândul tău. 

— Îmi place să copiez titlurile albumelor mele şi să le aşez în 

ordine alfabetică. 

— Serios? 

— Da. 

— Bine. Se ghemui sub pilotă. E rândul rău, şopti ea. 

— Îmi place să stau singur într-un loc special. 

— Şi mie. 

Îşi ridică fruntea de pe pieptul lui şi se uită în sus. 

— O plajă, şopti ea. Seara, când stau acolo, în cele din urmă 
se aude numai clipocitul valurilor pe țărm. Dacă vine cineva şi 
vorbeşte, nu-l auzi. 

— Aşa e apa, spuse el. Am aceeaşi senzaţie când merg la 
pescuit, pe râuri sau pâraie învolburate. 

— Nu cred. 

Se uită din nou la ea. Părea uşor ofensată. 

— Fie, mă dau bătut. Nu e la fel. 

— Când spui lucruri din astea îmi piere cheful să mai zic 
ceva, replică ea. 

— Hai! 

Se ridică în capul oaselor, până când li se întâlniră privirile 
din nou. 

— Nu te supăra! 

— Nu mă supăr. 

— Şi cum se numeşte plaja ta? 

Zâmbi. 

— Hvar. 

— Ce e asta? 

— Numele. Hvar. 

— Al plajei? 

— E o insulă. 

— Unde e? 

Îşi aşeză capul, fără să răspundă. Ea îi mângâie părul şi 
căscă. Va adormi în curând, simţea asta şi era fericit. 

— Apropo, murmură şi căscă din nou. Imi place mirosul de 
foc în aer liber primăvara. 

La un moment dat în timpul nopţii, deschise ochii şi nu mai 
simţi greutatea capului ei. Auzi o voce joasă vorbind. Stătea pe 
scaunul de la fereastră cu telefonul mobil la ureche. 

— Nu dormi? întrebă el. Cât e ceasul? 

— Vin imediat, şopii ea. Culcă-te la loc. _ 

Închise ochii şi o simţi strecurându-se sub pilotă. Înainte să 
aţipească la loc se uită la părul ei negru revărsat pe pernă. 

Partea a doua 
AL PATRULEA 


— Avem un client. 

— Crimă? 

— Un bărbat. Rece şi înţepenit ca porcul de Crăciun, 
continuă Gunnarstranda. În Loenga. 

Linia fu întreruptă. Nu mai era nimic de discutat. Niciodată 
nu fusese nimic de discutat. Frank Frølich se întoarse pe partea 
cealaltă în pat. 

— Trebuie să plec, şopti răguşit şi se opri brusc. 

Nu era acolo. Pilota cu care se învelise acum câteva ore era 
jumătate pe jos. Se ridică în capul oaselor, îşi frecă obrajii şi o 
strigă precaut: 

— Elisabeth? 

Niciun sunet. 

Se uită la ceas. Era patru şi jumătate. Era noapte. Se ridică 
şi se plimbă de colo, colo prin camera de zi. Linişte şi întuneric. 
Aprinse lumina, se stropi cu apă pe faţă şi-şi întâlni ochii obosiţi 
în oglindă. De ce face asta? De ce fuge? Când a plecat? De ce? 


Exact şase minute mai târziu era în maşină şi conducea în 
jos pe muntele Ryenberg. Se făcuse frig. O lună ca de argint 
strălucea pe cerul înstelat. Termometrul de pe bord arăta -5*C. 
Şi se gândi la Elisabeth în fusta ei mulată şi lenjeria minusculă, 
mergând în jos pe stradă pe frigul ăsta. Afară din pat, afară din 
casă, dispărută. În maşină era atât de frig, că stătea aplecat 
peste volan, cu ambele mâini încleştate pe el. Cauciucurile cu 
crampoane scoteau un sunet metalic pe asfalt şi drumul 
îngheţase la curbe. Se lăsase ceaţă peste apa din port. 
Atmosfera perfectă pentru o crimă, se gândi el, în timp ce intra 
în Gamlegyen. 


O maşină de poliţie stătea în faţa gardului, cu girofarurile 
pornite. Skoda Octavia lui Gunnarstranda era parcată de-a 
curmezişul pe trotuar. Şi dincolo de gardul de sârmă, un mic 

cerc de oameni stăteau în jurul unei forme de pe jos. 

Frølich cobori din maşină după el şi intră pe poartă, cu 
mâinile vârâte adânc în buzunarele pantalonilor. Era îngheţat şi 
junghiuri de foame îl înţepau în stomac. Silueta lui 
Gunnarstranda veni spre el. Cu cămaşa de sub haina de toamnă 
încheiată prost. O ţigară neaprinsă i se mişca de sus în jos în 
gură. 

— Paznic la Securitas. Găsit la 3:43 de un coleg de muncă. 
Semne evidente că s-a încercat spargerea containerelor, arătă 
Gunnarstranda. Uşile unei container verde de metal erau larg 
deschise. Containerul e proprietatea cuiva numit A.S. Jupro. Nu 
e clar ce au luat - dar presupunem că e vorba de ceva 
echipament electronic. 

De la distanţă, mortul semăna cu un schior de slalom 
inconştient. Stătea într-o aşa-numită poziţie laterală stabilă. 
Purta un costum de protecţie. Frank Frølich tresări când văzu 
capul desfigurat al bărbatului şi tot sângele din jur. 

— Legiştii numesc asta „răni provocate cu o armă albă”, 
N-o să fie o treabă prea grea pentru băieţi să stabilească 
posibila cauză a decesului. Arătă înspre o pungă de plastic 
pătată de sânge lângă cadavru. Bâtă de baseball, aluminiu. 

Se auzi un hârâit brusc în staţia unuia dintre poliţiştii. Omul 
i-l dădu lui Gunnarstranda, care lătră formal în el. 

Frølich nu putu decodifica mesajul care veni hârâit înapoi. 
Dar un Gunnarstranda rânjind putu. 

— Inchide-i. 

Se întoarse şi se uită la ceas. 

— l-am prins şi acum mai putem trage un pui de somn. 
Scuze că te-am trezit la o oră atât de inumană, dar slujba-i 
slujbă, nu-i aşa? Niciun caz nu seamănă cu altul. O să prind şi 
eu vreo două ore, adăugă Gunnarstranda. Apoi o să facem 
interogarea la o oră mai pământească. O să fie minunat să-mi 
arunc ţeasta pe pernă. 

— Pe cine am prins? întrebă Frølich uluit. 

— O gaşcă de duri, spuse Gunnarstranda. Un pont. Probabil 
nu are prea mare valoare, dar, pe de altă parte, e o înşiruire 
clară de împrejurări. Arătă spre containerul deschis. Băieţii 
ăştia comiteau spargerea, când a ajuns paznicul cu maşina. 
Arătă spre o dubiţă Ford la câţiva metri depărtare. Logoul 
companiei de pază era desenat lateral. Paznicul a văzut ceva, a 

oprit şi s-a dus să verifice. Gunnarstranda făcu semn spre un 
obiect de lângă containerul deschis. Lanterna lui - o Maglite - e 
acolo. Oamenii au fost prinşi cu mâţa-n sac, s-a iscat o 
încăierare. Unul dintre ei are o bâtă de baseball şi-l snopeşte în 
bătaie. Paznicul cade acolo. Din păcate pentru ăştia trei, acum e 
mort. 

— Şi ştim cine a făcut-o? spuse Frank Frølich cu un căscat. 

Gunnarstranda dădu aprobator din cap. 

— După cum am spus, un pont, şi aş fi foarte surprins dacă 
nu e corect. Gunnarstranda scoase o bucată de hârtie din 
buzunarul hainei şi citi cu voce tare: Jim Rongstad, Vidar Ballo 
şi... poţi citi numele celui de-al treilea? întrebă îndreptându-şi 
ochelarii. 

Frølich citi întâi pentru el, înainte să citească cu voce tare. 

— Scrie Jonny Faremo. 

Frølich simţise fiara muşcându-l de stomac toată dimineaţa 
şi se hotări să afle ce se întâmplase la audierea de la tribunal. 
Cu toate astea, în timp ce alerga în jos pe scările dintre tribunal 
şi Kafe Gabler, simţi o ezitare puternică să mai continue. 
Aşadar, se retrase spre Kristian Augustus legate să stea şi să 
aştepte pe trotuar. În curând, un grup de oameni se adună în 
faţa intrării în tribunal. Puțin mai târziu, uşa se deschise. 
Elisabeth ieşi. Îi urmări mişcările. Plecă singură, mergând cu 
paşi mici şi repezi, fără să se uite în stânga sau în dreapta. Stătu 
şi îi urmări silueta subţire din spate, până când trecu după colţ 
şi dispăru. 

În clipa în care Gunnarstranda ieşi prin uşile largi, Frølich se 
arătă şi păşi peste liniile de tramvai ca să traverseze strada. 
Gunnarstranda se detaşă din mulţime pe trepte, călcă pe trotuar 
şi traversă şi el liniile de tramvai. Frølich i se alătură. 

Gunnarstranda îşi continuă tăcut drumul pe trotuar, cu paşi 
iuți. 

Frølich îşi drese glasul: 

— Cum a mers? 

— Cum a mers ce? 

— Audierea. 

— Naşpa. 

— Ceea ce înseamnă că? 

Gunnarstranda se opri, îşi lăsă ochelarii să-i alunece pe nas 
şi privi mânios pe deasupra lor. 

— Te întrebi dacă fratele ei va trebui să meargă la 
închisoare? Sau dacă vor merge cu toţii? Sau te gândeşti la 
perspectivele tale? 

— Spune odată cum a mers. 

— Elvis a părăsit clădirea. 

— Ha? 

— Jonny Faremo mi-a dat muie şi a plecat liber. Pentru că 
sora lui, muieruşca de care te-ai îndrăgostit, pretinde că a fost 
cu fratele ei şi cu ceilalţi în apartament când Arnfinn Haga a 
fost omorât. 

Ultimul cuvânt fu aruncat cu un strigăt ca să acopere 
tramvaiul care trecu hodorogind pe lângă ei. Frølich aşteptă să 
se facă puţină linişte. 

— A spus că a fost în apartament cu fratele ei şi cu ceilalţi 
doi - după ce a fost cu mine? 

— Da. 

— Se strecoară afară din apartamentul meu când încă dorm, 
se plimbă de nebună în miezul nopţii spre casă unde sunt fratele 
ei, Rognstad şi individul ăsta, Ballo, şi petrec până în zori? 

— Voi nu vorbiţi unul cu celălalt, Frølich? 

Frølich nu ştiu ce să răspundă. 

Gunnarstranda continuă. 

— Jonny Faremo, Jim Rognstad şi Vidar Ballo şi... iubita ta... 
jucau poker la ei acasă. A menţionat şi numele tău. 

Lui Frølich îi căzu faţa. 

— Al meu? 

— A dat detalii picante despre noaptea petrecută cu tine, 
înainte de această rundă de poker. 

Frølich îşi mai auzea încă propriul ecou răsunându-i în 
minte. Numele meu? 

Tăcerea dintre ei se prelungi. Oameni treceau pe alături în 
ambele direcţii. Un taxi rulă încet pe lângă ei. Şoferul ridică 
privirea întrebător. 

Frølich spuse: 

— Doar n-ai înghiţit povestea cu jocul de poker. 

— Fireşte că nu. 

— De ce n-am fost chemat ca martor? 

— Ai fi fost în stare să spui când a plecat? 

Tonul lui Gunnarstranda era acid. 

— Ascultă, spuse Frølich, abătut. Nici mie nu-mi place 
povestea asta mai mult decât ţie. 

— Mă îndoiesc. 

— Nu înţeleg de ce i-a acceptat judecătorul mărturia. Pare 
foarte greu de crezut. 

— Ai fi putut s-o combaţi? 

— Nu. 

— Şi atunci de ce să te fi chemat ca martor? N-am nici cea 
mai vagă idee dacă judecătorul a crezut-o. Chestia e că mărturia 
ei ne contestă orice motiv rezonabil de suspiciune şi, în 
consecinţă, eliberarea lor e un semn clar pentru mine: înainte 
de turul următor, caută mai multe dovezi împotriva bandei lui 
Faremo sau subminează mărturia lui Elisabeth. 

— Despre ce oră a nopţii vorbim noi de fapt? 

Gunnarstranda trase adânc aer în piept. 

— Ce-i? 

— Adună-te, Frølich. 

— Ha? 

— Tu eşti cel care are o relaţie cu femeia asta. Tu eşti cel cu 
care s-a culcat. Şi stai aici ca un bou şi mă întrebi de ore. Nu te 
recunosc. a-ţi o pauză. Du-te în vacanţă. Ia-ţi liber. Ai călărit, 
scuză-mi franţuzeasca, sora unui infractor înrăit... cât timp? 
Câteva săptămâni? Din partea mea poate să fie numa' dragoste 
şi muzică dulceagă, dar eşti poliţist, pentru numele lui 
Dumnezeu! Ar putea fi o înscenare. Dacă tu nu poţi să vezi asta, 
e de datoria mea să-ţi arăt că există această posibilitate. In 
curând, toată unitatea de poliţie o să înţeleagă. Şi atunci o să fii 
suspendat. Şi poţi să-ţi imaginezi cum îţi vor formula 
suspendarea, nu-i aşa? Direcţia asta nu e bună nici pentru tine, 
nici pentru mine, nici pentru unitatea de poliţie. Aşa că dă-te din 
drumul elefanților care vin trosnind de după cotitură. Dacă nu 
te dai la o parte, ai să fii călcat în picioare. Şi orice s-ar 
întâmpla, ti-ar prinde bine o vacanţă. Fir-ar să fie, omule, ai 
ajuns o umbră! 

Frank Frølich se uită în ochii celuilalt. 

— Ce tot spui acolo? O înscenare? 

— Sunt sigur că femeia asta a avut nişte planuri de la bun 
început. 

— De ce? 

— Mi-ai spus că ai protejat-o - în magazinul lui Badir - ai 

dat-o la o parte când poliţia a intrat în acţiune? 

— Nu ştia nimeni despre operaţiune. Intrarea ei în magazin 
a fost o eroare. Intâmplarea. 

— Bine, a intrat în magazin din pură întâmplare. Dar apoi - 
în timpul schimbului de focuri şi când nebunii au fost arestaţi - 
spui că-şi îndesa ţigări în rucsac? Poate a făcut asta să-ţi câştige 
interesul. 

— N-am nici cea mai vagă idee de ce a făcut asta. 

— Aminteşte-ţi, nu are cazier. Dar când zboară gloanţe pe 
deasupra şi stă sub un poliţist pe jos într-un magazin şi se apucă 
să ciordească - nu ţi se pare un pic ciudat? 

Pe Frølich îl trecea transpiraţia. 

— Se prea poate să fie ciudat, nu ştiu. 

— Foloseşte-ţi capul numai. Eşti în rahat până în gât. 

— Dar dacă toate astea au fost calculate şi plănuite, nu 
înţeleg de ce trebuia să-şi vândă trupul luni întregi, făcând cele 
mai nebunegşti planuri cu mine, numai ca să-i dea lui frate-su un 
alibi pentru uciderea unui paznic într-un port? Dumnezeule, 
Arnfinn Haga, un student de douăzeci şi doi de ani, care lucra ca 
paznic să mai câştige un ban pe lângă. Nu vezi că o teorie a 
conspirației e complet absurdă? 

— Deci tu crezi că e îndrăgostită de tine şi afacerea cu 
fratele ei e pură coincidenţă, nu-i aşa? 

— Da, de fapt şi de drept, asta cred. 

— Frølich, de cât timp lucrăm împreună noi doi? 

— De mult prea mult timp. 

— Da, probabil, dar ni s-au întretăiat drumurile în vreo 
câteva cazuri până acum. Şi chiar dacă niciun caz nu seamănă 
cu celălalt, de data asta câteva lucruri bat la ochi. 

— Bine! pufni Frølich. Dar şi asta e posibil! 

— Ce e posibil? 

— E posibil să fi avut intenţii onorabile. 

— Frølich! Nu mai fi atât de naiv, băga-mi-aş! Ceva nu e în 
regulă la femeiuşca asta. Nu contează din ce direcţie priveşti 
fiecare mic detaliu pe care mi l-ai povestit, toate duc spre o 
singură concluzie: escrocherie. 


Gunnarstranda o luă iar din loc. Mergea cu iuţeală pe 
trotuar. Frølich îl prinse din urmă şi spuse: 

— Bine, să zicem că ai dreptate. Poate că a avut un plan. 
Dacă eşti atât de al naibii de sigur, atunci ce urmărea? Ce 

plănuia în magazin, întinsă pe jos? Dacă nu e vorba de uciderea 
paznicului de la Securitas, atunci despre ce e vorba? E vorba de 
a mă pune în încurcătură? Trebuie să existe căi mai simple de a 
da cuiva bătăi de cap decât să te apuci de omorât oameni. 
Singurul lucru pe care l-a obţinut a fost să mă pună într-o 
lumină proastă în faţa unor colegi care acum se îndoiesc de 
puterea mea de judecată - şi care ar fi scopul în toată povestea 
asta? Ei? Poţi să-mi spui? 

— Nu. 

— Şi atunci de ce hărţuiala asta? 

Gunnarstranda se opri din nou. li aruncă celuilalt bărbat o 
privire de gheaţă. 

— Nu hărţuiesc pe nimeni. Nu îmi stă în obicei. Tu eşti cel 
care mă urmăreşte. Tu eşti cel care hărţuieşte. Ştim amândoi că 
suspecţii principali au plecat liberi din tribunal şi numele tău a 
fost folosit pentru a obţine acest rezultat. Asta înseamnă - dacă 
vrei să-i spun pe nume - că nu mai poţi continua investigația în 
cazul ăsta. Eu o să investighez uciderea lui Arnfinn Haga fără 
ajutorul tău. În locul tău, aş face două lucruri: întâi, mi-aş lua o 
săptămână liber ca să evit o pată pe cazierul meu. Apoi aş avea 
o discuţie cu fata. Îţi datorezi asta ţie însuţi şi viitorului tău şi, 
nu în ultimul rând, fetei - dacă are într-adevăr intenţii onorabile. 
Şi acum, te rog să mă scuzi. Am o treabă de făcut. 

Frank Frølich îl privi plecând. Haina descheiată a lui 
Gunnarstranda flutura ca o pelerină în urma lui. 

Liber? Suspendare? Cuvintele îi ricoşau prin creier de 
colo-colo. Sângele îi pulsa în urechi. Vâri mâna în buzunar şi 
scoase un telefon mobil. 

O sună pe Elisabeth. Nu răspunse nimeni. 

Rămase privind ecranul telefonului. Nimic. Pentru că ea nu 
răspundea. Asta nu se mai întâmplase niciodată. Incercă din 
nou. Din nou niciun răspuns. Mai încercă şi a treia oară. 
Telefonul ei era închis. 


8 
Trei ore mai târziu se alesese cu o săptămână liberă şi era în 
maşină în drum spre Ekeberg Ridge. Intră cu maşina pe 


acoperişul care alcătuia parcarea pentru apartamentele de 
dedesubt. O scară ducea în jos, pe lângă complexul de clădiri. 

Un palier pentru fiecare etaj. Fiecare palier ducea la două 
intrări. Găsi uşa apartamentului lui Elisabeth şi Jonny Faremo. 
Sună la uşă, dar nu se întâmplă nimic. Ascultă. Nu se auzeau 
paşi înăbuşiţi dincolo de uşă. Totul era mort, întunecat, 
nemişcat. Singurul lucru care se auzea era motorul unei 
macarale care îneca hârâitul obişnuit de trafic de pe străzile de 
dedesubt. Aerul îngheţat, care până acum i se înfăşurase în jurul 
trupului ca o piele răcoroasă, îi pătrunse prin haine şi-l făcu să 
tremure. 

Sună din nou. Pielea de pe degetul arătător se albi atunci 
când apăsă soneria. Bătu din picioare ca să se încălzească, apoi 
căută o fereastră prin care să se uite. 

Un bărbat mai în vârstă, uşor gârbovit, cu baston şi beretă 
stătea pe palier, uitându-se la el. 

— Faremo, spuse Frølich. 

Omul scoase o legătură de chei şi încercă s-o găsească pe 
cea potrivită. 

— El sau doamna? 

— Pe amândoi, de fapt. 

Bătrânul vârî cheia în broasca apartamentului alăturat. 

— A plecat acum vreo jumătate de oră. Probabil că mergea 
în vacanţă. Avea un rucsac şi o valiză cu ea. Pe Jonny nu l-am 
văzut de câteva zile. 

Omul deschise uşa. 

— A luat un taxi? 

— Nu, a luat-o în jos, pe acolo. Bărbatul arătă cu bastonul. A 
luat autobuzul, presupun. 

— Aţi văzut-o urcând în autobuz? 

— Nu. De ce te interesează aşa de tare? 

Frølich se gândi să-şi arate legitimaţia, dar se abţinu. 

— Trebuia să ne întâlnim, spuse el uitându-se la ceas. Destul 
de important. Asta era acum jumătate de oră. 

— A, da, spuse bărbatul, intrând în casă. Frølich aşteptă. 

Bărbatul continua să murmure „A, da, a da” şi apoi închise 
uşa. 


Frølich se târî încet pe scări până la maşină. Tocmai când 
voia să urce, un Saab 95 gri-argintiu parcă într-unul din locurile 
rezervate. Îşi puse cheia în buzunar şi observă cealaltă maşină. 
Şoferul nu se grăbea. In cele din urmă uşa se deschise. Un 
bărbat se dădu jos: alb, înalt de cam un metru nouăzeci, bine 

făcut - fie de la antrenament intensiv, fie de la steroizi anabolici 
- purta pantaloni de camuflaj, bocanci de munte Gore-Tex, o 
geacă scurtă de piele, mănuşi de piele maro, ochelari de soare şi 
o şapcă neagră. Frglich nu-l văzuse niciodată în realitate, dar 
ştiu imediat cine e şi merse spre el. 

Aveau aceeaşi înălţime, dar Frølich probabil n-ar fi putut 
ridica atâtea greutăţi la aparat ca eroul ăsta clonat dintr-un film 
de acţiune. Cu toate acestea, când Faremo îşi scoase ochelarii 
recunoscu imediat trăsăturile lui Elisabeth: nasul, fruntea, ochii. 

Spusse: 

— O caut pe sora ta. 

Se gândi: Mare greşeală. Trebuia să mă prezint, să fiu rece 
politicos, nu tupeist ca un puşti. 

Omul îşi scoase mănuşile cu un oarecare efort şi întinse 
mâna. 

— Jonny. 

— Frank. 

— Deci eşti prieten cu Elisabeth? 

— Da. Azi, mai devreme, ai fost la tribunal şi ai scăpat 
pentru că sora ta a vorbit despre un bărbat pe nume Frank. 
Poate îţi aminteşti? 

Faremo rânji. 

— Eu şi cu Elisabeth am discutat în trecere despre faptul că 
eşti poliţist. 

Frølich auzi cuvintele imprimându-i-se în minte: Fu şi cu 
Elisabeth am discutat în trecere... 

Faremo continuă: 

— A susţinut întotdeauna că nu eşti un căcănar. Jonny 
Faremo îi zâmbi rece, ironic, în timp ce-şi pregătea sarcasmul: 
... că eşti altfel. 

Frølich se controla şi se abţinu să-i dea un răspuns. 

— Ştii unde e acum? 

— Un vecin susţine că a plecat acum jumătate de oră cu un 
rucsac şi o altă geantă. 

— Atunci aşa o fi. 

— Dar tu trebuie să ştii unde s-a dus. 

— De ce? 

Frølich gândi: Pentru că e alibiul tău, tâmpitule! Spuse: 

— Deci nu ştii? 

— Ar trebui să laşi deoparte stilul Gestapo când vorbeşti cu 
un membru al familiei ei. 

— Îmi cer scuze dacă te-am jignit, dar e important pentru 
mine să iau legătura cu ea. 

— Serios? 

— Da. Serios. Ţi se pare straniu? 

— Puțin. 

— Ah, da? 

— Din câte am înţeles de la sora mea, ea a fost cea carea 
avut iniţiativa în relaţia voastră. Faremo se lovi cu mănuşa în 
palmă. Dar acum, că am probleme, te-ai transformat într-un 
copoi şi alergi după ea. 

Frølich spuse: 

— Dacă o vezi, te rog, spune-i să mă sune. 

Se întoarse să plece. Zăpada bătătorită de pe acoperişul de 
beton era alunecoasă. Era cât pe ce să cadă, dar nu se uită în 
urmă. I-a spus fratelui ei totul. Asta era singurul lucru la care se 
gândea. Jonny Faremo ştia Dumnezeu-ştie-ce, iar în tot timpul 
ăsta, el îi pusese întrebări despre fratele ei. Stătuse şi-şi ferise 
cărţile ca un copil prins trişând. 

Când ieşi în drumul principal, Faremo se afla în acelaşi loc, 
urmărindu-l îndeaproape. 

Frølich se uită la ceas. Era ora prânzului, dar n-ar fi putut 
înghiţi o îmbucătură. Trase pe margine şi opri înainte să apuce 
să facă cincizeci de metri. Care e cel mai bun plan de acţiune? 
Să afle unde plecase Elisabeth sau să se concentreze pe fratele 
ei? Cum să afle unde plecase? Nu ştia prea mare lucru despre 
ea. 

Îşi trecu mâinile peste volan. Să nu facă nimic? Să se ducă 
acasă şi să doarmă, poate? Până la urmă, era în concediu. 

Nu trebui să se gândească mult. Saabul lui Faremo trecu pe 
lângă el. Frølich răsuci cheia în contact şi se luă după el. 

Era după-amiaza târziu când parcă de-a lungul unui gard de 
lemn de lângă staţia de tramvai de la Forskningsparken. De 
acolo, îşi continuă drumul pe jos spre complexul universitar care 
găzduia Facultatea de Istorie şi Filosofie. Gândul la vizita asta 
era neplăcut. Gândul de a o căuta pe Elisabeth pe care n-o 
cunoştea era neplăcut. Cu toate astea, neplăcerea pe care o 
simţea faţă de această parte a ei părea mai puţin importantă, 

atâta timp cât nu putea nicidecum să ia legătura cu ea, s-o 
găsească. Voia să audă ce are de spus despre jocul de poker, 
alibiul - toate lucrurile pe care nu le putea pune cap la cap. Aşa 
că ignoră fiara care-i rodea stomacul, intră în clădirea Niels 
Treschow şi luă liftul în sus, către clădirea înaltă. Bântui pe 
coridoare la întâmplare, urcă pe scări şi merse la nimereală 
înainte, citind numele de pe uşi. Uşa de la biroul lui Reidun 
Vestli era întredeschisă. Bătu şi împinse uşa. O femeie tânără, 
cu părul blond şi cu un maxilar neobişnuit de puternic, îşi ridică 
ochii din computer. 

— Mă iertaţi, spuse Frank Frølich. O caut pe Reidun Vestli. 

— A plecat. Tânăra se uită la ceasul de la mână. Acum vreo 
două ore. 

— Acasă? 

— Nu s-a simţit bine, aşa că s-a dus acasă. Bărbia puternică 
se despărţi într-un zâmbet alb şi larg. La cursul de master ni se 
dă voie să-i folosim biroul. E extraordinară, aşa. 

— E grav? 

— Habar n-am. Nu, nu cred. Reidun e rareori bolnavă. 

Reidun Vestli îşi făcuse bagajele şi plecase acum vreo două 
ore. Elisabeth împachetase şi plecase acum vreo două ore. 

Frølich spuse: 

— Trebuie neapărat să vorbesc cu ea. Aveam o întâlnire. 

Biroul lui Reidun Vestli era ordonat; singurul obiect care 
distona cu impresia de ordine meticuloasă era hanoracul 
studentei aruncat pe masa din colţ. Femeia din spatele 
computerului părea să fie la ea acasă în birou. 

— Puteţi încerca să o sunaţi acasă dacă e important. 

— Da, sigur. Aveţi cumva numărul ei, din întâmplare? 

Studenta se gândi puţin. 

— Reidun e unul dintre puţinii profesori care are carte de 
vizită, spuse ea, trăgând un sertar de la masa de birou. Ştiu că 
de obicei are câteva la îndemână pe aici. Poftiţi. 

Bărbia puternică se despărţi într-un alt zâmbet în timp ce-i 
înmâna cartea de vizită. 


Studie cartea de vizită în drum spre lift. Reidun Vestli locuia 
în Lysejordet. 

Formă numărul de acasă imediat ce ajunse din nou în 
maşină. Sună de cinci ori. Nu răspunse nimeni. Apoi o pauză 
scurtă ce indica faptul că apelul era transferat. Deci nu era 

acasă. Mai sună de două ori înainte să răspundă. 

— Reidun la telefon. 

Avea vocea limpede; în fundal, un fluierat uşor. Frølich ştia 
ce înseamnă asta. Era în maşină. 

— Sunt Frank Frølich. Aş dori să vă vorbesc. 

Linişte. 

— E vorba de Elisabeth Faremo. 

Conversaţia fu întreruptă. Se uită la ecranul telefonului. Asta 
era conversaţia de care se temuse, dar pentru Reidun Vestli 
trebuie să fi fost şi mai rău. Refuzul plin de panică de a vorbi cu 
el îl determină să sune din nou, instantaneu. Telefonul sună 
încontinuu. Apoi apelul fu preluat de serviciul abonaţi. 

Era scârbit. Furios la culme. În clipa asta, întreaga situaţie îi 
părea complet ridicolă. Auzea în cap vocea lui Gunnarstranda în 
timp ce conducea spre casă. O inscenare! Sigur asta e, Frølich! 

Optase să îşi ia o grămadă de timp liber pentru că... de ce, 
de fapt? Pentru că Elisabeth Faremo îl acoperea pe fratele ei? 
Sau ca să se ascundă, să-şi îngroape faţa de ruşine? 

Un tânăr fusese ucis. Dar era posibil ca Elisabeth să fi spus 
adevărul. De ce nu putea fi adevărat ceea ce spusese ea? 
Elisabeth se strecurase de fiecare dată afară din apartamentul 
lui în miezul nopţii. Ce se putuse întâmpla erau următoarele: 
Elisabeth se dusese acasă. Stătuse câteva ore trează cu fratele 
ei şi apoi, dintr-odată, a sunat poliţia la uşă. Cu excepția 
pontului. Problema e că nu ştia nimic despre pont. Cine dăduse 
pontul poliţiei şi din ce motiv? 

Se abătu automat din drumul către casă. Era o după-amiază 
întunecată de iarnă şi o oră de vârf. Işi luase liber. Nimic de 
făcut. Ce face un norvegian când nu are nimic de făcut? Se duce 
la o bere - sau cinci. Frank Frølich se îndreptă spre mall-ul din 
Manglerud. 

Luă barurile la rând. Bău vreo două beri într-un bar 
înregistrat sub numele de Olympen Restaurant şi cunoscut prin 
zonă sub numele de Lompa, Trandafirul Grønlandului. Locul era 
pe jumătate plin. Majoritatea clienților erau din categoria 
obosită, care locuiau în apropiere şi mergeau în Lompa să 
poarte conversații profunde cu paharul de bere. Frank Frølich 

stătea singur la o masă privind oamenii din jur. Bărbaţi deşiraţi, 
majoritatea foarte rigizi după ani de zile de băut la greu, că 
arătau de parcă mergeau pe catalige când se duceau la baie. Se 
ridică de acolo să caute un bar de care să se sprijine. Se duse la 
gara principală din Oslo, pe peronul doi, în vechiul 
Gstbanehalle. Locul era aglomerat. Călători. Navetişti în drum 
spre casă, aşteptând trenul următor. Bărbaţi şi femei din Moss 
şi Ski, cu valizele, încălzindu-se cu o bere înainte să prindă 
feribotul spre Danemarca. In boxe se auzeau The Hollies cu „He 
Ain't Heavy, He's My Brother”, iar un grup de femei îmbrăcate 
în treninguri cântau pe melodie. Frølich se studie în oglindă şi 
se simţi ca un marțian pe planeta Pluto. Işi bău cea de-a treia 
apoi a patra bere, privind cum două vechi cunoştinţe ale poliţiei 
vindeau droguri unor adolescente. Frølich îşi ridică paharul. Era 
în afara serviciului, ce mă-sa! Nu era treaba lui. Dar vechile 
cunoştinţe sunt la fel de alerte ca nurcile sălbatice. Au simţit 
imediat starea pasivă a lui Frølich şi erau gata s-o interpreteze 
aiurea. Frølich îşi bău berea şi plecă mai departe, în sus, pe Karl 
Johans. Se opri la intersecţia cu Dronningensgate, la şirul ele 
baruri obscure. Dar apoi, o altă cunoştinţă veche ieşi din umbră 
la Kirkeristen: 

— Frankie, ai chef de o bere? 

Frølich clătină din cap şi se întoarse pe jos spre 
Jernbanetorget. E posibil să decazi mai tare decât să ajungi să-ţi 
facă cinste cu o bere un individ pe care l-ai arestat de 
nenumărate ori? Se gândi: cel mai sigur loc să te pileşti pare a fi 
mai la vestul oraşului. Prinse primul tramvai, se tinu de bară în 
timp tramvaiul urca înspre Prinsens, cobori în celălalt capăt al 
Kontraskjæret, traversă spre piaţa Fridtjof Nansens şi se decise 
să înceapă din colţ şi să ia la rând toate tavernele din jurul 
primăriei. Fu o muncă istovitoare. Dar nu se simţea beat; simţea 
doar nevoia să-şi golească vezica din când în când. Câteva ore 
mai târziu, se împleticea prin recepţia Hotelului Continental. 
Ăsta era un loc în care mai demult erau expuse tablouri de 
Munch pe pereţi, unde bărbaţii erau genul de oameni care 
aşteaptă cu nerăbdare weekendul, ca să-şi încerce noii pantaloni 
de golf, iar doamnele de decor sunt femei cultivate cu un nas fin 
pentru vin de porto. Aici un poliţist nebărbierit şi în permisie 
poate intra incognito, gândi el, şi se trânti peste o canapea în 
mijlocul încăperii. Comandă un whisky. După ce mai bău unul, 
răsturnă un pahar de bere şi încercă să şteargă mizeria cu faţa 

de masă de la masa vecină, i se ceru politicos să părăsească 
localul. Suntem pe drumul cel bun, gândi el. Dacă îmi joc bine 
cărţile, o să fiu dus în celulele beţivilor înainte de venirea 
zorilor. 

— Nu sunt beat, îi spuse fetei care primise sarcina 
neplăcută. Doar sufăr de nişte probleme de sincronizare. Se 
ridică în picioare, impresionat că reuşise să pronunţe un cuvânt 
atât de lung şi complicat. 

Se târi afară şi aproape se ciocni de Emil Yttergjerde. 

Yttergjerde era şi el probabil în mijlocul acţiunii de târât 
prin baruri, pentru că avea o strălucire roşie, aproape purpurie 
pe faţă şi fu nevoit să se ţină de stâlpul de iluminat cât statură 
contemplându-se unul pe altul. Împreună, dădură colţul, 
împleticindu-se, spre Universitetsgata. 

Erau şi acolo câteva baruri. Şi încă mai avea ceva bani. 

Era seară, poate noapte, cel puţin multe ore mai târziu, când 
el şi Yttergjerde stăteau la o masă în Cate Fiasco. Nu, 
concluzionă el. Sigur e noapte. Işi bea berea şi se străduia din 
răsputeri să nu alunece de pe scaunul fără spătar, în timp ce se 
concentra asupra gurii lui Yttergjerde. Muzica bubuia întruna şi 
trebuia să strige să se facă auzit prin zarvă. 

— Era din Argentina, zbieră Yttergjerde. 

Frølich îşi puse halba de jumate pe masă, sperând din suflet 
ca Yttergjerde să tacă naibii din gură şi să se oprească din 
zbieratul îngrozitor. 

— Dar asta am aflat-o abia mai târziu, zbieră Yttergjerde. 

— Ce să fie? strigă Frølich înapoi. 

— Femeia din Argentina. Era falită, înţelegi, şi am tinut-o cu 
ţigări şi ceva mâncare. Eram futut în cur când m-am urcat în 
autobuz, la ora patru dimineaţa şi mă duceam la Milano. 
Oricum, m-am aşezat în autobuz şi ea a venit şi s-a aşezat lângă 
mine. Îşi cheltuise toţi banii pe maşini închiriate şi hoteluri 
scumpe în Paris şi Roma. Avea nevoie să stea undeva, pentru că 
mai erau două săptămâni până la zborul ei din Paris, înapoi 
peste Atlantic. 

Yttergjerde făcu o pauză să-şi tragă sufletul şi să ia o gură 
de bere. 

— Ce tot îndrugi tu acolo? 

— Vacanţa mea, spuse Yttergjerde. Haide, încearcă să mă 
urmăreşti. 

Frølich îşi înălţă capul. Era imposibil să-ţi auzi gândurile. 

Muzica se opri. Dar nu prea mult. Cineva puse o melodie de 
Springsteen. O coardă, o secvenţă muzicală: „Born in the USA”. 
Frølich tocmai voia să spună ceva. Doar ca să-şi dovedească 
sieşi că nu e pe cale să se prăvălească. În loc de asta trebui să 
se lupte să nu cadă de pe scaun. Se prinse de paharul de bere şi 
spuse: 

— Cred că trebuie să mă car, acum. 

Yttergjerde nu-l auzi. Işi puse paharul jos, se şterse la gură 
cu dosul mâinii şi răcni prin muzică: 

— Nu puteam vorbi cu ea despre suedezi, înţelegi? Femeia 
asta fusese cu un suedez şi ăsta o burduşise multă vreme. lar ea 
se plângea întruna şi mă bătea la cap - probabil de asta s-a şi 
terminat - mă întreba toată ziua dacă mi-e bine şi-mi spunea că 
dimineaţa arăt extrem de agresiv. De fapt, habar n-am cum arăt 
dimineaţa, dar eram sătul să fiu bătut la cap, pe bune, eram 
sătul. Adică, n-am mai auzit pe nimeni să-mi spună că par 
agresiv până atunci. Oricum, într-un final, mi-am pierdut 
cumpătul şi i-am spus în engleza mea de Oxford că nu sunt 
nervos. Dar, i-am spus, dacă nu încetezi să mă mai întrebi dacă 
sunt nervos, o să-mi pierd cumpătul. Poate că am fost puţin cam 
dur. Adică, nu e aşa de uşor să prinzi nuanțele vorbind în 
engleza de Oxford. Oricum, şi-a luat tălpăşiţa şi a fost ultima 
dată când am văzut-o. La fel de bine, probabil. Adică, era o 
afacere fără viitor. Eram în vacanţă. Am suportat-o şi am ţinut-o 
cu ţigări timp de patru zile - în timp ce ea-şi dădea toată silinţa 
să plătească în natură. Asta nu e o bază prea sănătoasă pentru o 
relaţie de durată. _ 

Frølich se ridică. Încăperea se legăna. Era beat cui. O spuse 
cu voce tare: 

— Sunt beat cui! 

— Ce vreau să spun e că, lămuri Yttergjerde neabătut, lumea 
e plină de femei, Frankie. Adică oamenii ca mine, divorţaţi, se 
pot relaxa. Dar cei ca tine, care n-au purtat niciodată bila şi 
lanţul? Am un amic, de vreo treizeci şi ceva de ani, e plin de 
femei până-n gât. Mame singure, Frankie, călătoreşte cu 
feribotul în Danemarca, dansează. Nu trebuie să devii deprimat 
din cauza femeii ăsteia. 

— Ştiu că eşti bine intenţionat, spuse Frank Frølich. Dar 
singurul lucru care-mi trebuie la ora asta e un taxi şi un pat în 
care să mă arunc. 

— Da, du-te acasă, Frankie. Dormi bine, stai şi leneveşte în 

pat, uită de femeia aia afurisită. Ultima dată când m-am simţit 
aşa a fost când m-am dus la bordel în Munkademsvein, adică, 
numai ca să mai eliberez ceva din presiune. Dar cea la care am 
nimerit era genul ăla de pizdă şireată. Sunt sigur că era 
măritată sau logodită, şi atunci care-i scopu' să fii curvă, ei? 
Dacă toată treaba asta ţi se pare revoltătoare. Ei? Arăta mişto, 
dar a refuzat să facă altceva în afară de poziţia misionarului, aşa 
că m-am enervat, nu-i aşa? Nu vreau să fiu dificil, i-am spus 
matroanei de la recepţie, dar plătesc o grămadă de parale, aşa 
că femeile astea ale tale ar trebui să ofere ceva servicii 
clienţilor, nu-i aşa, am spus, şi apoi mi s-a dat un voucher. Ce 
zici de asta, Frankie? 

Yttergjerde râdea în hohote. Ştii, aşa ar trebui să fie şi în 
căsnicie. Să primeşti câte un voucher, pur şi simplu! 

Când sună telefonul, încercă să stea nemişcat, ca să nu-şi 
deranjeze trupul paralizat. Judecând după lumina de afară, era 
după-amiază. Dormise buştean pe canapea câteva ore bune. Íşi 
întoarse capul şi contemplă telefonul. Mişcarea aduse după sine 
o durere de cap, ameţeală şi greață. Durerea de ficat îl 
înjunghia într-o parte ca patul de cuie al unui fachir - din 
interior. Ficatul mi-e o bilă de durere, se gândi el, iar aerul, un 
cui, nu, soneria telefonului e ca un burghiu care-mi găureşte 
tâmplele. Se ridică în capul oaselor şi simţi că ameţeşte din nou. 

Se ridică, ametit, ţinându-se de tocul uşii şi apucând 
receptorul telefonului. 

— Deci eşti acasă. 

— Ce-ţi imaginai? 

— Nu se ştie niciodată. 

Frank Frølich se lăsă pe canapea. Când o să mor, se gândi, 
îngerul care va veni să mă ia va avea aceeaşi voce ca a lui 
Gunnarstranda. Omul ăsta e ca o nălucă. [epii continuau să-i 
atace ficatul. Era incapabil să gândească; spuse: 

— Deci mă suni. Are vreo legătură cu munca sau ţi-e numai 
dor de mine? 

— Jonny Faremo e mort. 

— Mort? ă 

— Da, mort. Inecat. 

Frank Frølich nu mai simţise niciodată o nevoie mai mare să 
bea apă. Cuvintele i se contractau în gât, în cap. Reuşi să 
articuleze: 

— Unde? 

— La câţiva kilometri dincolo de graniţa oraşului, în Askim. 
S-a înecat în râul Glomma şi a fost pescuit de nişte oameni care 
lucrau la centrala electrică Vamma. Trupul îi era prins într-o 
plasă. 

— O plasă? 

— Asta înseamnă că ştii unde e centrala electrică Vamma? 

La dracu. Intonaţia. 

— Habar n-am. Unde e centrala electrică Vamma? 

— Păi nu ţi-am spus? La cincizeci de kilometri de la 
marginea oraşului, spre est. 

— Aha. 

— Centralele electrice au tendinţa să prindă buşteni şi alte 
gunoaie în turbine. De aceea, acolo au o plasă care opreşte 
chestiile astea. L-a prins şi pe Faremo noaptea trecută. 

— Accident? 

— Dacă era vorba de un accident, am avea un munte de 
dovezi circumstanţiale. În cazul ăsta n-avem nimic. 

— Sinucidere? 

— Păi, e sigur că s-a înecat. 

— Care e părerea ta? 

Gunnarstranda chicoti în receptor. 

— Părerea mea? M-au sunat din Krimpolitisentralen, Kripos, 
acum vreo zece minute. Dar, nu, doar eu l-am adus pe om 
înăuntru şi l-am pus să apară în faţa tribunalului suspect de 
uciderea unui paznic din Loenga. lese - pe baza unui alibi la fel 
de subţire ca părul de pisică. Trec două zile şi apoi e găsit 
plutind cu plămânii plini de apă în barajul de lângă o centrală 
electrică. Poate că era deprimat şi s-a aruncat în apă? Dar de ce 
să fi fost deprimat? Pentru că te încurcaseşi cu soră-sa? Şi dacă 
ar fi fost aşa şi s-a dus cu maşina să se omoare, unde-i maşina? 
Unde-i biletul de sinucigaş? 

— Conduce un Saab 95 gri-argintiu. 

— De unde ştii? 

Intonaţia. Suspiciunea. 

— Am, după cum singur ai arătat deja, ceva cunoştinţe 
despre familia respectivă. 

— Dacă a fost aruncat în râu, n-ar fi avut cine ştie ce şanse. 

E toamnă târzie. Curenţii sunt puternici. Temperatura apei, cel 
mult patru sau cinci grade. 

— Faremo e bine făcut. Un pachet de muşchi. 

— Cadavrul era într-o stare foarte proastă. Medicul care a 
scris certificatul de deces a folosit, se pare, un fenomen local să 
explice de ce. E un loc numit Vrangfoss chiar deasupra 
centralei. E o ravenă îngustă şi chiar acolo râul coteşte. Asta 
înseamnă că la câţiva metri mai sus de centrală toată apa care 
curge liniştit în râul Glomma e comprimată şi canalizată prin 
ravenă. O cascadă orizontală, cu alte cuvinte un infern de apă şi 
curenţi. Dacă Faremo a ajuns în râu deasupra ravenei, trupul 
i-ar fi fost învârtit şi răsucit şi izbit de faţa stâncii multă vreme 
înainte să iasă la suprafaţă, la câteva zeci de metri mai jos. 
Majoritatea oaselor din trupul lui Faremo au fost, pur şi simplu, 
făcute terci. 

Frank Frølich văzu cu ochii minţii bărbatul de un metru 
nouăzeci, îmbrăcat ca un soldat comando, cu aceeaşi expresie 
ca a surorii lui. 

— Se ştie unde a căzut? 

— Căzut, zici? 

— Sau i s-a făcut vânt. Ştii ceva de locul crimei? 

— Centrala asta - Vamma - e ultima din trei centrale 
electrice la rând. Cea mai înaltă se numeşte Solbergfoss, puţin 
mai jos e una numită Kykkelsrud şi chiar în capăt e Vamma, 
unde a fost Faremo pescuit dintr-un fel de plasă de colectare. 
Deci poţi să-ţi imaginezi. A fost găsit în faţa ultimului baraj. 
Întinderea dintre centrala Kykkelsrud şi Vamma e partea care 
ne interesează. Frølich? 

— Da? 

— Nu eşti curios de ce sun? 

— Nu m-am gândit atât de departe. 

— Nu e cazul meu. [ine de jurisdicţia poliţiei districtului 
Folo şi sunt asistați de Kripos. Vei fi nevoit să dai socoteală de 
mişcările tale din ultimele douăzeci şi patru de ore. 

În sfârşit i-a ieşit porumbelu”. 

— Şi de ce, mă rog? 

— Ştii de ce. 

— Nu, Gunnarstranda, nu ştiu de ce! 

— Nu e nevoie să vorbeşti pe tonul ăsta cu mine. Ştim 
amândoi că se prea poate să fi murit în urma unui accident. 
Poate se certa cu cineva care l-a împins - poate premeditat, 

poate sub impulsul momentului. Şi ai fost deja văzut în ceea ce a 
fost numit o discuţie aprinsă în faţa casei lui. 

— Ai pus să fiu urmărit? 

— Nu, dar investighez o crimă. Ai o mulţime de prieteni buni 
aici, Frølich, dar nimeni nu poate şi nici nu vrea să mascheze 
adevărul. Până noaptea trecută, Jonny Faremo făcea parte din 
grupul de indivizi suspectaţi de uciderea lui Arnfinn Haga. Am 
pus casa lui Faremo sub urmărire. Discuţia ta cu Faremo în 
parcare a fost înregistrată cum se cuvine. 

— Bine, fie, dar ai să mă crezi dacă-ţi spun că nu aveam cum 
să îl arunc pe Faremo în râu? 

— Pune-mă la încercare. 

— Ceea ce spui e corect. Am fost la ei la apartament. Când 
Faremo şi gaşca lui au fost eliberaţi după audiere, am făcut ce 
mi-ai spus. Mi-am luat liber o săptămână. Apoi m-am dus direct 
la apartamentul lui Faremo. Am vorbit cu el, dar n-am ridicat 
deloc vocea şi nu am avut o discuţie aprinsă. 

— Intrebarea este: ce ai făcut după aceea? 

Frank Frølich se uită în gol la perete. Noaptea trecută se 
dusese până la apartamentul lui Faremo - dintr-un oarecare 
motiv luase un taxi până acolo şi vomitase într-un şanţ. De ce 
m-am dus acolo? Ce naiba încercam să fac? 

— Mai eşti acolo? 

— Da. 

— Alţii, în afară de mine, te vor întreba, Frølich. Eu îţi dau 
doar un mic avans. 


Nu mai simţi greață, doar sete. Ameţit, se ridică în picioare 
şi se târi în bucătărie. Nimic în frigider, în afară de două cutii de 
bere. Nu. Închise uşa şi bău apă direct de la robinet. 

Se clătină până în baie. Sub duş, se săpuni, gândindu-se la 
Elisabeth şi la felul în care depusese mărturie pentru fratele ei 
şi ceilalţi doi. O vedea în faţa lui, când ieşise grăbită din 
tribunal, spre Grensen, fără să privească în stânga sau în 
dreapta. De ce n-am oprit-o? De ce n-am vorbit cu ea? 

Îşi opări trupul cu apă fiartă, concentrându-se asupra 
imaginii ei, iuţind pasul către casă cât o ţineau picioarele. 
Silueta ei delicată fugind de colo-colo prin apartament, 
deschizând sertare, trântindu-le la loc, aruncând haine şi alte 
lucruri în rucsac şi geantă. Un telefon la ureche. Îşi luase 
tălpăşiţa, dar unde - şi de ce? 

Creierul i se mişca încet, mult prea încet. Când el ajunsese 
la apartament, ea dispăruse deja. Apoi a venit fratele. Işi luase 
tălpăşiţa ca să fugă de el? Şi dacă da, de ce? li dăduse deja 
alibiul pentru crimă. 

Îşi aminti propriile degete tremurânde în timp ce forma 
numărul lui Reidun Vestli: sunetul clar al transferului de apel, 
sunetul înfundat al unui telefon mobil. Conversaţia ce fusese 
întreruptă imediat după ce se prezentase. 

Dintr-odată i se păru foarte important s-o sune pe Elisabeth. 
Tot ce s-a întâmplat este rezultatul unei neînţelegeri ridicole. 
Dacă sun acum, o să ridice telefonul şi o să-mi dea o explicaţie 
convingătoare despre toată povestea. Opri apa şi merse în 
camera de zi fără să se şteargă. Picioarele îi lăsau urme ude pe 
linoleum. Îşi găsi mobilul şi o sună pe Elisabeth. Dar telefonul ei 
era închis. O sună pe Reidun Vestli. Niciun răspuns. Stătea aşa, 
gol, privindu-şi imaginea reflectată. Nu mai văzuse niciodată 
ceva mai patetic. 

In clipa aceea sună soneria. 

Se duse în dormitor, găsi o pereche de pantaloni curaţi şi un 
tricou şi merse să deschidă uşa. 

Era un bărbat. Frølich nu-l mai văzuse niciodată: uscăţiv, un 
metru optzeci, păr şaten deschis şi ochi căprui. 

Bărbatul spuse: 

— Frank Frølich? 

— În persoană. 

— Sten Inge Lystad, Kripos. 

Faţa bărbatului era dominată de o gură diformă care îi 
împrumuta o înfăţişare strâmbă. Zâmbetul oblic îi împărțea faţa 
în două, într-un fel straniu, dar totuşi atrăgător. Faţa lui Lystad 
era una pe care nu aveai cum s-o uiţi. Frølich îşi scormoni 
memoria. Lystad... numele îi era familiar, dar nu şi figura. 

— În legătură cu Jonny Faremo. Frank Frølich încuviinţă din 
cap. 

— Tragic. 

— Deci ştii deja despre asta? 

Încuviinţă din nou. 

— Cine ţi-a spus? 

— Sunt sigur că ştii, eu lucrez la poliţie. Suntem colegi. 

— Dar cine ţi-a spus? 

— Gunnarstranda. Lystad zâmbi rezervat. 

Frank Frølich se gândi: nu-i place întorsătura pe care au 

luat-o lucrurile. Conversaţia nu a luat-o în direcţia la care se 
aşteptase. 

Liniştea care urmă era un semn clar că Lystad voia să fie 
invitat înăuntru. Dar Frank Frølich nu avea chef să cheme pe 
nimeni în casă, aşa că îl examina pe Lystad în linişte. 

— Ai fost de curând acasă la Faremo? 

Partea pozitivă: nu se ascunde după degete. Negativă: 
metoda lui e să păstreze distanţa, să fie rezervat. 

— Vrei să zici, la Jonny Faremo? 

— Da, la Jonny Faremo. 

— Am fost acolo, adică, în faţa casei. Am sunat la sonerie, 
acum vreo două zile, în aceeaşi zi în care a fost eliberat din 
arest. Trebuia să mă întâlnesc cu sora lui, Elisabeth. Nu ştiu 
dacă eşti la curent cu povestea asta. 

— Prefer să ştiu cât mai puţin posibil, în afară de ceea ce s-a 
întâmplat între tine şi Jonny Faremo când l-ai văzut ultima dată. 

— În regulă, spuse Frank Frølich, gândind: grad înalt de 
nesimţire. 

— Sora lui era acasă când ai sunat? 

— Elisabeth? Întrebarea asta înseamnă că totuşi interesul 
tău merge dincolo de legăturile mele cu fratele ei? 

O umbră trecu peste faţa lui Lystad. 

Nu-i place direcţia în care o ia conversaţia - pozitiv. 

— Frølich, ascultă. _ 

— Nu, ascultă tu. Sunt poliţist de multă vreme. Imi dau 
seama că eşti conştient că faci rahatul praf. Sunt şi primul care 
înţelege că nu-ţi place ceea ce trebuie să faci, dar nu e nevoie să 
loveşti oamenii în boaşe, chiar dacă stau suficient de aproape de 
tine. Spui că nu te priveşte restul poveştii. Ei bine, mă priveşte 
pe mine, într-o măsură considerabilă. Mi-am luat o grămadă de 
concediu, din cauza restului poveştii. Asta ne-a adus pe noi faţă 
în faţă. Deci, dacă nu te priveşte restul poveştii, nu mai întreba 
de el. Ori te interesează, ori nu. 

Lystad nu spuse nimic, şi Frølich continuă. 

— Versiunea mea e că am început o relaţie cu o doamnă care 
are legături nepotrivite. Fratele aceleiaşi doamne acum e mort. 
Dar să-ţi fie clar un singur lucru: nu m-a interesat niciodată 
Jonny Faremo, nici atunci când l-am întâlnit, acum două zile, 
nici altă dată. Când m-am dus la el acasă - după ce Faremo a 
fost eliberat din arest - a fost prima dată când l-am cunoscut pe 
individ. Nu-l mai văzusem niciodată până atunci. Dar m-am dus 

acolo să mă văd cu ea, să vorbesc cu ea, şi am făcut asta pentru 
că în relaţia noastră apăruse o nouă situaţie: se folosise de 
numele meu în mărturia ei ca să-i ofere fratelui ei un alibi la 
audiere. 

Lystad încuviinţă solemn. 

— Continuă, spuse el. 

— Când am ajuns acolo, am parcat în parcarea pentru 
vizitatori. Există nişte scări care duc de la parcare la 
apartamente. Am coborât şi am sunat la sonerie. Presupun că 
martorul vostru e un domn mai în vârstă - vecinul cu care am 
vorbit când n-a răspuns nimeni la uşă. Am schimbat câteva 
cuvinte cu el. Apoi m-am întors la maşină şi eram pe cale să o 
iau din loc când a apărut Jonny Faremo. Conducea un Saab 
argintiu. Nu-l mai văzusem până atunci, dar mi-am dat seama 
cine e şi l-am abordat ca să-l întreb unde e sora lui. Nu ştia. Cel 
puţin, aşa pretindea. Apoi m-am urcat înapoi în maşină şi am 
plecat. 

— Unde te-ai dus? 

— Mai jos cu două sute de metri, pe Ekebergveien. 

— De ce te-ai oprit acolo? 

— Să mă gândesc. 

— Ce s-a întâmplat după aceea? 

— Jonny Faremo a coborât dealul în maşină. 

Lystad se uită la el cu interes. 

Frølich îl tinu în suspans. 

— Ce s-a întâmplat? 

— M-am luat după el cu maşina mea. 

Lystad trebui să aştepte din nou. 

— Era în jurul prânzului. Era unu şi jumătate. 

— Dar ce s-a întâmplat? 

— Cred că m-a văzut. L-am pierdut zece minute mai târziu. 
Undeva între Gamlebyen şi gara centrală. Toată ideea asta era 
prostească, aşa că nu m-a deranjat foarte tare că a dispărut. 

— Ce-ai făcut după aceea? 

— M-am dus acasă şi am mâncat ceva. 

— Şi apoi? 

— Apoi m-am dus la Universitatea Blindern, unde am 
încercat să mă întâlnesc cu o doamnă care lucrează acolo. 
Reidun Vestli. 

— De ce? 

— Avea o relaţie strânsă cu Elisabeth. Frølich îşi căută 

cuvintele înainte să continue: Au, sau au avut, o relaţie 
împreună. Am presupus că femeia asta ar putea să-mi spună 
unde e Elisabeth. 

— Şi ţi-a spus? 

— Nu am dat de ea. Avea liber, că era bolnavă. 

— Şi dup-aia ce-ai făcut? 

— Am încercat s-o sun pe doamnă acasă, dar mi-a răspuns 
robotul. Apoi m-am dus acasă. 

Stăteau faţă în faţă şi se priveau. Lystad îşi drese glasul. 

— Poate confirma cineva că ai fost la Blindern? 

— Presupun că da. 

— Presupui? 

— Era o studentă acolo. Am încercat să găsesc biroul lui 
Reidun Vestli. Era studentă la master şi împrumutase biroul lui 
Reidun Vestli. Ea a fost cea care mi-a spus că Vestli e bolnavă. 

— Ce ai făcut când ai ajuns acasă? 

— M-am uitat la un film, m-am holbat la pereţi, am băut 
câteva beri. 

— Şi în ziua următoare? 

— Nimic. M-am holbat la pereţi. M-am plictisit de asta şi 
seara m-am dus în oraş. 

— Poate confirma cineva? 

— Da. 

— Când ai ajuns acasă azi-noapte? 

— Nu-mi amintesc. 

— La ce oră te-ai dus la Blindern alaltăieri? 

— Nu mai ştiu exact, dar era după-amiaza. 

— Ei bine, Frølich... 

Acelaşi zâmbet, uşor condescendent, uşor compătimitor. 

— O să mă interesez şi te anunţ. 

— Te-ai dus în Ekebergveien azi-noapte? 

— Se poate. N-am idee. 

— Şi ce crezi c-aş putea să înţeleg din răspunsul ăsta? 

— Nu cred nimic. 

— Ai fost văzut în Ekebergveien azi-noapte. 

Lystad aşteptă. 

Frank Frølich trase aer în piept. 

— Eram beat. Nu trebuia să se întâmple. Dar am devenit 
sentimental. Ultimul lucru pe care mi-l amintesc e că am stat de 
vorbă cu un coleg în Cafe Fiasco. E lângă gara principală - au 
bere ieftină. Acolo m-am întâlnit cu un coleg, Emil Yttergjerde. 

Am stat amândoi, am băut şi am povestit una, alta. La un 
moment dat, noaptea, am luat un taxi. Taxiurile sunt, după cum 
ştii, parcate chiar după colţ, între Oslo Spektrum şi Radisson 
Hotel. Nu-mi amintesc mare lucru despre călătorie, dar nu 
m-am dus tot drumul acasă, pentru că mi-era rău. M-am dat jos 
la Gamlebyen pentru că băusem prea mult şi mi-a venit să 
vomit. Şi am început să mă plimb, să mă răcoresc un pic. Am 
bântuit pe străzi toată noaptea. Am ajuns în patul meu la opt 
dimineaţa. Hălăduisem pe străzi câteva ore bune şi sunt sigur 
c-am ajuns şi pe Ekebergveien. 

— Ai încercat să iei legătura cu Faremo sau cu soră-sa în 
timpul nopţii? 

— Nu. 

— Eşti absolut sigur? 

— Da. 

— Unul dintre vecinii lui Faremo a spus că a zărit un bărbat 
bine făcut furişându-se prin faţa uşii lor. 

— Eu nu mă furişez. 

— La cât ai ajuns acasă? 

— După cum am spus, la opt. Am intrat direct în casă, drept 
în pat. 

Lystad îşi vâri mâinile în buzunar şi-i aruncă un zâmbet 
strâmb. 

— Va trebui să revenim la povestea asta, Frølich. 

— Nici nu mă aşteptam la altceva. 

Preţ de câteva secunde se lăsă o tăcere apăsătoare. Casa 
liftului hurui. 

Apoi se opri. Uşa se deschise. O femeie uşor adusă de spate 
ieşi afară. Se uită în sus, spre ei. 

— Bună, spuse Frølich. 

Femeia se uită la el, apoi la Lystad, apoi le întoarse spatele 
şi sună la soneria apartamentului învecinat. Lystad spuse: 

— N-ai văzut-o deloc pe sora lui - de când a dispărut? 

— Nu. 

— Dacă o vezi, spune-i să ia legătura cu noi. 

Frank Frølich încuviinţă din cap. Antipatia pe care o simţise 
faţă de Lystad se risipea treptat. 

După ce închise uşa, stătu nemişcat, fixând mai întâi uşa, 
apoi duşumeaua. Avea mintea goală. Intr-un final se duse la 
frigider. Ficatul lui va avea ceva de lucru, dar doar puţin. Puţin 
de tot. 

Dimineaţa următoare fu rece, dar nu îngheţase afară. Era o 
zi în care ultimele frunze îngălbenite aveau ocazia să se mai 
arate la faţă, o altă încercare de a îmbrăca peisajul verde-gri în 
culoare. Casa lui Reidun Vestli se afla spre vest, pe panta de 
deasupra râului Lysaker, cam pe la jumătatea drumului dintre 
Røa şi podul de pe Kolsås Metro - o proprietate modernă şi 
prosperă. Aici sunt şiruri de case cu etajele retrase, între blocuri 
de apartamente, fiecare casă cu propriul ei petic de gazon, şi cu 
propriul BMW în parcarea din faţă. Frank Frølich trecu pe lângă 
un bărbat în pantaloni de costum şi cizme de gumă, care-şi spăla 
maşina cu un mic aparat sub presiune. Mai trecu de două 
intrări, alte două BMW-uri şi încă un bărbat în pantaloni de 
costum, cizme de gumă şi aparat sub presiune, pe capota 
maşinii. O clonă, se gândi, sau poate doar o experienţă de 
dejă-vu. Oricum, niciunul din cei doi nu-l văzuse. Nimeni nu 
vede nimic, nimeni nu-şi aminteşte nimic. Numai în interviurile 
de la poliţie văd şi îşi amintesc mai mult decât ţi-ai putea 
imagina. 

Plăcuța de pe uşă era din alamă. Se opri în faţa uşii şi sună. 
Deasupra plăcuței de alamă era un cap de leu de bronz cu un 
mâner pentru ciocănit atârnându-i din gură. Bătu la uşă. O 
singură bătaie. Uşa fu deschisă. 

Abia o recunoscu pe femeia care apăru. Atunci, în sala de 
cursuri, îi dăduse impresia unei femei puternice. Atunci, s-ar fi 
încadrat în profilul casei cu etaj, s-ar fi potrivit cu şirul de faţade 
decorate în culori calde, de pământ, inteligent combinate, 
nuanţe de maro şi roşu închis care se asortau cu tenul ei, părul 
ei cu o tentă de henna şi cu ochii căprui. Reidun Vestli cea care 
stătea acum în uşă era doar o umbră a ei. Avea faţa chinuită de 
nesomn, pe buza de jos avea pete nesănătoase de cafea. Purta 
un trening nepotrivit, care sublinia impresia de declin. Mirosul 
de fum neventilat adia prin uşa de la intrare. 

— Tu, spuse ea cu o voce răguşită. Ştiu cine eşti. 

El tuşi. 

— Pot să intru? 

— De ce? 

Frglich nu răspunse. 

În cele din urmă luă o decizie şi se dădu la o parte. 

Camera mirosea a fum şi a scrumiere pline. Reidun Vestli 

stătea în faţa unei măsuţe de cafea enorme, încărcate de foi de 
hârtie şi ziare vechi, în dezordine. Pe pereţi erau câteva pânze 
neînrămate. Frølich ghici că unul fusese pictat de Kjell Nupen, 
iar altul, mai întunecat, de Ørnulf Opdal. Nu îndrăzni să rişte o 
apreciere legată de ultimul dintre ele. Totuşi, pereţii ăştia îi 
dădeau impresia de ceva curat şi îngrijit. li aminteau de biroul 
ei meticulos de ordonat şi dominau încăperea ca nişte stâlpi de 
neclintit. Pe jos, sticle goale de vin şi ambalaje foşnitoare, o 
cutie de pizza pe jumătate deschisă şi pachete goale de ţigări. 
Un minicasetofon era aşezat în dezechilibru peste o masă de 
cabluri împrăştiate lângă un pat nefăcut improvizat care arăta 
ca un divan. Mai multe CD-uri erau risipite pe jos. Un ceainic 
ruginit şi soios trona pe pervazul ferestrei, înconjurat de muşte 
moarte. 

Asta a atras-o pe Elisabeth! Avu grijă să nu calce pe vreun 
CD. Femeia asta cu dinţi de culoarea metalului de la vinul de o 
zi înainte, mirosind a nicotină, cafea, nesomn şi praf. Dorinţa ei 
a adus-o aici. 

Femeia îşi aprinse o ţigară de la chiştocul celei pe care 
tocmai o terminase. li tremura mâna. Stând aşa, concentrată şi 
aplecată înainte, îşi descoperise şi pernele de grăsime de pe 
şolduri şi coapse, o reţea de riduri între obraji şi bărbie, un cap 
înconjurat de un păr nespălat şi lipsit de viaţă, încununat, la 
rândul lui, de fum albăstrui de ţigară. Era întruchiparea 
degradării: esenţa materializată a gunoiului, cu radioul strident, 
dezordine şi cu o aură de indiferenţă degajată. Vocea răguşită 
spuse: 

— Ce vrei? 

— Te-am sunat acum vreo două zile. Dar ai întrerupt 
conversaţia şi ţi-ai închis telefonul. 

— Ai venit aici ca să ţi se confirme asta? 

— Frai în maşină, la volan. 

— Eşti un detectiv adevărat! Nu e de mirare că lucrezi la 
poliţie. 

— Te-ai îmbolnăvit brusc. 

— Detectivul e perspicace. Încă sunt bolnavă. 

— S-a întâmplat în acelaşi timp când Elisabeth a ales să 
dispară. 

— Serios? A dispărut? 

— Ştii foarte bine că aşa e. 

— Ai o imaginaţie bogată. Ar fi mai bine să rămâi la ceea ce 

ştii. 

— Atunci spune-mi tu. 

— Ce ai vrea să ştii? 

— Totul. 

— Totul? 

Se apropie şi-şi trase buzele într-o grimasă veninoasă. 

Frølich simţi un sentiment crescând în el: enervare faţă de 
tot ceea ce reprezenta ea, aroganţa snoabă, lumea academică, 
toată dezordinea din cameră, toate secretele pe care le adunase 
în cuibul ăsta al ei. 

— Totul, repetă el cu o voce groasă. 

Reidun se apropie şi mai tare. 

— Dar crezi că poţi să faci faţă? 

— La ce? 

— La adevăr. 

— Cred că pot, atâta vreme cât mă scuteşti de tâmpeniile 
astea. 

Îşi trecu ochii peste un rând de cărţi şi se opri asupra unor 
titluri ca Povestea lui O şi Catherine M - erotice, termenul 
folosit în cercuri academice pentru ceea ce alţii numesc 
pornografie. 

— Eşti în stare să înţelegi că cineva poate experimenta o 
înţelegere mai profundă a, de exemplu...? Reidun Vestli ezită în 
timp ce Frølich luă cartea de deasupra teancului şi o ridică. 

— Ce, de exemplu? 

Se uită la cartea pe care Frølich o ţinea în mână. 

— Dumnezeule, nu fii atât de banal! 

Schimbară priviri, iar el se întoarse. 

— Mă dezamăgeşti, spuse ea. 

— Banal? întrebă el. N 

— Eşti al naibii de previzibil şi de anost. Îşi aşeză ţigara între 
buzele inflamate şi trase adânc în piept. Încă îi mai tremurau 
degetele. 

— Chiar am crezut că eşti o persoană destul de interesantă, 
spuse ea. Din spusele lui Elisabeth, aşa reiese. 

— Poate se înşală, spuse el. Poate sunt complet previzibil şi 
anost, dar n-am venit aici să vorbesc despre mine. Vreau să-mi 
spui unde e. 

— Habar n-am despre ce vorbeşti. 

— Acum tu eşti cea care dezamăgeşte, dând un bobârnac 
unei cărţi. Ştiu că Elisabeth studiază. li plac cărţile de genul 

ăsta? 

— Nu ştiai? Mă aşteptam să ştii, din moment ce eşti poliţist, 
nu? 

— Vreau doar s-o găsesc. 

— De ce? 

— Asta n-are nicio legătură cu tine. 

— Ce-ai să faci dacă o găseşti? 

— Nici asta n-are legătură cu tine. 

— Păi, ştiu cum îşi petrec timpul bărbaţii şi femeile. Nu 
trebuie să-mi oferi versiunea ta. [Işi luă o expresie 
dispreţuitoare. Nu e de mirare că eşti gelos, bietul de tine. Sigur 
că nu ştii nimic despre ce e în capul ei. Nu ţi-a spus niciodată? 

— Despre ce? Despre tine? 

Reidun Vestli zâmbi batjocoritor. 

— Nu despre mine, şopti ea. Niciun singur cuvânt despre 
mine, în timp ce eu ştiu mai tot despre tine. Deci nu ţi-a vorbit 
despre ceea ce avem în comun ea şi cu mine? Asta nu te face 
puţin gelos? 

Gelos. Oi fi? Și dacă sentimentul ăsta neplăcut pe care-l simt 
e gelozie, ce a determinat această gelozie? Intimitatea fizică sau 
intelectuală dintre Elisabeth şi Reidun? Sau ambele? Sau teama 
că voi rămâne un privitor din afară a ceea ce împărtăşesc ele 
două? 

— Ce motive aş putea avea să fiu gelos? 

— De exemplu, sentimentul comun de mirare. 

— Mirare. 

Articulă cuvântul în bătaie de joc. 

— Da, continuă ea. Elisabeth e, de exemplu, captivată de 
limbaj. Are chiar şi propria ei teorie despre puterea inerentă a 
cuvintelor, unde nu e loc de emoţii, despre cum pot cuvintele 
umple şi adăuga dimensiuni suplimentare unde percepțiile şi 
fizicul se opresc. A 

Frank Frølich îi privea gura. li făcea plăcere să spună aceste 
lucruri. li făcea plăcere să-i spună că împărtăşise cu Elisabeth o 
apropiere pe care ei doi n-o avuseseră niciodată. Pronunţase 
cuvântul fizic cu dezgust. Asta eşti tu, se gândi: eşti o lesbiană 
ofilită care nu suportă gândul că am pătruns şi satisfăcut femeia 
pe care o doreşti tu. Nu poţi suporta gândul că, fiind bărbat, 
sunt în stare să-i ofer ceva ce tu nu poți. Şopti: 

— Tu ar trebui să poţi accepta... 

— Faptul că vă culcaţi unul cu altul? îl întrerupse Reidun 

Vestli cu un zâmbet maliţios. Ce crezi despre mine, de fapt - sau 
despre ea? Îţi imaginezi cumva că aş începe o relaţie cu 
altcineva dacă nu ar fi bazată pe emoție? Crezi cumva că eşti 
special sau unic dacă ai o sculă? 

Agresivitatea care-i însoţise cuvintele îl intimida. Reuşi să 
articuleze: 

— Vulgaritatea nu-ţi stă bine. 

— Nu sunt vulgară. Mă apăr faţă de tine. Crezi că poţi veni 
aici şi poţi intra în casa mea, condus de o dorinţă patetică de ao 
poseda şi domina pe femeia pe care o iubesc? Intri în casa asta 
cu pretenţia că sexul te îndreptăţeşte să faci asta şi că ar trebui 
să te facă deosebit în ochii mei. N-ai nici cea mai vagă idee cum 
e Elisabeth; nu ştii cine e. Habar n-ai de nici măcar un singur 
gând sau vis pe care le-am împărtăşit eu şi Elisabeth. Voi doi aţi 
vorbit vreodată despre ceva? V-aţi luat mintea vreodată de la 
organele genitale ca să exploraţi şi să împărtăşiţi plăcerea 
vreunui lucru intelectual? 

Era rândul lui s-o ia în râs. 

— Să împărtăşiţi plăcerea vreunui lucru intelectual - mă 
laşi? 

Femeia îşi trase respiraţia şuierător. 

— Sincer, nu pot să-mi închipui ce vede la tine. Pe lângă 
faptul că eşti banal, nici măcar nu eşti aşa de arătos. 

Îşi luă privirea de la el şi adăugă într-o doară: 

— Ţi-a trecut vreodată prin cap că încearcă să scape de tine? 

— Ideea asta e complet absurdă. 

Ea îi aruncă o privire piezişă. 

— "Ţi-e teamă că eu ştiu ceva ce tu nu ştii? 

Expresia de pe figura ei, satisfacția răutăcioasă după ce puse 
întrebarea îl făcură să înghită în sec, cu greutate. 

Femeia observă şi râse. Avea un râs sonor, plin de ură. 

— Individ jalnic ce eşti! Drept cine mă iei? O iubesc şi mă 
iubeşte. Şi în afară de faptul că împărţim un pat, mai împărţim 
şi altceva, ceva cu un suflet, o minte şi respect de sine! 

Frølich asuda. Creatura asta sălbatică strivindu-l cu vorbele 
ei, atmosfera încordată din apartamentul ăsta neaerisit, patul 
nefăcut unde ea şi Elisabeth făcuseră dragoste. 

— Marea ta poveste de dragoste pare să se fi ofilit, spuse el 
dinadins. Sau poate eşti bolnavă din alte motive? 

Reidun Vestli îşi aprinse altă ţigară, îşi încrucişă braţele 
peste piept şi fumă cu mâini tremurânde. 

— Spune ce ai de spus şi ieşi afară. 

— Am atins un punct dureros, cumva? 

— Repet, ieşi afară dacă ai... 

— Vreau să ştiu unde e. 

— Habar n-am unde e! 

— Iar eu cred că minţi. 

— Cuvântul tău împotriva cuvântului meu. 

Frølich se ridică. 

— Ar fi spre binele lui Elisabeth dacă mi-ai spune adevărul. 

— Asta e o ameninţare? 

— Nici gând. În felul meu jalnic şi masculin, am grijă de ea. 
O caut pentru că îi doresc binele. li respect decizia de a fi cu 
tine sau pe cont propriu, sau cu oricine altcineva. Dar, 
întâmplător ştiu că se ascunde şi, pentru că lucrez la poliţie, ştiu 
că e suficient de naivă să se ascundă în felul acesta - până la 
urmă, s-a comis o crimă. Fie că-i place, fie că nu, e implicată în 
acest caz. Se prea poate să fii în stare s-o satisfaci fizic şi 
intelectual şi e foarte posibil ca iubirea ta intelectuală 
înălţătoare să fie mai de preţ decât a mea, dar ştiu un singur 
lucru pe care nu-l poţi schimba cu gânguritul tău: faptul că se 
ascunde nu-i face niciun serviciu. 

— Nu ştii tot. 

— Dacă se ascunde, presupun că-i e frică de ceva. Şi aici e 
locul unde a făcut calculul greşit. 

— Nu înţelegi că tu eşti cel de care se ascunde? 

— Cred că Elisabeth avea deja în gând să plece în călătoriile 
ei când i-a furnizat alibiul fratelui său şi bandei acestuia la 
audiere. Cred că a luat legătura cu tine ca s-o ajuţi să găsească 
un loc unde să se ascundă. Cred că aşa-zisa ta boală a început 
când a luat legătura cu tine. Şi cred că voi două eraţi împreună 
în maşină când te-am sunat acum câteva zile. Sunt sigur că ştii 
unde e. 

Reidun Vestli îşi ridică încet capul. Avea ochii roşii de plâns, 
dar, în acelaşi timp, expresia ei era gânditoare. 

Frølich nu era sigur dacă ar fi trebuit să-i spună sau nu, dar 
se hotărî să o facă. Spuse: 

— Fratele lui Elisabeth e mort, probabil a fost ucis. 

Acum ochii femeii se întunecară, dar ea rămase totuşi 
gânditoare, ca şi cum ar fi cântărit ceva în minte. 

— E important să ne spui unde e. 

— Tu ai impresia că sunt complet tâmpită? şuieră Reidun 

Vestli. Ai impresia că poţi să vii aici, cu nicio altă autoritate 
decât fizicul tău, şi să-mi dai ordine? Pleacă odată! Cară-te! leşi! 

Îl împinse spre uşă. 

— leşi! repetă ea. 

Frølich oftă din greu şi se supuse. Uşa se trânti în urma lui 
cu o bubuitură. Se opri pe scări şi îi auzi paşii îndepărtându-se. 
Reacţia lui Reidun Vestli îi arăta că avusese dreptate. Şi ce 
dacă? Nu ajunsese nicăieri. 

Rămase pe loc ascultând. La început, linişte. Apoi, sunetul 
unei voci. Reidun Vestli vorbea cu cineva la telefon. Cine ar fi 
putut fi, în afară de Elisabeth? 

Îi veni să se repeadă la uşă, dar se stăpâni, se întoarse şi 
plecă încet, pe lângă clonele care spălau maşinile, BMW-uri, 
stâlpii gardurilor şi gardurile vii de creţuşcă. Dacă ar fi ştiut, 
s-ar fi scutit de confruntarea asta. Pe de altă parte, unele lucruri 
îi fuseseră confirmate. Ea ştia. Era sigur că ştia. 

În seara aceea, stătu acasă cu o bere rece în faţa 
televizorului. Dar nu se putea concentra. Butona. Un bărbat şi o 
femeie, sub o cuvertură, şoptindu-şi unul altuia în ureche. 
Reality TV. Continuă să butoneze. Un ghepard alergând cu 
încetinitorul. Animalul era o explozie de forţă musculară şi 
concentrare, ochii şi corpul său păreau să aibă vieţi separate. 
Două vieţi unite într-una singură, un motor care funcţiona 
automat. Întreaga concentrare a unui corp adunată în articulaţia 
picioarelor. Ghepardul se aruncă asupra unei gazele, puse bietul 
animal la pământ şi îl omori cu o muşcătură de gât. După aceea, 
ghepardul rămase să-şi păzească prada, lipsit de suflare. Vocea 
de la televizor îşi ţinea discursul despre faptul că acesta era 
momentul cel mai critic pentru ghepard. Era prea obosit să 
mănânce, dar dacă nu se apuca repede, un leu sau o hienă putea 
veni să-i fure prada. Comentatorul abia terminase de vorbit 
când o creatură cocoşată şi extrem de urâtă scoase un urlet, 
alungând ghepardul. Hiena înfuleca prada, în timp ce ghepardul 
extenuat stătea mai încolo privind cum îi dispare prânzul. Mai 
apărură câteva hiene. Îşi îngropau fălcile în burta gazelei, 
ridicau ochii şi-şi dezveleau colții mânjiţi de sânge. 

Stinse televizorul. 

Ezitând, se întinse după telefon. Formă numărul lui 
Gunnarstranda şi, dintr-un motiv straniu, se simţi vinovat că 
face asta. Nu era nici zece seara. Cel mai probabil, calul bătrân 
era la birou. Dar nu era: vocea răguşită a lui Gunnarstranda 
răsună în cameră. 

— Te rog, fii succint. 

— Am vorbit cu Reidun Vestli, spuse Frølich, regretând 
imediat că sunase. 

— Şi cine e Reidun Vestli? 

— Iubita lui Elisabeth Faremo. 

Linişte la capătul celălalt al firului. 

— Bănuiesc că ştie unde e Elisabeth. 

— Şi? 

— E doar o idee. Mă gândesc că ai putea sta puţin de vorbă 
cu ea. 

— Mulţumesc pentru sfat. 

Frølich nu mai ştiu ce să spună. 

Gunnarstranda îşi drese glasul. 

— Presupun că ai vorbit cu ea din iniţiativă personală. 

— Fireşte. 

— Te-aş sfătui să încetezi să mai faci asta. Eşti în concediu, 
Frølich. Stai departe de povestea asta, du-te în vacanţă. 

Cu asta, linia amuţi. 

Frølich rămase acolo, cu receptorul în mână. Dacă până 
acum nu se simţise ca un idiot, acum se simţea. Şi peste toate 
astea, atitudinea glacială a lui Gunnarstranda. Dar era tipic 
pentru el. Problema e că n-o mai simţise niciodată aşa. Nu în 
felul ăsta. 


În noaptea aceea avu vise confuze cu Elisabeth şi fratele ei. 
Cei doi aveau aceeaşi privire. Acum întunecaţi de dorinţă, în 
clipa următoare speriaţi de moarte. Dar care erau ochii fratelui 
şi care erau ai ei? 


În timpul nopţii toţi norii se risipiseră şi frigul se aşternuse 
încă o dată - pregătind decorul pentru o dimineaţă îngheţată de 
la sfârşitul lui noiembrie. Aerul era tăios ca o lamă de ras. 
Temperaturile sub zero lipiseră pâcla nopţii de gheaţa de pe 
asfalt. Frølich urcă în maşină, ieşi din oraş şi se îndreptă spre 
est. Rotocoale de ceaţă se ridicau de pe câmpurile negre, arate 
în timp ce se apropia de Hobøl şi Elvestad. Dincolo de marginile 

pădurii, în depărtare, globul soarelui semăna cu scăfârlia 
cheală, roşie şi înfierbântată a unui creator care-şi scoate capul 
peste coamele munţilor ca să le mai dea puţină lumină 
oamenilor din nord. În curând, razele fură atât de luminoase, că 
Frank Frølich trebui să-şi lase parasolarul în jos. 

Plăti la bariera pentru taxa de drum din Fossum, intră în 
benzinăria Shell de lângă pod şi făcu plinul. Râul Glomma 
curgea liniştit, dar cu forţă, pe sub pod. Se gândi la Jonny 
Faremo. La înotatul contra curenților în apa îngheţată. 

După ce plăti, se întoarse în maşină şi studie harta. Era mai 
jos de hidrocentrala Solbergfoss, dar încă nu trecuse de 
Kykkelsrud. 

Se gândi o vreme înainte să pornească motorul şi apoi o luă 
prin spatele benzinăriei. Găsi un drum lateral îngust şi 
şerpuitor, care ducea spre un podeţ, un pic mai încolo. Parcă, 
ieşi din maşină şi se sprijini de balustrada de piatră de pe 
marginea râului. Apa se învolbura, urmând curentul care se 
mişca încet. 

Stătu privind vârtejurile din apa negru-maronie. Dacă ar 
cădea aici, trupul i-ar fi luat de apă în câteva secunde. Apa rece 
l-ar paraliza. Hainele ude i-ar îngreuna mişcările. Ar deveni 
grele şi l-ar secătui de puteri în timp ce ar fi tras dedesubt. 
Malul râului era neprimitor, numai roci alunecoase. Ar fi 
aproape imposibil să te târăşti până la el. Curentul puternic şi 
frigul ar transforma timpul într-un factor vital. Cât de mult ar 
putea supravieţui? 

Se plimbă pe poteca de-a lungul râului. De aici porneau 
cărări spre coama muntelui, printre cazematele vechi de pe 
vremea războiului. Zona de picnic de pe malul celălalt era mai 
puţin ferită de ochi curioşi, dar puteai să scapi de un cadavru 
relativ uşor şi de aici. Cu toate astea, era un fapt care sugera că 
Jonny Faremo nu fusese aruncat aici: râul era închis, mai jos, 
lângă hidrocentrala Kykkelsrud. Faremo fusese găsit într-o 
plasă, mai jos. 

Se gândi: Poate că cel mai înţelept ar fi să începem acolo, în 
Kykkelsrud. 

Frank Frølich traversă podeţul. Pe partea cealaltă era un 
monument comemorativ - „Bătălia de la Podul Fossum”. Aici 
nemţii dăduseră de o rezistenţă norvegiană hotărâtă, înainte de 
trecerea lor în siguranţă spre Oslo, în 1940. Numele întregi ale 
norvegienilor căzuţi erau săpate în piatră. 


70 


Frølich se întoarse la maşină şi porni mai departe, peste 
podul Fossum, în sus pe dealuri spre Askim. Trecu de câteva 
capcane automate de radar, cu o viteză atât de mică, încât 
acestea nici nu clipiră. 

Un semn rutier indica ieşirea spre următoarea staţie de 
benzină. O luă în direcţia aceea. Aici se construia o nouă 
autostradă; trecu de câteva puncte de lucru şi utilaje. Acceleră 
în jos, spre staţia locală de apă şi o luă la stânga, spre 
hidrocentrală. Maşina îşi continuă drumul în jos, apropiindu-se 
din nou de râu. 

Trecu de câteva case izolate, vechi, din lemn - probabil 
locuinţele angajaţilor de la hidrocentrală. O altă cotitură. 
Imediat după aceea, un semn rutier: HAFSLUND ENERGI. 
Clădirea din piatră era modernă, cu ferestre mari. In spatele ei, 
malul râului se ridica în partea opusă a bazinului. Lăsă maşina 
să coboare spre hidrocentrală şi spre baraj. 

Zări un semn de parcare decolorat, dar încă albastru, lângă 
nişte barăci îngrădite, pe partea stângă a drumului. Acolo era 
parcată o Skoda Octavia relativ nouă. Recunoscu maşina şi nu fu 
deloc încântat, dar parcă lângă ea. 

Ăsta nu era un prilej bun de a se întâlni cu Gunnarstranda. 
Fralich nu avea o explicaţie plauzibilă legată de prezenţa lui 
acolo. Dar îi trebuia oare o explicaţie? Toţi paşii lui aveau nevoie 
de o motivaţie raţională? Gunnarstranda nu se vedea nicăieri. 
Nu zări pe nimeni. Nu părea să fie nicio activitate vizibilă 
dinspre casele împrăştiate pe coasta muntelui. Chiar şi birourile 
de la Hafslund Energi păreau moarte. Gerul făcuse asfaltul fin şi 
alunecos. Păşi cu grijă, cu picioarele înţepenite, spre baraj. În 
drum spre hidrocentrală trecu pe lângă trei turbine enorme 
scoase din funcţiune, care fuseseră expuse pe iarba îngheţată. 
La dreapta se afla bazinul, închis de jur împrejur şi negru ca 
oglinda uriaşă a unui trol. O insuliţă ieşea în relief aproape de 
mal. Copacii de pe versanţii munţilor din faţa hidrocentralei se 
reflectau în oglinda neagră a apei. Gradul de debit al apei era 
mic şi lăsa la vedere întreaga construcţie de piatră care alcătuia 
barajul. Pe partea stângă era o structură din beton, lungă de 
vreo cincizeci de metri - o stavilă de golire, fără apă. Era o 
distanţă mare până la fundul stavilei. Simţi cum îl ia ameţeala 
când se uită în jos, peste margine. Între baraj şi zidul îndepărtat 
al stăvilarului erau două grătare de cărămidă. Un miros 
neplăcut de apă stătută venea dinspre stratul de noroi 

nederanjat, de dedesubt. O luă spre baraj şi trecu de ceva ce 
trebuie să fi fost canalul de admisie a apei. Barajul tremura uşor 
- un puls uriaş murmurând. Apa curgea dedesubt. lar la 
dreapta, până la sus la zid, apa de suprafaţă se rotea încet, în 
vârtejuri şi curenţi. Aici apa era în plină activitate. În faţă, 
căderea de apă era îndiguită de un perete format din trei porţi 
mari de stavilă. 

Putea chiar să simtă forţa apei împingând peretele de piatră 
în timp ce se uita la cursul râului, câteva sute de metri în jos. În 
clipa aceea, mirosul dulce de Petterge proaspăt aprinsă îi gâdilă 
nările. Fără a-şi întoarce capul, spuse: 

— Gunnarstranda, încă mai fumezi? 

— Fumez de peste patruzeci de ani, spuse Gunnarstranda 
venind spre el. Avea mâinile în buzunare, iar obrajii lui trăgeau 
cu lăcomie fumul în gură, apoi în piept. 

— Dar ar trebui să te laşi, serios. Eşti bolnav. 

— M-am gândit să mă las, dar doctorul mi-a zis să mestec 
gumă cu nicotină în loc. Dar aia e tot nicotină, nu? Şi atunci, 
care-i diferenţa? Pot la fel de bine să continui să fumez. 

Frølich zâmbi. 

— De ce râzi? întrebă Gunnarstranda morocănos. 

— Am auzit un banc despre un bărbat care avea de gând să 
se lase de fumat. S-a întâlnit cu un amic care reuşise. „Cum ai 
reuşit să te laşi de fumat?” l-a întrebat. „Păi”, a spus celălalt, „e 
cel mai uşor lucru de pe lume. Îţi cumperi un pachet de ţigări ca 
de obicei, dar de câte ori simţi nevoia s-o aprinzi, întâi de toate 
îţi înfigi o ţigară în cur.” „In cur?”, a întrebat amicul. „Da, în 
cur. Nu există nicio metodă mai bună să-ţi spui că fumatul e de 
căcat. Nu-ţi mai trece niciodată prin cap să bagi în gură ţigara 
pe care ai avut-o înainte în cur”, a răspuns celălalt. Ei bine, cei 
doi se întâlnesc după vreo câteva luni. „Salut”, i-a strigat 
amicul. „Cum a mers? Ai reuşit să te laşi de fumat?”. „Normal”, 
a zis primul. „A fost uşor să mă las de fumat. Dar de fapt, nu m-a 
ajutat prea mult.” „Nu te-a ajutat prea mult?” „Problema e că 
acum nu mă pot lăsa de înfipt ţigări în cur!” 

Frølich se plesni peste coapse, râzând în hohote. 
Gunnarstranda îi aruncă o privire aspră, la fel de morocănos ca 
înainte. 

— Şi eu care credeam că zvonurile despre tine sunt doar 
tâmpenii, spuse el. 

Frølich îşi luă iar o figură serioasă. 

— Te-am căutat după ce ţi-am văzut maşina, spuse el. 

— Începi să mă calci pe nervi, i-o întoarse Gunnarstranda. 

— Ah, da? 

— Simplul fapt că vii aici când nu eşti de serviciu. La un 
moment dat, dacă mă calci în continuare pe bătătură, voi fi 
nevoit să te raportez. 

— Şi? 

— Poate că nu-ţi vezi prostia singur, dar restul lumii o vede. 

— Relaxează-te, spuse Frølich. Nu vei fi nevoit să mă 
raportezi. Crezi că Faremo a fost aruncat de aici? 

— Nu, nu e destulă apă în râu. 

Gunnarstranda arătă cu capul înspre stâncile din apă aflate 
dedesubtul lor. 

— Cascada e aproape secată. Trebuie să se fi întâmplat mai 
jos. Arătă cu degetul. 

— Poate pe promontoriul de acolo. Locul perfect pentru o 
crimă. De acolo e o cărare de pietriş până la râu. Din păcate, 
acolo se află o barieră care o blochează. Inchisă cu lacăt. 

— Am putea găsi pe cineva care are vreo cheie de rezervă? 

— Cu greu. Un om pe care l-am întâlnit acolo. 

Gunnarstranda arătă cu capul înspre clădirea cu turbine. 

— Mi-a spus că locuieşte într-una din casele de pe coasta 
muntelui. Crede că ar fi observat dacă ar fi trecut cineva de 
barieră. 

În tăcere, cercetară cu privirea valea largă a râului. 

— Centrala nu e folosită, spuse Gunnarstranda în cele din 
urmă. Am avut parte acolo de o lungă introducere în istoria 
energiei electrice. Vamma, mai jos, şi Solbergfoss, mai sus, sunt 
cele care produc energie. Hidrocentrala asta e folosită numai 
când nivelul apei din Glomma e deosebit de mare. 

— Dar tu ce crezi că a păţit Faremo? A fost împins? Sau şi-a 
pierdut echilibrul pe o stâncă alunecoasă? 

— Greu de spus. 

— Se prea poate să nu fi mers cu maşina până jos la râu. Se 
poate să fi fost o persoană sau două, care s-au dus pe jos. 

— Posibil. Şi dacă a văzut cineva ceva, o să aflu în scurt 
timp. 

Frølich interpretă răspunsul lui Gunnarstranda drept un 
semn că tema aceasta de conversaţie nu era un tabu. Spuse: 

— E absolut aiurea că Faremo a murit chiar acum, nu-i aşa? 

— Nu oricine îşi poate alege ceasul morţii, Frølich. 

— M-am uitat pe hartă. Există un drum mai aproape de 
Askim care coboară înspre râu. O explicaţie logică ar fi aceea 
potrivit căreia criminalul a mers cu maşina pe drum, s-a 
apropiat de râu cât a putut de mult şi apoi l-a aruncat pe 
Faremo. Şi nu trebuie să cunoască localitatea. 

— De ce nu? 

— Păi, dacă ar fi fost din zonă, ar fi ştiut de hidrocentrala de 
la Vamma; ar fi ştiut că râul e închis cu o plasă care lasă să 
treacă apa şi opreşte reziduurile. Dacă ar fi condus un pic mai 
departe şi l-ar fi aruncat pe Faremo în râu sub Vamma, trupul ar 
fi fost dus de curent câţiva kilometri înainte să apară la 
Sarpsborg - e ceva distanţă de la Vamma la plasa de dinainte de 
cascada Sarp. 

— Sună logic - în afară de un singur lucru. 

— Care? 

— Vorbeşti de parcă Faremo ar fi fost omorât înainte de a fi 
aruncat în râu. Dar avea apă în plămâni. S-a înecat. Dacă a fost 
omorât, iar crima nu a fost premeditată, e posibil ca Faremo să 
fi ajuns în râu drept urmare a unei certe, şi ăsta e scenariul cel 
mai plauzibil. Deci cea mai mare parte a investigaţiei va fi axată 
pe căutarea cuiva care avea ceva de împărţit cu Faremo. 

Frank Frølich se prefăcu că nu înţelesese referirea voalată la 
propria lui persoană şi spuse: 

— E multă umblătură într-un caz ca ăsta. Ai de gând să te 
apuci să pui întrebări prin zonă? 

— Ţi-am spus: cazul Jonny Faremo e în mâinile celor de la 
Kripos, nu-i aşa? 

— Am avut plăcerea să vorbesc cu ei. Un tip tânăr - Lystad. 

— E bun. 

— La ce concluzie a ajuns - crimă sau accident? 

— Habar n-am. 

Gunnarstranda îşi scoase ţigara din gură şi se uită la ea cu 
înverşunare. 

— Ştii că încurcătura asta a ta cu sora lui Faremo m-a făcut 
să fumez mai mult decât ar trebui? 

— Şi atunci, ce faci aici? 

— E duminică, spuse Gunnarstranda. Sunt liber. 

Frølich rânji. 

— Şi stai acolo, amenințând că mă raportezi? Nu e jurisdicţia 
ta. 

— Oricum, nu e o idee bună să umbli de colo-acolo şi să pui 

întrebări oamenilor. Mai bine mă suni pe mine. Sunt ţinut mereu 
la curent. 

— Aria de interes e întinderea râului pe o lungime de un 
kilometru, spuse Frølich, impasibil. Şi e clar că Faremo a venit 
aici cu maşina. Dacă nu a căzut de pe promontoriul de acolo, 
Faremo sau criminalul trebuie s-o fi luat la dreapta chiar înainte 
de Askin. Pe harta mea apar două cărări pietruite sau căi de 
acces pentru maşini care duc la râu. Şi îţi dau şanse de nouă la 
unu că există martori. În orice caz, cineva sigur a observat 
maşina. 

Merseră încet înapoi. Gunnarstranda îşi drese glasul şi 
spuse. 

— La drept vorbind, Frølich... 

— Da? _ 

— Ai de gând să completezi un raport, poate? In care să 
descrii ultimele câteva zile, ce ai făcut şi cine poate confirma 
etc.? 

— Deci încă nu am fost absolvit de suspiciunea de crimă? 

— Care crimă? 

Se priviră în ochi. Frølich nu fusese niciodată în stare să 
citească ce se petrecea în mintea celuilalt. Şi nici acum nu avea 
chef să încerce. 

— Ce afacere ciudată mai e şi asta, Frølich ! Există un singur 
indiciu care-l leagă pe Faremo de uciderea paznicului din 
Loenga şi, să fim cinstiţi, indiciul ăla nu are prea mare valoare. 

Frølich îşi miji ochii spre cer. Nu trecuseră multe ore de 
când se luminase de ziuă, şi totuşi soarele deja pregătise un 
spectacol senzaţional de rămas-bun dincolo de coama muntelui. 
Limbi de nori purpurii se întindeau între flăcări ocru-galbene 
peste aura azurie de deasupra copacilor. 

— De fapt, cât de puţin valorează indiciul? întrebă el. 

Gunnarstranda nu se grăbi să răspundă. 

— E foarte posibil ca iniţiativele particulare din partea ta să 
fie prost înţelese. Dacă n-o iei uşurel, s-ar putea să fii suspendat. 

— Spune-mi despre indiciu, insistă Frølich cu încăpățânare. 

— O femeie, de douăzeci şi nouă de ani, model independent 
într-un aşa-zis bar Go-Go. 

— Prostituată? 

— Mă îndoiesc. Zice că e model şi apare în Aftenposten, în 
reclame la lenjerie şi alte chestii din astea. In plus, e prietena 
unuia dintre băieţii din bandă pe care i-am umflat. 

— Prietena cui? Gunnarstranda ezită. 

— A cui? repetă Frølich. 

— A lui Jonny Faremo. 

— Cum o cheamă? 

— Las-o baltă, Frølich. 

— Tot ce vreau să ştiu e cum o cheamă. E ridicol că nu vrei 
să-mi spui. 

— Merethe Sandmo. 

— E suspectă? 

— Habar n-am. De cazul ăsta se ocupă cei de la Kripos, nu 
eu. 

— Ce motiv ar avea femeia lui Faremo să-l dea în gât? 

— Habar n-am. Dar relaţia trebuie să fi fost furtunoasă. 
Pontul miroase a răzbunare, ceea ce face ca declaraţia ei să 
cântărească foarte puţin. În curând, se taie legătura dintre 
băieţii ăştia şi paznicul ucis. Şi dacă se întâmplă asta, va trebui 
să căutăm în altă parte, după cineva care are ceva de împărţit 
cu Faremo. Şi, fireşte, unul dintre ei eşti tu. 

— Femeia asta al cărei nume tocmai mi l-ai spus, care i-a 
vârât în arest, ar fi putut să-i dea o lovitură pe la spate. 

Frølich se opri, admirând cerul. 

— Apropo... spuse el într-un târziu. 

— Apropo ce? 

— Crezi că îmi lipsesc nişte doage? 

— Nu, nu cred că-ţi lipsesc doage. Dar nu cred nimic despre 
nimeni într-o investigaţie. Şi tu ştii asta foarte bine. 

— Dar asta înseamnă că m-ai sălta dacă ar exista suficiente 
dovezi care să sprijine o asemenea ipoteză? 

Gunnarstranda zâmbi, fără voioşie. 

— M-ai acuza? 

Frølich oftă. 

— Probabil că nu. 

— De ce vrei să vorbesc cu femeia asta, Reidun Vestli? spuse 
Gunnarstranda pe un ton mai blând. 

— Pentru că, dintr-un motiv sau altul, Elisabeth Faremo s-a 
dat la fund. Stă ascunsă. Probabil că a intrat în panică. În orice 
caz, şi-a făcut bagajele în aceeaşi zi în care fratele ei şi amicii lui 
au fost eliberaţi la audiere. Nu am nici cea mai vagă idee unde 
s-a dus şi de ce a dispărut. N-a apărut nici acum, când fratele ei 
e mort, şi asta e puţin ciudat, nu ţi se pare? În plus, Reidun 
Vestli s-a îmbolnăvit în acelaşi timp în care Elisabeth îşi făcea 

bagajul şi se căra. lar Reidun Vestli nu era acasă când am 
sunat-o câteva ore mai târziu. Mergea undeva cu maşina. Când 
am reuşit, în cele din urmă, să dau de ea, am rămas cu impresia 
că ştie unde e Elisabeth. Am oarecum senzaţia că ele două sunt 
complice. 

— Poate Elisabeth Faremo a fugit de tine? 

Fu rândul lui Frølich să ofteze din greu. 

— Fratele ei e mort. Încă se ascunde. 

Tăcerea atârna în aer, între ei. Gunnarstranda o întrerupse: 

— De ce s-ar alia Elisabeth Faremo cu Reidun Vestli? 

— Ele două sunt, sau au fost, împreună. Această Reidun 
Vestli mă vede ca pe un răzbunător masculin al lumii 
heterosexuale. Şi femeii nu i se pare nimic în neregulă cu 
dispariţia lui Elisabeth, în ciuda faptului că Elisabeth are un rol 
în cazul acesta de crimă, iar fratele ei e mort. Femeia nu face 
legătura între relaţia ei şi realitate. Am senzaţia că e 
colaboratoarea benevolă a lui Elisabeth, chiar în clipa asta. 

— Ce interes ai avea tu aici - dacă vorbesc cu Vestli? 

— Eu? Frølich ridică din umeri. După cum vezi, sunt puţin la 
ananghie. Fireşte, ar fi fascinant să ştiu ce are de spus Reidun 
Vestli când o să-ţi fluturi insigna de poliţie şi o s-o iei serios la 
întrebări. 

După ce Gunnarstranda se urcă în maşină şi plecă, Frank 
Frølich aşteptă o vreme şi se uită la vremea de afară. Se gândi 
la intimitatea fizică în seri de toamnă întunecate, când farurile 
maşinilor se chinuiesc să penetreze ceața, când chiciura 
tremură o clipă ca un curcubeu circular în jurul felinarelor de pe 
stradă. Se gândi la mănuşi de lână şi la degete înlănţuite. 

Se reculese, se întoarse la maşină şi merse până la drumul 
lateral menţionat mai înainte, chiar înainte de Askim. Acolo coti 
şi urmă drumul pietruit şi sinuos, căutând vreo urmă de tractor 
care să-l ducă la râu, imaginându-şi cât de natural ar fi să 
parcheze. In cele din urmă renunţă şi trase pe dreapta pe 
marginea pietrişului chiar înainte de un crâng. Pe partea 
dreaptă a drumului era un câmp cu paie rămase după seceriş în 
rânduri drepte înălțându-se prin promoroaca rece. Câmpul se 
termina într-o coastă întunecată de deal care dădea înspre râu. 


77 


Se plimbă pe câmp. Gheaţa îi scârţâia sub picioare. Ajunse la 
copaci şi se opri în faţa unui mesteacăn. Ramurile îi erau 
acoperite cu ţurţuri subţiri; fiecare creangă semăna cu o 
decorație atent confecţionată. Se uită în jos şi îşi trecu talpa 
peste o creangă dintr-o tufă de zmeură; ţurţurii se desprinseră 
cu un sunet scrâşnit. Gheaţa care acoperea molizii transformase 
coama muntelui într-o suprafaţă mată, verde-deschis. Mai adânc 
în pădure, aceeaşi gheaţă se formase pe tulpinile veştejite, 
frunze moarte de ferigă şi tufe uscate de merişor. Fiecare 
frunză de merişor era învelită în cristale de formă sferică. Un 
mesteacăn până la care se strecuraseră razele soarelui fusese 
nevoit să-şi abandoneze costumul de gheaţă, care acum se 
aşternuse pe jos ca o zăpadă granulară. 

Merse mai departe, prin hăţişul de afini şi peste pătura de 
muşchi, în jos, spre râu. În curând începu să audă apa. Sunetul 
crescu în volum şi se transformă într-un muget impenetrabil. Se 
urcă pe un colţ de stâncă şi se uită în jos la apa înspumată. Asta 
trebuia să fie cascada orizontală despre care vorbise 
Gunnarstranda. Apa din ravenă se învolbura într-o spumă 
gri-verzuie, strivită de coasta muntelui cu o putere enormă, apoi 
era trasă înapoi şi aruncată din nou. Mai jos, masa grea de apă 
era curbată ca spatele unui animal feroce, întinzând vârtejuri 
sălbatice şi capricioase, care curgeau mai departe şi se roteau 
leneş de-a lungul unui mal stâncos şi crengi înţepătoare prinse 
în rădăcini încolăcite, încastrate în gheaţă. Işi dădea seama că 
un corp omenesc nu ar fi avut nicio şansă în infernul acesta. Se 
simţi ameţit şi se aşeză pe rădăcinile unui copac căzut. 
Parapetul de piatră, construit drept protecţie împotriva 
ravagiilor apelor, era acoperit de gheaţă şi părea periculos de 
neted. Oricine putea aluneca pe el dacă avea ghinion. Dar asta, 
inevitabil, aducea cu sine întrebarea: ce ar căuta cineva pe 
malul ăsta îngheţat într-o zi rece de noiembrie? 

Se aşeză pe un trunchi de copac în amurg, gândindu-se că 
Elisabeth stă şi ea undeva, şi dacă nu cumva e extrem de 
ocupată, poate se gândeşte la el. Frglich îşi scoase iar telefonul 
şi o sună. Nu avea semnal. Fără sunet de apel, fără nimic. Ce 
jalnic eşti, îşi spuse, plin de dispreţ. Incepea să se întunece. Se 
ridică şi se întoarse la maşină. 

Când Gunnarstranda intră în Oslo cu maşina, coti, ca de 
obicei, la intersecţia supraterană cunoscută drept Traffic 
Machine, continuă pe Bispelokket pentru a traversa podul peste 
Grønland şi apoi o luă pe Maridalsveien, îndreptându-se spre 
Tåsen. Aşteptând să se facă verde la semaforul de la 
Hausmannsgate, zări o figură familiară în uşa de la Cafe Sara. 
Vidar Ballo îi ţinea uşa unei femei tinere - o recunoscu şi pe ea: 
informatoarea lor. Merethe Sandmo. 

Gunnarstranda trase pe dreapta, jumătate pe trotuar. 
Rămase în maşină, urmărindu-i. Traversară Hausmannsgate şi 
se îndreptară spre Ankerbrua. Mergând alături. Cuplul avea o 
naturaleţe liniştită: suspectul şi femeia care îl trădase. 
Gunnarstranda medita la semnificaţia faptului că Merethe 
Sandmo şi Vidar Ballo arătau ca un cuplu de îndrăgostiţi la 
cumpărături. 

Cobori din maşină şi se luă după ei la pas iute spre 
Ankerbrua. li auziră paşii repezi şi se opriră. Ballo puse jos 
geanta mare de voiaj pe care o cărase pe umăr. 

— Mergeţi undeva? întrebă polițistul, rămas fără suflare. 

— Ce vrei? spuse Vidar Ballo. 

Gunnarstranda o cercetă pe Merethe Sandmo. Era o idee 
mai înaltă decât Ballo, subţire, aproape slăbănoagă, cu un păr 
castaniu neobişnuit de frumos, lung până la mijloc. 
Gunnarstranda se întrebase întotdeauna ce le atrăgea pe 
pipiţele de un anumit gen la loazele lipsite de orice farmec şi 
care mai făceau parte şi din frăţii criminale. Merethe Sandmo 
era o femeie care încerca să îşi scoată senzualitatea în evidenţă 
prin îmbrăcăminte, tocuri şi machiaj aplicat meticulos - 
probabil, se gândi, pentru a distrage atenţia de la liniile fine din 
jurul gurii. Ultima dată când vorbiseră îi promisese anonimat 
total. Se decise să-şi ţină promisiunea. 

— Nu cred că ne-am cunoscut, spuse el şi întinse mâna către 
femeia atrăgătoare. Menţinură contactul vizual până când 
aceasta înţelese intenţia şi îi dădu mâna, la rândul ei. 

— Merethe, spuse ea, şi făcu o reverență, ca o fetiţă. 

— Ce vrei? repetă Ballo răstit. 

— Să aflu ce ai făcut azi-noapte şi în noaptea de dinainte, 
spuse Gunnarstranda, fără să-şi ia ochii de la femeie. Care-i 
numele tău de familie, Merethe? întrebă pe un ton prietenos. 

— Sandmo. 

— Înseamnă că deja ne ştim. 

Ceva muri în privirea lui Merethe Sandmo. Ballo simţi 
imediat. 

— Voi doi vă cunoaşteţi? 

Gunnarstranda se întoarse spre Ballo şi spuse: 

— Poate uiţi că ai fost la o audiere la tribunal? 

— Tot n-ai terminat cu povestea aia? 

— Un student de douăzeci şi doi de ani, care lucra cu 
jumătate de normă ca paznic, a fost ucis. Părinţii, o soră, o 
iubită şi alţii îi duc lipsa dureros. A fost omorât în bătaie cu o 
bâtă de baseball. Ceva îmi spune că ai legătură cu asta. Poate ar 
trebui s-o iei mai încet? 

— Se pare că tu ai uitat ce s-a întâmplat, răspunse Ballo, pe 
un ton cântărit. Judecătorul a decis că te-ai înşelat. 

O luă pe femeie de mână şi spuse: 

— Mergem? 

— Înseamnă că nu ştii? insistă Gunnarstranda. 

Ballo îşi îndreptă spatele. Femeia îi dădu drumul la mână şi 
le aruncă priviri îngrijorate amândurora. Ballo, expectativ: 

— Ce să ştiu? 

— Că Jonny Faremo nu mai e printre noi. 

Merethe Sandmo păli. Se sprijini de perete. Ballo se uită la 
Gunnarstranda cu privirea înceţoşată. Tăcerea se prelungi. 
Merethe Sandmo se foi până găsi ceva cu care să-şi ocupe 
mâinile. Sfârşi prin a se juca neliniştită cu o şuviţă din părul ei 
lung. 

— Am spus că Jonny... 

— Am auzit ce-ai spus! 

Gunnarstranda prinse mâna lui Merethe şi o ţinu să nu cadă. 

— Îmi daţi voie să-mi exprim condoleanţele? spuse el şi, când 
văzu cât e de palidă, continuă: N-ar trebui să găsim un loc unde 
să stai jos câteva minute? 

Ballo îi aruncă genul de privire pe care i-l arunci unei larve. 

— Ai impresia că eşti invulnerabil pentru că lucrezi la poliţia 
lu’ peşte, nu-i aşa? mormăi el. 

Gunnarstranda îşi mută atenţia de la femeie şi se concentra 
din nou asupra lui Ballo. 

— Şi nu eşti curios să afli cum a murit? 

— Ai putea să-mi faci o favoare şi să mă informezi. 

— Înainte sunt câteva formalităţi. Ce ai făcut ieri-noapte? 

— A fost cu mine! 

Femeia fu cea care răspunse. Ballo rămase cu aceeaşi 
expresie pe figură, fără să-şi mişte niciun muşchi. 

— Am înţeles greşit? întrebă Gunnarstranda, şovăitor. O 
păsărică mi-a spus că tu şi cu Jonny aţi fost împreună. 

— Asta a fost demult, se bâlbâi ea. 

— Cine a terminat relaţia? întrebă Gunnarstranda cu 
blândeţe. 

Merethe Sandmo începu să plângă. 

— Eşti al naibii de gentil, pe bune, murmură Ballo. 

— Răspunde la întrebare, spuse Gunnarstranda, înainte să se 
întoarcă spre Ballo şi să-l întrebe: Unde ai fost acum două 
nopţi? 

— Ai auzit. Am fost cu ea. 

— Când? 

— Acum două nopţi şi azi-noapte. 

— Când te-ai dus acolo şi când ai plecat? 

— Merethe locuieşte în Etterstad şi nu am nici cea mai vagă 
idee cât era ceasul. Nu mă uit la ceas când mă duc în vizită. 

Gunnarstranda îi aruncă o privire femeii, care încuviinţa. 

— Îţi aminteşti când a ajuns? 

— La patru dimineaţa. M-a luat de la serviciu şi apoi am 
mers împreună cu maşina acasă la mine. Adăugă: am terminat-o 
cu Jonny. 

— Unde lucrezi? 

Polițistul ştia deja răspunsul. Cu toate astea, merita să pună 
întrebarea pentru ca femeia să-şi dea seama că n-o să spună 
nimănui că ea a fost cea care i-a dat pontul despre uciderea 
paznicului. Merethe Sandmo înţelese. Îşi cobori privirea ca şi 
cum ar fi fost ruşinată că joacă această comedie în faţa 
prietenului ei. Spuse: 

— Bliss. 

— Clubul Bliss? 

Se uită spre Ballo. 

— E ciudat că nu ţi-ai putut aminti asta. 

— Lumea e plină de lucruri ciudate. 

— Dar ai mers cu maşina acolo? Erai cu maşina ta când ai 
luat-o pe... Merethe, parcă ziceai că te cheamă? 

Femeia încuviinţă, convinsă de discreţia poliţistului. Ballo 
spuse: 

— Da. 

— Îţi aminteşti unde ai fost înainte s-o iei pe Merethe de la 
club? 

— Am fost acasă. Am stat treaz şi m-am uitat la nişte filme. 

— Poate să confirme cineva? 

— Nu-mi vine nimeni în minte. 

— Dar sunt sigur că n-ai nimic împotrivă să-i întrebăm pe 
vecini, nu? 

— Eu nu. Ei s-ar putea să aibă. Poliţia a fost deja acolo şi a 
pus o grămadă de întrebări. 

Gunnarstranda zâmbi. 

— Atunci s-au obişnuit cu noi. lar tu o să ai de-a face cu alţi 
oameni. 

— Mulţam lui Moş Aghiuţă pentru asta. 

— Va trebui să aştepţi puţin înainte să-i mulţumeşti, spuse 
Gunnarstranda jovial. Cel puţin până când vei şti pentru ce să-i 
mulţumeşti exact. 

— Şi ce vrei să spui cu asta? A 

— Are să mai fie o audiere la tribunal. Incă investighez 
uciderea lui Arnfinn Haga, în caz că ai uitat. Moartea bunului 
tău prieten, Jonny, este considerată cel puţin suspectă şi poliţia 
din Folio o va investiga cu ajutor de la Kripos. O să ne punem cu 
toţii pe tine, Ballo. Micii mesageri ai diavolului. Mai bine 
aşteaptă o vreme înainte să ne trimiţi o scrisoare de mulţumire. 

Ballo era nerăbdător să plece. 

— Voiai să ştii cum a murit Jonny, nu-i aşa? 

intrebarea lui le captă atenţia. 

— Aştept să vă văd mâine la staţia de poliţie, spuse 
Gunnarstranda. Trebuie să fiţi acolo la nouă fix ca să vi se 
confirme declaraţiile. Apoi o să mai vorbim puţin de Jonny. 

— Haide, îi spuse Vidar Ballo femeii şi o trase după el. 

Gunnarstranda rămase pe loc şi-i urmări o vreme cu 
privirea, într-un târziu se întoarse şi se îndreptă spre maşină. 

În timp ce urca în maşină îi sună mobilul. 

Era Yttergjerde. 

— Jonny Faremo avea o iubită, nu-i aşa? întrebă 
Gunnarstranda. 

— Merethe Sandmo, spuse Yttergjerde. 

— Aşa credeam şi eu. Voiam doar să verific, zise 
Gunnarstranda. Acum e iubita lui Ballo. 

— Poftim? 

— Regele a murit; trăiască regele, spuse Gunnarstranda. De 

ce m-ai sunat? 
— Avem un martor, răspunse Yttergjerde. 
— În ce caz? 
— Uciderea paznicului Arnfinn Haga. 

Stătea într-un fotoliu, uitându-se apatic la dezordinea din 
apartamentul lui, când cineva sună la uşă. Frølich reuşi să se 
ridice cu o oarecare dificultate şi se târî în hol. Deschise uşa cu 
o energie surprinzătoare. 

Pe cine aşteptase? Pe Elisabeth? 

Persoana din uşă era cât se poate de departe de fantezia lui. 
Inspectorul de poliţie Gunnarstranda stătea acolo, cu ambele 
mâini în buzunarele hainei, uitându-se la el cu o expresie pe 
care i-o văzuse doar când cerceta suspecţii de crimă. 

— N-ai mai fost niciodată aici, spuse Frølich şi se simţi 
ridicol spunând asta. 

Gunnarstranda clătină din cap. 

— Şi lucrăm împreună de peste zece ani. 

— Putem vorbi înăuntru sau vrei să te invit la o bere în oraş? 

— Intră. 

Dintr-un motiv necunoscut, Frølich era jenat. Dădu la o parte 
cu piciorul o pereche de pantofi uzaţi şi se apucă să curețe masa 
când intrară. 

— Nu te stresa din cauza asta, spuse Gunnarstranda. Nu 
vreau să faci nimic şi nici nu trebuie să-mi oferi nimic. 

— Am doar bere. 

— Atunci o să beau o bere. 

Frølich se grăbi spre bucătărie. La naiba. Niciun pahar 
curat. Luă două pahare din maşina de spălat vase şi le clăti în 
chiuvetă. 

— De ce ai venit? strigă prin uşa de la camera de zi. 

— Pentru că am terminat treaba pe ziua de azi. 

Frølich aduse două sticle şi două pahare. 

— Şi pentru că cei cu care trebuie să lucrez nu sunt foarte 
vorbăreţi. 

Gunnarstranda făcu loc pe masă, scoase o hartă şi o întinse. 
Era o hartă la scară mare. Râul Glomma şerpuia ca un fir de 
lână albastră. 

— Am avut întâlniri cu Kripos, printre altele, şi m-am gândit 
că aş putea să-ţi împărtăşesc nişte informaţii - neoficial. 

Frølich, care umplea paharele, se uită în sus. 

— Atunci nu eşti prea departe de adevăr. 

— Asta a fost o părere generoasă. 

Atât răspunsul, cât şi intonaţia fură ignorate. 

— Faremo a fost găsit aici - în Lacul Vamma. 

Linia albastră de pe hartă se lărgea într-un cerc: apa din 
spatele barajului se numea Lacul Vamma. Gunnarstranda îşi 
trecu vârful degetului peste el, până când indică un mic pătrat 
lângă râu. 

— Asta e ferma Oraug. 

Degetul lui arătător se opri la pătratul de lângă ea. 

— lar asta e ferma Skjolden. Kripos are un martor care 
spune că a fost o maşină parcată chiar lângă ferma asta. O 
maşină se opreşte pe drumul pietruit. Doi inşi - după toate 
probabilitățile aceiaşi care erau în maşină - s-au plimbat în jos 
pe drumul de tractor spre râu. 

Degetul lui Gunnarstranda se mişcă spre o linie roşie de pe 
hartă. 

— Acest drum de tractor. Cei doi se plimbaseră. Niciun semn 
de ceartă. Era după-amiază, soarele coborâse - martorul ieşise 
să facă fotografii. Ştii, după-amiază de toamnă, timp bun pentru 
culori. Frunze roşii de arțar, frunze galben-maronii de 
mesteacăn şi aşa mai departe. Omul pretinde că aerul era 
aproape portocaliu şi perfect pentru fotografii - deci soarele 
trebuie să fi fost destul de jos. Cei de la Kripos spun că trebuie 
să fi fost trei după-amiaza, poate trei şi jumătate. Imi amintesc 
şi eu ziua aceea. Era un cer frumos cu nori voalaţi, care adunau 
lumina apusului de soare. 

— Doi inşi - ce gen? 

Gunnarstranda dădu din cap. 

— Nu e limpede. Dar presupunem că erau bărbaţi. 

— Le-a făcut vreo poză? 

— Nu. Dar spune că nu păreau să fie plimbăreţi obişnuiţi. 

— Ce vrea să spună cu asta? 

— Habar n-am. Spune că păreau oarecum prea urbani. 

— Iar Jonny Faremo era unul dintre cei doi? 

— Se poate să fi fost Faremo. Unul dintre ei purta o şapcă 
neagră. Faremo purta o şapcă neagră la audiere. 

— Şi purta şapcă neagră şi când l-am întâlnit în parcare 

puţin mai târziu. 

— Şi astea sunt singurele repere pe care le avem. Urma de 
tractor duce în jos spre râu între hidrocentralele Kykkelsrud şi 
Vamma. lar timpul ar putea să fie cel corect. Asta e, cel mai 
probabil, ultima dată când cineva, în afară de criminal, l-a văzut 
pe Jonny Faremo în viaţă. 

— Când a fost asta? 

— În aceeaşi după-amiază în care a ieşit liber din tribunal. 

— Doi oameni plimbându-se, nu certându-se sau bătându-se? 

— Da. 

— A văzut cineva maşina pornind şi plecând? 

— Nimeni, până acum. 

— Dar maşina? 

— A dispărut. 

— De ce s-ar duce doi inşi la plimbare într-un loc atât de 
uitat de Dumnezeu pe malul râului Glomma într-o zi geroasă de 
noiembrie? 

— De ce se duc norvegienii la plimbare în general? 

— Să facă mişcare, să scape de celulita... 

— Există un motiv pe care nu l-ai menţionat. 

— Care? 

— Când trăia soţia mea şi mergeam la plimbare, făceam asta 
întotdeauna ca să discutăm. 

— Risipeşti tensiunea - un dialog, faţă în faţă, care se 
termină într-o ceartă şi... 

— Asta ar putea fi o ipoteză. 

— Cu cine trebuia să discute Faremo - dacă nu cu femeia, 
Merethe Sandmo? 

— Cu Vidar Ballo. El e cel care ocupă acum patul lui 
Merethe Sandmo. Dar e un aspect care sugerează că n-a fost 
Ballo. 

— Şi care ar fi acela? 

— Ăştia trei, Faremo, Rognstad şi Ballo, sunt cei mai buni 
prieteni şi parteneri. Au făcut câteva chestii împreună şi au 
împărţit prada fără să se despartă. E aproape de neconceput ca 
Jim Rognstad sau Vidar Ballo să fi avut vreun motiv ca să-l ucidă 
pe Faremo. Singurul lucru pe care-l avem... e că Merethe 
Sandmo se poate să fi schimbat paturile şi partenerii de pat - de 
la Jonny Faremo la Vidar Ballo. 

— Se poate? 

— Aşa pare. Dar nu ştim sigur. Pe de altă parte, băieţii ăştia 

au mai schimbat femei între ei şi înainte - fără să-şi poarte pică. 
Deci păsărică lui Merethe Sandmo nu e neapărat mobilul aici. 

— Eşti sigur că Merethe Sandmo şi Vidar Ballo sunt 
împreună? 

— Dacă nu sunt, cu siguranţă lasă impresia asta. 

Gunnarstranda trase o duşcă din berea lui. 

— Ín orice caz, Merethe Sandmo e cea care ne-a dat pontul 
despre crima din Loenga, nu-i aşa? Dacă Jonny Faremo a fost 
ucis, a fost - statistic vorbind - ucis de cineva apropiat lui. Aici 
avem o femeie care sare dintr-un pat în altul. Apoi sună la 
poliţie. In cele din urmă, primul partener de pat e găsit mort. 

— Sigur că e şi asta o idee, spuse Gunnarstranda, punând jos 
paharul. 

— Cel puţin e mult mai plauzibil decât un accident. 

Gunnarstranda clătină din cap. 

— Avem de-a face cu o gaşcă sub tensiune. Sunt multe 
dovezi care arată că banda a luat-o pe drumuri diferite. Şi 
totuşi, rămâne un mister: de ce i-a dat în gât Merethe? 

Se priviră unul pe altul. 

Gunnarstranda îşi scoase tutunul şi aparatul de rulat ţigări. 

— Vidar Ballo şi Merethe Sandmo şi-au luat zborul. 

— De unde ştii? 

Gunnarstranda culese fulgii de tutun care căzuseră din 
maşină. 

— Am pus oameni să-i aducă. Ştii, am dat peste Ballo şi 
Merethe Sandmo ieri şi le-am dat ordin să vină azi la 
interogatoriu. N-au apărut. 

— Dar se poate să fie atât de evident? Faremo singur 
împotriva lui Ballo şi a fostei? 

— Poate. 

— Există exemple de felul ăsta peste tot în istorie. Francezii 
au termenul lor special pentru asta: cherchez la femme... 

Gunnarstranda îşi luă o mină sceptică. 

— Aş merge pe ipoteza asta dacă aş şti despre alte conflicte 
existente între Ballo şi Faremo. Cu amândoi în impas, mulţumită 
pontului ei, nu înţeleg cum femeia intenţiona să îi aţâţe unul 
împotriva altuia. 

— Presupunând că nu e obiectul de atracţie pentru care se 
luptă amândoi. Asta e material mai mult decât suficient pentru 
conflict. 

Gunnarstranda reflectă o clipă şi apoi spuse: 

— Apoi mai este şi rolul tău în toată povestea asta. Cineva te 
va întreba dacă tu erai cel care se plimba pe malul râului 
Glomma cu Faremo. 

— Nu am fost eu. 

Se uitară unul în ochii celuilalt. 

— Cineva te va întreba ce făceai în timpul acela. Ai 
recunoscut deja că ai încercat să-i iei urma lui Faremo - cu 
câteva ore înainte de momentul când au fost văzuţi de martor. 

— Dar atunci eram în drum spre Blindern. O căutam pe 
Reidun Vestli când s-a întâmplat asta. 

— Lystad le-a spus celor de la Kripos ce ai declarat, dar le-a 
spus şi că intervalul de timp nu e clar. Se putea să fii în Askim în 
timpul zilei şi apoi să conduci ca nebunul la Blindern ca să-ţi faci 
rost de un alibi. 

Frank Frølich oftă din greu. 

— Fireşte că asta e ridicol. 

Gunnarstranda îşi aprinse ţigara. 

— Ai o scrumieră? 

Frank Frølich îi făcu semn cu capul spre un castron de alune 
gol de pe masă. 

— Foloseşte-l pe acela. 

Se îndreptă şi se uită iar la hartă. Tuşi şi, apoi spuse: 

— Ce marcă era maşina parcată în Skjoldenveien? 

— Nu ştim. Lystad spune că era o limuzină gri-argintie. Ar 
putea fi orice, de la un Saab la o maşină japoneză. Dar ştim că 
Faremo avea o maşină gri-argintie. 

— lar eu am o limuzină Toyota Avensis gri-argintie. 

— Exact, spuse Gunnarstranda laconic. Şi când am fost sus 
la hidrocentrala Kykkelsrud ai vorbit întruna de drumul ăsta de 
aici. 

Îi arată cu degetul pe hartă. 

— Şi, fireşte, i-ai spus asta lui Lystad? 

— Fireşte. 

Frølich îi aruncă un zâmbet forţat şi spuse: 

— Locul ăsta din Vrangfoss e destul de ieşit din comun. Se 
află acolo un promontoriu proiectat înspre râu şi apa trebuie să-l 
ocolească printr-un canal extrem de îngust. 

— Se pare că ştii locul foarte bine. 

— M-am dus acolo după ce am discutat noi lângă baraj. 

— Bine. 

— Care-i adevăratul motiv pentru care ai venit aici? întrebă 

Frølich pe neaşteptate. 

Gunnarstranda îşi ridică fruntea, cu un zâmbet strâmb 
conturat pe buze. Tuşi. 

— A apărut un martor în cazul Loenga. 

Frank Frølich îşi ridică ochii întrebător. 

— N-a venit de bunăvoie. E unul dintre vagabonzii din piaţa 
de lângă gară şi a fost adus la secţie pentru că doi poliţişti sub 
acoperire au auzit zvonuri că ştie ceva despre crima din Loenga, 
continuă Gunnarstranda. Numele omului e Steinar Astrup. In 
noaptea despre care vorbim dormea în nişte cutii de carton. 
Ceea ce spune el e foarte interesant. Spune că a fost trezit de 
zgomotul făcut de cineva care spărgea containerul din 
apropiere. Erau trei bărbaţi. 

— Foarte promiţător. Aveţi vreun rezultat despre galeria de 
răufăcători? 

— Purtau cagule toţi trei. Dincolo de gardul de sârmă era o 
maşină marca BMW. Cei trei au început să încarce prada în saci 
de plastic. Dup-aia au fugit şi au aruncat sacii peste gard. Şi 
acum să vezi: martorul susţine că era un al patrulea la volanul 
maşinii. Individul ăsta a coborât din scaunul şoferului şi a pus 
sacii în portbagajul maşinii, de două ori. Dar dintr-odată, cei trei 
aflaţi în perimetru s-au ascuns după o stivă de paleţi. Pentru că 
paznicul, Arnfinn Haga, trecea cu micul lui Ford pe acolo. A 
încetinit când a trecut pe lângă BMW, chiar dacă cele două 
maşini erau pe părţi opuse ale gardului. Fordul s-a oprit, apoi a 
dat cu spatele. Paznicul a coborât din maşină cu o lanternă 
puternică s-a uitat prin gard la persoana care stătea în BMW pe 
partea cealaltă. Dar apoi s-a întâmplat ceva şi mai straniu. 

Gunnarstranda făcu o pauză de efect înainte de a continua. 

— Persoana de la volanul BMW-ului s-a dat jos cu mâinile 
sus. 

— Cu mâinile sus? Paznicii ăştia nu sunt înarmaţi, aşa-i? 
Maşina era pe partea cealaltă a gardului, iar bărbatul putea 
pleca, pur şi simplu. 

— N-am terminat. Deşi ai dreptate. După spusele lui Astrup, 
paznicul a întrebat persoana ce face acolo. Şi atunci s-a auzit o 
bufnitură. 

— O bufnitură? 

— Da, unul dintre bărbaţii cu cagulă ieşise şi l-a pocnit pe 
paznic în cap cu o bâtă de baseball. 

— Şi dup-aia? 

— Ceea ce spune despre bâta de baseball e important. 
Înseamnă că martorul spune adevărul. Nimeni nu ştie despre 
arma crimei - în afară de membrii de încredere ai secţiei. 

— Şi vorbeşte de patru inşi. Asta sugerează că am greşit 
adresa. 

Gunnarstranda clătină din cap. 

— Apoi cei trei au sărit peste gard şi s-au urcat în maşină, 
care a plecat în trombă, încheie el. 

— Patru inşi? 

Liniştea se aşternu în cameră. Frølich auzea un ticăit. Era 
Swatchul lui Gunnarstranda. Tuşi. 

— Ce înţelegi din asta? 

— Nu sunt sigur, murmură Gunnarstranda. Fie au fost ăştia 
patru: Faremo, Rognstad şi Ballo plus un al patrulea individ care 
au comis jaful şi crima - fie toată linia investigaţiei care-i 
implică pe Faremo, Rognstad şi Ballo e vânătoare de cai morţi. 

— Oare ăştia trei nu puteau folosi un şofer anume pentru 
treaba asta? 

— Un container în port? Nu există niciun motiv să recruteze 
un al patrulea pentru treaba asta. Cei trei sunt bine cunoscuţi 
pentru faptul că stau împreună şi nu-i lasă pe alţii să-şi bage 
nasul. 

— Când au fost arestaţi? 

— Ballo şi Faremo au fost ridicaţi din apartamentul lui 
Faremo chiar înainte de cinci dimineaţa. Rognstad a fost prins 
în faţa clubului Hell's Angels în Alnabru. În declaraţie scrie că 
toţi trei au jucat poker acasă la Jonny şi Elisabeth Faremo, 
însoţiţi de Elisabeth de la ora două până dimineaţa. Şi 
argumentul hotărâtor pentru judecător a fost că Elisabeth 
Faremo era acasă când a ajuns poliţia. 

— Şi Rognstad? 

— Explicaţia lui a fost că plecase cu zece minute înainte de 
arestări. S-a dus cu motocicleta la Alnabru şi asta se potriveşte 
cu mărturiile martorilor de acolo. 

— Nu i-a văzut nimeni ajungând în timpul nopţii? 

Gunnarstranda clătină din cap. 

— Şi maşina, BMW-ul? 

— Un BMW furat, care se prea poate să fi fost maşina 
folosită pentru jaf a fost găsit a doua zi la Sæther. A existat o 
încercare să i se dea foc. 

— Şi atunci, tu ce crezi despre asta? 

— Singurul lucru care face legătura între ăştia trei indivizi şi 
uciderea lui Arnfinn Haga e pontul lui Merethe Sandmo. Dacă 
Sandmo şi Ballo sunt iubiţi, există şanse ca ea să-şi retragă 
declaraţia şi, în cazul ăsta, nu mai avem nimic. 

— Dar tu ce crezi? Aştia trei l-au omorât pe paznic? 

Gunnarstranda se ridică. 

— La ora asta nu cred nimic. 

Se îndreptă spre uşă. 

— Ceea ce mă sâcâie e un alt mister, mormăi el. 

— Ce anume? 

— Dacă au fost patru inşi care au spart containerul în seara 
aceea, de ce a menţionat Merethe Sandmo doar trei nume? 

Frank Frølich dădu din umeri. 

— Eşti de acord că e puţin straniu. 

— Da. 

— Există trei posibilităţi. Fie nu ştia de al patrulea, fie tace 
mâlc despre el, fie pontul a fost o născocire. 

— Poate Astrup ne duce de nas? Şi au fost doar trei? 

— Mă îndoiesc. Declaraţia lui clarifică înşiruirea de 
evenimente, oferă un mobil pentru crimă şi explicaţia se 
potriveşte cu urmele de cauciuc de pe drumul de lângă gard. 

— Deci au fost patru inşi. 

Gunnarstranda încuviinţă. 

— Dacă reuşeşti să o găseşti - pe Elisabeth Faremo - 
încearcă să smulgi vreo câteva nume relevante de la ea. 

— Ale cui? 

— Ale celui de-al patrulea hoţ. 

Inspectorul Gunnarstranda conduse pe Drammensveien şi 
întoarse la Lysaker. Mergea s-o vadă pe Reidun Vestli şi nu era 
încântat de treaba asta. De ce se duce? se întrebă. Ca să-i facă o 
favoare lui Frølich? Nu. Cu toate că era conştient de valoarea 
instinctului lui Frølich. Problema era că iniţiativele legate de 
Reidun Vestli nu se încadrau în jurisdicţia investigaţiei sale. 

De aceea se decise să-şi justifice alegerea spunându-şi că e 
important să stabilească temeinicia mărturiei lui Elisabeth. 
Reidun Vestli ar putea să le dea mai multe informaţii, astfel 
încât să poată evalua martorul principal al apărării. Parcă lângă 

un gard roşu de lemn şi merse pe jos pe aleea pentru maşini, 
spre casa ei. Era frig. Soarele, aproape lipsit de culoare şi rece, 
licărea între două acoperişuri îmbrăcate în promoroacă. Se opri 
în faţa uşii maro de tec şi reflectă o clipă înainte să sune. Nu se 
întâmplă nimic. Nu se auzea nici cel mai mic sunet. Apucă 
mânerul dintre fălcile leului, apăsă şi descoperi că uşa din faţă 
era descuiată şi întredeschisă. Ascultă. Auzi o uşoară bufnitură, 
ca şi cum un obiect ar fi căzut la pământ. Se uită în jur. Peste 
tot, ferestre lipsite de viaţă care-i reflectau pasiv imaginea. 
Adierea uşoară făcu uşa de la intrare să se trântească de 
broască. Bătu din nou. Auzi din nou zgomotul înfundat. 

Gunnarstranda se hotărî, împinse uşa deschizând-o pe 
jumătate şi strigă: 

— Bună ziua! 

Dar apoi ezită. Nişte roşii erau împrăştiate pe jos. Făcu ochii 
mari. Un ciorchine de struguri într-o pungă de plastic 
transparentă, în faţa roşiilor. O banană fusese strivită în uşa 
care dădea spre cealaltă cameră; în faţa uşii, o sticlă spartă 
într-o baltă mare de vin - o parte încă în plasa în care fusese 
adus. 

Oare să intre? 

— Hei, tu! Nenea! 

Gunnarstranda se întoarse. Un băieţel într-un costum de 
schi, cu mucii curgându-i din nas, se uita la el. 

— O cauţi pe drăguţa de doamnă? 

— Pe doamna care locuieşte aici, da. 

— A plecat cu Salvarea. 


Frølich se urcase în maşină şi cobora pantele de pe 
Ryenberg spre oraş când îl sună Gunnarstranda. 

— N-ar trebui să te contactez în felul ăsta - aş putea 
transmite un mesaj greşit, spuse Gunnarstranda. 

— Nu ştiam că eşti moralist, spuse Frølich, căutând cu ochii 
un loc unde să poată opri. 

— Face parte din slujba mea să fiu moralist. Ce fel de poliţist 
aş mai fi dacă nu aş fi sceptic în legătură cu moralitatea 
oamenilor? Profesia noastră, Frølich, se bazează pe aceeaşi 
autoritate ca şi camerele de radar de pe marginea drumului: 
dacă nu-i vedem pe oameni făcând ceva rău, oricum 
presupunem că fac ceva rău. 

Lui Frølich i se păru că omul e neobişnuit de guraliv. Trase 

pe dreapta în primul refugiu de autobuz şi opri ca să poată 
vorbi. Nu ştia unde bătea cu fraza asta răsuflată despre 
camerele de radar, aşa că răspunse: 

— Nu sunt de acord. Nu e etic să presupui că există încălcări 
ale legii, dacă nu au fost comise încă. Camerele video sunt o 
problemă cu totul diferită. Până la urmă, previn accidentele în 
trafic. 

— Eşti genial, Frølich. Ai înţeles retorica legală a statului. 
Numesc faptul că instalează camere o măsură preventivă. Atâta 
timp cât se face sub această etichetă, nu contează că fotografia 
e folosită ca dovadă într-o urmărire penală rezultată din asta. 
Tu, cu mine şi cu restul funcţionarilor de stat suntem plătiţi să 
punem la îndoială moralitatea naţiunii. Dar nu de asta te-am 
sunat. 

— Mă gândeam eu. 

— Sunt curios în legătură cu adevăratul motiv pentru care 
voiai să o contactez pe Reidun Vestli. 

— 'Ţi-am spus. 

— Dar nu prea înghit ce mi-ai zis. 

— Mai bine mi-ai povesti ce s-a întâmplat, mormăi Frølich 
plictisit. 

— S-ar putea ca doamna să nu supravieţuiască. 


Câteva ore mai târziu, găsi un loc de parcare în Skovveien. 
Traversă Bygdøy Allé şi se îndreptă spre clădirile de la Norsk 
Hydro şi spre Parcul Hydro. In copilărie, Frank Frølich venise 
aici în vizită la un unchi; lucra la departamentul de achiziţii de 
la Norsk Hydro. _ 

Paznicii de la recepţie păreau plictisiţi. Îşi aruncau pumni în 
joacă unul altuia până când Frølich bătu în geamul de plastic. 
Ceru să-l vadă pe Langăs. Cel mai în vârstă dintre cei doi ridică 
telefonul şi sună. Cel tânăr se ascunse în spatele unui tabloid, 
Verdens Gang. Paznicul de la telefon ţinu mâna căuş pe 
receptor şi întrebă cum îl cheamă, ca să transmită mai departe. 
Frank Frølich se prezentă. Omul acoperi iar receptorul cu mâna. 

— Langâs spune că nu cunoaşte numele. 

— Spune-i că vreau să ne vedem acum, zise Frank Frølich. 
Aş prefera să discut direct cu el decât cu tine. 

La scurt timp, poarta de la intrare clipi verde. Frølich intră 
şi traversă spre lift. Uşa liftului se deschise şi Fralich se trezi 
faţă în faţă cu un bărbat de vreo cincizeci de ani. Avea o cărare 

pe mijloc, părul lung şi cărunt, prins într-o coadă la spate. Avea 
barba tunsă scurt şi o coroană dentară pe dinţii de sus, care 
împrumuta şarm zâmbetului său strâmb. Imaginea de fost 
hippiot a bărbatului era combinată cu un costum scump. 
Frølich, care-şi simţea prejudecățile ieşind la suprafaţă, îl 
antipatiza din start. 

— Voiai să vorbeşti cu mine? 

Frank Frølich se prezentă. 

— Deci, despre ce e vorba? Am o agendă foarte încărcată şi 
nu foarte mult timp liber. 

— E vorba de fosta ta soţie, Reidun Vestli. 

— Şi tu cine eşti? 

— Sunt poliţist, în concediu. 

Se uitară unul la altul câteva secunde fără să spună nimic. 

— Bine, spuse Langăs, în cele din urmă. O să caut o încăpere 
liberă. 

Frølich se luă după Langâs pe coridor, trecând pe lângă uşi 
de birou şi pe lângă o cameră cu un fotocopiator pornit. Un 
bărbat şi o femeie stăteau de vorbă într-o cuşcă de sticlă, 
amândoi jucându-se cu paharele lor de hârtie. 

Langăs îl conduse într-o încăpere mică, unde se aşezară de o 
parte şi de alta a unei plante neîngrijite şi ofilite din mijlocul 
unei mese. 

Frølich trecu direct la subiect. 

— E în spital, spuse el. 

— Ştiu. 

— A fost atacată în propria-i casă. 

— Ştiu şi asta. 

— Am motive să cred că atacul are legătură cu un caz la care 
lucrez. 

— În timp ce eşti în concediu? 

Frølich nu răspunse. Rămaseră nemişcaţi, cântărindu-se 
reciproc. Langăs îşi înclină capul. Nu într-un mod ironic. Mai 
degrabă, încercând să aprecieze situaţia. 

Frølich rupse tăcerea. 

— Atacul e investigat de alţii. Am motive să cred că... 

— De fapt, nu am nimic de spus, îl întrerupse Langâs. 
Polițistul care m-a sunat în legătură cu Reidun mi-a spus că a 
avut loc o spargere. Pot să-ţi spun şi ţie ce i-am spus şi lui: eu şi 
Reidun suntem divorţaţi de ani de zile. Ştiu la fel de mult despre 
programul ei zilnic cât ştiu şi despre vecinul preşedintelui 

nostru de sindicat. 

— Cu toate astea, te-a numit drept cea mai apropiată rudă a 
sa. 

— Cuvântul „rudă” e un termen tehnic de data asta. Iar eu 
nu am cerut rolul ăsta. A fost alegerea lui Reidun, pe care o 
respect, dar nu reuşesc s-o înţeleg. 

— Deci tu şi Reidun mai vorbiţi din când în când? 

— Din când în când e mai des decât vorbim noi. Dar ascultă, 
eu şi Reidun... 

— A menţionat vreodată numele de Elisabeth Faremo? îl 
întrerupse Frølich. 

— Din câte îmi amintesc, nu. Dar uite ce e: nu vreau să fiu 
amestecat în problemele tale personale, mai ales prin fosta mea 
soţie. 

— Ai văzut-o pe femeia asta? 

Frølich îi întinse fotografia lui Elisabeth peste masă. 

Langăs se aplecă să se uite, fără să spună nimic. 

— O să interpretez tăcerea ta drept răspuns că ai văzut-o. 

Langăs încuviinţă din cap. 

— Unde şi când? 

— De Paşti. A fost la cabana de weekend cu Reidun. 

— Unde e cabana? 

— In Valdres, Vestre Slidre. 

Frølich se lăsă pe spate în speranța că interlocutorul său va 
deveni mai explicit. Langås se aplecă înainte şi spuse: 

— Asta e femeia ta? Te-a părăsit cumva pentru Reidun? Eşti 
gelos? De unde să ştiu că nu ai fost tu cel care a intrat cu forța 
în casa ei şi ai bătut-o? 

— N-am fost eu. Dar, da, au fost dăţi când am fost gelos pe 
fosta ta soţie. Avea o relaţie cu Elisabeth în acelaşi timp cu 
mine. Dar nu de aceea am venit. Ideea e că ţin la femeia asta şi 
am motive să cred că e în pericol. De aceea s-a dat la fund. Şi 
cred că pericolul are o anumită legătură cu faptul că fosta ta 
soţie a fost dusă la spitalul Ullevål. 

Langăs îşi răsuci încheietura mâinii şi se uită la ceas - un 
gest de macho: James Bond şi ceasul lui de lux. Fralich arătă 
spre fotografie. 

— Motivul pentru care vorbesc cu tine e că vreau să o găsesc 
pe femeia asta şi s-o ajut să iasă din încurcătură. Am încercat să 
vorbesc cu fosta ta soţie. Au mai încercat şi alţi poliţişti. Refuză 
să răspundă la orice întrebări. Asta înseamnă că s-ar putea ca 

fosta ta să fie şi ea amestecată în nebunia asta. Te rog doar să... 

— Trebuie să plec, spuse Langăs. În orice ar fi Reidun 
amestecată, n-are nicio legătură cu mine. Am o căsnicie fericită, 
Fralich. Şi o să fiu deschis cu tine. De fapt, unul dintre motivele 
pentru care am divorţat au fost înclinațiile lui Reidun. Ne-am 
căsătorit prea tineri. Ne-am dezvoltat diferit din punct de 
vedere intelectual şi... ei bine... şi în alte direcţii. Asta a 
însemnat că eu şi cu Reidun nu aveam mai nimic în comun, nici 
măcar copii. Şi eram foarte înstrăinaţi unul de altul când ne-am 
împărţit proprietăţile. 

De fapt, unul dintre lucrurile care ne-au făcut să ne purtăm 
ranchiună a fost chiar cabana de care ţi-am vorbit. Familia mea 
o avea de două generaţii şi a fost construită de bunicul meu. Dar 
soţia mea a fost de-a dreptul necinstită şi a pus mâna pe ea când 
am divorţat. Am fost foarte deprimat la ora aia şi incapabil să-mi 
susţin punctul de vedere. Din motive sentimentale, am cumpărat 
o altă cabană nu foarte departe de cea pe care mi-a luat-o ea 
prin înşelăciune. Aici ne întâlnim cel mai adesea. Dăm unul 
peste altul din întâmplare când mergem la schi de Paşti. 

Puse un deget pe poza lui Elisabeth Faremo. 

— Am văzut-o pe femeia asta când am fost la schi. Stăteau 
pe marginea pistei şi am vorbit cu ele vreo trei minute, poate 
cinci - ca să fiu politicos. Nu suficient de mult ca s-o întreb cum 
o cheamă. Am presupus că are probleme pentru că era tânără, 
probabil jumătate vârsta lui Reidun. Asta e tot ce ştiu, tot ce îţi 
pot spune. Te rog să mă scuzi acum. 

Se ridică, desfăcu clapeta ceasului său şmecher şi o închise 
la loc, ca un profesor de şcoală generală care-şi scutură cheile. 

— Mulţumesc, spuse Frølich, înțelegând de ce se juca 
Langâs cu ceasul: voia să evite să dea mâna cu el. 

Stătea pe un scaun lângă fereastră. Privind afară. Spatele îi 
părea îngust şi stingher în cămaşa albă de noapte. Părul şaten îi 
era pieptănat. Gunnarstranda îşi văzu reflexia în geam - şi 
profilul feţei ei. 

Stătu aşa fără să rostească niciun cuvânt. 

— Ştiu cine eşti, spuse ea. 

Avea vocea liniştită şi îngroşată. 

Îi întâlni privirea în oglinda transparentă. 

— Pot să-ţi fac cinste cu o cafea? întrebă el şi adăugă: dacă 
ai destulă putere ca să mergem jos la cafenea. 

În cele din urmă, femeia se întoarse. 

— Crezi că faţa asta e potrivită pentru o cafenea? 

Inspectorul nu răspunse. 

— Ce doreşti? 

Era forţată să vorbească prin colţul gurii. Pielea din jurul 
ochilor era plină de contuzii roşii şi albăstrui. 

— Voiam să ştiu cum te simţi. Arăta destul de rău... casa ta, 
se grăbi să adauge. Îţi aminteşti ceva din ce s-a întâmplat? 

— Imi amintesc doar ambulanţa. O amintire vagă, doar. 

— Ai vreo idee cât timp a trecut până când a venit 
ambulanţa şi...? 

— Nu. 

Gunnarstranda făcu un gest involuntar, întinzând mâna s-o 
ajute când se ridică. Vru s-o sprijine, dar ea îi refuză ajutorul şi 
se îndreptă cu greutate spre una dintre măsuţele de cafea de 
lângă perete. El se aşeză în partea cealaltă. 

— Arată mai rău decât e, spuse ea. 

— L-ai văzut? A 

Întrebarea o deconcerta preţ de o clipă. Îşi cobori privirea. 

El aşteptă. 

— Pe cine? întrebă ea într-un final. 

— N-am să te oblig să răspunzi. In loc de asta, am să-ţi spun 
cum interpretez eu tăcerea şi atitudinea ta. Fie ţi-ai văzut 
atacatorul şi ţi-e teamă de urmări dacă mi-l descrii, fie l-ai văzut, 
dar nu vrei să fie pedepsit. 

Ea tăcu în continuare. 

În uşă apăru o asistentă în halat alb. Intră în încăpere şi 
întrebă dacă totul e în regulă. 

Gunnarstranda arătă înspre Reidun Vestli. 

— Va trebui s-o întrebaţi pe ea. 

Reidun Vestli se uită la asistentă cu o privire distantă. 

— Da, toate sunt bune. Totuşi, puteţi să-mi daţi ceva de 
băut? 

Stătură în linişte, urmărind-o pe asistentă ducându-se spre 
modulul din colţ, luând o sticlă de apă minerală, clătind bine cu 
apă rece un pahar şi apoi venind înapoi cu paşi uşori. li întinse 
un pahar cu un pai lui Reidun Vestli. O urmăriră pe asistentă 
cum traversează încăperea şi pleacă. 

— Cum a intrat? 

— Pe uşă, cum altfel? 

— A sunat la sonerie? 

Femeia nu zise nimic. 

— Sau te aştepta când te-ai întors de la cumpărături? Reidun 
Vestli tăcea în continuare. 

— Vrei să-l denunţi? 

Ea clătină încet din cap. 

— De ce nu? Nicio reacţie. 

Gunnarstranda se aplecă înainte. 

— Cine te-a lovit? întrebă el stăruitor. 

Reidun Vestli nu răspunse. 

— Poţi descrie persoana? 

Îşi puse paharul jos pe masă. Făcea inele cu fundul 
paharului. Liniştea persista. Un ceas mare de pe perete ţăcăni 
când minutarul se mişcă mai departe. 

— Cred, spuse Gunnarstranda în cele din urmă, că persoana 
care ţi-a făcut asta e extrem de disperată. Dacă nu doreşti să-mi 
spui cine e sau s-o descrii, aş vrea să-mi spui ce dorea - în afară 
de a te răni. E absolut necesar să-l punem sub arest, absolut 
necesar pentru noi şi mai ales pentru Elisabeth Faremo. 

Numele atinse un punct sensibil în conştiinţa lui Reidun 
Vestli, îşi ridică uşor capul; cu ochii fixaţi într-un punct 
îndepărtat. 

— Vreau să pleci, spuse ea. 

Gunnarstranda scoase o poză cu Vidar Ballo. 

— Acesta e bărbatul care te-a bătut? 

Reidun Vestli se uită la fotografie fără să spună un cuvânt. 

Gunnarstranda scoase altă poză. De data asta era Jim 
Rognstad, o fotografie din închisoare, din faţă şi din profil. 

Reidun Vestli era tăcută. 

Gunnarstranda îi arătă o poză de-a lui Frølich. 

Nicio mişcare vizibilă pe figura lui Reidun Vestli. 

Polițistul scoase o tăietură din ziar cu o ştire despre fostul ei 
soţ - investitorul Langăs. 

Nicio reacţie, nici de data asta. 

— Altcineva? o întrebă polițistul cu blândeţe. 

Reidun Vestli îşi ridică ochii. 

Gunnarstranda se lăsă înapoi în scaun şi spuse: 

— A fost altcineva, care nu era în nicio poză? 

Reidun strigă cu o voce răguşită: 

— Asistentă, soră, alo! Nu mai suport! 

Gunnarstranda se ridică. 

— Doar un lucru minor înainte să plec, spuse, în timp ce 
punea la loc fotografiile în buzunarul interior al hainei. 

— Tu şi cu soţul tău aţi fost amândoi interesaţi de cabana din 
Valdres, dar cine e, de fapt, proprietarul? 

Uşa se deschise. Intră o asistentă. 

— O să plec acum, spuse Gunnarstranda, s-o liniştească. 

— Aşteaptă! 

Reidun Vestli se uită la el cu o expresie tulburată pe figură. 

Asistenta ieşi, închizând uşa în urma ei. 

Reidun Vestli respira cu greutate. 

— De ce vrei să ştii? i 

Gunnarstranda se gândi înainte să răspundă. În cele din 
urmă spuse: 

— Din câteva motive, de fapt, dar haide să începem cu prima 
de asigurare. Mă întrebam cine ia banii dacă se întâmplă ceva - 
ceva neprevăzut. 

— Ce încerci să spui? şopti ea. 

— Astăzi îţi dau drumul din spital, nu-i aşa? întrebă 
Gunnarstranda. Vrei să te duc eu acasă, să vorbim pe drum? 

Încuviinţă încet din cap. 

— Atunci putem să chemăm asistenta, spuse Gunnarstranda. 

Când Gunnarstranda ajunse la birou, abia apucă să-l salute 
pe Yttergjerde dând din cap şi să îşi dea haina jos, că telefonul 
începu să sune. Ridică receptorul şi lătră în el, ca de obicei. 

— Fii succint, te rog. 

— Frølich sunt. 

— Bună dimineaţa. Te-ai trezit devreme şi fără lacrimi? 

— Am vorbit ieri cu Langăs, fostul soț al lui Reidun Vestli. 

— Nu te dai bătut, aşa-i? 

— Mi-a spus ceva de o cabană. Elisabeth a stat cu Reidun 
într-o cabană din Valdres. 

— Şi? 

— Credeam că trebuie să joc deschis, aşa cum ai cerut. Am 
de gând să mă duc acolo şi să aflu dacă Elisabeth se ascunde la 
cabană. Acolo ar putea fi. Mă gândesc... 

— Ştiu despre cabană, spuse Gunnarstranda, regretând 
imediat că-l întrerupsese. 

Se făcu linişte la capătul celălalt al firului şi ştiu că el va 
trebui să vorbească mai departe. Spuse: 

— Era în Vestre Slidre. 

— Era? 

— A ars până în temelie acum câteva zile. 

— A ars? 

— Am ajuns din întâmplare în zonă. 

— Şi ce întâmplare a fost aia? N 

Gunnarstranda se întinse la loc în scaun. Îşi scoase o ţigară 
din buzunar şi şi-o aşeză între buze. 'Tăcu. 

— Alo! strigă Frølich nerăbdător. Eşti acolo? 

— Frank Frølich, ai un scaun la îndemână? 

— Dă-i drumul! Spune-mi odată! 

— Poate ar fi mai bine să stai jos. Am primit un raport ieri, 
adresat Institutului de Medicină Criminalistă, şi nu mi-aş fi dat 
seama dacă nu era documentul de la cadastru. O proprietate 
arsă până în temelie, o cabană care-i aparţine lui Reidun Vestli. 
Raportul poliţiei din North-Aural menţionează că s-au găsit oase 
lungi în scrumul de la cabană. 

Linişte din nou. 

— Oase lungi, Frølich. Ştii ce înseamnă asta? 

— Nu trebuie să fie ea. 

— Bineînţeles că nu. 

Linişte din nou. 

— Dar cabana lui Reidun Vestli a ars acum câteva zile. Ce e 
demn de menţionat aici e că cineva a fost în cabană când a ars. 
Dacă Reidun Vestli nu i-a închiriat cabana lui Elisabeth Faremo, 
se prea poate să fi intrat un hoţ, s-a dus la culcare cu o pipă în 
gură şi a luat foc. Dar nu la asta ne-am gândit noi, aşa-i? Ne-am 
gândit amândoi că sunt şanse ca ea s-o fi lăsat pe Elisabeth să 
stea la cabană, nu-i aşa? 

În vocea lui Frølich se simţi limpede încordarea: 

— Cum ai de gând să abordezi cazul ăsta? 

— Procedura standard. Căutăm ADN-ul ca să stabilim 
identitatea rămăşiţelor. 

— Cum? 

— Am fost în apartamentul Faremo. 

— Aţi găsit ceva? 

— O perie. Pe patul ei. Am cerut un profil ADN şi o să-l 

compar cu cel al oaselor de la cabană. 

De data asta fu o pauză mai lungă înainte ca Frølich să pună 
următoarea întrebare: 

— Când aştepţi răspunsul? 

— În orice clipă. 

După ce Gunnarstranda puse receptorul jos, rămase 
uitându-se posac la telefon. Yttergjerde se întoarse spre el. 

— Cum a primit vestea? 

Gunnarstranda se lăsă pe spate şi spuse: 

— Cum crezi că a primit-o? 

Frank Frølich nu dormi în noaptea aceea. Pilota era îmbibată 
de sudoare, de parcă ar fi avut febră. Când încercă să se dea jos 
din pat, aproape că-i cedară picioarele. li vâjâia capul. Se 
gândea: Trebuie să mă duc acolo, trebuie să găsesc cabana. 
Habar nu avea unde e, nici de unde ar trebui să înceapă 
căutarea. Totuşi, nu putea să stea, pur şi simplu, acolo, fără să 
facă nimic. 

Trebuia să afle unde e cabana. Era o singură persoană care 
ştia. 

Aşa că se îmbrăcă şi plecă de acasă. Afară era un frig 
cumplit, cu toate că el nu-l simţea. Gheaţa de pe parbrizul 
maşinii era tare ca piatra. Găsi o racletă, dar nu avu niciun 
efect. Bătu în gheaţă cu pumnul, ciocăni, dar nu-l ajută nici asta. 
În scurt timp rămase fără suflare şi obosit, degeaba. Urcă în 
maşină, porni motorul şi dădu căldura la maximum. Aşteptă 
apatic în spatele volanului până se topi gheaţa. Apoi plecă. 
Trecu prin oraşul Vækerø şi o luă la dreapta spre Vækerøveien. 

Parcă lângă unul dintre multele garduri de lemn. Oslo West 
era cufundat în întuneric, în afară de vechile felinare care 
aruncau conuri de lumină gri-gălbuie între casele cu etaj. După 
ce cobori din maşină, se îndreptă spre casa lui Reidun Vestli. 
Era noapte, dar nu-i păsa nici cât negru sub unghie. Îşi privi 
mâinile câteva secunde. Tremurau. Ar fi bine sau nu să 
vorbească cu ea acum? Nu avea nici cea mai vagă idee, şi-şi 
continuă drumul, trecând pe lângă câteva maşini cu geamurile 
îngheţate. La scurt timp după aceea, bătu la uşă. Nu se întâmplă 
nimic. Ciuli urechile, dar nu auzi niciun sunet înăuntru. Cobori 


100 


scările şi merse încet în jurul casei. Gerul nopţii împrăştiase 
cristale de gheaţă pe pământul din straturile de flori. Se retrase 
şi rămase la câţiva metri depărtare, studiind casa. Era ultima 
din şir. Merse înapoi pe gazonul îngheţat, lăsând urme vizibile 
pe pământul plin de promoroacă. Se duse pe verandă - era prost 
întreţinută, un fel de platformă făcută din lemn tratat. 
Balustrada fusese îmbinată cu şipci băiţuite care se 
deterioraseră. Vreo câteva plante ofilite în ghivece fuseseră 
îndesate într-un colţ. În mijlocul verandei se afla un ghiveci 
mare, verde, plin pe jumătate cu nisip şi mucuri vechi de ţigară. 
Oase lungi în cenuşă. Merse spre geam şi trase cu ochiul 
înăuntru, printr-o crăpătură. Dădu nas în nas cu două labe de 
picior albe, ridicate în aer. Unghia de la unul din degetele mari 
era dată cu lac. Bătu la uşă. Nicio reacţie. Picioarele nu se 
mişcară. Incercă uşa de la verandă. Era descuiată. 

Stătea pe spate, cu gura înţepenită într-o grimasă rigidă, cu 
privirea aţintită în sus şi spre spate, ca şi cum ar fi încercat să 
aibă contact vizual cu cineva din perete. Era moartă. Nu avea 
nevoie de niciun medic sau criminalist să-i confirme această 
stare de fapt. Se simţi obosit dintr-odată. Cine o să te plângă? se 
gândi şi simţi cum îl apucă greaţa. Oase lungi în cenuşa 
incendiului. În jurul paharului răsturnat de lângă masă erau 
împrăştiate somnifere. Unele căzuseră pe jos, unele erau în 
balta de vomă de pe pernă. Cauza morții: intoxicație cu 
medicamente sau sufocare în urma vomei produse ca rezultat al 
reacției corpului la intoxicație. Şansele? 1 la 2. Presupunea că e 
sufocare. Totuşi, greaţa pe care o simţea nu putea fi pusă pe 
seama ei, a duhorii trupului mort, a vomei uscate sau a aerului 
închis duhnind a ţigări. Greaţa era reacţia trupului său la acest 
univers funebru, de mutilare; absenţa durerii cuiva, lipsa 
normalităţii. Unde a fost durerea lui Elisabeth când şi-a pierdut 
fratele? Se lăsă pe spate, sprijinit de perete. Pe tine cine o să te 
jelească? se gândi din nou, contemplând picioarele demne de 
milă care ieşeau de sub pătură. Fostul tău soț? Care probabil că 
te va uri şi mai mult acum că acea cabană pentru care v-aţi 
certat a ars? 

Voia să-i fie rău. Oase lungi. Alunecă în jos pe perete până 
când ajunse să stea pe duşumea. Inspiră adânc. Unde era biletul 
de sinucigaş? Niciun plic, niciun scris tremurat pe vreo bucată 
de hârtie, niciun indiciu al vreunui semn de rămas-bun în 
imediata vecinătate. Aruncă o privire spre calculator. Era închis. 

Dar Gunnarstranda va trebui să-l ia. Îl apucă greaţa din nou, dar 
de data asta era o reacţie faţă de propria persoană. Propria lui 
condiţie demnă de milă. Oase lungi. Uite-l aici, lângă un cadavru 
şi temându-se pentru viaţa altuia. Şi dacă Elisabeth fusese cea 
care murise în flăcări? Ar putea explica asta de ce Reidun se 
sinucisese? Îşi înghiţi senzaţia de vomă, se ridică, ieşi pe 
verandă şi îşi umplu plămânii cu aer curat de câteva ori. 
Sprijinindu-se de balustrada putrezită, se aşeză pe marginea 
verandei şi-l sună pe Gunnarstranda. 


Partea a treia 
CHEIA 


21 


Frank Frølich se ridică în capul oaselor în patul lui dublu 
mult prea spaţios, uitându-se la perna şi la pilota de lângă el. Nu 
mai fusese nimeni aici după Elisabeth - în noaptea în care ea 
dispăruse şi Arnfinn Haga fusese ucis în Loenga. Aşternuturile 
nu fuseseră schimbate; cutele de pe cearşaf fuseseră lăsate de 
corpul ei. În urma ei rămăsese un singur fir de păr negru, o linie 
şerpuitoare pe perna boţită, ca o potecă de-a lungul unui teren 
muntos, pe o hartă. Lângă pat, pe noptieră, era o sticlă goală de 
vin, cu un muc de lumânare în vârf. O veioză improvizată - de 
ea, într-o noapte când se luase curentul. După aceea, lumina 
tremurătoare le proiectase umbrele pe perete într-un spectacol 
de efect. 

Această amintire putea proveni la fel de bine dintr-o carte pe 
care o citise sau dintr-un film pe care-l văzuse demult. Sertarul 
de la noptiera de pe partea ei nu era bine închis. Gol, se ridică şi 
merse în jurul patului. Nici cercei, nici inele uitate pe noptieră. 
Era pe cale să împingă sertarul, când zări ceva. Trase sertarul 
afară. Era o carte. Poezie. Cartea ei. Cea în care îşi vâra adesea 
nasul. Preţ de o secundă se văzu intrând în dormitor venind de 
la baie: Elisabeth, goală pe pat, cu bărbia sprijinită pe braţe; 
ridică privirea la el şi închise cartea. 

Cartea ei. Imaginile nu mai erau şterse. Se simţea de parcă 
ţinea în mâini un fragment din Elisabeth. Se cocoţă pe pat, 

încântat de descoperire. 
Deschise cartea cu mâini tremurânde. Înăuntru era un semn 
de carte - delicat - mătase albă cu broderii minuscule negre. 


Imaginea pe care o alcătuiau semnele îi provocă un şoc. Era 
acelaşi motiv ca în tatuajul lui Elisabeth. Dădu semnul la o parte 
şi citi: 


nu uit pe nimeni 
durerea trece şi ea 
peste un ram trosnind 
nu uit pe nimeni 

dacă te sărut. 


Se lăsă înapoi în pat. Cuvintele evocau întâlnirea lor 
decisivă: seara în care îl urmărise acasă. Înghesuiala din 
metrou, sunetul paşilor pe asfalt, imaginea siluetei ei în faţa 
felinarului. Îi simţea respiraţia caldă pe obraz. 

Dădu câteva pagini înapoi. Versurile erau din ultima strofă a 
unui lung poem scris de o scriitoare lesbiană decedată, Gunvor 
Hofmo. 

Citi prima strofă a poemului: 


mi-am pierdut faţa 
în ritmurile astea sălbatice 
doar trupul meu alb mai dansează 


Oare aşa se vedea pe sine? Un trup fără faţă. Citi din nou: 
„Nu uit pe nimeni dacă te sărut”. Imaginea lui Elisabeth se risipi 
în timp ce citea. Lăsase cartea intenţionat? Sau o uitase, pur şi 
simplu? O replică a tatuajului lui Elisabeth, atât de straniu 
pentru ea, şi fără să semene cu nimic altceva, o semnătură 
intimă luată din trupul ei, aşezată peste cuvintele pe care le 
rostise la începutul relaţiei lor - Nu uit pe nimeni dacă te sărut. 

Auzea vocea lui Gunnarstranda în cap: oase lungi. Cuvintele 
se topiră imediat în zgomotul flăcărilor trosnind, din mintea lui. 
O imagine, un foc de lemne uriaş, o casă cuprinsă de flăcări, 
căldura dogoritoare, ochiuri de geam explodând. Nimic altceva 
vizibil în afară de contururile unui trup înfăşurat în flăcări. 
Imaginea e mărită. Contururile se materializează în carne - 
carne încinsă, topindu-se, grăsime umană sfârâind, arzând cu o 


103 


flacără galbenă până la carbonizare. Gândurile îi încremeniră, 
paralizate de acea viziune, până când începu să simtă iar cartea 
în mâini. 

Dacă în scrumul cabanei arse a lui Reidun Vestli erau 
rămăşiţele lui Elisabeth, dacă Elisabeth era moartă, cum avea el 
să-şi mai revină vreodată? 

Citi poemul din nou. Alte imagini în conştiinţa lui: el, făcând 
dragoste, cu mult timp în urmă, imaginea mai ştearsă, fără 
culori. Elisabeth punând cartea jos şi spunând că nu se poate să 
citeşti aceeaşi carte de două ori. 

Atunci ştiu: era vorba despre o dragoste veche. Propoziția se 
referea la o anumită persoană. Se ridică şi se uită în gol pe 
fereastră: faptul că Elisabeth începuse o relaţie cu el atunci 
trebuia să însemne că trăda pe altcineva. Dar pe cine trădase? 
Reidun Vestli? Putea oare să fie atât de simplu? Nu, nu se putea. 
Aici era vorba de uitare. Era ceva din trecutul îndepărtat. Dar 
cine era cel pe care nu voia să-l uite? 

Şi cine era în stare să-i răspundă? Fratele ei era mort. 
Reidun Vestli - moartă. Cântări semnul de carte în mâini. 
Broderie. Un motiv tatuat pe coapsa lui Elisabeth. Existau şanse 
să mai fi văzut cineva tatuajul. 


După un duş lung şi un mic dejun, porni calculatorul, se 
conecta la net, Pagini Aurii, Ateliere de Tatuaj, Căutare. Lista 
locaţiilor era lungă. „Durere Purpurie” în Heimdal, „Semnul lui 
Odin” în Lillestrøm, „Au! Tatuaje şi Piercing” în Bergen, „Totul 
într-o gaură!” în Bodø. Restrânse căutarea la regiunea Oslo şi 
scoase lista la imprimantă. Se uită la ea. Aproape că lucrez iar 
ca un poliţist. O muncă din poartă-n poartă. 

Poate asta ar trebui să facă. Să se prezinte la birou şi să-şi 
continue investigația ca parte din munca lui? Alungă acest gând, 
părăsi apartamentul şi cobori la maşină. 

Fu o adevărată aventură să intre şi să iasă din saloane de 
tatuaj, cu pereţi acoperiţi de imagini kitsch - motociclete, cranii, 
săbii şi flăcări, trandafiri, scorpioni. În majoritatea locurilor se 
aflau fete tinere, stând pe burtă şi tatuându-şi o decorație sus, 
pe coapsă. In alte saloane, stăteau pe spate şi-şi tatuau 
trandafiri sau simboluri caligrafice în zona inghinală şi pe 
coapse. Un bărbat voia o coroană de spini în jurul braţului; altul 
voia numele lui Leif Ericson pe picior. Rutina se repeta: mai 
întâi, Frank Frølich le arăta poza lui Elisabeth, apoi semnul de 

carte cu motivul neobişnuit brodat pe el. Arăta ca nişte picioare 
de corb: linii ciudate cu spirale prin ele. Nu găsi nimic 
asemănător, nici măcar de departe. Mulţi dintre cei care făceau 
tatuaje îi ofereau poze cu propriile lucrări. Majoritatea 
specialiştilor erau adepţi ai culturii de motocicletă. Dar nicio 
frântură de informaţie, nicăieri. 

Intre vizite, stătea acasă şi continua căutarea pe net. Căută 
cuvintele din poem, o varietate de combinaţii de cuvinte, dar 
fără succes. Abia atunci când trecu a treia oară prin lista 
tipărită privirea îi fu atrasă de o firmă numită „Studio de 
Tatuaje de Artă Personală”. Lucrul interesant legat de firma 
asta era că avea sediul în Askim. 

Era o presupunere aproape ilogică, dar trupul lui Jonny 
Faremo fusese găsit acolo - în Askim. Putea încerca acolo la fel 
de bine ca oriunde altundeva. 


Se pregăti, îşi luă cheile de la maşină şi cobori cu liftul. 
Afară, pe stradă, trase în piept aerul umed şi greu. Gerul se 
înmuiase iar. Nu ploua, dar aerul era plin de vapori, de o 
consistenţă umedă şi gri, picuri minusculi de apă, plutind în 
ceaţă şi aterizând pe pământ, încet, foarte încet. 

După ce urcă în maşină, greşi drumul şi se trezi mergând 
spre centrul oraşului Oslo, în loc să meargă spre Ski. Aşa că se 
îndreptă spre Simensbråten, urcă pe Vârveien, peste deal, şi 
viră la dreapta, pe Ekebergveien în jos. Frână chiar în faţa 
blocului unde se afla locuinţa lui Elisabeth. Un impuls de 
moment aproape că-l făcu să oprească de tot. Nu eşti moartă. 
Refuz să cred asta. Era patetic, dar se simţea cuprins de o 
emotie puternică. Era sigur că e acolo, în apartamentul ei. Dădu 
cu spatele până în parcare, cobori şi o luă la fugă pe scări. Uşa 
nu fusese sigilată. Se opri, trăgându-şi răsuflarea. Şi sună. 
Niciun sunet. Sună din nou, ascultă şi bătu la uşă. Apartamentul 
era mort. 

Dar se auzeau zgomote din apartamentul vecin. Se întoarse 
spre uşa alăturată. Sunetele din spatele ei se opriră. Sună. 
Zgomot de paşi. O umbră trecu repede prin dreptul vizorului. Se 
mai scurseră câteva secunde până când lanţul zăngăni şi uşa fu 
deschisă. 

— Mă bucur să vă văd din nou, spuse Frølich. 

Bătrânelul se uită la el. li tremurau buzele, iar faţa îi era 
distorsionată într-o grimasă cu privirea fixă şi ochii mijiţi la un 

soare care dispăruse de mult. 

— Ne-am întâlnit acum câteva zile. Desfăşuram o anchetă în 
legătură cu Elisabeth Faremo. Mi-aţi spus că şi-a făcut bagajele 
şi a plecat. Aţi vorbit şi cu poliţia despre conversaţia noastră. Vă 
amintiţi de mine? 

Omul încuviinţă. 

— Eram curios în legătură cu ceva, spuse Frank Frølich. 
Locuiţi aici înainte să se mute fraţii Faremo, nu-i aşa? 

Omul încuviinţă din nou. 

— Ştiţi cumva cât timp au locuit împreună aici? S-au mutat 
în acelaşi timp? 

— De ce? 

Omul horcăi şi-şi recăpătă vocea. 

— De ce aţi venit aici să puneţi întrebări? 

Frølich se gândi puţin. În cele din urmă spuse: 

— Din motive personale. N 

Omul îi aruncă o privire, o privire aspră. Într-un târziu, 
răspunsul îi păru satisfăcător. Cel puţin, Frank Frølich nu 
detectă niciun fel de scepticism în ochii bărbatului, când acesta 
spuse: 

— Ea s-a mutat prima. Fratele ei a venit câţiva ani mai 
târziu. 

— Vă amintiţi cumva în ce an s-a mutat? 

Omul clătină din cap. 

— Incercati. 

— Trebuie să fie vreo zece ani buni. Sigur. 

— Şi la început a locuit singură? 

Omul clătină din cap. 

— Au fost vreo câțiva flăcăi, fireşte, în special unul, înainte 
să se mute şi fratele ei aici. 

— Flăcãăi? 

— Da, păi, e o fată frumoasă şi au existat bărbaţi, ştiţi, dar a 
fost unul care a stat destul de multă vreme. Nu cred că locuia 
aici; doar stătea aici pentru perioade scurte. Imi amintesc 
pentru că am fost puţin sceptic. Era din generaţia nouă de 
concetăţeni, ştiţi? A dispărut, slavă Domnului! La început am 
crezut că Jonny l-a trimis la plimbare, dar Jonny era fratele ei, 
nu-i aşa? 

— Generaţia nouă de concetăţeni? 

— Da, nu negru, mai degrabă turc sau slav. Cu un cap uşor 
rotund şi nasul lung. Nu mai ştiu cum îl chema, totuşi. Ceva cu 

I... sau oare cu A... Ika? Aka? Nu. Clătină din cap. Timpul trece; 
îmbătrânim. 


Informaţia nu era de mare ajutor. Frank Frølich era acum 
doar poliţist. Avea o treabă de făcut. Elisabeth Faremo, fostă 
iubită, oase lungi. Nicio rezonanţă în mintea lui, fără febră, fără 
imagini tulburătoare, fără flăcări trosnind. 

Era încă dimineaţă devreme în timp ce străbătea şoseaua 
Mosseveien spre Fiskvollbukta şi Mastemyr. Drumul până la 
Askim dură trei sferturi de oră. Conducea în sens invers faţă de 
maşinile care veneau spre oraş la ora de vârf, de răsărit târziu 
de iarnă. Trecu peste Podul Fossum şi pe lângă autostrada în 
construcţie. Când întoarse la giratoriul de pe Europaveien, în 
jos, spre gară şi în centrul oraşului Askin, dădu de salonul de 
tatuaje chiar în faţa lui. Se afla lângă birourile de la Lilleng 
Frisør, într-o clădire galbenă, solitară lângă bariera peste calea 
ferată, care împărțea oraşul în două. Pe partea cealaltă a căii 
ferate, în faţa zonei unde începea pietonala, era o cafenea care 
arăta ca o cazarmă roşie. 

Studioul de tatuaje nu era deschis încă. Frank Frølich se 
decise să dea o raită prin oraş. Se plimbă prin zona pietonală şi 
o luă la dreapta pe un drum şerpuitor care se sfârşea la o 
intersecţie cu semafor. Peisajul era dominat de clădiri mari şi 
pătrate. Oraşul ăsta putea fi găsit oriunde - zonă de câmpie 
împânzită de arhitectură militară şi oferte speciale de legume şi 
fructe. Dar se întrezăreau ambiţii mai mari în spatele lui - 
Aqua-parcuri, o fabrică - vechile fabrici vikinge, care fuseseră, 
fireşte, transformate în centre comerciale. 

În timp ce Frank Frølich trecea înapoi peste liniile de cale 
ferată, zece minute mai târziu, auzi zgomotul familiar al unei 
Harley în curba de lângă gară. 


Bărbatul era genul rotofei, jovial, cu părul lung şi creţ. 
Frølich îi arătă fotografia lui Elisabeth Faremo, dar acesta n-o 


recunoscu. Apoi îi dădu semnul de carte cu modelul tatuajului 
lui Elisabeth. Pe care îl recunoscu. 

Frølich îţi luase o poziţie orizontală pe canapea şi studia din 

nou tavanul - un semn negru lângă bec. Putea fi o muscă. Dar 
nu se mişca. Era altceva. Se holbase la tavan din poziţia asta de 
cel puţin un milion de ori, văzuse semnul şi se gândise: poate e 
o muscă. Dar nici de data asta nu se deranja să se ridice şi să 
afle ce era de fapt. 

Stătea pe spate şi medita. Ştii că şi-a făcut un tatuaj la 
Askim, acum patru sau cinci ani. Ce altceva? Nu ştii ce 
reprezintă şi de ce şi l-a făcut. Cel care îi injectase cerneala în 
piele primise un desen şi nu ştia ce simbolizează. Deci nu 
înaintase deloc: omul îşi amintise modelul, dar nu şi faţa ei. 

Frølich îţi dădu seama că bâjbâia la marginile unui puzzle, 
incapabil să mai pună piesele cap la cap. Trebuie să se apuce 
din alt capăt. Dar de la care? 

Ce a declanşat toată povestea asta? Noaptea aceea, crima 
din Loenga, arestările bazate pe un pont. 

intrebare: Cine le-a dat pontul? 

Răspuns: Merethe Sandmo. 

Intrebare: De ce? 

Răspuns: Nici cea mai vagă bănuială. Un mister. Se poate să 
fi fost pentru că Merethe Sandmo avusese mai întâi o relaţie cu 
fratele lui Elisabeth, apoi i se aprinseseră călcâiele după Vidar 
Ballo. Deci se poate să fi fost vreun factor necunoscut în grup, o 
forţă din interior care a produs aceste două evenimente: 
Merethe Sandmo care trece de la un bărbat la celălalt şi 
contactează poliţia când cei trei devin răspunzători de o crimă. 
Cu toate astea, când îi toarnă, de ce le dă numai trei nume în loc 
de toate patru? 

O singură persoană îi poate răspunde la această întrebare: 
Merethe Sandmo. 

Şi Merethe Sandmo lucrează ca ospătăriţă. 

Frank Frølich, întins pe canapea şi contemplând semnul 
negru de lângă bec, ştiu că trebuie s-o ia înspre centrul oraşului. 

Îşi căută o cămaşă şi o cravată. După ce-şi scutură costumul 
de praf, îşi dădu seama că ar fi trebuit dus de mult la curăţat. Il 
lăsă în şifonier şi alese în schimb o pereche de pantaloni negri 
de pânză şi o haină asortată. Uitându-se în oglindă, cugetă: 
puţin gel de păr şi s-ar putea să fie la înălţime. 

Luă singurul taxi parcat în staţia de taxiuri de la Ryen. 
Şoferul citea Verdens Gang şi fu vizibil speriat când Frank 
Frølich deschise uşa. 

— În centru, vă rog, spuse el, şi cobori în faţă la Bliss, a 

cărui existenţă era anunţată de o lumină de neon roz, care 
clipea pe perete. 

Pentru o zi din timpul săptămânii era prea devreme să ieşi în 
oraş. Portarul încă nu era la locul lui şi, în afară de el, mai era 
un singur client în încăpere. Clientul încerca să lege o 
conversaţie cu femeia care-l servea. Pielea ei avea o culoare 
maronie exagerată de solar şi părul era împletit în codițe afro. 
În afară de o fustă mini verde şi ciorapi roşii de plasă, nu purta 
nimic. Trebuie să fi avut mai mult de douăzeci şi cinci de ani - 
un abdomen frumos lucrat sub sâni. 

Frølich se aşeză la o masă în colţ. Un poster anunţa că 
spectacolul începea în jur de nouă. Textul era ilustrat de 
imaginea clasică a unei stripteuze în culmea extazului, 
înfăşurată pe o bară de incendiu. 

Femeia în ciorapi de plasă veni la masa lui şi-l întrebă ce 
doreşte. Avea sfârcurile de culoarea spumei de ciocolată. Frank 
Fralich nu ştia unde să se uite. 

Bărbatul cherchelit de la bar se uită mânios la el; era evident 
deranjat de orice concurenţă pentru atenţiile domnişoarei. 

Frølich se hotărî să-şi îndrepte atenţia spre ochii ei, care 
străluceau ca nişte faruri de tramvai, pe fondul tenului ei cu 
bronz de solar. Comandă o bere mare şi întrebă dacă poate 
vorbi cu Merethe. 

— Merethe şi mai cum? 

— Sandmo. 

— A plecat. 

Frølich era hotărât să profite cât putea de mult de ocazie. 

— A plecat? 

— Da. O mişcare stupidă, pe bune. Făcea bani frumoşi aici. 

— Şi acum unde lucrează? 

— In Grecia. Un club din Atena, ceva de genul ăsta. Are o 
slujbă bună. Am fost puţin invidioasă pe ea, că lucrează în 
Grecia. E mai cald acolo acum, decât e aici vara. 

— La naiba! Frølich simţea că-şi intră în rol. Aş fi ştiut cum 
stau cu ea, dacă-mi spunea că pleacă în Grecia, numai ca să 
lucreze... A plecat de mult, ce ştii? 

— Acum vreo săptămână. Aşteaptă puţin - să-ţi aduc berea. 

Traversă localul ca o balerină, iar sânii îi săltară uşor când 
se învârti să ia un pahar pentru berea lui Frølich. Bărbatul de la 
bar întâmpina dificultăţi în a-şi ţine echilibrul pe scaun. 

Îmi aminteşte de mine, se gândi Frølich posac. 

— O cunoşti bine pe Merethe? întrebă el când femeia se 
întoarse cu berea. 

— Nu, sunt prietenă cu Vidar, Vidar Ballo. 

— Săraca Merethe. Îmi pare atât de rău pentru fata asta. 

— Şi o ştiu şi pe sora lui Jonny, spuse Frølich. Elisabeth 
Faremo. 

Bărbatul de la bar strigă ceva de neînțeles. 

Femeia înălţă capul şi-i răspunse. Îi şopti lui Frølich: 

— E atât de sâcâitor. 

— Da. Am fost cu Elisabeth o vreme. Asta a fost imediat 
după ce a avut o relaţie cu ăla - cum mă-sa îl chema?... Un 
individ iranian sau marocan sau de unde mă-sa venea... 

— Ilijaz? 

— Da, Ilijaz, asta era. 

— Sunt destul de sigură că e croat. 

— Aşa e. 

Bărbatul de la bar răcni din nou. 

— Vin imediat! 

Femeia se duse la bar şi-i turnă o bere mare pe care acesta o 
duse la gură cu mâna tremurândă. Apoi se întoarse la Frølich. 

— E bine să mai vezi clienţi noi din când în când, spuse ea. 
Ai venit aici pentru zăpadă? 

— Nu chiar. De fapt am venit să vorbesc cu Merethe. 

— Programul meu începe la unsprezece. Sunt mai mulţi 
oameni la ora aia. Petreceri ale burlacilor şi chestii din astea. 
Naşpa. Dar poţi veni să vezi cum ţi se pare. 

Frølich se trezi studiindu-i cutele adânci din jurul bărbiei, 
primele semne ale unei feţe brăzdate şi sclipirea de oţel din 
spatele ochilor ei ca farurile de tramvai. 

— Ştii ce s-a întâmplat cu Ilijaz? întrebă el şi ştiu imediat că 
făcuse o gafă. 

Ea îi aruncă o privire diferită, stranie. Toate cicatricele şi 
brazdele pe care le examinase pe faţa ei aveau aceeaşi formă pe 
care o ia pământul toamna când se ridică aburii dimineţii. Acum 
el era cel pe care îl evita. Tăcerea dintre ei crescu, grea şi 
stânjenitoare. Femeia se întoarse la bar şi rămase acolo. 

Pe ce teren minat am călcat? se întrebă şi-şi termină berea. 

Femeia nu se mai întoarse la masa lui. 

Când merse să plătească, Frølich puse pe tejghea o hârtie de 
o sută de coroane şi-i spuse să păstreze restul. Se uită în altă 
parte. 

În metrou, îl sună pe Yttergjerde şi-l întrebă dacă ştie vreun 
infractor pe numele de Ilijaz. li sugeră câteva feluri în care se 
poate scrie. Yttergjerde îi spuse că avea să se intereseze. 

Yttergjerde nu mai sună înapoi. 

Află singur. 

Era trei dimineaţa. Se trezi speriat - îl visase pe Ilijaz. 

A doua zi merse cât putu de repede la poliţie. Se întâlni pe 
coridor cu Lena Stigersand, clătină condescendent din cap, dar 
îl strânse şi de braţ. 

— Îl cunosc pe omul ăsta... Mă bucur să te văd din nou. 

— Gata, gata, se bâlbâi Frølich, simțind cum îl trec toate 
apele. Vreau doar să-mi iau nişte lucruri din birou înainte să mă 
duc iar în concediu. 

Descuie biroul şi închise uşa. Avea noroc. Gunnarstranda nu 
ajunsese încă. Nu era nimeni acolo. Nu avea chef să dea ochii cu 
nimeni. li ajunsese efortul fizic pe care îl depusese ca să 
schimbe câteva cuvinte cu Stigersand. Scutură din cap ca un 
boxer ameţit de pumn şi merse spre biroul cu calculatorul 
deschis. Se conecta şi căută raportul despre spargerea de la 
Inge Narvesen în Ulvaya, din 4 noiembrie 1998. După aceea 
căută un raport al poliţiei din Bærum despre un incident cu 
împuşcături în Snargyveien câteva zile mai târziu. 

Tocmai când rapoartele fuseseră tipărite şi capsate la un loc, 
intră Gunnarstranda pe uşă. Fără să clipească, polițistul mai 
bătrân îşi scoase haina şi o puse în cuier. 

— Gata concediul? întrebă scurt. 

Frølich clătină din cap. 

— Nu ar fi fost mai practic să-i găseşti cadavrul lui Reidun 
Vestli în postura de poliţist decât în cea de turist? Cu mintea în 
altă parte, Gunnarstranda continuă: M-am tot gândit. Am vorbit 
cu ea despre cabana aia arsă a ei şi imediat după ce am plecata 
luat un pumn de pastile şi a murit. Nebună de legat. 

— Probabil că nu pierderea cabanei a determinat-o să facă 
asta. 

— Te gândeşti la oase? 

Frank Frølich încuviinţă din cap. Simţea cum i se prelinge 

transpiraţia pe sprânceană. Era neplăcut să vorbească despre 
Elisabeth ca despre nişte oase. 

— Fata asta trebuie să fi fost deosebită, spuse 
Gunnarstranda. 

Frølich mai dădu o dată din cap. 

— Ce-ai acolo? întrebă Gunnarstranda, arătând spre hârtiile 
pe care Frølich şi le îndesase sub braţ. 

— Un caz de acum şase ani. Crima de la Snarøya. 

Gunnarstranda se gândi câteva clipe. 

— Folkenborg, murmură el. Nu lucra cumva la o benzinărie? 

— Era a lui şi tot el o administra. 

— Luat ostatic, nu-i aşa? 

— Nu. Ar fi trebuit să fie o arestare directă. Folkenborg a 
fost împuşcat şi ucis de bărbatul arestat. M-am dus cu tipul din 
Sandvika să-l arestăm. Lucra la service-ul din Blommenholm. 
Aveam hârtiile necesare - un jaf în Ulvøya. Când am ajuns acolo, 
individul era în spatele tejghelei, dar a scos un pistol din 
buzunar. 

Frølich răsfoi prin raport. 

— Un Colt Python, ţeava scurtă. L-a fluturat pe acolo, a fugit 
prin spălătorie în atelierul de reparaţii, unde Folkenborg 
schimba uleiul. Niciunul dintre noi nu crezuse că asta o să fie o 
treabă periculoasă, aşa că nu solicitaserăm arme. A trebuit să 
stăm pe loc şi să privim omul fugind cu arma în mână. Apoi am 
bătut în retragere. Din nefericire pentru toată lumea, 
Folkenborg a intrat în acţiune. Probabil s-a gândit că-l cunoaşte 
pe individ şi că are situaţia sub control. S-a auzit o împuşcătură. 
Folkenborg a fost împuşcat în piept. Atunci omul s-a panicat, a 
aruncat revolverul şi a luat-o la fugă - drept în braţele noastre. 

Gunnarstranda se adânci în gânduri. 

— Omul care a tras cu arma se numea llijaz Zupac, spuse 
Fralich. 

— Imigrant? 

—A doua generaţie. Mama şi tatăl din Balcani. Morți 
amândoi. Zupac e cetăţean norvegian. 

— Din ce motiv cercetezi chestiile astea acum? 

Frølich puse hârtiile într-o geantă şi spuse: 

— Zupac a fost arestat pentru că a luat parte la un jaf în 
Ulvøya. I s-a furat seiful unui bogătan numit Inge Narvesen. Era 
într-un dulap din dormitorul lui şi avea jumătate de milion de 
coroane în el. Ilijaz Zupac a fost văzut de un vecin. Au fost vreo 

câţiva implicaţi, dar pe Zupac l-a trădat înfăţişarea. 

— Bine, spuse Gunnarstranda nerăâbdător. Dar de ce să faci 
săpături în direcţia asta? 

— A fost găsit vinovat de jaf cu premeditare şi ucidere din 
culpă. Chiar dacă nu a fost singurul implicat în jaf, nimeni în 
afară de el nu a fost acuzat. Zupac şi-a ţinut gura. Mă 
interesează martorii şi investigația în sine. 

— De ce? mormăi Gunnarstranda. 

Frølich ezită. 

Iritarea lui Gunnarstranda crescu şi cuta de pe frunte i se 
adânci. 

— Ilijaz Zupac locuia cu Elisabeth Faremo când a fost acuzat 
şi condamnat, spuse Frølich repede. 

Tăcură privindu-se în ochi. Mâinile lui Gunnarstranda 
bâjbâiră după o ţigară. Frølich rânji. 

— Te-am făcut curios, nu-i aşa? mormăi el. 

— Mă gândesc la ceva care mă frământă de câtva timp 
încoace, spuse rar Gunnarstranda. 

— Ce anume? 

— Relaţia dintre tine şi fată a fost o înscenare. 

Tăcere. Pe care o întrerupse Frølich: 

— Dacă ai dreptate, nu înţeleg logica din spatele ideii. 

— Dar chiar dacă nu înţelegi logica, urmăreşti legătura cu 
Ilijaz Zupac? 

— Bineînţeles. 

— De ce? 

— Uciderea paznicului. După părerea mea, asta clarifică o 
mică problemă. 

— Ce problemă? 

— Al patrulea hoţ. Ilijaz nu a fost singur când a furat seiful 
lui Narvesen. Ilijaz era iubitul lui Elisabeth, iar ea era sora lui 
Jonny Faremo. Dacă nu mă înşel, Faremo a lucrat şi cu alţi 
oameni în afară de Ballo şi Rognstad o dată sau de mai multe 
ori. Deci e limpede că erau patru în noaptea când paznicul a fost 
omorât pe chei. Avem un al patrulea implicat în crima de la 
Haga, dar nu avem nici cea mai vagă idee cine e. 

— Dacă te întorci la muncă, acum s-ar putea să ai un caz, 
spuse Gunnarstranda gânditor. 

— Nu sunt aşa de sigur. Aş fi în continuare descalificat atâta 
vreme cât pista trece prin Elisabeth Faremo. 

— Nu mai lucra de mântuială la cazul ăsta cât timp eşti în 

concediu. 

— Numai asta fac de când mi-am luat liber. 

Linişte din nou. Îşi puteau citi gândurile unul altuia foarte 
bine şi niciunul dintre ei nu avea de gând să irosească vorbe 
pentru ceea ce era evident. Frank Frølich încălca toate regulile, 
dar avea să continue să facă asta indiferent ce măsuri urma să 
ia Gunnarstranda ca să-l oprească. 

— A apărut maşina, spuse Gunnarstranda. 

— Ce maşină? 

— Saab-ul lui Jonny Faremo, cel despre care am crezut c-a 
fost văzut lângă râul Glomma în ziua în care a fost eliberat. 

— Ce-i cu maşina? 

— Era abandonată pe un drum forestier lângă Sollihøgda - la 
o sută de kilometri de Askin. Un ţăran care trecea pe lângă ea 
cu tractorul în fiecare zi, în cele din urmă s-a enervat suficient 
încât să ne sune. 

— A fost examinată? 

— Cei de la Kripos se ocupă de asta. Acum nu face vreo 
prostie, spuse Gunnarstranda. Şi ţine-mă la curent. 


Gunnarstranda aşteptă până când uşa se închise în urma lui 
Frølich, apoi se răsuci în scaun şi luă telefonul. 

Il sună pe ofiţerul de poliţie pe care-l cunoştea cel mai bine 
de la Eco-Crime - Departamentul de Infracţiuni Economice şi de 
Mediu: Sørlie, „Minte-de-Găină”. Dar înainte ca Sørlie să 
răspundă la telefon, Gunnarstranda avu unul din accesele lui 
sporadice de tuse. 

— Tu eşti? întrebă Sørlie. Auzindu-l cum tuşeşte. Eşti bine, 
Gunnarstranda? 

Gunnarstranda dădu din cap şi se opri să tragă aer. 

— Sunt doar plămânii ăştia stricaţi ai mei. 

— Poate că ar fi bine să te laşi de fumat? 

— Da, şi poate că şi cocoşii ar trebui să se oprească din 
cântat, sugeră Gunnarstranda cu respiraţia tăiată şi-şi îndreptă 
spatele. Voiam să te întreb ceva. 

— Dă-i drumul. 

— Inge Narvesen. Numele îţi spune ceva? 

— Om de afaceri. 

— Nimic altceva? 

— Ştiu că e un iubitor de artă. 

— Ce fel de artă? 

— Pictură. A cheltuit mulţi bani pe artă. Colecţia lui ar trebui 
să fie cam cât muzeul Stenersen în perioada de vârf, doar că 
Narvesen nu se dă în vânt după arta modernă. 

— Dar din ce trăieşte? 

— Tranzacţionează la Bursă. Vinde şi cumpără. 

— Vinde şi cumpără? 

— Şi are bani CU LOPATA, spuse Sørlie. Investeşte mult în 
proprietăţi. Ultima dată am auzit că a cumpărat suprafeţe mari 
din pădurea pe care o scosese la vânzare Norske Skog. 
Plănuieşte să construiască minihidrocentrale pe câteva râuri, 
am impresia. E destul de la modă acum, pentru că energia e 
scumpă şi autorităţilor nu le pasă de problemele de mediu nici 
cât negru sub unghie. 

— Nimic ilegal, totuşi? 

— Mă îndoiesc. E genul de om cinstit. N-am auzit niciodată 
să fi fost implicat în ceva care să-l discrediteze. Are o reputaţie 
bună şi la Bursă. 

— Nicio slăbiciune: nu s-a atins niciodată de băieţi, nu 
dezbrăcat în faţa cercetaşelor...? 

— Inge Narvesen e curat. Crede-mă. 

— Păi, în cazul ăsta e o persoană foarte neobişnuită. 

— Dacă există neregularități, sunt de natură financiară. 

— Da, da, spuse Gunnarstranda plictisit. Vorbim mai târziu. 


Când intră în holul blocului de apartamente, Frank Frølich 
se duse aţă la cutia poştală. Cutia era atât de plină, că abia 
puteai răsuci cheia. Când deschise uşa, căzu un morman de 
facturi. O scrisoare alunecă pe pardoseala de piatră. Numele şi 
adresa erau scrise cu o caligrafie frumoasă, cu înflorituri. Nicio 
adresă a expeditorului. 

Reuşi să-şi înfrângă curiozitatea în lift, dar cântări 
scrisoarea nerăbdător, în mâini. Ar putea fi de la Elisabeth? 
Închise ochii şi făcu un efort să gândească limpede. Oase lungi. 
Flăcări. 

Transpira în timp ce deschise uşa de la lift. Ca să-şi elibereze 
o mână să poată descuia uşa de la intrare puse scrisoarea în 
gură. Odată ajuns înăuntru, rupse plicul şi citi: 


Cel mai greu lucru atunci când scrii o scrisoare e începutul, 
aşa cum spunea Elisabeth. Intotdeauna se gândea mult şi intens 
înainte să se hotărască ce să scrie: Bună sau Dragă, sau poate 

nimic. Primele cuvinte dintr-o scrisoare, de fapt, spun la fel de 
mult ca scrisoarea însăşi, credea ea, pentru că descriu relaţia 
emoțională pe care o comunică expeditorul destinatarului. In 
cazul meu, mă linişteam de fiecare dată când îi citeam 
scrisorile. Le începea pe toate cu Dragă Reidun. În felul acesta, 
mă calma suficient încât să fiu în stare să înțeleg mesajul - chiar 
dacă ceea ce avea de spus avea un gust amar uneori. Mi-a spus 
prima dată despre tine într-o scrisoare. Dar n-aş vrea să devin 
sentimentală acum şi te asigur că toate scrisorile lui Elisabeth 
către mine au fost arse. După cum vezi, am lăsat formula de 
salut la o parte, de data asta. Aşa simt că e corect. Încă nu am 
început să iau pastilele. În primul rând vreau să scap de 
scrisoarea asta. Nu ştiu cine mă va găsi, nici nu-mi pasă prea 
tare. Dar îţi scriu ţie pentru că mi-am dat seama că eşti mânat 
de aceeaşi pasiune cu care m-am luptat eu însămi. De aceea, am 
o mică speranţă că vei înţelege suficient de bine ca să-mi 
îndeplineşti o ultimă dorinţă. Nu ştiu dacă Elisabeth va fi în 
stare să facă faţă acestor indivizi îngrozitori. Sper că va putea, 
dar nu-mi fac nicio iluzie. Nu mi-am făcut iluzii nici când au 
venit aici. Elisabeth m-a avertizat în privinţa lor şi, aşa cum sunt 
eu, arogantă de obicei, n-am luat-o în seamă, crezând că voi 
putea să-i înfrunt. Cu toate acestea, mi-a fost mereu teamă de 
durere şi n-am putut rezista. Deşi am ştiut că, dacă le voi 
dezvălui ascunzătoarea ei, finalul va fi ceea ce fac acum, tot 
n-am fost în stare să rămân pe poziţie. Aşa că le-am spus unde 
se ascunde. Ca atare, sunt responsabilă pentru orice i s-ar putea 
întâmpla. Soarta mea e pecetluită. Sper că va supravieţui, dar 
nu-mi fac iluzii şi nici nu am curajul să aştept un răspuns. Dacă 
acest coşmar se va termina cu bine pentru Elisabeth, spune-i din 
partea mea: Draga mea, iartă-mă. M-am străduit. Chiar m-am 
străduit. 

Reidun 


Frank Frølich se prăbuşi într-un scaun. Era greu să-şi 
lămurească ce simţea. Înainte să înceapă să citească 
presupusese că scrisoarea e de la Elisabeth. Aşa că a fost un şoc 
pentru el să audă vocea lui Reidun Vestli în cap. Jartă-mă, se 
gândi. Aceşti indivizi îngrozitori, se gândi. O ultimă dorinţă, se 
gândi şi se ridică. Mai citi scrisoarea o dată. 


Sări cât colo când sună telefonul şi apucă receptorul. 

— Am avut o discuţie cu Sørlie de la Eco-Crime, despre 
bogătaşul care a fost jefuit de Ilijaz Zupac, individul ăsta - 
Narvesen, spuse Gunnarstranda. 

Incepe să mă sune tot mai des acum. 

— A, da? A venit cu vreo informaţie? 

— Nimic, ca de obicei, cu excepţia faptului că Narvesen e 
plin de bani. Tranzacţionează la Bursă, deţine multe obiecte de 
artă şi pogoane întregi de pădure în Hedmark. 

— Asta ştiam. Gunnarstranda tuşi. 

— Dar Sørlie tocmai m-a sunat înapoi. Probabil i-a rămas 
numele lui Narvesen în minte după ce a închis telefonul. 
Eco-Crime primeşte o listă emisă de bănci când se fac retrageri 
uriaşe de bani. lar numele lui Inge Narvesen e acolo. De la 
Nordea Bank, mai precis. 

— Retragere uriaşă? 

— Cinci milioane. 

— De ce ajunge la Eco-Crime genul ăsta de informaţie? 

— E o chestiune de rutină. Băncile sunt obligate să raporteze 
tranzacţiile mari, retrageri de numerar şi altele asemenea ca să 
intercepteze posibilele spălări de bani. 

— Şi a spus Narvesen pentru ce erau cele cinci milioane? 

— Nimeni nu s-a apucat încă să facă nimic. Dubios e faptul 
că retragerea a avut loc într-o anumită zi. 

— Ce zi? 

— Aceeaşi în care Jonny Faremo a fost eliberat şi sora lui a 
dispărut pe coclauri. 

Frølich se uita afară pe geam, când vreo câteva maşini în 
giratoriul de dedesubt evitară o ciocnire la milimetru. 

— Ce părere ai? întrebă el. N-ai vorbi cu mine dacă nu ai 
avea o teorie. 

— Nu trebuie să existe vreo legătură, dar tu ştii ce părere 
am eu despre aşa-numitele coincidente. 

— Teorema Coincidenţei a lui Gunnarstranda, spuse Frølich, 
schiţând un zâmbet. Nu există  coincidenţe. Cuvântul 
coincidenţă e o construcţie pentru a înlocui şi ascunde explicaţia 
logică a felului în care se întâmplă lucrurile. 

— Îţi revii, Frølich. Când o să mor, poţi să-mi scrii tu 
necrologul. Dar dacă teoria mea e corectă, Narvesen a scos 
banii cu un motiv şi bănuiesc că e vorba de şantaj. 

— De ce? 

— Narvesen a mai fost şantajat şi înainte. 

— Poftim? 

— Într-o croazieră. Am căutat Narvesen în arhivă. A mai fost 
o poveste asemănătoare în 1991. Narvesen era unul dintre 
acţionarii principali ai unei companii de transport maritim care 
plimbă turişti americani în jurul Caraibilor. S-a întâmplat 
imediat după incendiul de pe Scandinavian Star. Toată lumea 
vorbea despre securitate şi descriai navele de pasageri drept 
nişte capcane ale morţii, nu-i aşa? Cineva a încercat să-l 
şantajeze pe Narvesen pentru zece milioane. Dacă nu plătea, 
s-ar fi scurs informaţii despre măsurile inadecvate de siguranţă 
de pe vasele de croazieră. Şantajistul era un fost căpitan 
norvegian de pe unul dintre vasele de croazieră. Individul fusese 
concediat pentru că bea şi se pare că voia să-şi ia revanşa. 

— Ce s-a întâmplat? 

— A fost prins. A primit trei ani. 

Cele două maşini din giratoriu sugrumaseră traficul. Cineva 
claxona. Apoi traficul începu să curgă din nou. Un pumn 
încleştat arătat de la geamul uneia dintre maşini şi cele două 
maşini se pierdură curând în trafic. 

Frølich spuse: 

— Dacă omul a fost arestat, probabil că atunci Narvesen s-a 
dus la poliţie ca să ceară ajutor. De data asta n-a făcut aşa. 

— Asta e clar. Dar din ce alt motiv ar putea lua cineva cinci 
milioane din bancă? 

— Habar n-am. Însă dacă Narvesen e aşa de şmecher la 
Bursă, după cum spui, ar fi fost mult mai sofisticat în legătură 
cu spălarea de bani. Ar fi putut folosi contul personal al vreunui 
avocat de încredere sau ceva de genul ăsta. Faptul că a scos pur 
şi simplu banii sugerează intenţii onorabile sau o grabă mare. 

— Grabă e un cuvânt care-mi place, spuse Gunnarstranda. 
Mai ales legat de ziua în care au fost scoşi banii. 

— Sarlie ce spune? 

— Sørlie spune că Narvesen e curat şi fără pată ca un 
bebeluş proaspăt îmbăiat. Şi o şi crede. Dar n-am cunoscut pe 
nimeni care să fie aşa. Cred că orice e posibil. Poate Narvesen a 
pozat în chiloţi tanga cu un măr în gură. 

— Nimeni nu mai e şocat de nimic în ziua de azi. 

— Poate îi plac băieţeii şi a fost prins cu mâţa-n sac de către 
detectivul particular al nevestei? 

— La vremea aia era singur, spuse Frølich. Şi mă îndoiesc 
că-l interesează altceva în afară de femei. Chiar dacă e sau nu 

însurat, nu se duce lipsă de doritori singuri în Dagens 
Næringsliv, care-şi petrec timpul trăgându-şi-o unii altora şi 
bând şampanie în pauze. Nu, sexul e prea demodat. Pun pariu 
că e vorba de vreo scamatorie financiară. 

— Problema e, spuse Gunnarstranda, că Narvesen trece 
drept un om onorabil - un om de afaceri model pentru mulţi, aşa 
am auzit. Pe deasupra, şi la Bursă. 

— Nu există nici urmă de onoare la Bursa de Valori Oslo, iar 
Sørlie ar trebui să fie primul care să ştie asta. 

— Da, dar vorbim de spectrul de onoare acoperit de lege. 
Inge Narvesen e întotdeauna pe partea dreaptă a liniei - cu o 
marjă solidă la mijloc. Cu toate că nu sunt prea multe opţiuni ca 
să justifici retragerea unei asemenea sume de bani. 

— Ce zici de răpire? sugeră Frølich. 

— Nu are copii şi nici cai de curse valoroşi sau câini de 
vânătoare premiaţi. Dar presupun că Sarlie va face o anchetă 
oficială. Atunci o să vedem ce are de zis Narvesen. 


După ce puse telefonul jos, Frank Frølich rămase uitându-se 
în gol. Se gândea la Narvesen, la proceduri. Sarlie şi abordarea 
oficială. Tic-tac, se gândi cu enervare. Tempus fugit. Timpul se 
târăşte, totul merge încet. Nu se întâmplă nimic. Se uită la 
ceasul de pe perete. Imediat se face ora unu. Ora de masă 
pentru muncitori. Un lucru pe care şi-l amintea din toată 
agitația iscată de spargerea locuinţei lui Narvesen din 1998 era 
o conversaţie aproape suprarealistă în timpul pauzei de masă a 
individului la masa lui permanentă de la Theatre Cafe. 

Prânz. Theatre Café. Timpul. 

Era cu bătaie lungă. Dar ce altceva avea de făcut? 

Frølich luă metroul până la staţia de la Teatrul Naţional. De 
acolo traversă repede Stortingsgata şi merse cu privirea 
coborâtă pe lângă ferestrele unde clienţii de la Theatre Cafe îşi 
luau prânzul - absorbiți de ei înşişi şi unii de alţii. Când dădu 
colţul pe Kingenberggata, trase cu ochiul şi îl zări pe Narvesen 
stând la masa lui obişnuită - singur, după cum îi fusese obiceiul 
dintotdeauna. Işi bea cafeaua - asta însemna să termine în 
curând. 

Frølich se uită iar la ceas. Era aproape două fără un sfert. 
Ocoli clădirea şi se alătură rândului de oameni care aşteptau 
tramvaiul în faţa Teatrului Naţional, vizavi de ferestrele de la 
Theatre Cafe. Fulguia. Fulgi mici, uscați purtaţi de vânt şi 

aşezându-se pe umerii şi mânecile oamenilor. Putea întrezări 
părul şaten al lui Narvesen prin ferestrele de pe partea opusă a 
străzii. La două fix, omul se ridică şi glumi cu chelneriţa care-i 
curăța masa. Prieteni buni, bacşişuri bune. Frank Frølich 
aşteptă până ce Narvesen intră pe coridorul dinspre garderobă. 
Pomi ca din puşcă şi traversă Stortingsgata repede. Când 
Narvesen îşi luase haina de iarnă şi era în drum spre ieşire, 
Frølich era deja cu un picior pe trotuar. Spuse: 

— Vai, ce întâmplare! Bună ziua şi mă bucur să vă întâlnesc 
din nou! Nu v-am mai văzut de mult! 

Prinse mâna pe care Narvesen o întinsese automat. 

— Ne cunoaştem? i 

Întreaga ființă a omului radia de uimire. În haina lui de 
iarnă, aplecat uşor înainte şi cu mănuşile rulate în mâna stângă 
semăna cu o fotografie veche a lui John F. Kennedy. Fulgi mici 
de zăpadă îi aterizau în păr. 

— Sunt poliţist. Ne-am întâlnit după spargerea din casa 
dumneavoastră de acum câţiva ani. Cineva furase un seif. 

Expresia confuză de pe figura lui Narvesen se transformă 
într-una de enervare. 

— Banii care nu au mai apărut niciodată? 

— O jumătate de milion e nimic, spuse Frølich cu un zâmbet, 
în comparaţie cu cinci milioane în numerar. 

Ochii lui Narvesen se îngustară. Nu spuse nimic. 

— Nordea a înregistrat o retragere de cinci milioane de 
coroane în bancnote mici pe numele dumneavoastră, acum mai 
puţin de o săptămână. 

— Şi ce legătură are asta cu dumneata? 

— Poate nu cu mine, ci cu Eco-Crime. 

Narvesen rămase locului, privindu-l gânditor. Mănuşile pe 
care le ţinuse rulate într-o mână se mutară în cealaltă mână. 
Apoi începu să lovească cu ele câte un fulg ce i se aşeza pe braţ. 

— Sunteţi poliţist, spuse el. Care era numele? 

— Frølich. 

— Da, acum îmi amintesc. Pe vremea aceea arătați puţin 
diferit. 

— Aveam barbă. 

— Exact. Acum îmi amintesc. Păi, în cazul ăsta, ştiţi că sunt 
un om bogat? 

Frølich încuviinţă. Era perplex. Omul vede polițistul care a 
investigat furtul de jumătate de milion din banii lui şi spune: 

„Da, acum îmi amintesc”. 

Inge Narvesen o luă din loc. Merseră unul lângă altul pe 
trotuar. Narvesen spuse: 

— Dacă v-aş da un număr - să spunem, un milion opt sute de 
mii - ce ar însemna pentru dumneavoastră? 

— Un apartament foarte drăguţ într-unul din 
cartierele-satelit - unde locuiesc acum, de exemplu. 

— Dacă aş spune opt milioane de coroane, asta ce ar 
însemna pentru dumneavoastră? 

— Cu asta ar fi mai greu să ai orice fel de relaţie onestă. 

Narvesen se uită la Frølich şi zâmbi mânzeşte. Cotiră în jos 
spre poarta Roald Amundsens gate spre Kingenberggata şi spre 
Haakon VII gate. 

— Pentru mine e totuna, spuse Narvesen. Exact acum 
paisprezece luni valoarea unei mici părţi din portofoliul meu a 
crescut cu o sută cincizeci de milioane de coroane. Mâine, pe 
vremea asta, acelaşi portofoliu va valora cu trei sute de milioane 
mai mult. Asta nu are nicio legătură cu mine, ci cu o serie de 
factori: rate mici ale dobânzii în prezent, propriile mele investiţii 
pe termen lung, volumul portofoliului meu şi, nu în cele din 
urmă, cu felul în care economia generală se evaluează pe piaţă. 
Şi nu e prima dată când se întâmplă asta. Pe caruselul care este 
bursa de valori, am experimentat din plin ceea ce păreau să fie 
perioade nesfârşite de succes. Dar am trecut de fiecare dată 
peste crizele care au rezultat cu ambele picioare bine înfipte în 
pământ şi cu o bază bună pentru afaceri viitoare. Şi o să vă spun 
un mic secret în legătură cu asta. 

Narvesen se opri. Ajunseseră la intersecţia dintre 
Klingenberggata şi Haakon VII gate. 

— Ei bine, spuneţi-mi, spuse Frølich nerăbdător. 

— Un antidot foarte bun împotriva optimismului etern legat 
de acţiuni şi titluri bancare e câte-o vizită ocazională la bancă. 
Atunci scot un teanc de bani. Indes toate bancnotele într-o 
pungă de supermarket şi pun banii într-un dulap din birou. 
Ultima dată când am făcut asta a fost acum mai puţin deo 
săptămână. 

Da. Am retras cinci milioane de coroane în numerar. Sunt în 
biroul meu, într-o pungă de plastic. De câte ori fac câte o 
tranzacţie de proporţii atât de ireale, mă duc la dulap, mă uit în 
pungă şi îmi spun: „Inge Narvesen, zic, la asta se rezumă totul, 
ăştia sunt bani adevăraţi. Cu conţinutul acestei pungi poţi să-ţi 

cumperi o locuinţă rezonabilă, o maşină peste medie şi o casă de 
vacanţă suficient de mare. Poţi să pui restul banilor la bancă şi 
să trăieşti din dobândă”. 

— Aveţi cinci milioane într-un dulap? 

Narvesen încuviinţă din cap. 

— Şi acum trebuie să mă întorc la birou şi să câştig şi mai 
mulţi bani. Mă bucur că te-am întâlnit Frølich. O zi bună. 

Frølich îl privi cum se îndepărtează. Două minute de 
pălăvrăgeală despre bani şi „Ce legătură are asta cu 
dumneata?” transformate în „O zi bună”. 

Cinci milioane într-un dulap de la birou? Mă faci să râd! 

Făcu nişte calcule în minte: cinci milioane de coroane, asta 
înseamnă cincizeci de mii de bancnote de o sută. Incap într-o 
pungă de plastic - sau dacă a folosit bancnote de o mie de 
coroane - cinci mii de bancnote? Câte pungi i-ar trebui? Bine, 
Inge Narvesen voia o relaţie onestă cu banii şi atunci, de ce să 
nu restrângi suma la o sută de mii? Sau două sute de mii? Asta 
ar fi mult mai în concordanţă cu logica din spatele actului. Mai 
întâi, scoate un profit uimitor şi după aceea verifică să vezi câte 
bancnote intră într-o sută de mii. Dar - cinci milioane? 

Îşi aminti de evenimentul întâmplat în urmă cu şase ani. 
Atmosfera de la reşedinţa Narvesen. Foarte gravă. Ingrijorarea 
din ochii mamei lui - era acolo ca să-l reprezinte. Da - asta se 
întâmplase: Narvesen era plecat în vacanţă, într-o ţară caldă - 
Bahamas sau Insula Pitcairn sau ceva de genul ăsta - iar mama 
lui apăruse după spargere. Infracţiunea fusese comisă în casa 
fiului ei. Probabil în timpul nopţii sau dimineaţa devreme. Mama 
lui Narvesen stătuse ca o păsărică speriată într-un colţ pe 
canapea, imaginându-şi tot felul de grozăvii în timp ce Narvesen 
dădea instrucţiunile prin telefon de undeva de pe ţărmul unei 
mări sudice. 

Frank Frølich se gândi la Ilijaz Zupac. Până acum ispăşise 
mai mult de cinci ani de închisoare din condamnarea pentru o a 
doua infracţiune, mai gravă. Poate că venise timpul să stea de 
vorbă cu Ilijaz Zupac. 

Era o dimineaţă îngrozitor de rece. Muchia îngustă a unui 
nor ce părea făcut din lavă roşie prevestea revărsatul zorilor 

peste vârfurile munţilor. Frank Frølich se îndrepta spre nord pe 
E6, spre traficul de la ora de vârf şi spre soarele care se înălța 
pe cer. Îşi scoase ochelarii de soare din torpedou. În timp ce 
maşina îl ducea cu viteză peste coama muntelui, apărură în faţa 
lui Karihaugen şi Nedre Romerike aidoma unei cuverturi mari 
din petice de pământ arabil aflat în hibernare. Trei benzi, 120 
kilometri pe oră şi numai trafic din sens invers. Scena părea 
aproape americană. Împinse un CD cu Dylan în player - „Slow 
Train Coming” - şi derulă înainte până la melodia care dădea 
titlul CD-ului. Era o melodie lungă, iar chitara întâi completa 
peisajul. Pe deasupra, mai era şi ceva plin de încredere şi 
înviorător în refrenul repetat despre trenul care se apropia. 
Simţea că acel tren poate fi el. Se mişca încet, dar făcea 
progrese. Când Dylan termină de cântat, puse melodia din nou, 
până când ajunse în faţa zidurilor înalte ale închisorii Ullersmo. 

După ce trecu de poartă, fu întâmpinat de un tânăr cu păr 
mare, blond şi creţ, care-i spuse: 

— Dumneavoastră sunteţi persoana care vrea să-l vadă pe 
Ilijaz? 

Frølich încuviinţă. 

— Sunt Freddy Ramnes, doctorul închisorii. 

Bărbatul îl strânse puternic de mână şi se uită în ochii lui 
Frølich cu hotărâre. Spuse: 

— İl cunoaşteţi pe Ilijaz Zupac de mai demult? 

Frølich ridică din sprâncene şi se gândi puţin înainte să se 
decidă să răspundă sincer: 

— Eu l-am arestat pe Zupac în toamna lui 1998. L-am 
interogat în câteva rânduri în aceeaşi zi şi apoi am depus 
mărturie la proces. Astea sunt singurele daţi când l-am văzut. 

Ramnes ezită. 

— Sunteţi aici în interesul poliţiei? 

— În acest moment sunt în concediu. 

— Pot să vă întreb de ce aţi venit? 

— Din motive personale. 

Se cântăriră reciproc. 

Frølich aştepta neplăcuta întrebare: Din ce motive personale 
mai precis? Dar întrebarea nu veni. 

În cele din urmă, Frank spuse: 

— Este vreo problemă? Nu vrea să vorbească cu mine? 


2 "Tren venind încet” (cântec de Bob Dylan). 

Doctorul nu se grăbi să răspundă. 

— Asta nu are nicio legătură cu mine, spuse el în sfârşit, 
vârându-şi mâinile în buzunar, de parcă vorbele pe care le căuta 
se aflau acolo. E vorba de situaţie, mai degrabă. Ilijaz e bolnav. 
Are nevoie, realmente are nevoie de tratament psihiatric, o 
facilitate pe care nu putem să i-o oferim. 

Tăcu, aparent căutându-şi în continuare cuvintele. 

— Da? spuse Frølich, aşteptând mai mult. 

— Avem de-a face cu o persoană cu nevoi foarte speciale. 
M-am gândit că ar trebui să vă pregătesc pentru asta. 

Pauză. Ramnes adăugă în final: 

— Hmm. Mergem? 

Ecoul paşilor lor se lovea de pereţii din beton. E ciudat. 
Doctorul mă însoţeşte la vizită. Dar, pe de altă parte, e tânăr, 
probabil un idealist. 

Ajunseră la una dintre încăperile de vizită mai confortabile 
unde deţinuţii se pot întâlni cu partenerii lor şi unde se găsesc 
prezervative în dulap. Cu toate astea, camera nu era foarte 
primitoare. Avea o canapea ieftină, o masă şi un fotoliu. Pereţi 
goi. În faţa caloriferului, între perete şi fotoliu, un bărbat stătea 
ghemuit pe jos. Frank Frølich nu-l recunoscu. Tenul care fusese 
arămiu înainte acum era cenuşiu. Avea părul gras, ciufulit, 
amintind de un cuib de ciori; spatele încovoiat jalnic într-un 
tricou plin de găuri. Individul stătea ghemuit ca un hindus în 
meditaţie pe malul Gangelui, ascunzându-şi capul în mâini. 
Frank Frølich şi Freddy Ramnes schimbară priviri. 

— Ilijaz, spuse Freddy Ramnes. 

Nicio reacţie. 

— Ilijaz! 

Omul se mişcă: o mână murdară, cu degete subţiri şi unghii 
lungi, începu să răsucească şuviţe de păr. 

— Ilijaz, vrei o coca-cola? 

Situaţia era ridicolă. Frølich se uită la doctor, a cărui 
expresie era serioasă şi plină de milă. 

— Ilijaz, ai un vizitator. 

O privire hăituită, ca de pisică speriată, înainte să-şi ascundă 
iar capul. 

— Ilijaz, vrei să vii să-l saluţi pe Frank? 

Capul nu se clinti. 

Frølich îşi drese vocea. 

— Ilijaz, îţi mai aminteşti de mine? 

Nicio reacţie. 

— Te-am arestat acum şase ani, atunci la benzinărie. Sunt 
polițistul cu care ai vorbit după aceea. 

Nicio reacţie. 

— Ai avut o iubită norvegiană, numită Elisabeth. Voiam să 
vorbesc cu tine despre... 

Se opri când silueta de pe jos se mişcă. Trupul ghemuit se 
întoarse de tot cu spatele, în colţ. 

Frølich şi doctorul schimbară priviri din nou. Frølich spuse: 

— Elisabeth Faremo. Jonny Faremo, Vidar Ballo, Jim 
Rognstad... N 

Se opri. Nicio reacție vizibilă. Işi drese glasul iar şi continuă: 

— Am o fotografie cu Elisabeth Faremo. Ai vrea s-o vezi? 

Nicio reacţie. 

Frølich şi doctorul se priviră unul pe altul. Doctorul stătea cu 
mâinile în buzunar, aşteptând. 

— Poate nu e o idee prea bună, spuse Frølich. 

Freddy Ramnes clătină din cap. Scoase o sticlă de cola de 
jumătate de litru din buzunarul încăpător al hainei şi o aşeză pe 
masă. 

— La revedere, Ilijaz, spuse el, luând-o spre uşă. 

Merseră înapoi pe acelaşi coridor fără să vorbească. 

— Dac-o fi să mor cât lucrez aici, spuse Freddy Ramnes cu o 
voce tremurând de furie, aş vrea ca pe piatra mea funerară să 
scrie că am fost ucis de politica penală norvegiană. Cei cu 
responsabilitate politică mi-au dat mie fericita dilemă de a alege 
între a-l ţine în cămaşă de forţă sau de a-l droga în fiecare seară, 
ca să nu-şi facă rău singur. 

— Acum era drogat? 

— Fireşte. 

— Asta înseamnă că ar putea avea probleme să-şi 
amintească nume? 

— Nu. Înseamnă că e calm, dar absolut indiferent faţă de ce 
ar putea spune unul dintre noi. O lobotomie e cam acelaşi lucru, 
conform acelora care sunt la curent cu asemenea lucruri. 

— De ce boală suferă? 

Freddy Ramnes mai merse vreo câţiva metri. Acum, că îşi 
vărsase nervii, se aduna şi încerca să-şi recapete demnitatea pe 
care i-o spulberaseră emoţiile din urmă cu câteva clipe. 

— Dacă aş fi specialist în psihiatrie, ţi-aş putea spune. 
Singurul lucru pe care-l pot face pentru el e să depun cerere 

pentru un loc într-o instituţie şi să primesc respingerile. Până la 
urmă, este într-o instituţie, nu-i aşa? 

Ramnes îşi luă o mină amară. 

Frølich nu ştia ce să spună. 

— Ei bine, habar n-am, continuă Ramnes într-o dispoziţie 
mai blândă. Oricum sunt doar denumiri. Tulburare psihotică de 
personalitate, tulburare bipolară de personalitate, schizofrenie, 
spune-i cum vrei, ar putea să aibă aşa ceva. Cinicii ar putea-o 
numi psihoză de închisoare. 

— Cum am spus, l-am cunoscut pe Ilijaz acum şase ani şi era 
un om total diferit. 

Ramnes trase aer în piept. 

— Singurul lucru pe care-l ştiu e că boala şi simptomele s-au 
dezvoltat în timp ce îşi ispăşea condamnarea. Se declanşase 
deja când am venit eu aici. Frică intensă, sevraj, paranoia. Şi se 
înrăutăţeşte pe zi ce trece. 

— L-a vizitat cineva? 

Ramnes se opri şi îi aruncă o privire sceptică. 

— Pari o persoană de treabă, Frølich. Cu toate astea, intrăm 
într-o zonă în care sunt obligat de  confidenţialitatea 
profesională şi va trebui să-ţi îndrepţi întrebările către alţii. 

Era prima dată în optsprezece ani când inspectorul 
Gunnarstranda îşi luase liber de la serviciu. Cu o seară înainte 
descoperise că peştişorul Kalfatrus nu mai înota cum trebuie. 
După aceea, se aşezase cu un pahar de whisky în faţa acvariului 
peştişorului auriu şi urmărise aripioara dorsală apropiindu-se şi 
depărtându-se de lupa pe care o făcea curbura sticlei. Peştele 
era aplecat pe o parte. Adormise în scaun şi când se trezise, nu 
se dusese în pat. Stătuse acolo uitându-se la peştişor, iluminat 
de felinarele de pe stradă de dincolo de geam. Simţea că ceva 
nu e în regulă. Preţ de o clipă nebunească, se văzuse mergând 
cu peştele într-o pungă de plastic; se văzuse stând în cabinetul 
veterinarului: 

— Și ce s-a întâmplat cu amicul nostru? 

— Păi, ştiţi, nu mai înoată drept. 

Situaţia nu era una dintre cele mai satisfăcătoare. Dar în 
acelaşi timp nu putea scăpa de o senzaţie de nelinişte. Fusese 

sigur că micuțul peştişor îi va supravieţui. Era îngrijorător 
faptul că lucrurile păreau să stea exact pe dos. Încercă să-şi dea 
seama pe ce se baza această nelinişte. Era grijă pentru peşte 
sau grijă pentru el însuşi? Neliniştea pe care o simţea era o 
expresie a fricii lui de singurătate - o viaţă fără Kalfatrus - sau 
această nelinişte era cumva mai altruistă, în sensul că îşi făcea 
într-adevăr griji pentru starea generală a peştelui? Se întrebă 
dacă peştii simt durere. 

Cu o seară înainte încercase tot ce se putea: îi schimbase 
apa, îi spălase bolul, nisipul de pe fund, îi adăugase tratamentul 
pentru aclimatizare şi mâncarea prescrisă. Cu toate astea, 
peştişorul înota chiar şi mai aplecat şi gura deschisă 
caracteristic era mai puţin evidentă. 

Dacă moare acum, se gândi, poate că e de bătrâneţe. Era 
posibil? IÎncercă să dea timpul înapoi. Când cumpărase peştele? 
Nu-şi amintea. Şi habar n-avea câţi ani trăieşte un peşte ca ăsta. 
Singurul lucru pe care şi-l amintea era că dăduse şaptesprezece 
coroane pe el. În clipa următoare se imagină stând lângă 
telefon, formând un număr şi punând următoarea întrebare: 
Aăă, mă întrebam dacă-mi puteţi spune cât ar putea trăi un 
peştişor auriu care a costat şaptesprezece coroane. 

Îşi aprinse o ţigară şi reflectă, în tip ce sufla rotocoale de 
fum în direcţia bolului cu peştişorul auriu. Pentru prima dată în 
mulţi ani simţi mai puţin devotament faţă de slujba sa. Şi ceea 
ce declanşase asta fusese imaginea unui peştişor auriu înotând 
pieziş. Lua-te-ar naiba, lua-te-ar naiba, dacă mori acum, înaintea 
mea! 

Frank Frølich se privi în oglinda din faţa patului. Reconstrui 
în minte înşiruirea de evenimente: 

Am descoperit că e cineva în apartament. Elisabeth intrase 
singură înainte să ajung eu. Făcuse un duş. A stat picior peste 
picior în camera de zi. Stătea în faţa combinei hi-fi ascultând 
muzică, îmbrăcată numai în lenjerie. j 

Se ridică şi merse în camera de zi. Se uită la combină. In 
ecranul televizorului, se vedea reflexia lui şi a mobilei pe care o 
cumpărase pentru camera aceea. 

Se duse la uşă şi se uită iar la combină. Stătea cu spatele la 

mine când am intrat şi a spus că descuiase cu cheia din bolul cu 
chei. Îi văzu spatele în faţa lui în timp ce se îndrepta spre 
hainele de pe scaun. Îşi aminti buzele ei atingându-le pe ale lui. 
Îi văzu şoldurile legănându-se în timp ce păşea pe parchet. 
Clinchetul cheii când căzu în bolul din bucătărie. Merse la uşa 
din bucătărie. Stătu uitându-se la bolul în care se aflau chei, 
monede, diverse şuruburi de oţel, piuneze, moneda ciudată de o 
coroană şi alte mărunţişuri. Nicio cheie de la casă. 

Deci nu a pus cheia la loc. 

De ce nu? Dar auzise clinchetul unei chei în bol. Dacă nu a 
pus la loc cheia de la casă, ce pusese în schimb? Apucă bolul cu 
mâini tremurânde. Era o coajă scobită de mesteacăn, un 
aşa-numit sfârc de lemn cu sculpturi delicate, pe care-l 
cumpărase de la un târg meşteşugăresc când fusese la pescuit 
pe Lacul Osen, în Trysil. Răsturnă conţinutul bolului pe masa 
din bucătărie: monede, nişte şuruburi, un ac de siguranţă, nişte 
cartuşe de 5, o insignă împotriva armelor nucleare, o alta 
împotriva aderării la UE. O monedă se rostogoli pe jos - un 
euro. O bilă verde se rostogoli după ea. O prinse. Da, era o 
cheie! Luă cheia. Nu e a mea! Nu era o cheie de la casă. Şinuo 
mai văzuse niciodată. Era o cheie lungă şi îngustă, cu o tăietură 
stranie, o cheie de la o încuietoare specială. Ce se întâmplă aici? 
De ce pusese la loc o cu totul altă cheie? Şi de ce nu pusese la 
loc cheia de la casa lui ? De ce-l minţise în faţă? Unde se 
potriveşte cheia asta? 

O cheie. Dar ce ascundea? Unde e încuietoarea? 

Frank Frølich se întoarse cu paşi ţepeni în camera de zi şi se 
lăsă într-un scaun. N-a pus cheia la loc. Într-o străfulgerare văzu 
oase făcute scrum. Cheia a ars. Nu te abate de la subiect! Cheia 
de la casă e irelevantă. Relevantă e cheia pe care a lăsat-o în 
pol. 

Văzu din nou contururile trupului ei îndepărtându-se de el - 
de-a curmezişul camerei. Clinchetul din bol. Totul fusese o 
înşelătorie, o diversiune. Fie pentru că voise să păstreze cheia 
de la casă, fie pentru că voise să pună la loc în bol cheia aceea 
ciudată. A treia opţiune: voia ambele lucruri - să depoziteze 
această cheie şi să păstreze cheia lui ca să poată veni după ea 
mai târziu. 

Ăsta era răspunsul. Cu siguranţă. Ascunsese înadins cheia 
aceasta în apartamentul lui ca să o poată lua mai târziu. 

Dar nu reuşise să-şi ducă planul la îndeplinire. Fusese ucisă, 

arsă în cabana unde se ascundea. 

Fraza din scrisoarea de adio a lui Reidun Vestli nu-i dădea 
pace. Frică de durere. N-am putut rezista. 

Asta era oare cheia pe care o căutau indivizii aceia 
îngrozitori? Dacă da, cine căuta cheia şi de ce? 

Tresări când sună telefonul. Era Gunnarstranda. Fără nicio 
introducere, acesta îi spuse: 

— ADN pozitiv. 

— Unde? 

— Incendiu - cabana lui Reidun Vestli. Elisabeth Faremo 
este cea care a ars. Condoleanţele mele, Frølich. O te mai 
viziteze o dată cei de la Kripos, în curând. 

— Stai puţin, spuse Frølich. 

— Linişteşte-te, spuse Gunnarstranda. Mai ia-ţi concediu sau 
depune cerere pentru o săptămână de vacanţă ca să depăşeşti 
situaţia. 

— Trebuie să vorbesc cu tine. 

— Despre ce? 

— Despre o cheie pe care am găsit-o. 

— E foarte important? 

— Da. 

— Haide pe la mine diseară - după unsprezece. 


Poate că voia doar să-şi omoare timpul. Sau altceva din el îl 
determinase să facă asta. Dar se duse înapoi la fostul loc de 
muncă al lui Merethe Sandmo. Era aproape de ora unsprezece. 
Localul se umplea. Adunarea era un grup pestriţ de indivizi, 
câţiva dintre ei luând parte la o petrecere a burlacilor. Un 
bărbat - probabil că viitorul mire - era îmbrăcat într-un costum 
de iepuraş. Era atât de beat, că avea nevoie de trei scaune pe 
care să stea. Doi tineri fiţoşi, în costume de ocazie, chicoteau şi 
încercau să-i înmoaie mâna într-un bol plin cu apă. Un oaspete 
mai în vârstă, cu mustață răsucită şi cu falcă de cimpanzeu 
arunca priviri furişe în timp ce rotea un pahar de şnaps în mâini. 

Pe scenă, o femeie plinuţă cu pielea ciocolatie îşi rotea sânii 
pe melodia lui Tom Jones - „She's a Lady”? care urla din boxe. 
Frølich merse la bar şi comandă o bere mare de la un 
adolescent plin de coşuri, în costum de ocazie. Frølich îşi luă 
berea reflectând că mereu i se păruseră ridicole costumele de 


3 ”E o doamnă”. 

ocazie, cu papion şi tot tacâmul. O bilă albă: N-am purtat 
niciodată un costum de seară. O bilă neagră: N-am văzut 
niciodată un spectacol de striptease. Femeia care-şi rotea sânii 
terminase. Ochii lui o urmăriră în timp ce fugi de pe scenă şi 
luminile fură micşorate. Frølich îşi făcu loc până la o masă aflată 
chiar în faţa scenei. 

Studie audiența. Cu sau fără petrecerea burlacilor, bărbaţii 
ăştia erau serioşi. Bun venit în ţara bărbaţilor, se gândi şi se 
uită spre tavan unde descoperi un glob de discotecă cum nu mai 
văzuse decât în filmele lui Travolta din anii şaptezeci. Privi 
feţele oamenilor din încăpere. Da, era în arena umbrelor, ora 
şobolanilor, procesiunea de nuntă a gândacilor: în lumina asta, 
toate feţele aveau aceeaşi tentă albăstrui-gălbuie. Acesta era 
locul în care nu conta dacă eşti bolnav, sănătos, arian, indian, 
chinez sau, pur şi simplu, stingher. Acesta nu era locul unde să 
reflectezi şi să evaluezi, unde sufletele singuratice erau chinuite 
de remuşcare, amărăciune sau dispreţ faţă de propria persoană 
a doua zi - sau altă dată, mai târziu, oricum - pentru că toţi cei 
de aici se pot minţi preţ de câteva secunde că bunăstarea e un 
fruct care creşte din propriul portofel. Parola pentru golul pe 
care-l simţeai aici era: „Incă un pahar, vă rog”. 

Și iată-mă, stând în primul rând! gândi el, ridicându-şi berea 
şi bând, în timp ce se anunţa numărul următor. Cu paharul la 
buze, întâlni privirea femeii care îşi făcea intrarea pe scenă. Îşi 
acoperise chipul cu o mască modelată în formă de faţă. Cu toate 
acestea, recunoscu silueta de clepsidră şi şuviţele rasta. Dansa 
pe melodia lui Percy Sledge - „When a man loves a woman”?. 
Doamna îşi cunoştea audiența. Chiar şi zgomotoşii de la 
petrecerea burlacilor se potoliră. Purta mănuşi lungi şi strânse 
pe braţe, dar efectul cel mai puternic îl dădea contrastul dintre 
porţelanul rece şi lipsit de viaţă al măştii şi trupul viu, pe care îl 
dezgolea treptat, din ce în ce mai mult. După un timp lăsă bara 
şi pluti jos de pe scenă. Fixându-l cu ochii din spatele măștii, îşi 
scoase topul. Vreo câţiva băieţi din încăpere nu putură suporta 
tensiunea şi scoaseră nişte ţipete răguşite. Un tânăr purtând un 
costum gri şi un formidabil breton aruncă o bancnotă de o sută 
de coroane împăturită în formă de aeroplan. Bancnota o lovi în 
abdomen. Ea nu băgă de seamă; dar cu o mişcare uşoară ajunse 
din nou pe scenă. Ochii din spatele măştii erau încă fixaţi asupra 


t "Când un bărbat iubeşte o femeie”. 

lui. Menţinu contactul vizual chiar şi în timp ce îşi scotea 
mănuşile. Abia când se învârti şi fugi de pe scenă îşi desprinse 
privirea de la el. Muzica fu acoperită de fluierături şi aplauze. 
Numai viitorul mire în costum de iepuraş pierduse finalul. Era în 
patru labe sub masă şi vomita. 

Frølich era fascinat de faptul că femeia nu-şi scosese masca. 

Merse la bar. 

Aproape că-şi terminase a doua bere când se trezi cu ea 
lângă el, îmbrăcată, fără mască şi transformată în cu totul altă 
femeie faţă de cea care părăsise scena goală-puşcă. O întrebă ce 
vrea de băut. 

— Doar apă, strigă ea prin larma asurzitoare. 

— Ei bine, trebuie să spun, începu el, conştient de faptul că 
nu are nici cea mai vagă idee cum să facă un compliment într-o 
situaţie ca asta, că te pricepi. 

— M-am tot uitat după tine de vreo câteva seri încoace, 
răspunse ea. 

— Nu credeam că invitaţia mai e valabilă. 

— Iar eu nu ştiam cine eşti. 

— Dar acum ştii? 

Femeia dădu din cap că da. 

— O ştii pe Elisabeth? 

Dădu iar din cap. 

— Trebuie să plec, spuse ea. Dă-mi mâna. 

El îi întinse mâna. 

— Acesta e numărul meu de telefon, spuse ea şi-i dădu 
drumul. Nu trebuie să fiu văzută cu tine. 

Îşi strecură fiţuica în buzunar şi întrebă: 

— De cine ţi-e teamă? 

Femeia bău apa şi nu putu răspunde. După ce puse paharul 
de apă jos, se lăsă să alunece de pe scaunul de bar. 

— Când o să te întrebe ce am zis, strigă Frølich, spune-le că 
am un mesaj. Am cheia. 

Ea dădu să plece. 

Frølich o ţinu. 

Ea îi aruncă o privire rănită. 

— Trebuie să plec, vorbesc serios. 

— Am cheia, repetă Frølich. 

Îl strânse uşor de încheietura mâinii şi gagica machiată 
strident şi bronzată la solar, din clasa muncitoare, care se 
dezbrăca pentru bani în localul ăsta mizer dispăru. Ce fac? Era 

disperat să audă ecoul gândurilor sale de mai devreme şi puse 
paharul jos cu mâini tremurânde. Plecă de lângă bar, urcă 
scările şi ieşi. Afară, rămase pe loc, trăgând în piept aerul rece 
şi înviorător. Sări în primul taxi. Era trecut de unsprezece, 
numai bine. 

Avea o senzaţie stranie să-şi târască picioarele pe scările 
astea, să simtă mirosul, să treacă pe lângă uşi cu vizor înşiruite 
una după alta, pe o casă a scării de care se simţea legat, dar pe 
care nu urcase niciodată. Se opri şi studie uşa dărăpănată, 
plăcuţa de alamă cu numele, suportul de ziare din aluminiu. Işi 
ridică degetul în dreptul soneriei albe şi apăsă. Soneria sună ca 
un telefon din anii şaizeci. Ecoul stărui pe palierul tăcut până îşi 
auzi şeful tuşind dincolo de uşă, cu puţin înainte să îi deschidă. 

Gunnarstranda se uită calm la el, fără nicio expresie pe 
figură. 

— Acum e rândul meu, spuse Frølich jenat. 

Gunnarstranda îi tinu uşa să intre. 

— Bei un whisky? 

— Da, te rog. 

— Ce marcă preferi? 

— Ce ai? 

— Din toate. 

Frank Frølich ridică din sprâncene. 

— În orice caz, cele pe care le ştii. 

— Un Islay, spuse Frank Frølich, urmărindu-l pe 
Gunnarstranda cum se îndreptă spre un cufăr vechi şi scorojit 
pe care se vedea marca MS Stavangerfjord”. Deschise capacul; 
sticlele maronii erau înghesuite una lângă alta. 

— Bowmore? 

— Bine. 

Frølich se uită în jur. Aproape fiecare centimetru de perete 
din cameră era acoperit cu cărţi. Literatură de specialitate, 
enciclopedii, balistică, botanică. Citi titlurile: Florile Alpine din 
Nord, Florile din Alpi, Florile din Islanda, Florile din Insula 
Feroe. Şirul de cărţi era întrerupt doar de un bol de sticlă în 
care înota un peştişor auriu. Se ridică şi se uită la peşte prin 
sticlă. 

— Poftim, spuse Gunnarstranda, întinzându-i paharul. 

Frølich îl luă. 


5 Nume de vas (MS - Mother Ship - vas-mamă). 

— Costă treizeci şi cinci de coroane, spuse Gunnarstranda. 

— Hm? 

— Peşti ca acesta. Ieftin, nu-i aşa? 

— Arată puţin cam apatic. 

Gunnarstranda nu răspunse. 

— Nu ai prea multe cărţi de ficţiune, observă Frølich. 

— Ficțiune? 

— Da. Romane, poezii... 

— Arte? 

Gunnarstranda clătină din cap şi zâmbi. 

— Nu-mi plac artele. 

Îşi ridică paharul. 

— Skâl€. 

Sorbiră din whisky. 

Frølich îl savura pe al său cu poftă. 

— Asta nu se potriveşte cu capacitatea ta de a cita din 
literatură. 

Gunnarstranda ridică din umeri, îşi puse paharul jos şi 
spuse: 

— Ai cheia? 

Frølich îşi vâri mâna în buzunar şi i-o dădu. 

Stăteau pe două scaune adâncite care sigur erau cel puţin 
de pe vremea primului referendum UE, din 1972. 

Gunnarstranda studie cheia. 

— O casetă de valori, spuse el. 

— De ce crezi asta? 

— Pentru că exact aşa e şi cheia de la caseta mea de valori. 

Gunnarstranda i-o dădu înapoi. Frølich rămase aşa, 
cântărind-o în mână. 

— Fără nume de bancă, fără număr de casetă. 

— Aşa sunt de obicei. 

— Deci sunt vreo mie de bănci dintre care să alegi şi câteva 
sute de mii de casete de valori, izbucni Frølich, profund 
descurajat. 

Gunnarstranda încuviinţă. 

— Asta e ideea. Să nu fie uşor. 

— Dar de ce nu-şi marchează băncile cheile? 

Gunnarstranda ridică din umeri. 

— Presupun că a deţine casete de valori e o chestiune destul 


6 Noroc (în norvegiană). 

de serioasă. Când am achiziţionat una acum mulţi ani, mi s-au 
dat două chei şi am fost informat că banca nu avea dubluri. 
Dacă vrei să autorizezi pe cineva să deschidă caseta, trebuie să 
fie înregistrat în registrul de autorizări al băncii. 

— Dar ce naiba trebuie să fac cu cheia dacă nu am cum să 
aflu cărei bănci şi casete de valori îi aparţine? 

Gunnarstranda zâmbi cu superioritate şi spuse: 

— De unde a apărut cheia? 

— A lăsat-o la mine acasă. 

— Cine? 

— Elisabeth. 

— Eşti sigur? 

— Sută la sută. 

— Sunt şanse ca această cheie să fi fost emisă fie pentru 
Elisabeth Faremo, fie pentru cineva din cercul ei - Jonny 
Faremo, de exemplu. Poate pentru amândoi. Singurul obstacol 
pe care l-ai putea întâmpina e acela că nu există niciun registru 
centralizat cu deţinătorii de chei pentru casete de valori - şi în 
alte situaţii lucrul acesta e chiar o binecuvântare. 

Frølich sorbi din whisky, timp în care celălalt poliţist stătea 
pe gânduri. 

— Ai spus că ai găsit un salon de tatuaj în Askim, unde 
cineva i-a desenat coapsa lui Elisabeth? 

Frølich încuviinţă. 

— Ai aflat asta pe cont propriu? 

— Bineînţeles. 

— Ce te-a făcut să cauţi acolo, în Askim? 

— Pentru că Jonny Faremo a fost găsit mort în Askim. 

— Te-ar interesa să ştii că llijaz Zupac a locuit acolo pe 
vremuri? 

— Unde? 

— În Askim. Când Gunnarstranda văzu uluiala din ochii 
celuilalt, adăugă: M-am apucat să fac ceva săpături în jurul lui 
llijaz Zupac. A mers la Colegiul Postliceal în Askim şi a urmat 
cursul de mecanică de bază. In anii şaptezeci, tatăl lui lucra la 
fabrica de mase plastice din Askim. Trebuie să fi fost o întreagă 
colonie de imigranţi iugoslavi acolo. 

— Iugoslavi? 

— Asta a fost înainte de moartea lui Tito şi de războaiele din 
Balcani. Aceşti iugoslavi sunt acum croaţi, bosniaci, sârbi şi 
muntenegreni. Numai Zupac ştie de unde au venit părinţii lui. 

Au murit amândoi. Cu toate astea, are cetăţenie norvegiană şi a 
urmat cursul de bază şi cel de avansati la acest colegiu din 1989 
până în 1991. Are calificare de mecanic reparaţii auto şi lucra în 
această calitate când l-ai arestat. 

Gunnarstranda arătă spre cheie. 

— Eu am o casetă de valori la Den norske Bank NOR în 
Grefsen. După cum spuneam, cheile sunt foarte asemănătoare. 

— Adică ar trebui să mergem în Grefsen şi să încercăm toate 
casetele de valori de acolo? 

Gunnarstranda clătină din cap. Spuse: 

— Faremo a fost ucis în Askim, sora lui şi-a făcut un tatuaj în 
Askim, fostul ei iubit a locuit în Askim. Şi întâmplător, ştiu că 
acolo e o filială a DnB. 

Se cufundară amândoi în tăcere. Frglich încă mai ţinea cheia 
în palma întinsă. 

— Merită încercat, spuse el. 

— Dar trebuie făcut în mod oficial. 

— De ce? 

— Trebuie să mă folosesc de cazul pe care-l anchetez. O să-i 
chem pe Jim Rognstad şi pe Vidar Ballo la interogatoriu în 
legătură cu crima din Arnfinn Haga - şi cu moartea lui Elisabeth 
Faremo. Am o bănuială că niciunul dintre ei nu va apărea. Şi 
dacă n-o fac, nimic nu mă poate opri - Gunnarstranda se bătu 
uşor în piept cu arătătorul - să îi confrunt pe angajaţii de la 
filiala DnB din Askim - se aplecă şi înhaţă cheia din palma lui 
Fralich - cu cheia asta. 

O puse în buzunar. 

— De acum înainte, noi doi jucăm în aceeaşi echipă la cazul 
ăsta, concluziona el. Presupun că ajungi mâine la muncă. 

Frølich delibera. Nu-i plăcea direcţia în care ducea înşiruirea 
de evenimente a lui Gunnarstranda. Spuse: 

— Şi dacă nu se potriveşte cheia? 

— Atunci ai la ce lucra în zilele următoare. 

Frølich se ridică. Întinse palma. 

Gunnarstranda se uită la el. 

— Acum ce mai e? 

— Cheia. Dacă trebuie să fie oficial, atunci să fie oficial. O să 
ţi-o predau mâine. 


După ce plecă de la Gunnarstranda, se hotări să meargă în 
centru pe jos. Se plimbă pe trotuar pe lângă casele din bârne de 

pe Maridalsveien şi o luă la stânga spre vechea moară de pe 
Akerselva. Podul peste cascadă era acum iluminat în întuneric. 
Hoinări pe pod pe lângă casa Hgnse-Lovisa şi mai departe, spre 
Griinerlokka. Trebuia să se gândească. Il enervase faptul că 
Gunnarstranda îi înhăţase cheia din mână. Dar ce însemna 
senzaţia asta? Era vorba de o alergie înnăscută la a primi 
ordine? La faptul de a preda cheia şi de a fi obligat să se 
întoarcă la serviciu a doua zi, spălat, bărbierit şi mâncat, gata să 
se conformeze cu pioşenie tuturor regulilor şi normelor? Poate 
că asta era cauza enervării sale: faptul că era descalificat 
datorită implicării personale, iar lucrul ăsta avea să îngreuneze 
restul muncii la caz. Deci poate că încă nu era pregătit să se 
întoarcă la serviciu. Cheia atârna greu în buzunarul 
pantalonilor. li fusese lăsată în apartament de către ea. Cheia 
asta era a lui. Şi presiunea aceasta din partea lui Gunnarstranda 
să se întoarcă la serviciu, să-şi joace rolul în orchestră şi să se 
lase condus - nu era pregătit pentru asta. Nu acum. Nu încă. 

Toamna alesese această noapte să-şi dezvăluie versiunea ei 
umedă. Felinarele de pe Birkelunden aveau o aură portocalie în 
ceaţă. Un bărbat îmbrăcat în hanorac şi pantaloni de pijama îşi 
ducea câinele la plimbare. O maşină închisă la culoare trecu 
încet pe lângă el. Frank Frølich grăbi pasul, îndreptându-se spre 
staţia de metrou Grønland. N 

Prinse ultimul tren. Era în jur de ora unu noaptea. Încă nu 
era sigur dacă să meargă la muncă sau nu. Una la mână, ar 
trebui să se trezească peste câteva ore. Doi la mână, ar trebui 
să suporte privirile, tăcerea şi cuvintele nespuse - nu doar 
pentru o zi, ci în fiecare zi de acum înainte. Va mai fi vreodată în 
stare să reintre în ritmul activităţii poliţieneşti? 

Se dădu jos în staţia Ryen şi cobori încet Havreveien. 
Vremea se îmblânzise şi mai mult. Burniţa. Se opri - întinse 
palma ca să simtă picurii căzând. Dar nu simţi nimic. 

Auzi motocicleta, dar n-o văzu. Simţi doar că zboară prin 
aer. Apoi asfaltul rece, umed şi tare, când mâinile îi atenuară 
căderea. Nu simţi nici lovitura la cap. Dar o auzi, şi-l ameţi. In 
timp ce aerul îi ieşi din plămâni împins de forţa loviturii, văzu 
luminile din spate ale motocicletei. Silueta puternică îmbrăcată 
în piele şi cu cască pe cap aşeză motocicleta pe suportul lateral. 
Fusese călcat. Aerul îi trecuse repede pe lângă faţă în timp ce 
zburase. Individul dăduse peste el intenționat. Incercă să se 
ridice, dar o făcu prea încet. Un şut cu piciorul şi fu din nou pe 

jos. Individul cu casca de motocicletă ţinea ceva în mână. O voce 
în capul lui urla: Ridică-te în picioare! Fugi! Dar picioarele îi 
cedară, îşi tinu mâinile peste cap când bărbatul îl lovi. Totul se 
făcu negru şi simţi doar nişte mâini percheziţionându-l. Stătu 
întins pe jos, cu ochii închişi şi totul era nemişcat. Clipi, dar nu 
văzu nimic. Îşi pipăi faţa cu mâna. Umed. Sânge. Trebuie să ceri 
ajutor! Se ridică cu chiu, cu vai în patru labe, dar leşină şi căzu 
grămadă, îşi mai trecu o dată mâna peste faţă, întrezări o clipă 
strada şi maşinile parcate. Motocicleta porni. Luminile roşii din 
spate şi fumul de eşapament. Silueta unui motociclist care nu 
privi înapoi. Reuşi să se târască. Încet, se caţără pe trotuar, în 
timp ce sunetul motorului se auzea tot mai încet. Avea hainele 
ude. Se sprijini de o maşină parcată. Işi pipăi scalpul cu 
degetele, găsi rana şi îşi îndepărtă degetele. Se bătu peste 
buzunare. Portofelul era acolo. Ce-i furase? Ştia răspunsul şi nu 
se mai obosi să-şi verifice buzunarul. In loc de asta, îşi căută 
mobilul. Nu avea cum să fi văzut nimeni nimic aici, între blocuri. 
Va trebui să sune singur la Salvare. 

Încă nu era cinci dimineaţa. Gunnarstranda nu mâncase, 
nu-şi băuse ceaşca de cafea. Era nervos şi irascibil. Nici măcar 
vederea colegului care stătea alături de el în maşină într-o stare 
jalnică nu-l putea îmblânzi. Frølich fusese bandajat cu toată 
priceperea la Departamentul de Accidente şi Urgenţe Oslo, dar 
era încă în stare de şoc după atac şi putea a bere şi vomă. 

— N-ai reuşit să vezi numărul de înmatriculare? întrebă el. 

— Nu. 

— Nicio idee cine putea fi? 

— Nu. 

— Ai spus că a fost un singur bărbat. Eşti sigur că n-au fost 
mai mulţi? 

— Nu sunt sigur, dar cred că a fost un singur individ. 

— Şi a luat cheia. A fost al naibii de inteligent s-o iei cu tine. 

Frølich nu răspunse. 

— Ceea ce mă pune cel mai tare pe gânduri e că au ştiut 
exact când să lovească. 

— Ce vrei să spui? 

Gunnarstranda deschise portiera şi spuse: 

e Haide. 

Il ajută pe Frølich, care era greu, să iasă pe uşa de la Skoda 
şi să intre în bloc. Era dimineaţă. Un băiat cu ziarele trecu pe 
lângă ei pe bicicletă. Un om care ieşi pe uşă în viteză se holbă la 


137 


starea nenorocită în care se afla Frølich. 

Se împleticiră în lift. Uşa se trânti cu zgomot şi liftul se puse 
în mişcare. 

Frølich repetă: 

— Ce vrei să spui? 

Gunnarstranda îşi îngustă ochii, exasperat. 

— Crezi că sunt tâmpit, Frølich? Indivizii ăştia au lovit 
aseară, ţi-au luat cheia, dar nu s-au atins de bani, de telefon sau 
de ceas. De unde puteau şti că ai cheia la tine? N-au făcut nicio 
mişcare până azi-noapte. Eu n-am vorbit cu nimeni despre cheie. 
Dacă vrei să-ţi arăt înţelegere în cazul ăsta, atunci spune-mi de 
unde au ştiu că noaptea asta, din toate nopţile, era momentul să 
atace. Ș 

— A fost un singur individ. Îţi sugerez să-l întrebi pe el. 

— Eşti patetic, la naiba! 

Frølich tăcu. Liftul se opri. Gunnarstranda împinse uşa. 
Coborâră. Frølich se căută în buzunare după legătura de chei, o 
găsi şi deschise uşa. 

— Deci te-au lăsat să păstrezi cheile astea, nu? 

Frølich se uită la el. 

— Mi-e teamă că nu am ce să-ţi ofer. 

Se prăbuşi pe canapea. g 

Gunnarstranda rămase în uşă. li scânteiau ochii. 

— Ai venit cu cheia la mine pentru ajutor. Imi serveşti un 
motiv idiot pentru care vrei s-o iei cu tine. Apoi aproape că eşti 
omorât, numai ca să mă suni şi să mă trezeşti în loc să suni la 
serviciile de urgenţă. Ei bine, ai avut parte de ceva ajutor. Dar 
dacă eşti cu adevărat omul care cred că eşti şi încă mai vrei 
ajutorul meu, trebuie să ştiu ce naiba ai făcut zilele astea! 

— Nu pot să-ţi spun. 

— Şi de ce nu poţi să-mi spui? 

Frølich tăcu din nou. Îşi puse o pernă după gât. 

— Răspunde-mi! De ce nu poţi? 

Frølich închise ochii şi scoase un oftat adânc. 

— Inainte să vin la tine aseară m-am dus la clubul unde a 
lucrat Merethe Sandmo. Am vorbit cu cineva care lucrează 
acolo. O femeie. 

— O femeie. 

Gunnarstranda făcu o faţă de parcă ar fi mâncat lămâi. 

— O femeie! repetă revoltat. Ce tot ai de împărţit cu 
femeile? 

— Aşteaptă puţin - ea mi-a spus de Ilijaz Zupac. M-am dus 
acolo acum câteva zile cu o simplă bănuială şi mi-au dat numele 
lui pe o tavă de argint. Şi da, m-am dus înapoi aseară. Dar i se 
spusese să nu vorbească cu mine. Am riscat. Am crezut că pot 
să-i scot afară din bârlog, rugând-o să le spună indivizilor - 
habar n-am cine sunt - că am cheia. Probabil a făcut asta sau, 
cel puţin, n-a durat prea mult până când motocicleta a intrat în 
mine. 

— Cum o cheamă pe fată? 

— Habar n-am. 

— Frølich! 

— Ăsta e adevărul! Nu ştiu. Are părul roşcat sau şaten vopsit 
roşcat, o freză cam aiurită - ştii tu, codițe afro şi aşa mai 
departe. Are în jur de douăzeci şi opt de ani. Dar ceea ce e mai 
important e că băncile se deschid în curând. 

— Ştiam eu, spuse Gunnarstranda exasperat. Crezi că-s 
tâmpit. 

Frølich scoase un oftat. 

Gunnarstranda se întoarse în uşă şi spuse: 

— M-am gândit mult la munca noastră în echipă, Frølich, şi 
am ajuns la concluzia că a mers bine. Mă gândeam că într-un fel 
sau altul ne completăm. Dar acum - nu e bine ca tu să ţii lucruri 
pentru tine şi să te învârteşti de colo-acolo, purtându-te ca un 
idiot. Sunt prea mulţi morţi în cazul ăsta: Arnfinn Haga, Jonny 
Faremo şi Elisabeth Faremo. Adaug-o şi pe profesoara de la 
Blindern care s-a omorât şi sunt patru. Eşti poliţist. N-aş fi 
crezut niciodată că am să te văd stând cu un picior în groapă 
sau că ai să-mi vinzi gogoşi în timpul unei investigaţii. 

— N-aş fi crezut nici eu niciodată, spuse Frølich. Dar ştiu 
cine a fost, mormăi. 

Gunnarstranda clătină din cap. 

— Chiar dacă am mai arestat un individ pe motocicletă şi 
înainte, nu e sigur că el a fost cel care a dat peste tine. 

— Pe cât pui pariu? mormăi Frølich. Pun pariu pe o sută de 
coroane că a fost Jim Rognstad. 

— Poate că a împrumutat cuiva motocicleta lui. Dacă a 
făcut-o, ai pierdut o sută de coroane. 

Gunnarstranda închise uşa şi plecă. 

Inspectorul Gunnarstranda optase să meargă cu trenul. O 
privire aruncată pe mersul trenurilor îi arătă că drumul avea să 
dureze o oră bună. Va ajunge acolo cam pe la ora la care se 
deschide banca. Yttergjerde şi Stigersand îşi ocupaseră deja 
poziţiile în apropiere. x 

Călătoria cu trenul era o treabă lungă şi obositoare. Işi 
aminti că mai făcuse o dată drumul - probabil prin anii şaizeci - 
să vadă un meci de cupă între Vålerenga şi o echipă din 
Sarpsborg. Cu exuberanţa tinereții şi încrederea în tehnologie, 
el şi un prieten prinseseră trenul şi ajunseseră la Sarpsborg 
mult după ce începuse meciul. După patruzeci de ani, uitase că 
se construise o rețea de cale ferată între majoritatea centrelor 
de colectare a laptelui în Østfold. Dar acum, înainte să răsară 
soarele de octombrie - nu era nici ocazia potrivită, nici timpul să 
se bucure de priveliştea miriştilor, a fermelor şi a câmpurilor 
negre proaspăt arate. Gunnarstranda coordona echipajele prin 
telefon şi se uita în registru. 

După ce călătorise mai bine de o jumătate de oră, telefonul 
sună din nou. Era Lena Stigersand care spuse simplu: 

— Bingo. 

— Mai mult, îi ceru Gunnarstranda. 

— Sunt aici cu directorul băncii. Au o casetă de valori emisă 
pe numele lui Jonny Faremo şi Vidar Ballo în 1998. 

— Cine are autorizare? 

— Jim Rognstad şi cineva numit llijaz Zupac. 

— Şi seiful care conţine casetele? 

— La subsol. 

— Există camere acolo? 

— Nu. 

— Bine. Să sperăm că apar. Dacă nu, o să obţin un ordin 
judecătoresc ca să fie deschisă caseta. Orice s-ar întâmpla, o să 
stau ascuns. Ballo şi Rognstad mă ştiu. 

Lena Stigersand îşi drese vocea ezitând. 

— Da? 

— Dacă vin, să fie arestaţi? 

— Bineînţeles. 

— Sub ce acuzaţie? 

— Motive serioase de suspiciune de violenţă faţă de un 
funcţionar public. 


140 


Gara era vizavi de clădirea băncii. Era o construcţie destul 
de modernă din cărămidă, care mai găzduia o farmacie şi un 
centru medical. Gunnarstranda se aşeză la coada de la ATM şi-l 
observă pe Yttergjerde stând în maşină în faţa chioşcului din 
staţie. Era rândul lui la automatul de bani şi scoase cinci sute de 
coroane. Apoi se duse să găsească un loc unde să ia micul dejun. 
Trecu pe sub nişte copaci înalţi de lângă calea ferată. Frunzele 
moarte stăteau în cercuri îngheţate pe asfaltul umed. Pe partea 
cealaltă a căii ferate găsi o cafenea lângă o firmă de înrămat 
tablouri combinată cu o galerie. Mâncă un sandvici cu ciabatta 
şi bău o ceaşcă de cafea neagră în timp ce ţinea sub observaţie 
zona pietonală, unde oameni îmbrăcaţi călduros se plimbau 
încolo şi încoace. Un individ bărbos trecu pe bicicletă cu ambele 
mâini în mănuşi roşii înfipte ostentativ în buzunar şi privind fix 
înainte. 

Îşi terminase cafeaua şi turba de nervi din pricina 
interdicţiei impuse de politicieni legată de fumatul în 
restaurante şi cafenele, când uşa de sticlă se deschise şi 
Yttergjerde intră cu viteză şi comandă o cafea la modă din 
meniul atârnat pe perete în spatele fetei de la casierie. 

— Tocmai am văzut pe cineva cu freză mai ridicată decât a 
ta, Gunnarstranda, spuse Yttergjerde. 

— Felicitări, răspunse Gunnarstranda, netezindu-şi firele 
răzlețe de păr de pe capul pleşuv, în timp ce-şi studia înfăţişarea 
în vitrină. 

— Peder Christian Asbjørnsen, spuse Yttergjerde. 

— E mort de mai bine de o sută de ani. 

Yttergjerde flutură o hârtie de cincizeci de coroane. 

— Trăieşte pe asta. 

Gunnarstranda se uită la portretul bărbatului de pe 
bancnotă şi se răsti: 

— N-ar trebui să supraveghezi banca? 

În clipa aceea se auzi un pârâit în staţia de recepţie a lui 
Gunnarstranda. Era Stigersand din maşina de comandă. 

— Am o veste bună şi o veste proastă, spuse ea. Pe care o 
vrei întâi? 

— Pe aia proastă. 

— A venit o singură persoană. 

— Unde e acum? 

— Se face comod pe locul din spate, aici cu mine - aşa că ai 

primit şi vestea bună în acelaşi timp. 

Yttergjerde rânji. 

Fata din spatele tejghelei îi turnă cafeaua lui Yttergjerde 
într-un pahar de carton. leşiră. Gunnarstranda îşi aprinse o 
ţigară în aerul rece şi trase cu lăcomie în piept. Yttergjerde se 
întoarse şi apoi se opri. 

— La ce te gândeşti când stai aşa? întrebă el. 

— Acum mă gândeam la un roman pe care l-am citit mai 
demult, răspunse Gunnarstranda. Romanul lui Nordahl Grieg - 
Fie ca lumea să rămână tânără, scris în 1928. 

— Şi de ce la romanul ăsta în special? 

— Scria undeva cât e de periculos să fumezi în frigul iernii. 

— Şi? 

— Scriitorul susţinea că lucrul periculos e să inhalezi aerul 
rece, nu fumul. 

— Deci lumea nu mai e tânără, spuse Yttergjerde, rânjind la 
propriile cuvinte de duh. 

— Se poate spune şi aşa. 

Merseră încet spre linia de cale ferată. Girofarurile poliţiei 
se reflectau pe peretele unei clădiri din cărămidă de pe partea 
cealaltă. 

— Pe tine nu te surprinde nimic, Gunnarstranda? Faptul că 
unul dintre indivizii ăştia chiar a apărut e ca şi cum ai câştiga la 
loterie, de fapt. 

— Sunt mult prea multe lucruri care mă surprind. 

Venea un tren. Clopoţeii de la barieră sunară şi barierele 
fură coborâte cu un zgomot scârţâit. Gunnarstranda aşteptă. 
Yttergjerde, care era deja pe punctul de a traversa, se opri şi se 
întoarse să aştepte şi el să treacă trenul. 

— Ce, de exemplu? 

— De exemplu, cât de mult ştiu oamenii despre programele 
de televiziune. Vorbesc despre serialul ăsta sau celălalt. Nu 
numai oamenii de la birou; oamenii intervievaţi în ziare vorbesc 
despre televiziune. Oamenii de la televizor vorbesc despre 
televiziune. 

— Aici nu-i nimic surprinzător, nu-i aşa? 

— Eu am fost mereu de părere că nu trebuie niciodată să te 
expui la chestii de genul ăsta. 

Yttergjerde zâmbi subţire. 

— Dacă ai fi vreodată obligat să renunţi la ceva, bănuiesc că 
asta ar trebui să fie consumul de whisky şi de ţigări, nu-i aşa? 

— Nu ştiu. Aş avea ceva probleme să trăiesc fără tutun, dar 
o viaţă cu un exces de programe TV de proastă calitate ar fi mai 
rea. Emisiunile proaste mutilează simţul estetic al oamenilor pe 
termen scurt, iar pe termen lung, dă naştere degradării. 

Trenul se apropie uimitor de tăcut. Ticăi pe lângă ei, se opri 
în faţa clădirii galbene a gării şi uşile fură deschise în 
acompaniamentul unor zgomote scârţâitoare. 

În faţa băncii erau două maşini de poliţie. Fuseseră trimise 
de secţia din Follo. A treia maşină era civilă şi era cea cu 
girofarul albastru - o lampă discretă pe capota maşinii şi una în 
spatele măştii pentru radiator. Pe bancheta din spate erau două 
umbre  mătăhăloase. Uşa şoferului se deschise şi Lena 
Stigersand cobori. 

— Cine e? întrebă Gunnarstranda. 

— Jim Rognstad. 

Gunnarstranda se aplecă să se uite înăuntru. Rognstad 
stătea, masiv şi nemişcat, pe bancheta din spate. 

— Conducea o motocicletă? 

— Da. 

— Remorcaţi-o. Dovezi materiale. 

— Tu eşti şeful. 

— Când l-aţi prins? 

— L-am lăsat să intre în seif nestingherit, a luat ce căuta şi 
apoi l-am arestat în drum spre ieşire. 

— Ce-aţi confiscat? 

— O servietă plină de bani. 

Lena Stigersand ridică o geantă diplomat. 

— Mulţi, mulţi bani. 

Gunnarstranda se uită din nou prin geamul maşinii. 

— Şi caseta de valori? 

— Acum e goală. 

— A spus ceva? 

— Nu l-a întrebat nimeni nimic. 

Rămaseră tăcuţi câteva clipe. Lena Stigersand interveni. 

— Ei bine, ce facem? 

— İl umflam. Procurorul general o să decidă ce face cu banii. 

Yttergjerde deschise portiera. 

— Vii acasă cu noi? 

Gunnarstranda clătină din cap. 

— Nu, spuse el. O să iau trenul. Am nevoie să mă gândesc. 

Privi procesiunea de maşini plecând. În cele din urmă, se 
întoarse şi se plimbă pe lângă gară, îşi continuă drumul pe lângă 
staţia de autobuz, până la o parcare mare. Se opri, ridică o 
mână şi făcu semn. 

Un motor porni şi o maşină argintie ieşi dintr-un rând de 
maşini şi se îndreptă spre el. Se opri. 

Gunnarstranda deschise uşa şi se aşeză înăuntru fără un 
cuvânt. 

— Cum de ai ştiut că sunt aici? întrebă Frølich. 

— Cred că nu-ţi dai seama cât de ridicolă e treaba asta, 
răspunse Gunnarstranda. Dar, din moment ce eşti aici, poţi să 
mă duci înapoi în Oslo. 

— Ce era în caseta de valori? 

— Bani. 

— Deci Inge Narvesen o să fie fericit? 

— Aşa bănuiesc. Caseta a fost emisă imediat după ce i-a fost 
furat seiful. Iar Zupac e deţinătorul autorizat al cheii. 

— Aşa că Narvesen va putea probabil să-şi revendice banii. 
Ar putea fi complicat totuşi să dezgropi un caz vechi, din 1998, 
şi să mai acuzi un om. 

— Doi. 

— Doi? 

— A stat Ballo deoparte de data asta, dar nu e nevinovat. 

Frølich porni la drum. O luă pe EI 8. 

Gunnarstranda adăugă: 

— Dar Rognstad o să scape acum. 

Tăcură, până când Frølich nu mai putu rezista. 

— De ce să plece liber? spuse el. 

— Pentru ce ai putea să-l acuzi? Nu ţi-ai văzut atacatorul, 
nu-i aşa? 

— Dar avea cheia de la caseta de valori. Evident că a furat-o 
de la mine. 

— Dacă raportezi că ai fost atacat. 

— Asta am de gând. 

— Din punctul meu de vedere, n-ai decât. Dar, dacă faci asta, 
ţi se ia cazul. Orice dovadă care a trecut prin mâinile tale va fi 
complet lipsită de valoare într-un caz împotriva lui Jim 
Rognstad. 

Frølich conducea în tăcere. 

— În afară de asta, Rognstad poate spune oricând că a 
împrumutat cheia de la Vidar Ballo şi că habar n-are de unde o 

avea acesta. Şi nu putem verifica povestea lui pentru că Ballo nu 
e de găsit nicăieri. 

— Eşti un optimist şi jumătate, pe bune. 

— Greşit, Frølich. Sunt un realist. Faptul că Rognstad s-a 
dus la caseta de valori să ia banii nu schimbă nimic. Jonny 
Faremo şi Vidar Ballo au avut acces liber la casetă de şase ani. 
Singurul lucru pe care trebuie să-l spună Rognstad e că a avut 
surpriza vieţii lui când a văzut banii în casetă şi că nu ştie de 
unde vin. Puteau fi puşi acolo de Jonny Faremo, care e mort, 
fireşte, deci nu poate răspunde la întrebări. Vezi? Tot ce s-a 
întâmplat azi e că probabil banii lui Narvesen au apărut din nou. 
Nu avem destule dovezi împotriva lui Rognstad ca să facem vreo 
acuzaţie să stea în picioare. 

După un alt interval de tăcere, Fralich spuse: 

— Nu te poţi folosi de cabana arsă, de asasinarea lui 
Elisabeth? 

Gunnarstranda ridică din umeri. 

— Va trebui să aşteptăm şi să vedem ce se întâmplă. Poliţia 
locală din Fagernes are fotografii cu Ballo, Faremo, Rognstad şi 
chiar şi cu Merethe Sandmo. Aşa că o să vedem ce o să scoată la 
iveală. 

Gunnarstranda se uită spre colegul lui şi spuse: 

— E un singur lucru pe care nu l-am discutat, Frølich. 

— La ce te gândeşti? 

— Prietena ta n-ar fi putut să dea foc cabanei? 

— Nu. 

— De ce nu? 

— Elisabeth să-şi dea foc singură? E o idee absurdă. 

— Hai s-o luăm altfel. Nu se poate să se fi sinucis? 

— De ce să se sinucidă? 

— Se întâmplă lucruri din astea. 

— Dar nimeni nu alege să-şi dea foc de bunăvoie. 

— Cele cu tendinţe sinucigaşe s-ar putea, Frølich. Nu sunt la 
fel de norocoase ca Ofelia. Nu toate au la îndemână un iaz 
romantic în lumina lunii când le loveşte nenorocirea. 

— Ascultă-mă. Elisabeth nu şi-a luat singură viaţa. Nu ai cum 
să mă convingi că şi-a dat foc. 

— Dar se poate să fi luat somnifere şi să fi adormit cu o 
lumânare aprinsă. 

— Ce te face să spui asta? 

— Incendiul de la cabană a fost, după toate probabilitățile, 

provocat de o lumânare, o lumânare într-o sticlă. 

Frølich nu spuse nimic. 

— Poliţia locală şi investigatorii incendiului au căzut de 
acord asupra acestei ipoteze, adăugă Gunnarstranda. Şi nu e 
imposibil să fi fost deprimată după moartea fratelui ei, nu-i aşa? 
Nu mai avea pe nimeni altcineva. Imaginează-ţi numai: se 
ascunde de nişte duri, apoi îi moare fratele, protectorul, ancora 
din viaţa ei. Mulţi ar fi bulversaţi pentru mult mai puţin de-atât. 

Frølich se gândi înainte să vorbească. 

— Tind să cred că lumânarea a fost ajutată puţin de cineva 
care, în primul rând, avea de-a face cu Elisabeth - de Rognstad, 
de exemplu. A fost un incendiu pentru că cineva a vrut să 
ascundă o crimă. 

— Fireşte că asta e o posibilitate, dar nu e mai mult decât o 
ipoteză. 

— O ipoteză? 

— Kripos găseşte rămăşiţe omeneşti după ce arde o cabană. 
Cauza incendiului pare a fi o lumânare care s-a răsturnat. Deci 
înşiruirea faptelor e următoarea: cineva care citeşte în pat 
adoarme, lumânarea e aprinsă, şi moare de intoxicație cu 
monoxid de carbon înainte ca flăcările să înghită totul. 

— Tu crezi varianta asta? 

— Eu nu cred nimic. Îţi spun doar teoria cu care au venit cei 
de la Kripos. 

Frølich trase adânc aer în piept. Ajunseseră în Spydeberg. 
Semnaliza la dreapta şi se opri la benzinărie. 

— O să-ţi arăt ceva, spuse în cele din urmă, şi scoase 
scrisoarea de adio a lui Reidun Vestli din buzunarul interior al 
hainei. 

Gunnarstranda termină de citit scrisoarea, apoi îşi scoase 
ochelarii şi se apucă să le roadă braţele. 

— De ce nu mi-ai arătat asta înainte? întrebă cu calm. 

— A venit acum câteva zile. Esenţa e... 

— A venit? În cutia ta poştală? 

— N-o deschisesem de zile întregi. Esenţa e ce se poate citi 
printre rânduri. Aceşti indivizi îngrozitori etc. etc. Reidun Vestli 
n-a găsit un iaz romantic. A recurs la un flacon de somnifere 
pentru că... 

— Ştiu şi eu să citesc, îl întrerupse Gunnarstranda. Dar toată 
chestia asta mie îmi sună a teatru radiofonic. 

Îşi puse ochelarii la loc pe nas şi citi cu voce tare. 

— „Nu ştiu dacă Elisabeth va fi în stare să facă faţă acestor 
indivizi îngrozitori. Sper că va putea, dar nu-mi fac nicio iluzie. 
Nu mi-am făcut iluzii nici când au venit aici. Elisabeth m-a 
avertizat în privința lor - aceşti indivizi îngrozitori... ” 

Îşi lăsă ochelarii în jos. 

— N-am citit niciodată o chestie mai de rahat. 

Frølich nu ştiu ce să răspundă. 

Gunnarstranda spuse: 

— Dacă doamna asta a fost bătută atât de tare, că le-a spus 
atacatorilor ei unde e Elisabeth şi apoi, pe deasupra, trimite o 
scrisoare prin poştă unui poliţist, de ce naiba să nu fi spus cine 
sunt răspunzători de asta, ca să fie pedepsiţi? 

— Nu ştiu, răspunse Frølich fără vlagă. Dar aş crede că din 
loialitate faţă de Elisabeth. 

— Loialitate? Elisabeth Faremo era moartă când Vestli a 
scris asta. 

— Nu am niciun motiv să pun la îndoială autenticitatea 
scrisorii. Propoziţiile de început despre formula de adresare. E 
ca şi cum aş asculta-o vorbind. Reidun Vestli s-a sinucis şi 
nimeni, nici măcar tu, nu mă poate convinge că lucrurile nu stau 
aşa. E adevărat că nu sunt cine ştie ce informaţii valoroase în 
scrisoare, dar, după părerea mea, e autentică. Acum îl aveţi pe 
Rognstad. Sunt sigur că e parţial responsabil pentru moartea lui 
Reidun Vestli. 

— Reidun Vestli nu mai poate depune mărturie împotriva lui 
Rognstad. Dar - dacă ai dreptate în legătură cu autenticitatea 
scrisorii - de ce să ţi-o trimită ție? 

— M-am gândit că ar fi putut fi ceva simplu legat de nevoia 
de a mărturisi cuiva motivul... 

— Ce motiv? 

— Motivul pentru care şi-a luat viaţa. 

— Deci versiunea ta despre evenimentele întâmplate e că 
cineva - posibil Vidar Ballo şi/sau Jim Rognstad, căutând-o pe 
Elisabeth Faremo - a bătut-o pe Reidun Vestli până a aflat 
informaţia, a omorât-o pe Elisabeth Faremo şi a dat foc cabanei? 
lar asta a avut un efect atât de îngrozitor asupra lui Reidun 
Vestli, încât a luat un pumn de pastile şi a murit? 

— Da. Cred că Vidar Ballo şi Jim Rognstad au bătut-o pe 
Reidun Vestli ca să afle unde e Elisabeth. Cred că au aflat. 
Bănuiala mea este că incendiul trebuia să acopere uciderea lui 
Elisabeth. 


147 


— Dar de ce au ucis-o pe Elisabeth Faremo? 

— Voiau cheia de la caseta de valori, dar ea o lăsase în 
apartamentul meu. 

— Deci i-au dat brânci lui Jonny Faremo, i-au tras o mamă de 
bătaie lui Reidun Vestli şi i-au tăiat craca de sub picioare lui 
Elisabeth Faremo ca să pună labele pe servieta cu bani? 

— Da. 

— Ei doi? Rognstad şi Ballo? 

— Da. 

— Sunt două lucruri care mă frământă, Frølich, vorbi 
Gunnarstranda tărăgănat. 

Deschise uşa de la maşină şi puse un picior jos. Apoi ieşi 
afară, îşi încheie haina şi-şi aprinse o ţigară, înainte de a se 
apleca spre maşină, spunând: 

— În primul rând, dacă ăştia doi sunt prieteni atât de intimi, 
după cum spui, de ce a furat numai unul dintre ei cheia de la 
tine şi de ce a apărut numai unul dintre ei să ia banii ăia 
blestemaţi? 

Frølich clătină din cap. 

— Am vorbit înainte despre un al patrulea individ 
neidentificat, nu-i aşa? 

— Neidentificat sau nu, Frølich, trebuie să te trezeşti. Dacă 
te simţi destul de bine să stai la pândă în Askim, atunci poţi 
foarte bine să stai la birou. 

Trase din ţigară, privind gânditor cerul. Frølich fu primul 
care rupse tăcerea. 

— Ce să facem cu scrisoarea? întrebă el. 

— Să facem? 

Gunnarstranda clătină din cap a disperare. 

— Eu o să fac ce trebuia să faci tu de mult. O să le dau celor 
de la Kripos o copie după scrisoarea asta de adio, ca să vedem 
dacă e suficient încât să revizuim presupunerile despre cum a 
luat foc cabana. Dacă ei fac asta, cineva l-ar putea întreba pe 
Jim Rognstad unde era când a ars cabana. Dar nu aş fi extrem 
de surprins dacă vine cu un alibi. 

— Care era al doilea lucru? întrebă Frølich. 

— Al doilea? 

— Ai spus că sunt două chestii care te frământă. 

— Da. E vorba de versiunea ta asupra evenimentelor. Dacă 
Rognstad şi Ballo au bătut-o pe Reidun Vestli ca să afle unde se 
ascundea Elisabeth, de ce au făcut-o după ce a ars cabana? 

Niciunul nu spuse nimic o bună bucată de vreme. 

Frølich rupse tăcerea. 

— Eşti sigur? întrebă el. 

— Cel puţin, a fost găsită după ce a ars cabana. 

— Deci nu eşti sigur. 

— Sunt doar... eu însumi, Frglich. Teoretic vorbind, poate că 
e posibil ca Rognstad s-o bată pe Reidun, să meargă cu maşina 
până la Valdres, s-o omoare pe Elisabeth Faremo şi să dea foc la 
cabană înainte să fie găsită Vestli, dar ca să fi reuşit toate astea, 
trebuie să fi rămas, la naiba, fără suflare. Şi apoi există 
formularea: indivizi îngrozitori. Anonimatul îmi aminteşte de 
Hamlet: era în stare să miroasă când era ceva putred în 
Danemarca. 

Inspectorul Gunnarstranda stătea nemişcat în scaunul lui 
rotativ, fixând peretele din biroul lui, pierdut în gânduri. Încă 
era chinuit de moartea peştişorului său. Zăcea pe fundul 
acvariului, pe pietre şi nisip, mort. Această imagine îi distrusese 
percepţia asupra felului în care mor peştii. Îşi imaginase mereu 
că peştii stau deasupra apei când mor, că nu se scufundă. Dar 
Kalfatrus era mort, asta era clar. Nicio mişcare a gurii şi nicio 
reacţie când îl scosese afară din bol cu paleta. Era cumva şi 
macabru: peştişorul lui auriu, întins pe o paletă, aproape ca o 
bucată de peşte gătit perfect şi gata de servit. Dar ce-l chinuia 
cel mai tare fusese felul în care scăpase de el. Aruncase peştele 
în coşul de gunoi, ceva ce - dată fiind perioada de reflecţie, 
îndoială şi remuşcare - considera că e o metodă nedemnă de a-ţi 
lua adio de la un tovarăş ce te-a însoţit atâţia ani. Gândul acesta 
îl măcina. Totuşi, pe de altă parte, ar fi fost de-a dreptul ridicol 
să îngroape peştele. O alternativă ar fi fost să-l arunce la 
toaletă. Prins între aceste două planuri de acţiune simţise că 
soluţia e evidentă şi aruncase peştele în coşul de gunoi, în drum 
spre serviciu. Dimensiunea etică îndoielnică a acţiunii lui îi 
stăruia totuşi în minte; nu se putea concentra la muncă, cădea 
în reverie, şi astfel, când sună telefonul, fu ca şi cum îl trezise 
un ceas deşteptător furios. Sări şi înhaţă receptorul. 

— Te rog, fii succint. 

Nimic la celălalt capăt al firului. 

— Alo! strigă Gunnarstranda nerăbdător. 

— Sunt Inge Narvesen. 

— Da? 

— Aş dori să-mi exprim recunoştinţa faţă de tine pentru... 

Gunnarstranda îl întrerupse. 

— Sună la Verdens Gang şi spune-le lor. Eu mi-am făcut doar 
meseria. 

— Pe de altă parte... 

— Nu există nicio altă parte. La revedere. 

— Aşteaptă o clipă, bine? 

— Narvesen, sunt foarte ocupat. 

— Şi eu sunt un om ocupat, pentru numele lui Dumnezeu. 
Crezi că sun ca să-mi treacă timpul? 

— Hai, treci la subiect. 

— Sunt recunoscător că mi-am recuperat banii - chiar dacă 
am pierdut valoarea dobânzii pe şase ani, cinci sute de mii de 
coroane. 

Asta fu spus cu un chicotit. 

— Am crezut că am terminat discuţia despre bani, se răsti 
Gunnarstranda. 

— Voiam doar să mă asigur că problema a fost încheiată. 

Sesam, deschide-te! Pentru prima dată, Gunnarstranda 
începu să fie interesat de conversaţie. Căută ţigările cu 
degetele. Ştia că n-o să fumeze ţigara pe care o găsea, dar asta 
era o chestie specială. Degetele lui nervoase se jucară cu ţigara 
în timp ce cântărea şi aştepta următoarele cuvinte ale lui 
Narvesen: jigodia luase înapoi o jumătate de milion de coroane 
şi-şi pierdea din timpul preţios bătătorind pământul peste o 
groapă care fusese deja umplută. Ceea ce tocmai făcuse Inge 
Narvesen fusese să aprindă un beculeţ albastru în capul lui 
Gunnarstranda, un beculeţ care trimitea un mesaj clar: Găseşte 
o lopată şi apucă-te de săpat! 

Totuşi, probabil că Narvesen a simţit asta imediat. Vocea lui 
spuse: 

— Îţi irosesc timpul. Mi-am primit banii înapoi, iar vinovaţii 
au fost arestaţi. 

— Atunci de ce suni? 

— După cum am spus, ca să... 

— Te-am auzit. Să te asiguri că problema a fost încheiată. De 
ce? 

Tăcerea lui Narvesen dură exact cu două secunde mai mult 

decât trebuia. Spuse: 

— M-ai înţeles greşit. După cum am arătat la început, voiam 
să-mi exprim sincera recunoştinţă... 

— Am auzit şi asta. Deci nu are importanţă pentru tine că 
acest caz nu a fost închis? 

Două secunde în plus de tăcere, din nou. 

— Nu? 

— Cazul nu a fost redeschis niciodată. Banii au apărut în 
urma unei investigaţii într-o problemă complet diferită. O crimă. 
Iar investigația e în plină desfăşurare. 

— Da. 

Gunnarstranda tăcu. 

Inge Narvesen tăcu. 

Gunnarstranda începea să se distreze. 

— Mă bucur că am vorbit, spuse domol şi puse receptorul în 
furcă. 

Uşa se deschise şi intră Lena Stigersand. 

— Aş vrea să-mi faci o favoare, spuse Gunnarstranda. Caută 
prin toate listele de pasageri pentru zborurile aeriene să vezi 
dacă găseşti numele lui Merethe Sandmo. Conform unui coleg, 
trebuie să fi luat un avion spre Atena acum câteva zile. Mergi cu 
două săptămâni în urmă. Nu limita căutarea la Atena. 

Lena Stigersand scoase un oftat adânc. 

— Şi tu? întrebă ea. 

— O să am o discuţie cu Sørlie Minte-de-Găină să-i spun că 
Inge Narvesen încearcă din răsputeri să-şi protejeze castelul din 
cărţi de joc de vânturile şi de trepidaţiile agasante ale 
pământului, spuse Gunnarstranda cu un rânjet. 


Auzi o bătaie uşoară în uşă. Yttergjerde îşi strecură capul. 

— Te deranjez? 

— Nu mai mult decât de obicei, spuse Gunnarstranda vesel. 

— Ştii cumva un avocat pe nume Birgitte Bergum? 

— Dacă aş fi cunoscut-o, m-aş fi simţit obligat să-i spun 
Bibbi, iar eu nu i-aş zice nimănui Bibbi, cu atât mai puţin unei 
blonde de treizeci şi cincizeci de ani care dă interviuri în 
săptămânale şi vorbeşte despre experienţele ei legate de 
liposuctie. 

Lena Stigersand îşi înălţă capul: 

— Nu ştiam că citeşti reviste săptămânale, Gunnarstranda. 

— Aşa cum e imposibil să găseşti perfecțiunea pe pământ, e 

imposibil să înţelegi ce găsesc potrivit jurnaliştii culturali ai 
Norvegiei să comunice către majoritatea tăcută. 

— Detectez cumva prejudecăţi împotriva jurnaliştilor sau a 
blondelor cu operaţii de liposucţie? 

— Doar împotriva prostiei generale. Ce crezi despre cineva 
care proclamă imperios că viaţa e prea scurtă ca să nu te 
înconjori de obiecte frumoase? 

Yttergjerde şi Lena Stigersand schimbară priviri: 

— Câtă pasiune! 

— Haideţi să trecem la treabă! 

— Birgitte Bergum îl apără pe Rognstad, spuse Yttergjerde. 

— Vorbeşte tu cu ea. Eu nu mă simt în stare. 

— Am vorbit. Spune că Rognstad vrea să facă un târg. Vrea 
să facă o mărturisire. Gagica asta, Bibbi, acţionează doar ca 
mediator. 

Gunnarstranda începu să-şi îmbrace haina. Lena Stigersand 
prinse curaj şi-l întrebă direct: 

— Ce e rău în a vrea să te înconjori de obiecte frumoase? 

— Chiar te interesează ce cred ceilalţi? 

— Da. 

— Ce crede Birgitte Bergum? 

— Nu. 

— Cine te interesează, de exemplu? 

— Tu, de exemplu. 

— Eu? 

— Da. 

Gunnarstranda îi aruncă o privire lungă, iscoditoare. 

— Personal, spuse el înţepat, îmi petrec tot timpul 
păstrându-mă în formă şi sănătos, şi fac asta evitând sălile de 
sport, moderaţia, cursurile despre cum să te laşi de fumat, 
regimurile alimentare noi şi un somn bun noaptea. 

Yttergjerde spuse: 

— M-am gândit la ceva. 

Ceilalţi doi se întoarseră spre el. 

— Dacă Rognstad ştie ceva... nu, lăsaţi-o baltă. 

— La ce te gândeai? insistă Gunnarstranda. 

— Las-o baltă. Se prea poate să nu fie nimic. Adică, 
Rognstad e în arest şi acum vrea să scape. Ar putea spune orice. 

— Dar te gândeai la ceva anume. 

— Mă gândeam că singurul lucru care s-a întâmplat de când 
a dat peste Frank e că a fost arestat - şi că e singur. Adică, Ballo 

nu a apărut la bancă. Poate că Ballo... 

— Da? 

Yttergjerde ridică din umeri. 

— Nu sunt sigur. Oricum, nu ştim care va fi mişcarea lui 
Rognstad, nu-i aşa? 

Gunnarstranda căzu pe gânduri. 

— E o chestie aici, spuse el. Ballo a dispărut. Merethe 
Sandmo a dispărut. 

Se uită la Lena Stigersand. 

— Verifică şi numele lui Ballo pe lista pasagerilor. 

Apoi Gunnarstranda se întoarse la biroul lui cu paşi rari şi 
înceţi. Se aşeză, luă telefonul şi formă un număr. 

Ceilalţi doi se uitară unul la altul. Lena Stigersand îşi aplecă 
umerii înainte când Gunnarstranda ceru să vorbească cu 
directorul băncii. 

Mai schimbară priviri şi când auziră întrebarea: 

— Aţi putea afla de la angajaţii dumneavoastră dacă a mai 
existat vreo vizită înregistrată la caseta aceasta de valori în 
ultimele trei luni? Da, vă rog să mă sunati înapoi. 

Frank Frølich stătea în maşină şi citea raportul despre jaful 
din locuinţa lui Narvesen din 1998. Marele mister, gândi el, 
punând hârtiile jos şi pornind motorul ca să menţină căldura. O 
spargere. Cinci sute de mii de coroane într-un seif mic. Hoţii nu 
reuşiseră să deschidă seiful în casă, aşa că l-au luat cu ei. Au 
furat seiful din casa de la Ulvaya. Ce-l uimise la vremea aceea 
fusese cât de curat lucraseră: nimic altceva furat, nu tu 
argintărie, nu tu bijuterii, nicio zgârietură pe combina hi-fi Bang 
& Olufsen, niciun ornament de lux atins, nu vandalism, niciun 
bileţel extravagant, niciun pipi în borcanul de gem - sau alte 
cărţi de vizită originale pe care le lasă în urmă hoţii. Numai 
seiful se făcuse nevăzut, conţinând o jumătate de milion de 
coroane norvegiene. Destul de greu sau destul de neobişnuit 
pentru echipa de investigaţie - inclusiv pentru el însuşi - să 
construiască ipoteze alternative - cum ar fi faptul că Narvesen 
ar fi putut inventa totul pentru o potenţială asigurare. Dar, din 
moment ce în seif nu fuseseră elemente specifice, conţinutul nu 
fusese asigurat. Erau numai bani înăuntru, iar llijaz Zupac 

fusese identificat ieşind din casă în noaptea aceea - ca făcând 
parte dintr-un grup cu mai mulţi inşi. Şi unde fusese Narvesen 
în noaptea aceea? Departe. Era în vacanţă - conform raportului 
- în insulele Mauritius. j 

Îşi aduse aminte de gândurile pe care le avusese în 1998. În 
primul rând, spargerea trebuia să fie autentică. Din fericire, o 
vecină vigilentă se alarmă din cauza activității neobişnuite din 
grădina şi casa lui Narvesen, despre care ştia că e goală. Sună 
la poliție, care ajunsese prea târziu. Apoi, din dosarul de poze, îl 
indică pe Zupac ca fiind unul dintre bărbaţii pe care îi văzuse 
urcându-se în maşina care plecase. Frank Frølich se gândise la 
vremea aceea că jaful trebuie să fi fost o treabă din interior. 
Cineva trebuie să fi ştiut de bani, cineva trebuie să fi ştiut unde 
era seiful şi aceeaşi persoană trebuie să fi ştiut că Narvesen era 
plecat, şi că, astfel, drumul era liber. Cu toate acestea, individul 
care fusese arestat, Zupac, nu scosese un cuvânt nici despre jaf, 
nici despre complicii lui. 

Frank Frølich luă o hotărâre: băgă maşina în viteză şi porni. 
Era o după-amiază întunecată de decembrie. Pătura de nori care 
se adunase peste Ekeberg Ridge semăna cu un morman de 
zdrenţe soioase. O luă pe Mosseveien spre Ulvøya, fără să ştie 
dacă Narvesen e acasă sau ce i-ar putea spune omului. 

Traversând podul Ulvøya, trecu pe lângă un domn mai în 
vârstă, cu beretă şi o haină de lână, care pescuia. Asta, se gândi 
Frølich, ar putea fi o abordare - să arunci un fir în apă şi să stai 
pur şi simplu în frig, cu mintea comutată pe regimul de 
funcţionare: observator. 

Frølich viră pe Mâkeveien, frână şi parcă în spatele unui 
Porsche Carrera. Studie forma aerodinamică a maşinii, 
gândindu-se: Dacă maşina asta e a lui Narvesen, e un măscărici 
mai mare decât îl credeam. Casa din spatele gardului era mare 
şi decomandată, postbelică, şi fusese investit masiv în ea la un 
moment dat. Deschise poarta de fier forjat, merse până la uşa de 
la intrare şi sună la sonerie. Lătrat puternic dinăuntru. Vocea 
unei femei strigă ceva. Apoi se auzi un sunet de gheare pe 
duşumeaua de parchet. Uşa se deschise. O femeie la vreo 
treizeci de ani, cu părul lung, negru ca pana corbului, o 
înfăţişare orientală şi un zâmbet demn de figurantă într-un film 
de la Hollywood. Avea o cicatrice vizibilă, lungă de trei 
centimetri, de la bărbie spre obraz. Nu-i afecta înfăţişarea în 
niciun fel; era genul de semn care te invita să te uiţi de două ori, 

care-i împrumuta feţei o tentă de mister, chiar de misticism. 
Câinele pe care-l ţinea era un setter englezesc slab, cu o 
înfăţişare fragilă. Dădea din coadă şi voia să fie băgat în seamă. 

— Da? spuse femeia, şi spre câine: Gata, gata! Ai salutat, 
acum poţi să te potoleşti. Haide, fugi înăuntru! 

Apucă zgarda câinelui şi mai mult îl ridică decât îl împinse în 
spatele uşii largi, pe care apoi o închise. 

— Da? repetă cu o voce prietenoasă. Cu ce vă pot ajuta? 

Frank Frølich se gândi că i se potrivea Porsche-ul. Spuse, şi 
acesta era adevărul: 

— Sunt poliţist. Am investigat odată un jaf aici, acum vreo 
şase ani. 

— Inge nu este acasă momentan. 

— Păcat. 

Câinele mârâia în spatele uşii. Zgâria uşa cu labele. 

Ea zâmbi din nou. Cicatricea mică din colţul gurii se retrase 
într-o gropiţă. 

— Vrea doar să se joace. Dar ce-aţi păţit? 

Frølich îşi pipăi contuziile de pe faţă şi spuse: 

— Accident de muncă. Când se întoarce? 

— În jur de opt. 

Se uitară unul la altul. Ea făcu un gest prin care sugera că 
voia să încheie conversaţia şi să intre în casă. 

— Sunteţi partenera lui sau...? 

— Partenera, încuviinţă ea. Întinse o mâna subţire: Emilie. 

— Frank Frølich. 

Nu spuse care era motivul vizitei. Ea era îmbrăcată doar în 
haine uşoare, cu picioarele goale, sandale. Sigur îngheţa de frig, 
stând aşa acolo. 

Ca şi cum i-ar fi citit gândurile, femeia tremură uşor. 

— Păcat că nu e aici, dacă tot aţi făcut efortul, îşi coborî 
privirea. 

— Aveţi un mesaj, un număr de telefon...? 

— Nu, nu, spuse Frank Frølich şi trecu direct la subiect. 
Banii care au fost furaţi atunci au apărut, dar el ştie despre 
asta. Aveam doar câteva întrebări. Ştiţi ceva despre întâmplare? 

Clătină din cap. 

— Inge şi cu mine ne ştim doar de doi ani. Ar fi mai bine să 
vorbiţi cu el. _ 

— Era în Mauritius când s-a întâmplat, spuse Frølich. În 
vacanţă. Nu ştiţi dacă era singur sau însoţit, nu-i aşa? 

Acum expresia de pe figura ei era mai degrabă încordată 
decât prietenoasă. g 

— Nu ştiu nimic despre lucrurile astea. Imi pare rău. 

— Păi, pot să revin mai târziu, spuse Frølich şi plecă. 

Când ajunse la poartă, se uită înapoi. Femeia nu se mişcase 
din loc; se uitase la el în tot răstimpul acesta. Câinele din 
spatele uşii fusese dat uitării. Probabil că uitase şi că îngheaţă 
de frig, se gândi el. 


30 


Gunnarstranda ajunse târziu la întâlnirea lor de seară, ca de 
obicei. Se înţeleseseră să se întâlnească la Restaurantul Sushi în 
Torggata. Lui Tove îi plăcea la nebunie sushi; nu voia nimic 
altceva în afară de sushi - câteodată. Restaurantul avea o 
locaţie bună, la parter, pe cea mai exotică stradă din Oslo. De 
aceea îi plăcea să mănânce aici. Mâncarea era exact ca în 
Japonia. Cu toate acestea, spre deosebire de restaurantele unde 
se servea sushi din Aker Brygge sau Frogner, oaspeţii de aici 
erau oameni adevăraţi - de fapt, era foarte greu să dai de 
brokeri care suferă de complexul Dow Jones” sau de tineri 
ferchezuiţi, visând la un rol de figurant într-o reclamă. 

Se uită la ceas. Asta era un mic concurs între ei. Zece 
minute întârziere. Urcă pe scările de lemn, trecu de uşa de la 
etajul întâi şi se uită în jur. Ea nu era acolo. Făcu un semn către 
ospătarul-şef, un individ care arăta a japonez, în negru. 

— O masă la geam rezervată pentru ora şapte, spuse el, 
punându-și haina în cuier. 

Acesta era jocul ei. Habar nu avea dacă rezervase vreo masă 
sau pe numele cui. Ştia un singur lucru: când serveau mâncare 
exotică, ea nu rezerva niciodată o masă pe numele lui. 

Ospătarul-şef consultă registrul. 

— Rarsen? Masă pentru patru? 

Gunnarstranda clătină din cap. 

— Masă pentru doi? Kar Rinaeus? 

Gunnarstranda încuviinţă. 

— Carl Linnaeus?. Doamna a ajuns? 

— Încă nu. 


7 Dow Jones - indicele Bursei din New York. 
8 Carl Linnaeus (1707-1778) - botanist, medic şi zoolog suedez. 

Bărbatul luă două meniuri şi îl conduse în încăpere. 

Abia apucase să se aşeze şi să comande când Tove intră pe 
uşă. O secundă mai târziu, era lângă masa lui, aducând cu ea o 
adiere de aer rece, de iarnă. 

— lartă-mă, dar nu am găsit niciun loc de parcare. 

— Deci ai câştigat şi de data asta. 

Zâmbi şmechereşte şi luă loc. 

— Am comandat, spuse el. 

Se uitară unul la celălalt. Îl studia cu ochii râzând - când era 
aşa, reuşea mereu să scoată de la el o remarcă aspră despre 
viaţă. 

— Referirea la un botanist... asta înseamnă că o să fii Helen 
Keller data viitoare? o întrebă. 

— Semăn cumva cu Helen Keller? 

— Semăn cumva cu Carl Linnaeus? 

— Vorbeşti în stilul lui câteodată. In afară de asta, m-am 
gândit că o să fii flatat. 

Ospătarul veni cu tăvile de sushi. 

— Ar exista o asemănare mai mare dacă ţi-ai face ceva la 
păr. Ai putea să-ţi iei o perucă lungă în loc să-ţi piepteni părul 
aşa, spuse ea. Perucile cu coadă de purcel sunt sexy. 

— Aş semăna mai mult cu Linnaeus, zise el. Dar n-aş fi mai 
sexy. 

Tove zâmbi din nou. 

— Atunci poţi să spui cine vrei să fii data viitoare. 

— Nu, tu alegi. 

Zâmbi jucăuş, pentru că ştia că nu-i plac jocurile de felul 
acesta. 

— Meryl Streep, spuse el. 

— Mulţumesc, dar nu cred că ospătarul-şef o să te creadă, 
replică ea. Oricum, de ce nu mănânci? Nu ţi-e foame? 

Gunnarstranda se uită la somonul roşu care acoperea 
cilindrul de orez pe care îl ţinea în mână. Asemănarea era 
intimidantă. 

— A murit Kalfatrus, ieri, spuse el, ridicându-şi ochii. Mare 
greşeală, reflectă. 

Tove nu se mai putea stăpâni. Râdea atât de tare, că-şi 
pierduse răsuflarea. 

Frank Frølich găsi numărul personal de telefon al lui Inge 
Narvesen pe Internet. După ce se făcu ora opt, mai aşteptă o 
jumătate de oră şi apoi sună. 

— Emilie la telefon. 

— Tot eu sunt, Frølich, polițistul. 

O palmă fu aşezată pe receptor. Voci nedesluşite în fundal. 
Emilie reveni. 

— Inge e puţin ocupat. Poate să vă sune înapoi? 

— Durează doar două secunde. 

Palma peste receptor, din nou. Iar voci în fundal. Apoi o voce 
iritată de bărbat: 

— Ce vrei? 

— Sunt vreo două lucruri despre care voiam să te întreb în 
legătură cu jaful de acum şase ani. 

— De ce? 

— Voiam să clarific câteva aspecte. 

— Eşti în concediu. Orice ţi s-ar părea neclar nu mă 
interesează absolut deloc. 

— E vorba doar să limpezim nişte aspecte care ar putea 
arunca lumină asupra... 

— Nu e vorba de asta. E vorba că te furişezi în cartierul în 
care locuiesc şi hărţuieşti o persoană la care ţin. 

— Hărţuiesc? 

— IÎntrebând-o pe Emilie despre lucruri de care nu are cum 
să ştie. Şi, pe deasupra, faci insinuări. 

— Ceea ce încerc să fac e să privesc jaful în lumina faptului 
că au apărut banii. 

— Greşit, spuse Narvesen tăios. Şi acum cred că e timpul să 
punem capăt acestei conversații. 

— Dacă mă laşi să termin. Banii furaţi au apărut în posesia 
cuiva care nu a fost investigat când s-a anchetat jaful. Asta 
înseamnă că lucrurile pot fi lămurite acum... 

— Lucrezi în nume propriu fără puterea de a ancheta şi 
acest caz a fost închis. 

— De unde ştii asta? 

— De la şeful tău. Şi, Frølich, hai să vorbim deschis. Singurul 
scop al acestei conversații e să iei cunoştinţă de următorul 
lucru: STAI DEPARTE DE CASA MEA. 

— Spargerea a fost o treabă prea curată, insistă Frølich. Nu 

a fost furat nimic. Nimic din casa ta nu a fost atins. 

Se făcu linişte la celălalt capăt al firului. 

— Cineva a ştiut de bani, a ştiut unde sunt şi a ştiut că nu 
era nimeni acasă. Asta înseamnă că cineva le-a transmis lui 
Ilijaz şi găştii lui informaţia şi au dat spargerea când ai fost 
plecat. 

— Unde locuieşti, ofiţer Frølich? 

— Unde locuiesc eu? 

Nu spuse nimic. Narvesen închisese telefonul Frank Frølich 
rămase uitându-se în gol la perete. Nu se despărţiseră în 
termenii cei mai amiabili. Dar nu avea niciun sens să sune din 
nou. 


Când se duse la culcare în seara aceea, se întinse şi se uită 
la perna de lângă perna lui. Părul lung, negru al lui Elisabeth 
contrasta cu albul pernei. Un volum de poezie, se gândi, un 
semn de carte, un fir de păr. Deschise cartea în acelaşi loc: Nu 
uit pe nimeni. Luă firul de păr, îl ridică şi-l aşeză cu grijă pe 
pagină, ca pe un semn de carte fin. Se gândi: oase lungi într-o 
cabană arsă până în temelie. Incercă să-şi imagineze faţa ei. Dar 
imaginea pălise. Sunt un idiot sentimental, se gândi, şi merse la 
baie. 

În timp ce se spăla pe dinţi, sună soneria. 

Îşi întâlni propriii ochi în oglindă, închise robinetul şi puse 
periuţa jos. Se uită la ceas: era trecut de miezul nopţii. 

Soneria se auzi din nou. 

Se duse pe hol şi se uită pe vizor. Nu era nimeni acolo. 
Deschise uşa. Nimeni. Merse la uşa care dădea în casa scărilor. 
O deschise şi pe asta. Nici acolo nu era nimeni. Ascultă, dar nu 
auzi nimic. 

Se întoarse în apartament. Probabil nişte puştani care au 
sunat şi apoi au fugit. Cu excepţia unui lucru. E trecut de miezul 
nopții. Se uită la butonul care deschidea uşa de la intrarea în 
bloc, dar ezită. In loc de asta, luă receptorul de la interfon şi 
spuse: 

— Alo? 

Nimic. Doar nişte pârâituri. 

Închise interfonul, merse în camera de zi şi se uită pe geam. 
Dacă era cineva jos, ar fi fost imposibil să-l vadă de aici, de sus. 
Afară, totul părea normal: maşini parcate, trafic sporadic pe 
şoseaua de centură 3, în depărtare. Dar în şirul de maşini 

parcate văzu o pereche de lumini roşii strălucind. Un motor era 
pornit. 

Asta nu însemna neapărat ceva, dar merse oricum în 
dormitor şi luă binoclul din dulap. Maşina era un Jeep Cherokee, 
dar plăcuţa de înmatriculare nu era vizibilă. Iar geamurile erau 
mate, impenetrabile. 

Îşi luă gândul de la asta, termină de spălat pe dinţi şi merse 
să se întindă în pat. Stătu cu ochii aţintiţi la tavan, până simţi 
cum îl cuprinde treptat oboseala. Stinse lumina şi se aşeză pe o 
parte. 

Atunci sună telefonul. 

Deschise ochii, contemplă întunericul şi apoi ascultă cum 
sună telefonul, la nesfârşit. În cele din urmă, se întinse şi ridică 
receptorul. 

— Alo. 

Tăcere. 

— Alo, mai spuse o dată. 

Se auzi un pârâit, până când, oricine ar fi fost la capătul 
celălalt al firului întrerupse legătura. 

Dormi prost şi era obosit când porni ceasul deşteptător. Se 
trezi cu o singură idee în minte: să-şi scoată cabana arsă din 
schema mentală. Să meargă şi să vadă cu ochii lui. Porni 
devreme, înainte de ora şapte dimineaţa, şi ajunse în 
Steinshagda pe la opt. Pe porţiunea de drum până la Hønefoss, 
păstră limita de viteză. Începu s-o calce abia când ajunse de-a 
lungul râului Leira, în valea Begna. Chris Rea cânta „The Road 
to Hell”?. Ce ironie, se gândi, şi dădu mai tare. Văile Norvegiei 
erau cufundate în semiobscuritatea iernii. Soarele strălucea pe 
vârfurile munţilor, în valea Begna, brazii se înălţau ca nişte 
stindarde de fiecare parte a drumului. Incercă să-şi imagineze 
faţa şi corpul lui Elisabeth, dar nu se putea gândi decât la oase 
lungi. Cineva dăduse foc cabanei şi ei. Cineva fusese acolo 
noaptea şi văzuse bârnele înghiţite de flăcări, cineva ridicase un 
braţ ca să se protejeze de valul de fierbinţeală, auzise ferestrele 
explodând într-un crescendo de flăcări şuierătoare şi pârâiturile 
a mii de fibre din bârnele de lemn, pe măsură ce focul le 

învăluia. Cineva stătuse acolo respirând pe gură ca să nu simtă 
duhoarea de carne pârjolită, în fumul negru-gălbui pe care-l 
scotea focul ce cuprinsese cartonul gudronat, cărţile, ţesăturile 
din lână şi lămpile cu parafină explodând în şuvoaie de scântei, 
apoi flăcări şi mai mari devorând pilotele, mobila de bucătărie, o 
stivă de lemne într-un şopron; vâlvătăile topind scaunul unei 
toalete ecologice înainte să ia foc odată cu tot mobilierul 
cabanei şi o singură lumânare răsturnată. Piele carbonizată, 
carne topindu-se şi luând foc, păr care sare în aer într-un nor 
tăcut. 

Asuda. Articulațiile degetelor de pe volan se albiră şi simţi 
că trebuie să oprească, să coboare din maşină. Opri pe dreapta 
într-un refugiu pentru autobuze, se dădu jos şi trase aer în 
piept, cu respiraţia tăiată, de parcă ar fi fost într-un marş lung, 
cu o greutate mare în spate. Ce se întâmplă, ce naiba mi se 
întâmplă? 

Trebuia să meargă acolo, la ruinele carbonizate. Voia să 
vadă rămăşiţele cu ochii lui. Stătea sprijinit de capota maşinii, 
arătând ca un prizonier dintr-un film american. Vru să verse, 
dar avea stomacul gol. Trecu o maşină pe drum, doi ochi se 
uitară compătimitor la el, ceea ce-l făcu să se îndrepte şi să 
inspire adânc. 

Când, în cele din urmă, fu în stare să respire normal, se urcă 
înapoi în maşină şi plecă mai departe. De data asta îşi înecă 
melancolia în rock latin: Mana - unplugged. Un număr 
bine-venit de secvenţe de chitară, suficientă emoție şi, din 
moment ce nu vorbea spaniolă, îi era absolut imposibil să 
înţeleagă despre ce cântau. Intră cu maşina în piaţa Fagernes 
înainte să bată ceasul ora douăsprezece. Flămând, dar fără 
stare, luă nişte fructe de la un chioşc şi plecă. Întunericul de 
decembrie începea deja să dea târcoale. Avea să mai fie lumină 
cel târziu până la trei şi jumătate. Se îndrepta spre nord - 
acompaniat acum de Jonny Cash - „The Man Comes Around” şi 
refrenele lui scârţâite la chitară. Era de parcă ar fi mâncat 
vitamine: fiecare vers din cântec îl făcea să se simtă mai 
puternic. Viră spre Vestre Slidre şi o luă pe Panoramaveien, 
spre Vaset. Zăpada de pe culmi începea să capete culoarea 
albăstruie de iarnă. Mestecenii erau goi şi butucănoşi, de 
ambele părţi ale drumului. Ajunse în Vaset. Mai era ceva de 
mers până la liziera de copaci a muntelui. Continuă să conducă 
până găsi grupul de cabane, apoi lăsă maşina să alunece încet 

printre casele mici, spre ruine. 

Un horn înalt de vreo cinci metri se ridica asemenea unui 
obelisc înfipt în mijlocul unei grămezi negre de cenuşă. 

Deci ăsta e locul unde te-ai ascuns. Unde ai fost găsită. Unde 
ai strigat după ajutor. _ 

Ruinele erau înconjurate cu bandă alb cu roşu. În aer plutea 
un miros greu de ars. Se uită în jur. Nicio privelişte. Cabana era 
aşezată într-un fel de scobitură. Se afla la doar douăzeci sau 
treizeci de metri de celelalte cabane. Un hăţiş impenetrabil de 
mesteceni îi împiedica pe ceilalţi să vadă înăuntru, ca o pernă 
de ace înălțându-se spre cer. Lovi cu piciorul o cutie de vopsea 
mânjită de funingine. Se rostogoli şi se opri. În jurul cutiei erau 
arcuri înnegrite. Aici, chiar aici, trebuie să fi fost un pat. 

Simţea cum îl ia greaţa în valuri. 

Stând acolo, cu privirea îndreptată spre mormanul de 
funingine, îşi dădu dintr-odată seama cât de sătul era de toate 
astea. De Violenţă. De Foc. De Moarte. 

Se răsuci, se întoarse la maşină şi porni motorul. Avea şi el 
cabana lui. O să meargă acolo. 


Cel care conduse câţiva kilometri înapoi spre Fagernes era 
un om mai calm. Se opri să facă plinul. În timp ce stătea cu 
pompa de benzină lângă maşină, se auzi strigat pe nume. 
Frølich se întoarse, dar nu recunoscu omul din prima. Apoi îşi 
aminti: o faţă roşie ca focul, păr roşcat şi un aer autoritar, era 
„Coacăză” sau Per-Ole Ramstad, după numele de botez. 

— Per-Ole! strigă Frølich drept răspuns. 

Omul era în uşa benzinăriei şi-i făcu semn cu mâna să-l 
urmeze. Frølich îi arătă că trebuie să termine de făcut plinul 
întâi. 

Urmaseră Colegiul de Poliţie împreună, el şi Per-Ole, alias 
Coacăză, din cauza părului şi a obrajilor roşii. Per-Ole lucra la 
secţia de poliţie din Nord-Aurdal. Un suflet robust într-un trup 
robust. Era varianta poliţienească pentru Poştaşul Pat! - un om 
care ştia pe toată lumea din aria lui de lucru şi era amabil cu 
toţi. Frølich stoarse ultimele picături din pompă, înşuruba 
capacul rezervorului, se înarma pentru întrebări abile şi se duse 
să plătească. 

— Am auzit că ai încasat-o, spuse Per-Ole după ce schimbară 


19 Personajul principal al unui serial de desene animate cu acelaşi 
nume. (N.r.). 


162 


câteva vorbe. 

— Adică? replică Frank Frølich, punând restul în buzunar. 

— Am auzit că ai avut o poveste cu doamna care a murit în 
incendiul de la cabana din Vaset. 

— Şi ce-ai mai auzit? 

Per-Ole rânji. 

— Am auzit despre concediul tău, asasinarea unui paznic, o 
achitare nelalocul ei şi toate prostiile. Dar, în afară de asta, eşti 
bine? 

Expresia lui Per-Ole reflecta grijă şi simpatie reale. Frank 
Frølich îţi umflă obrajii cu aer. 

— Se vede? 

— Arăţi de parcă ai avea nevoie de o vacanţă de la vacanţă, 
Frankie. 

— Ai dreptate de data asta. Şi tot încerc să mă relaxez de 
vreo două săptămâni deja. 

— Şi acum? Ai fost acolo sus? Per-Ole arătă din cap. La 
ruine? 

Frølich încuviinţă. 

Schimbară o privire. 

— Vrei să afli un secret? întrebă Per-Ole. Tocmai am primit 
un raport care cu siguranţă ar trebui să-l intereseze pe şeful 
tău. Ai auzit de cineva care se numeşte Merethe Sandmo? 

Frølich încuviinţă din nou. 

— Mă gândeam eu. Vezi tu, cei din Oslo ne-au cerut să 
anchetăm ceva. Femeia asta, Sandmo, a fost văzută în Fagernes 
în aceeaşi zi în care a ars cabana. 

— Sigur? 

— Sigur, spuse Per-Ole încet. Era într-un restaurant. Nu pot 
să-ţi spun mai mult de atât, de fapt. 

— Era singură? 

Per-Ole clătină din cap. 

— Femeia a luat cina la hotel cu un bărbat. 

— Ea stătea la hotel? 

— Nu. 

— Identitatea bărbatului? 

— Necunoscută. Totuşi, şeful tău - nu-mi amintesc cum îl 
cheamă - dar e cel cu temperament irascibil şi cu părul dat 
peste cap - ne-a trimis un teanc de poze prin fax. 

Se uitară iar unul la altul. 

— Ai putea sta vreo câteva zile pe aici, nu-i aşa? îi sugeră 

Per-Ole. Ne-am putea duce pe munte şi la pescuit în Veellers? 
Am prinde nişte peşte oceanic gras, l-am afuma şi l-am mânca 
împreună cu o duşcă-două. Nu există pe lumea asta metodă mai 
bună să-ţi încarci bateriile. 

— Sună foarte tentant, Per-Ole, dar... 

— Dar? _ 

— Am propria mea cabană de supravegheat. Intr-acolo mă 
duc acum. La Hemsedal. 

Frølich putea să vadă în ochii lui Per-Ole că acesta îi citise 
gândurile. Dar Per-Ole era un băiat de treabă. Nu spuse nimic. 

— Cu altă ocazie, continuă Frølich. Nu prea avea chef să fie 
sociabil. A fost greu - să văd ruinele, vreau să zic. 


Era întuneric când urcă pe drumul de munte cu maşina, spre 
cabana familiei. Farurile prindeau în raza lor paravanul de pini 
de pe ambele părţi, reducând universul la o cărare îngustă 
învăluită de ziduri de pin. Aici era o zonă cu case şi ferme 
izolate, vânat şi păsări. Ştia asta, pentru că fusese aici de 
nenumărate ori. Poate că asta e problema mea. Văd cazul ăsta 
aşa cum vede un şofer realitatea, ca pe nişte obiecte pe care 
farurile le scot în evidenţă şi le iluminează. Poate ar trebui să 
schimb perspectiva, să găsesc un alt unghi? 

Era, ca de obicei, mai frig înăuntru, în cabană, decât afară. 
Deschise toate uşile şi ferestrele să se creeze un curent puternic 
şi să împrospăteze aerul din casă, până când se duse după apă 
la fântână. Fântână era probabil prea mult spus. De fapt, era un 
firicel de apă care fusese transformat în izvor. Săpase împreună 
cu tatăl lui ca să facă o groapă destul de mare pentru a aduna 
apa de suprafaţă, după ce era filtrată printr-un strat de nisip 
pentru curăţare. Apoi îngropaseră un cilindru de beton pe care-l 
cumpăraseră de la un fermier din sat. Aşa că aveau o fântână 
adâncă de un metru şi jumătate, care nu seca niciodată. Şi, în 
plus, nu îngheţa în pământul care o înconjura. Tăiase un capac 
de ardezie care să se potrivească peste cilindrul de beton, 
montase balamale şi un mâner mic. Tot ce aveai de făcut era să 
tragi capacul la o parte şi să dai drumul găleţii în apa 
întunecată. Apă curată cum e cleştarul, plină de minerale şi 
bună la gust. 

Ca întotdeauna, îşi potoli setea înainte s-o ia încet cu găleata 
înapoi spre casă. 

Apoi închise uşile şi ferestrele şi aprinse vechiul şemineu pe 

lemne. Dura ceva până se încălzea spaţiul mare de sub tavan. 
Aşa că ieşi pe verandă şi descuie sauna. Soba pe lemne de acolo 
avea să dogorească în mai puţin de o oră. Aduse nişte surcele de 
mesteacăn, curăţă coaja şi o folosi ca să aprindă focul. Pe 
măsură ce flăcările prindeau putere, puse buşteanul în sobă şi 
privi cum se aprinde, înainte să închidă uşa de la sobă cu tirajul 
la maxim. Acum nu trebuia decât să aştepte. De pe verandă 
vedea apa, care încă nu îngheţase. Se duse în şopron şi îşi luă 
undiţa, câteva cârlige şi un cuţit vânătoresc. Apoi merse agale 
până la iaz ca să-i treacă timpul. Lumina lunii strălucea pe cer 
ca o lampă chinezească albă. Toţi mestecenii îşi pierduseră 
frunzele. Luna se reflecta pe suprafaţa întunecată a apei şi în 
aburii de ger care se înălţau. Probabil că apa era prea rece să 
prinzi vreun peşte. Chiar şi frunzele nuferilor începuseră să se 
pregătească de iarnă. Aruncă firul de câteva ori, mulineta 
scârţâi şi cârligul sparse oglinda apei, ca săritura unui păstrăv. 
Dar nicio muşcătură. Nu conta. Continuă să arunce undiţa. Apa 
era rece, iar peştii, la adâncime. Lăsă cârligul să se scufunde 
până când firul rămase moale şi buclat, apoi răsuci încet. Asta 
era cârligul lui preferat, cu moţ roşu şi pete roşii. Invârti 
mulineta, ridică firul, aruncă, lăsă cârligul să se scufunde, mai 
strânse firul pe mulineta şi momeala fu muşcată. Smucitura era 
inconfundabilă. Păstrăv. Dispăru cu momeala, iar Frglich îl lăsă 
să fugă. Firul se mişca în zigzag peste apă, până când bloca 
mulineta şi începu s-o strângă iar. Ţinea. Poate o jumătate de 
kilogram. Mărimea perfectă. Perfect de prăjit în tigaie. 

Peştele luă o hotărâre şi înotă la mal. Frølich îl lăsă să 
înoate, mai strânse mulineta până simţi altă smucitura. Treizeci 
de secunde mai târziu îl trase la mal; peştele se zbătu din 
răsputeri, se zvârcoli şi sări într-o tufă de ienupăr. Îl prinse cu 
ambele mâini şi îl tinu strâns. Peştele mâncase toată momeala. 
Îi frânse repede gâtul şi îl cântări în mâini. Uitându-se sus, la 
lună, îşi dădu seama că fusese departe - atât cât durase -, fără 
să se gândească la altceva în afară de plăcerea de a fi aici, în 
întuneric, lângă lac. 

Se îndreptă spre cabană, gândindu-se că sauna sigur se 
încălzise destul de tare până acum. Dar termometrul de pe 
peretele din saună arăta numai 60 de grade. Mai puse nişte 
mesteacăn uscat şi nişte pin. Pinul uscat ardea ca beţele de 
chibrit, repede şi puternic, cu flăcări ce aveau să încingă aerul. 
După aceea merse la fântână, ca să aducă apă să toarne peste 

pietrele din soba de saună. Când se uită din nou la cer, văzu că 
se acoperise de nori. Stătu pe verandă, sorbind dintr-o sticlă de 
jumătate de whisky Upper Ten. Temperatura din saună ajunsese 
la 80 de grade şi începură să cadă primii picuri de ploaie. 

Se dezbrăcă şi se aşeză gol pe bancă. Transpiraţia curgea 
râuri de pe el. Se gândi la Elisabeth. La mâinile ei care-i 
atinseseră cu frenezie trupul. Aruncă apă peste pietre. Sfârâiră 
şi aburul fierbinte i se lipi de piele, usturându-l. Dar se strădui 
să stea locului. Privi flăcările prin uşa de sticlă a sobei şi se 
gândi la vâlvătăile arzând oasele lungi, scânteietoare. În scurt 
timp, n-avea să mai poată suporta căldura. Se ridică. 
Temperatura se apropia de 90 de grade când se năpusti afară şi 
se aşeză gol pe un trunchi de pin, în ploaie. Asta era cealaltă 
plăcere a saunei, să fii spălat de apa de ploaie, care avea cu un 
grad-două mai mult decât zăpada, dar să-ţi fie la fel de cald ca 
mai înainte. Ploaia şi transpiraţia se amestecă una cu cealaltă. 
Ploaia îl uda în continuare, dar când se linse pe braţ, avea gust 
sărat, de transpiraţie. Picăturile de ploaie îi curgeau pe trup, îşi 
croiau drum în jos, pe abdomen, pe coapse, şi se desprindeau 
aterizând pe frunzele de merişor. Apoi vântul îi înfăşură şi-i 
mângâie trupul, o formă nouă de confort, răcorindu-l puţin, 
suficient cât să se ridice şi s-o ia la vale spre iaz: apa rece ca 
gheaţa, în care plonja şi înotă printre frunze de nufăr, un 
monstru alb, unduitor. Răcorit şi tremurând, fugi înapoi, călcând 
pe vârfuri, spre saună şi spre căldura înăbuşitoare. Se aşeză pe 
bancă şi-şi plănui masa de după aceea: păstrăv la grătar cu sare 
şi piper, nişte ciuperci pe care le adusese cu el şi puţină 
smântână, apoi o bere sau nişte vin alb din beci. Stând întins, se 
gândi la Elisabeth din nou. Ar fi trebuit s-o aducă aici, să-i arate 
toate astea, pentru că asta era ceea ce-l reprezenta, asta era 
viaţa la care tânjea din când în când; locul unde venea să-şi 
găsească împlinirea. 

Era iar leoarcă de transpiraţie. Trupul aproape că-i ajunsese 
la limita toleranţei, când auzi un zgomot pe verandă. Işi înălţă 
capul şi ascultă. Probabil căzuse ceva, dar nu avea ce. Ba da. 
Undiţa. O sticlă mică de Upper Ten. Se ridică şi împinse de uşă 
ca să iasă. Nu se clinti. Se încorda. Uşa părea încuiată. Apoi 
auzi alt zgomot. Sunet de paşi. Se aşeză pe bancă. Gol, mai-mai 
să explodeze de căldură, leoarcă de sudoare. Inăuntru: 98 de 
grade. Afară: aer curat, răcoare, chei de la maşină, haine, bani. 
Cineva încuiase uşa. Ce se întâmplă? Se ridică şi se împinse cu 

umărul în uşă. Nu se mişcă deloc. Uşa era înţepenită de afară. 
Cineva m-a încuiat înăuntru. Dar cum? Impinse din nou. Dar uşa 
se ţinea bine. Se uită în sus la mica fereastră din perete de 
cincisprezece centimetri pe treizeci. Imposibil. Nu mai suport! 
Se lăsă cu toată greutatea pe uşă. Degeaba. Apoi simţi un miros: 
Fum. 

Se uită pe ferestruică. Nu era nicio îndoială. Flăcările 
mângâiau pereții. Încearcă să mă facă scrum aici, înăuntru. 
Clipi, ca să scape de transpirația care-i intrase în ochi. Vedea 
uşa galbenă tremurând, din cauza căldurii. Dădu cu piciorul în 
ea. Nu se întâmplă nimic. Fum galben-cenuşiu se infiltra prin 
crăpăturile duşumelei. Scândurile de pe jos erau mai calde 
decât fuseseră cu două minute în urmă. li ardeau tălpile 
picioarelor. Oase lungi. Vedea titlurile din ziare cu ochii minții: 
Bărbat găsit mort în incendiu la cabană. işi luă avânt şi se izbi 
de uşă. Umerii îl dureau cumplit, dar tocul uşii cedă cu o 
trosnitură. Asta sunt eu, se gândi. Asta e cabana mea, 
nenorociţilor. N-o să-i dea foc nimeni, lua-v-ar dracu! Se izbi din 
nou de uşă. Fumul îi intră în ochi şi în nas. Nu vedea nimic; îşi 
pierdu echilibrul şi căzu peste soba încinsă. Strigătul de durere 
când carnea de pe umăr îi sfârâi. Dar arsura îl şi trezi. Alt avânt. 
De data asta tăblia uşii cedă. Crăpă cu un sunet adânc şi dogit. 
Îşi umplu plămânii cu aerul care se infiltra, îşi încorda muşchii 
la maximum, îşi puse toate cele nouăzeci şi cinci de kilograme în 
spatele pumnului şi sparse tăblia uşii. Articulațiile degetelor şi 
braţul îi sângerau. Dar avea o mână de partea cealaltă a uşii şi 
bâjbâi după clanţă. 

Era lopata de zăpadă. Coada fusese fixată sub clanţă, iar 
lama fusese înfiptă într-o deschizătură dintre două mese de pe 
verandă. Uşa era complet blocată. 

Dar oricine făcuse asta nu ştia cât de fragilă era uşa, nu ştia 
cât de calică fusese soră-sa, nu ştia că ea cumpărase uşa la 
reduceri, o uşă din placaj, şi nu din scândură. Odată ce trecuse 
cu mâna prin ea, restul era uşor. Pipăi după coada lopeţii, o 
apucă, o trase la o parte şi împinse uşa care se deschise. Se 
împletici pe verandă, trăgând cu putere aer în piept. Fugi afară, 
frecându-se la ochi din cauza fumului. Se aşteptă să fie atacat. 
Dar nu îl atacă nimeni. Se uită în jur. Focul de sub saună fusese 
făcut din carton gudronat vechi şi bucăţi de lemn pe jumătate 
putrezit din grămada de lângă şopron, toate greblate la un loc. 
Frølich îşi înhăţă hainele şi le folosi să înăbuşească focul. 

Trebuia să-l stingă cu o singură mână, gol, într-o zi de 
decembrie la munte. Dar reuşi, ajutat fiind de ploaie. Cum de a 
ars lemnul ăsta putred atât de violent? se întrebă şi apoi simţi 
miros de parafină. Dură ceva până când frigul începu să-l muşte 
de tălpile picioarelor, în timp ce-şi concentrase toată energia să 
stingă focul. Geaca, geaca lui mare sufocase flăcările. Simţea 
cum trece timpul. li amorţiseră picioarele. Dar în momentul în 
care - sângerând, negru de funingine şi gol - trase în sfârşit aer 
în piept şi fu sigur că focul blestemat nu făcuse altceva decât să 
pârlească peretele exterior al saunei, să înnegrească tocul 
geamului şi să distrugă duşumeaua, se simţi fericit. Tremura de 
frig şi îşi puse pe el hainele ude, conştient că fusese cea mai 
uşoară ţintă din lume pentru toţi răuvoitorii, de cine ştie cât 
timp. 

Privi cu atenţie în jur. Tot ce putea să vadă era liziera de 
copaci negri, în întuneric. Treaba fusese executată complet 
neprofesionist: să te decizi să dai foc cuiva de viu, blocând uşa 
de la saună, făcând focul cu lemne şi parafină, să-l aprinzi şi 
apoi să fugi înainte să vezi rezultatul. Instinctiv, ştiu: făptaşul nu 
plecase. Cineva stă undeva şi mă urmăreşte, chiar acum. 

Îngheţat şi tremurând în întuneric, se învârti în jurul axei 
sale şi strigă: 

— leşi la vedere! Arată-te, nenorocitul naibii! 

Linişte. Copaci negri de pin, răpăitul ploii. 

— Căcat laş ce eşti, arată-te! 

Nimic. î 

Frank Frølich dârdâia de frig. Îşi îndesă picioarele ude şi 
umflate în bocancii care-i părură mult prea strâmţi. Îi tremurau 
degetele şi ascultă. Auzi un sunet: un motor de maşină. Apoi 
farurile străluciră prin paravanul de pini. 

Ţâşni spre maşina lui, se împiedică de o rădăcină, căzu cât 
era de lung şi se ridică, împleticindu-se din nou. Trase de 
portieră până o deschise. La naiba! Cheile! Le lăsase în contact? 
Nu avea nici cea mai vagă idee, dar fugi în jos pe drumul 
pietruit. Drumul era prost; celălalt era obligat să meargă încet. 
Dar zgomotul motorului se pierdu în depărtare, iar luminile 
farurilor din spatele copacilor dispărură. Se poticni pe pietriş, 
gâfâind, şi simţi gust de sânge în gură. Apoi simţi contururile 
telefonului mobil în buzunarul pantalonilor. Pe cine să sune? Îşi 
vâri mâna în buzunar după telefon. Il ţinu cu mâinile 
tremurânde. Ecranul afişa: fără semnal. Mâinile îi căzură 

neajutorate la pământ. 

Stătu aşa multă vreme, tremurând, tânjind după căldură şi 
haine uscate - preţ de o oră, o oră şi jumătate. Nu ştia. Intr-un 
târziu se adună, se ridică şi se căută în buzunarele de la geacă 
după sticla de whisky. O găsi, împreună cu cheile. 

Soarele dimineţii era suspendat sus, pe coama muntelui. 
Arunca meridiane ascuţite de lumină în jos pe versanţi, până în 
rundul văii, pe unde el mergea spre casă cu maşina. 

Era ireal: o combinaţie de mahmureală, început de răceală, 
somn puţin şi durere cumplită. În sfârşit, stătea la rând în şirul 
de maşini care se îndreptau spre Sandvika, observând feţele 
bărbaţilor, proaspăt bărbieriţi, cu ţinute elegante de birou, cu 
expresia încrezătoare şi sigură, privind plini de încântare ziua 
ce tocmai începea, frumuseţile misterioase în spatele 
geamurilor fumurii, grupurile de oameni posomorâţi aşteptând 
autobuzele pe artera principală de trafic, studenţii şi elevii de 
şcoală târându-se cu lehamite spre lecţii şi mai lungi şi mai 
plictisitoare, cu cerinţe insuportabile şi pline de nonsens 
existenţial. Şi în mijlocul tuturor se afla Frank Frølich, nici 
treaz, nici obosit, nici bolnav, nici sănătos, la fel de nelămurit de 
pe urma rănilor lui, pur şi simplu extenuat, confuz, scârbit de 
toată afacerea şi îngrozit. 

Când rândul începu să se mişte într-un final şi se afla pe 
Ryenbergveien, îi sună mobilul. Opri maşina într-un refugiu de 
autobuz. Era Gunnarstranda. 

— Vii astăzi la muncă? 

— Asta nu era inclus pe lista mea de priorităţi, nu. 

— Ar trebui să vii. 

— Întâi trebuie să mă ocup de nişte formalităţi. 

— Atunci ne vedem mâine. 

Frølich se uită în jos la starea jalnică în care se afla şi spuse: 

— Mă mai gândesc. 

— Vrei să-mi ţin gura în legătură cu ultimele evoluţii ale 
cazului? 

— Sunt tentat să mă întorc din nou la muncă, dar Lystad de 
la Kripos s-ar putea să aibă ceva de comentat în legătură cu 
asta, nu-i aşa? 

— I-am dat un ultimatum. Dacă te considera vinovat în vreun 
fel ar fi trebuit să ceară Departamentului de Investigaţii Interne 
să pornească o anchetă separată aseară, iar asta nu s-a 
întâmplat. 

Frank Frølich îşi tinu respiraţia. 

— Bine, o să încerc mâine. 

— Vreau să te gândeşti la asta, spuse Gunnarstranda. Am 
luat legătura cu DnB NOR din Askim. Pe baza unei intuiţii. Se 
pare că au o procedură clară pentru fiecare situaţie în care 
cineva cu procură vrea să coboare în seif. Autorizaţia e 
confruntată cu registrul băncii. 

— Şi? 

— Nu prea sunt multe vizite de felul acesta. Dar sunt mulţi 
angajaţi şi au program diferit. Directorul a vorbit cu unul dintre 
angajaţii care lucrează în schimburi. Spune că cineva cu 
procură a deschis caseta de valori acum o săptămână. 

— Cine? 

— Ilijaz Zupac. 

— Asta e imposibil. 

— Nimic nu e imposibil. 

— Zupac e închis la Ullersmo şi are nevoie de îngrijiri 
medicale. E exclus să fi primit o permisie. Nu avea cum să fie el. 

— Cu toate astea, el a fost, spuse Gunnarstranda, sec. Aşa că 
poţi să-ţi dai seama că e nevoie de tine aici, împreună cu aceia 
dintre noi care avem de rezolvat enigme imposibile. Sunt curios 
să ştiu dacă omul a lăsat ceva în casetă sau dacă a scos ceva. 
Rumegă asta şi ne vedem mâine. 


Nu se duse direct acasă. După ce trecu prin Tunelul Oslo, o 
luă spre centrul oraşului şi apoi spre Mosseveien. Coti pe 
Ulvaya şi conduse spre Mâkeveien. Se opri în faţa casei lui 
Narvesen. Astăzi nu era niciun Porsche parcat lângă gard - dar 
era un Jeep Cherokee în faţa uşii de la garaj. 

Frank Frølich stătu şi pândi. Era o dimineaţă de decembrie. 
O femeie în palton de iarnă, cu o eşarfă mare, cafenie, 
înfăşurată în jurul gâtului veni de după colţ, împingând un 
cărucior. Copilul era îmbrăcat într-o salopetă albastră şi trăgea 
dintr-o suzetă. Trecură pe lângă maşină. li privi în oglindă 
făcându-se din ce în ce mai mici în timp ce se gândea la 
alaltăieri seară, când văzuse cu binoclul o maşină parcată în faţa 
blocului său. 

Jeepul lui Narvesen avea aceeaşi culoare. În plus, era 
murdar şi pătat după mulţi kilometri de condus pe drumuri pline 
de sare - ca propria lui maşină. Luă telefonul mobil şi căută 
numărul de acasă al lui Narvesen. Sună. Sună de câteva ori. În 
cele din urmă, o voce de bărbat îi răspunse răguşit: 

— Alo. 

Frank Frølich închise. Se gândi: Investitorul nostru expert 
nu e la muncă. A avut cumva o noapte grea? 

Porni motorul. Zări o umbră la una din ferestrele de la etajul 
întâi. Băgă maşina în viteză şi plecă. 

Făceau dragoste. Lumânarea licărea aruncând umbre grele, 
nedesluşite, pe perete. Ea era în patru labe, cu obrazul stâng 
aşezat pe pernă. O revărsare de păr negru. O întoarse pe spate; 
continuă fără întrerupere. Iar şi iar. Trupul lui Elisabeth fremăta 
când ajunse la orgasm, dar el se prefăcu că nu observă. Voia s-o 
sfărâme în bucăţi, s-o lipească de pământ cu mişcările lui 
pelviene, puternice, fără remuşcări, izbitură după izbitură. Când 
ea avu al doilea orgasm, simţi sâmburele unui țipăt 
pregătindu-se să izbucnească de undeva din abdomen. Ea îşi 
dădu seama imediat, deschise ochii de parcă s-ar fi aflat într-o 
realitate extremă, şi-i acoperi gura cu a ei, urmărind ţipătul, în 
timp ce îl apucă cu o mână de baza sexului şi îl ţinu strâns. 
Sunetul nu vru să se oprească, sâmburele crescu într-o 
convulsie vibrândă care începea din vârfurile degetelor de la 
picioare, îi mistuia trupul centimetru cu centimetru, prelua 
controlul asupra muşchilor din picioare, coapse, spate, abdomen 
- dar era controlat de strânsoarea mâinii ei, în timp ce răcnetul 
se declanşa urcând prin trahee în gură, unde ea-l aştepta cu 
gura şi buzele deschise şi-l sorbi cu nesaţ. Chiar dacă era 
dedesubt, ea era cea care conducea. Se mişcă până când stoarse 
toată sălbăticia din el, toată furia, până când rămase liniştit 
între coapsele ei. Atunci ea ajunse la orgasm a treia oară: o 
încordare blazată a sexului ei, efectuată cu o victorie leneşă, aşa 
cum un călăreț întoarce calul în final cu faţa la soare, ca să 
confirme că animalul a fost îmblânzit. 

Frank Frølich deschise ochii. 

Lumânarea nu era aprinsă. Nu era nicio umbră pe perete. 

Fusese un vis. Cu toate astea, îi simţea aroma: parfumul, 
transpiraţia, sexul. Aprinse lumina. Era singur. În câteva ore 
trebuia să meargă la serviciu. Şi singurul indiciu al prezenţei lui 
Elisabeth era un fir de păr negru, într-o carte, pe perna de 
alături. Uitându-se în gol în întuneric cu ochii larg deschişi şi 
întrebându-se: De ce eram atât de furios? 


Îl aclamară reţinut când deschise uşa de la birou a doua zi 
dimineaţa, la opt. Emil Yttergjerde făcu o plecăciune adâncă şi 
Lena Stigersand spuse: 

— Arăţi îngrozitor - îmi pare rău, n-am vrut să sune aşa. 

Frølich se frecă pe obraz. 

— Am avut câteva zile grele. 

— Ei bine, spuse Lena Stigersand, azi, mai mult ca niciodată, 
ar fi potrivit să încălcăm prima poruncă a feminismului. Frankie, 
bine ai venit. Să-ţi aduc o cafea? 

În acel moment, Gunnarstranda îşi vâri capul după uşă. Tuşi 
şi spuse: 

— Frølich, trebuie să vorbesc cu tine. 

Când fură singuri, Gunnarstranda spuse: 

— Am avut o şedinţă cu şeful poliţiei şi cu câţiva avocaţi 
consilieri. Am căzut de acord să mergem pe legătura dintre Jim 
Rognstad şi crima din Loenga. Astfel, uciderea bărbatului e 
singurul nostru caz. Moartea lui Elisabeth Faremo ţine de 
Kripos, la fel şi cea a lui Jonny Faremo. Şi nu vor să ne 
amestecăm, cel puţin pentru moment. Şeful o să insiste pentru o 
investigaţie coordonată - şi vedem atunci. În clipa de faţă, ne 
concentrăm pe uciderea lui Arnfinn Haga. Bine? 

Frølich încuviinţă. 

— Pentru noi, şi în special pentru tine, Reidun Vestli, cabana 
ei şi oasele găsite în ruine sunt probleme secundare - de interes 
numai dacă găsim ceva dovezi care dovedesc că Rognstad şi 
Ballo au bătut-o pe Reidun Vestli şi/sau că au dat foc cabanei. 
Cazul Elisabeth Faremo - dacă există vreun caz - încă aparţine 
de Kripos. 

— Merethe Sandmo a fost văzută în Fagernes în ziua în care 
a ars cabana, spuse Frølich. 

— Kripos se ocupă de cazurile Elisabeth şi Jonny Faremo, 
repetă Gunnarstranda, rar şi cu asprime. 

Frølich nu răspunse. 

Rămaseră uitându-se unul la altul. 

Gunnarstranda rupse tăcerea. 

— Spargerea de la casa lui Inge Narvesen a fost limpezită. 
Nu e cazul nostru şi nu a fost niciodată. 

— A luat masa cu un bărbat la hotel. 

— Ştiu, se răsti Gunnarstranda, enervat la culme. Dar nu e 
cazul nostru. Vrei să te trimit iar în concediu la două minute 
după ce ai reînceput munca? 

Se studiară precaut. 

— Ai fost scos din ancheta legată de crima din Loenga 
pentru că aveai o relaţie cu Elisabeth Faremo - când trăia. Unii 
încă mai cred că în continuare n-ar trebui să te amesteci. Câţiva 
oameni, inclusiv eu, au senzaţia că eşti prea implicat emoţional 
în toată povestea. Concluzia e că nu eşti îndreptăţit să iei niciun 
fel de iniţiativă pe cont propriu în ancheta asta. De acum înainte 
eşti doar curierul meu - nici mai mult, nici mai puţin. 

Frølich nu răspunse. 

— Dar dacă vom săpa mai adânc să găsim legături între 
Rognstad şi uciderea lui Arnfinn Haga, nu putem merge înainte 
cu girofarul pornit, spuse Gunnarstranda. Trebuie să ne apucăm 
serios să interogăm martorii şi să ne concentrăm pe suspecţii pe 
care îi avem. 

— E posibil ca Rognstad să fi luat masa cu Merethe Sandmo. 

Gunnarstranda scoase un oftat adânc. 

— Ceva îmi spune că a fost o greşeală să-ţi cer să te întorci 
azi la serviciu. 

Frølich spuse: 

— Am fost ieri acolo, la ce a mai rămas din cabană. Voiam să 
văd locul. M-am întâlnit cu Ramstad Coacăză în Fagernes. 

— Ştiu. Mi-a trimis e-mailuri şi faxuri şi nu mai ştiu ce. 
Acum, ciuleşte bine urechile, spuse Gunnarstranda şi urlă: DA, 
ŞTIU CĂ MERETHE SANDMO A LUAT MASA CU UN BĂRBAT 
NEIDENTIFICAT, DAR NU E CAZUL NOSTRU, LA NAIBA! 

— De la Fagernes m-am dus la cabana mea din Hemsedal. 
Cineva a încercat să-i dea foc în timp ce eram înăuntru. 

Gunnarstranda se aşeză. 

Frølich îţi scoase telefonul mobil şi îi arătă pozele pe care le 
făcuse. Se ridică. 

— Uite aici, spuse el. Scândurile astea înnegrite sunt dovezi 
destule pentru tine? 

Gunnarstranda trase aer în piept şi tuşi. 

— Mai dă-mi detalii, spuse el tulburat. 

Zece minute mai târziu, Lena Stigersand apăru cu cafeaua 
pe care o promisese. Simţi imediat atmosfera şi se strecură 
înăuntru în vârful picioarelor: 

— Vă deranjez? 

Niciunul nu spuse nimic. 

Gunnarstranda aşteptă până când ea închise uşa şi apoi 
spuse: 

— Mai departe. 

— După Fagernes am mers în Hemsedal unde cineva a 
încercat să mă facă să ard de viu. 

— Cineva te-a urmărit. 

— Bineînţeles. 

— Tot drumul din Oslo? 

— Fie din Oslo, fie din Fagernes. 

— Ar fi putut cineva să se ţină aşa, după tine, fără să-ţi dai 
seama? 

— Orice e posibil. Aveam o mulţime de alte lucruri pe cap. 
Mă gândeam la incendiu, la ea. Nu prea m-am uitat în oglinda 
retrovizoare. 

— Dar de ce să vrea să te omoare? 

— Habar n-am. Nu văd logica. 

— Investighez crime de mai bine de treizeci de ani. Mobilul 
crimei rareori face parte din categoria lucrurilor raţionale. 

— Fără îndoială, trebuie să fi existat un motiv. Fie 
răzbunare, fie cineva încearcă să mă oprească. 

— Să te oprească să faci ce? 

— Păi da, asta e ideea. E total absurd să fie vorba de 
răzbunare. 

— Se putea să fie Ballo sau Merethe Sandmo? 

— Ce au ei de câştigat dacă eu dau ortul popii? Oricum, tu 
investighezi cazul Arnfinn Haga. 

— Ţi-ai văzut atacatorul pe motocicletă. Poate cineva vrea să 
te reducă la tăcere definitiv. 

— Dar cel de pe motocicletă a fost Rognstad, iar el e după 
gratii, în urma altui caz. Unul care e gata aranjat. Pe deasupra, 
dacă motociclistul ar fi intenţionat să mă trimită pe lumea 
cealaltă, putea face treaba asta atunci şi acolo. Fir-ar să fie, nu 
pot să-mi scot din minte cât de neprofesionist a lucrat: scânduri 
putrede, bucăţi de izolaţie şi carton gudronat umed înmuiat în 
parafină... 

— Da, dar cine altcineva ar putea fi? 

— Cunosc pe cineva care e destul de deranjat de activităţile 
mele. 

— Cine? 

— Inge Narvesen. 

Cei doi statură faţă în faţă fără să spună un cuvânt. Figura 
lui Gunnarstranda avea o expresie sceptică. 

— Atunci s-ar potrivi tehnica neprofesionistă, spuse Frølich. 

— Oricum mă gândeam să am o discuţie cu Narvesen, spuse 
Gunnarstranda gânditor. Şi poţi foarte bine să vii şi tu cu mine. 

Frølich era la volan. Aşteptă până când Gunnarstranda se 
aşeză confortabil înainte să pornească maşina. 

— Situaţia asta mi se pare cunoscută, mă frapează, spuse el, 
băgând maşina în viteză. 

— Tu să te uiţi drept înainte, replică Gunnarstranda sec. 
Singurul lucru bun pe care-l poţi spune despre trecut e că a 
trecut. Sper să înveţi că asta e valabil şi pentru femei. 

Lăsară în urmă depoul de autobuze de pe Ibsenringen şi 
cotiră spre Palace Gardens şi Frederiksgate după ce ieşiră din 
tunel. 

— În drum spre serviciu astăzi, spuse Frølich, metroul a 
trebuit să oprească în tunel. Era acolo un om care stătea pe 
şine. 

Gunnarstranda îi aruncă o privire. 

— Chiar a trecut ceva timp, spuse el. Ai uitat că nu trebuie 
neapărat să vorbim. 

Frølich schiţă un zâmbet. 

— Bărbatul de pe şine era un indian, un om mai în vârstă, 
îmbrăcat numai în haine de bumbac, şi azi-dimineaţă devreme 
era al naibii de frig. Sigur erau câteva grade sub zero. 

— Şi îngheţa de frig? 

— Nici nu clipea. Omul era chiar bătrân, cu barba albă şi 
părul alb. Bâiguia ceva. Nu ştia o boabă norvegiană. Cineva din 
vagon ştia limba şi ne-a tradus. Se pare că omul voia să meargă 
acasă în Calcutta. Era nefericit în Norvegia - că e mereu frig şi 
n-are pe nimeni. 

— Ei bine, nu e singurul. 

— Dar bătrânul ăsta se hotărâse să meargă acasă pe jos. Să 
meargă pe jos până la Calcutta. Nu ştia în ce direcţie s-o ia, dar 
ştia că se poate ajunge cu trenul în India. Şi s-a gândit că dacă o 
tine de-a lungul şinelor, în cele din urmă avea să ajungă la 
Calcutta. Dar s-a dovedit că şinele pe care mergea nu erau de la 
calea ferată, erau de la metrou. Aşa că putea să urmeze şinele 
pentru tot restul vieţii fără să ajungă vreodată mai departe de 
Stovner. 

Frølich zâmbi trist. 

— Vestli, spuse Gunnarstranda. 

— Hm? 

— Punctul terminus a liniei Grorud e Vestli, nu Stovner. 

Frølich coti pe Munkedamsveien. 

— Chiar mă bucur că m-am întors, mormăi el, virând într-o 
parcare în spatele gării Vestbane. 

Coborâră şi o luară spre Vika Atrium. 

Gunnarstranda îşi arătă legitimaţia la recepţie. La scurt 
timp, fură întâmpinați de o fată brunetă de vreo douăzeci şi ceva 
de ani. Purta ochelari cu ramă groasă, neagră, de firmă. 
Impresia cu care rămâneai era că ochelarii o purtau pe ea, şi nu 
invers. Merse în faţa lor spre ceea ce părea a fi zona lui 
Narvesen. Diferenţa era vizibilă. Compartimentele elegante de 
sticlă cu decor din oţel pur îşi găseau contrastul în tablourile 
întunecate şi în ramele aurii extravagant decorate. Frank 
Frølich se opri câteva secunde şi se uită în jur. Parcă erau în 
muzeu. Ş 

Femeia tânără deschise o uşă. li conduse într-o mică sală de 
şedinţe şi se înclină înainte să plece. 

— Cred că Narvesen o să joace tare, spuse Frølich. 

— Adică va trebui să aşteptăm? 

— Păi nu e ăsta mecanismul clasic de intimidare? Cred că 
l-am folosit şi eu de câteva ori. De fapt, de la tine cred că l-am 
învăţat. 

— Ei bine, atunci va trebui să vedem cât avem de aşteptat, 
spuse Gunnarstranda. Aceia dintre noi care au lucrat cu 
asemenea tehnici ştim şi vreo câteva metode de contraatac. 

Pe masă se afla un pahar de carton cu un pliculeţ uscat de 
ceai în el. Gunnarstranda luă paharul. 

— Prima ofensivă, murmură. Inspectorul pleacă în căutare 
de cafea. 

Cu asta, Gunnarstranda ieşi din sala de şedinţe şi intră vesel 

în celălalt birou - fără să bată. Frølich văzu cum femeia tresări 
surprinsă. Clătină din cap, ieşi pe hol şi studie tablourile expuse 
acolo. Era artă veche, plină de madone şi heruvimi - motivele îi 
aminteau de albumul său din copilărie. 

Dintr-odată, Gunnarstranda era lângă el, ţinând în mână un 
pahar aburind. 

— Tu vezi ce văd şi eu? întrebă Gunnarstranda. 

— Ce? 

— Inge Narvesen stă acolo prefăcându-se că noi doi nu 
existăm. 

Frølich îi urmări direcţia privirii. Corect. Narvesen era în 
spatele unei uşi de sticlă, aparent inconştient de prezenţa lor. 

— Deci ţi-ai făcut rost de o cafea? 

— Azi-noapte am visat un drăcuşor, spuse Gunnarstranda în 
timp ce ridica paharul. Era un drăcuşor simpatic, cu păr scurt şi 
creţ, ruşinos, şi-şi sugea degetul. Imi amintesc că am gândit că 
nu avea cum să fie un drăcuşor de treabă. Nu-mi inspira 
încredere. 

— Eu nu-ţi spun ce am visat, spuse Frølich. 

În clipa aceea, Narvesen îi zări. Iniţial, fu luat prin 
surprindere; apoi se opri câteva secunde, înainte să se ridice şi 
să se îndrepte spre uşa de sticlă. 

— Cineva s-a întors înapoi, din frig? spuse Inge Narvesen 
glacial. Il fixa cu privirea pe Frank Frølich. 

— Avem să vă punem câteva întrebări, începu 
Gunnarstranda şi puse cafeaua jos. 

— Sunt ocupat. 

— Nu durează mult. 

— Tot nu am timp. 

— Alternativa ar fi să obţinem un ordin judecătoresc şi să te 
convocăm la sediul poliției la interogatoriu. Asta înseamnă că 
plecăm de aici după o vizită nefructuoasă şi că o să vii la noi la 
birou când îmi convine mie. Alegerea îţi aparține. 

Narvesen aruncă o privire iritată şi nerăbdătoare la ceas. 

— Ce aţi dori să ştiţi? 

— Banii care ţi-au fost transferați după ce l-am arestat pe 
Jim Rognstad corespund cu suma care îţi lipsea în urma 
spargerii din 1998? 

— Da. Suma e corectă. 

— Nu au mai existat alte obiecte în seiful luat de la tine din 
dormitor în 1998? 

— Absolut nimic. 

— Ai fi dispus să semnezi o declaraţie? 

— Am făcut asta deja şi aş face-o din nou, bucuros. Cazul a 
fost clarificat şi sunt extrem de mulţumit. 

— Numele Jim Rognstad îţi pune ceva? 

— Nu l-am auzit în viaţa mea. 

— Motivul pentru care Rognstad a fost luat în vizor e că 
acum câteva zile ni s-a dat un pont care face legătura între el şi 
o spargere într-un container de pe Docurile Oslo şi uciderea 
unui paznic. 

— Serios? 

— În consecinţă ar fi interesant să vedem dacă ceilalţi 
suspecți pot fi legaţi de Rognstad. 

Narvesen încuviinţă din cap nerăbdător. 

— Numele Vidar Ballo îţi spune ceva? 

— Nu. 

— Merethe Sandmo? 

— Nu. 

— Jonny Faremo? 

— Nu. 

— Sigur? 

— Absolut. Mai e ceva? 

— O întrebare. 

— Dă-i drumul. 

— Faptul că seiful a fost înlăturat fizic din casă fără să mai 


fie atins ceva - asta pare a fi o treabă remarcabil de 
meticuloasă. Nu ţi-ai pus niciodată întrebări în legătură cu acest 
aspect? 

— Nu. 


— Erai plecat din ţară, în vacanţă, când a avut loc jaful. Asta 
sugerează că vinovaţii au ştiut probabil că nu e nimeni acasă. 
Te-ai gândit cumva că ar fi putut fi informaţi de o terță 
persoană? 

— Nu. Las pe seama poliţiei să formuleze asemenea ipoteze. 

— Dar, dacă asta s-a întâmplat, ar implica în mod necesar că 
ai avut un angajat neloial. Aspectul acesta nu ar trebui să-l 
preocupe pe un om ca tine? 

— M-ar fi preocupat, dacă aş fi avut vreun motiv să cred o 
astfel de ipoteză. Dar nu cred. Din 1998 nu mi-au mai fost 
sparte nici casa, nici biroul. Ergo - după cum sunt obişnuiţi să 
spună detectivii - nu am niciun angajat neloial. Vă rog să mă 


178 


scuzaţi. 

Fără să aştepte, trecu pe lângă ei pe coridor. 

Frølich îl apucă de braţ. 

Narvesen se opri. Se uită dezaprobator la mâna lui Frølich. 

— Ai fost cumva în Hemsedal de curând? întrebă Frølich. 

— Vrei să-mi dai drumul? 

Frølich îşi luă mâna. 

— Da sau nu? 

Narvesen nu răspunse. Se îndreptă spre o uşă în josul 
coridorului. 

— Poate că ar trebui s-o întreb pe Emilie? strigă Frølich. 

Nu primi răspuns. Uşa fu trântită. Narvesen plecase. 

Schimbară priviri. 

— lţi aminteşti afacerea cu şantajul despre care ţi-am 
povestit? întrebă Gunnarstranda. 

— Căpitanul beţiv care l-a ameninţat că vorbeşte cu presa 
etc. dacă Narvesen nu plăteşte? 

Gunnarstranda dădu din cap că da. 

— Am încercat să-l găsesc pe căpitan. A primit trei ani şi a 
făcut doi la Bastøy. 

— Ce-i cu el? 

— E mort, spuse Gunnarstranda. A intrat într-o încăierare în 
prima zi după ce i-au dat drumul. Ucis. Injunghiat de un 
atacator necunoscut. 

— Narvesen nu e curat, replică Frølich. 

— Nimeni nu poate pretinde că Narvesen e responsabil 
pentru crimă. Din acelaşi motiv pentru care tu nu poţi pretinde 
că el a dat foc cabanei. 

— Ba pot. El a fost. 

— De unde ştii? 

— Ştiu, pur şi simplu. 

Gunnarstranda îl privi cu scepticism. 

— Dacă eşti aşa de sigur că a fost Narvesen, atunci e treaba 
ta să afli de ce - înainte să te apuci să-l acuzi de chestii. 

Când ajunseră iar afară, în frig, Frølich se opri dintr-odată. 

— Ce s-a întâmplat? 

— Individul ăsta a mers prea departe când m-a încuiat 
înăuntru şi a aprins chibritul. 

Rămaseră o vreme pe loc, privind maşinile trecând cu viteză 
pe lângă ei. 

— Calmează-te, spuse Gunnarstranda şi începu să meargă. O 

să-l prindem pe Narvesen, ai cuvântul meu. 

— Dar nu prea pare c-o să-l prindem, nu-i aşa? 

— Am încredere în instinctul meu. În plus, uite-l pe omul 
nostru de la Eco-Crime, Sarlie Minte de Găină. 

Frank Frølich se mai întâlnise o dată cu Birgitte Bergum. 
Fusese în urmă cu vreo doi ani, în sala de tribunal nr. 4, unde 
apărase un tâmplar beţiv care era ofiţer în rezervă. Omul îşi 
băuse minţile la cabana lui, unde îşi ţinea arma de serviciu, un 
AG3. În miezul nopţii se apucase să tragă cu ea. Din nefericire, 
doi turişti îşi puseseră cortul în vecinătate. S-au speriat de 
mama focului şi, după ce s-au căţărat într-un copac, au sunat la 
poliţie de pe un telefon mobil. Dar poliţia locală nu era dotată cu 
echipaje în afara orelor de birou. Aşa că au sunat la Staţia 
Centrală de Poliţie, care a trimis o maşină de patrulă din alt 
district. Dar poliţiştii s-au pierdut şi i-au sunat înapoi pe turişti 
ca să ceară indicaţii. Omul cu arma, care acum îşi ieşise de-a 
binelea din minţi, a auzit telefonul turiştilor şi a crezut că 
duşmanul e pretutindeni şi gata să-l execute. Aşa că s-a târât pe 
jos, îmbrăcat în echipament de camuflaj şi s-a apropiat de ei - cu 
ajutorul nepreţuit al poliţiştilor care îi sunau pe turişti la 
intervale regulate. Când, în cele din urmă, poliţia a ajuns la 
locul respectiv, individul a luat-o razna rău de tot, şi au reuşit 
să-l aresteze abia după un schimb de focuri, care a condus la 
rănirea unui poliţist. Frølich fusese chemat ca martor - să 
vorbească despre contextul general al arestărilor. Birgitte 
Bergum se ţinuse de el ca o lipitoare, de la primul cuvânt. Se 
gândea la asta în timp ce stătea şi o privea printr-o oglindă 
dublă în camera de interogatoriu: o femeie de vreo cincizeci de 
ani, cu părul umflat, cu un nas mare şi cu bust de cântăreaţă de 
operă. Stătea lângă Jim Rognstad, cu o expresie sigură şi 
nerăbdătoare pe figură. El se legăna pe scaun ca un Buddha 
gras cu păr, blegit şi fără chef de vorbă, îmbrăcat într-un tricou 
negru, cu mâinile încrucişate şi părul proaspăt pieptănat 
curgându-i pe umeri. 

Erau doi acolo, care-i observau în secret pe Rognstad şi pe 
avocata lui. Frølich stătea lângă Fristad, care, ca om al legii, nu 
era prea încântat de înscenare. Mormăia întruna: 

— Ooh, Doamne, nu-mi place treaba asta! Nu, trebuie să 
spun, nu-mi place deloc situaţia asta, Frølich. 

Tăcu în momentul în care Gunnarstranda intră în încăperea 
pe care o observau. Rognstad dădu să se ridice ca un elev de 
şcoală atunci când intră directorul în clasă. Bergum îi ordonă să 
stea jos. Apoi se uită sever la oglinda dublă. 

— Ne-a văzut, spuse Fristad, aranjându-şi nervos ochelarii. 
Bibbi e ageră. 

— Cine stă acolo? fu prima întrebare pe care o rosti femeia, 
cu un semn din cap spre oglindă. 

Gunnarstranda nu răspunse. Dar Frølich şi Fristad se traseră 
puţin înapoi. 

— Dă sunetul mai încet, murmură Fristad. 

Frølich dădu volumul atât de încet, încât abia auziră 
următoarea remarcă a lui Bergum. 

— Asta nu e bine, Gunnarstranda. Toate interogatoriile 
trebuie făcute într-o atmosferă de deschidere totală. 

Frølich dădu volumul un pic mai tare. 

— Asta nu e un interogatoriu, spuse Gunnarstranda sec. Voi 
aţi cerut întrevederea. 

— Vreau să ştiu cine stă în spatele oglinzii. 

— Atunci hai să încheiem. Rognstad se poate duce înapoi în 
celulă să viseze cu ochii deschişi. Ori are ceva de vândut, ori nu. 

Birgitte Bergum îl scrută sever pe Gunnarstranda. Se 
întoarse spre Rognstad şi-l întrebă: 

— Ce zici? 

— O clipă, continuă Bergum, aplecându-se înspre client. 

Cei doi vorbiră ceva în şoaptă. 

Frølich şi Fristad schimbară priviri din nou. 

— Pun pariu că se retrag, şopti Fristad. Bibbi e al naibii de 
dură. 

În camera de interogatoriu, Gunnarstranda căscă şi se uită 
la ceas. 

— Ce-aţi hotărât? 

— În casetă era un tablou, spuse Rognstad, trecând direct la 
subiect. 

— Ce casetă? întrebă Gunnarstranda plictisit. 

— Caseta de valori. 

— Nu-i adevărat. N-au fost decât bani în casetă. 

— Da. Dar ar fi trebuit să fie şi un tablou. 

Frølich şi Fristad se uitară unul la altul. Fristad îşi îndreptă 

ochelarii; începea să-i placă. 

— Ce fel de tablou? întrebă Gunnarstranda. 

— Vechi. Valora o groază de bani. 

— Bine, spuse Gunnarstranda cu lehamite. Hai s-o luăm cu 
începutul. Caseta despre care vorbim e destul de mică. Ce fel de 
tablou ar încăpea în ea şi cum a ajuns acolo? 

Rognstad se aplecă spre avocatul său şi îi spuse din nou ceva 
în şoaptă. Birgitte Bergum vorbi în locul lui. 

— Originea lui nu ne interesează. Dar e o realitate faptul că 
o operă de artă dispărută a fost depozitată în casetă împreună 
cu banii. 

— Uiţi că eu hotărăsc ce e sau nu de interes pentru noi. 
Informaţia asta e menită să servească drept circumstanţă 
atenuantă, nu-i aşa? 

— Clientul meu nu e interesat să vorbească despre istoria 
trecută a tabloului. 

Frølich rânji în timp ce Fristad şopti: 

— E sigur că tabloul provine din seiful lui Narvesen. Jim 
Rognstad a luat parte la jaf, dar acum îi e frică să nu se 
incrimineze şi mai tare. 

Gunnarstranda se ridică şi merse spre oglinda dublă. Se opri 
să-şi pieptene părul şi mimă din gură: „Tăceți din gură acolo!” 

— Despre ce tablou vorbim? întrebă el, stând cu spatele la 
avocată şi la Rognstad. 

Bergum răspunse: 

— O operă de artă furată. Madona cu pruncul, pictat de 
Giovanni Bellini. E un tablou mic, dar valorează milioane. 
Clientul meu spune că a fost în caseta de valori şi cineva 
probabil că l-a luat. 

Gunnarstranda se întoarse. 

— Hai s-o luăm de la capăt, ce ziceţi? Spui că cineva - deci o 
altă persoană decât clientul tău - s-a dus la bancă, a descuiat 
caseta de valori şi a scos tabloul, dar a lăsat banii, jumătate de 
milion, acolo? 

— Da. 

— Cine? 

— Nu ştim cine. 

— Dar persoana asta trebuie să fi avut o cheie. Şi clientul 
tău a avut o cheie. 

— Sunt două chei. 

— De unde are clientul tău cheia lui? 

Fristad şi Frølich îşi aruncară unul altuia o privire cu 
subînţeles. 

Birgitte Bergum şi Rognstad se consultară din nou. 

Bergum spuse: 

— Asta nu are nicio legătură cu cazul. 

— Am motive să cred că ai obţinut cheia prin mijloace 
ilegale. 

Birgitte Bergum spuse: 

— Nu avem niciun comentariu de făcut în legătură cu 
afirmaţia ta. Oricum, cred că e nimerit să vă amintim următorul 
lucru: clientul meu are acces deplin la casetă din punct de 
vedere legal. 

Acum Gunnarstranda i se adresă direct lui Rognstad: 

— Sunt două seturi de chei la caseta de valori. Şi sunt patru 
inşi care au drept de acces: tu, Jonny Faremo, Ilijaz Zupac şi 
Vidar Ballo. Jonny Faremo e mort. Zupac e la închisoarea 
Ullersmo. Stai aici şi-mi spui că altcineva a pus mâna pe tabloul 
ăsta din casetă. Deci vrei să spui că Vidar Ballo a fost acolo şi a 
luat tabloul. Dacă e aşa, de ce a lăsat jumătate de milion acolo? 

— E irelevant, interveni Bergum. 

— Irelevant? Gunnarstranda începu să rânjească. E irelevant 
că un criminal notoriu intră legitim într-o bancă şi ia un tablou, 
dar lasă o jumătate de milion neatinşi? 

— Bineînţeles. 

— De ce bineînţeles? 

— Individul în discuţie putea foarte bine să se întoarcă şi să 
ia banii mai târziu, nu-i aşa? Ideea e, Gunnarstranda, că a 
existat o operă de artă în casetă, iar acum a dispărut. 

— Iar omul din Lună se înfruptă în fiecare zi cu caş, se răsti 
Gunnarstranda. 

Se răsuci şi merse înapoi la masă. 

Bergum îi aruncă un zâmbet ostil. Incepuse să dezvolte un 
nou interes pentru oglindă şi, când vorbi, se adresă panoului de 
sticlă. 

— Vorbim despre una dintre cele mai râvnite opere de artă 
din lume, Gunnarstranda. Intoarce-te în birou şi uită-te în 
dosarele de „Cazuri nerezolvate” şi verifică ce opere de artă 
s-au furat. Sunt sigură că ai să găseşti tabloul lui Giovanni 
Bellini pe listă, marele maestru al picturii italiene renascentiste. 
Tabloul a fost furat din biserica Santa Maria dell'Orto, din 
Veneţia, în 1993. Imaginează-ţi ce ar însemna pentru tine şi 

pentru Biroul Poliţiei să rezolvaţi un asemenea caz. După asta, 
tu, cu mine şi cu procurorul putem discuta definiţia 
circumstanțelor atenuante, spuse ea, ridicând-se şi 
întorcându-se spre oglindă. 

Stătu nemişcată, aranjându-şi sutienul. Apoi adăugă pe un 
ton relaxat: 

— Nu-i aşa, Fristad? 


Două ore mai târziu, Gunnarstranda şi Fristad erau singuri. 
Cel din urmă se scărpina după gât, cuprins de enervare. 

— Bellini, cine mă-sa e Bellini? In ceea ce mă priveşte, putea 
vorbi la fel de bine despre mersul pe munte în nordul Norvegiei. 

— Familia Bellini era o dinastie, se pare, răspunse 
Gunnarstranda. 

— De unde ştii asta? 

Gunnarstranda se întoarse să-i arate enciclopedia pe care o 
găsise în biblioteca sa şi spuse: 

— Scrie aici că au fost un părinte şi doi fii. Pictori 
renascentişti de la sfârşitul secolului al cincisprezecelea. Mai 
era şi un cumnat la fel de cunoscut, Andrea Mantegna. Dădu 
pagina şi citi mai departe: „Fraţii Bellini: Gentile şi Giovanni”. 

Îşi drese vocea: 

— Giovanni Bellini a avut o enormă influenţă asupra lui 
Giorgione şi Tiţian, care i-au fost amândoi ucenici, iar spre 
sfârşitul vieţii lui, Bellini a putut şi el să înveţe de la ei... ăăă... 
ăăă... sunt două motive care domină tablourile lui de altar. 
Într-unul apare o Madona frumoasă şi tânără cu un prunc în 
faţă, într-o scenă statică, de obicei având o scenă evocatoare în 
fundal. Picturile lui Giovanni Bellini sunt expuse în toate marile 
galerii ale lumii. Există tablouri expuse şi în câteva biserici din 
Veneţia... Gunnarstranda se uită peste ramele ochelarilor. 
Uită-te aici. L-am văzut pe ăsta. 

Îi arătă lui Fristad o fotografie, portretul unui bărbat palid, 
purtând pălărie. Cu ochelarii aşezaţi pe vârful nasului, 
Gunnarstranda îşi regla distanţa de citit. 

— Asta am crezut - Galeria Naţională din Londra. Nu e nimic 
în carte despre niciun jaf, în orice caz, dar, pe de altă parte, 
enciclopedia asta a fost publicată mult înainte de 1993. 

Se uită la anul apariţiei înainte să o pună înapoi pe raft. 

— 1978, mai exact. Poate pui şi tu o vorbă bună ca să ni se 
aducă la zi îndreptarele astea. 

— Astăzi nimeni nu mai aduce la zi îndreptare. Se foloseşte 
Internetul, dar poate tu n-ai auzit de asta... 

În clipa aceea Lena Stigersand îşi vâri capul pe uşă. 

— Tocmai am verificat vreo câteva detalii despre povestea 
lui Rognstad, spuse ea. De fapt, un tablou de Giovanni Bellini 
înfăţişând-o pe Madona cu Pruncul lisus a fost furat din Biserica 
Santa Maria dell'Orto din Veneţia, în 1993. O afacere destul de 
ridicolă. Biserica era în curs de restaurare. Cineva a intrat 
înăuntru pe sub prelată, a pus tabloul în geantă şi a ieşit. 

— Deci tabloul e mic, spuse Gunnarstranda. 

Stigersand încuviinţă. 

— Nu a mai apărut de atunci şi trebuie să fie foarte valoros. 
Fireşte, tablouri ca ăsta nu sunt niciodată vândute mai departe. 
Un tablou similar cu Madona şi Pruncul lisus, semnat de Bellini, 
a fost vândut în 1996 cu 826 500 de lire la o licitaţie în Londra. 

— Cât vine asta în coroane norvegiene? întrebă Fristad. 

— În jur de zece milioane. 

— Mulţumesc, zise Gunnarstranda. 

Stigersand ieşi, închizând uşa în urma ei. 

— Noi, oamenii moderni, ne folosim de cei tineri să verifice 
chestii moderne pe Internet, spuse Gunnarstranda şi adăugă: 
dacă un tablou ca ăsta a fost vândut cu zece milioane în '96, azi 
ar trebui să valoreze mult mai mult. Preţurile obiectelor de artă 
au crescut enorm. Mai rău decât ale apartamentelor din Oslo. 

— Dar tu crezi asta? îl întrerupse Fristad. E posibil ca 
tabloul să fi stat într-o casetă de valori în Askim ani de zile? E 
cam tras de păr. 

— Dacă Rognstad vrea să ne ducă de nas, atunci asta e o 
poveste destul de bună, răspunse Gunnarstranda. Rognstad n-ar 
fi optat pentru un târg dacă nu avea dovezi. Până la urmă, vrea 
să i se micşoreze sentinţa. Are un as în mânecă. Acum, asul ăsta 
n-ar valora mare lucru dacă n-ar şti de unde a apărut tabloul, 
nu-i aşa? Pun pariu că tabloul era împreună cu banii în seiful lui 
Narvesen. Răspunsul la întrebarea de unde a venit tabloul, ca să 
sfârşească într-o casetă de valori, e singurul as pe care-l are 
Rognstad. Dar aşteaptă înainte să se folosească de el. 

— Dacă aşa stau lucrurile, cum a pus Narvesen mâna pe 
tabloul ăsta? 

— N-am nici cea mai vagă idee. Nici nu mă preocupă în mod 
special. Ceea ce e important e succesiunea evenimentelor. 
Oamenii pe-care încercăm să-i înfundăm intră prin efracţie în 

casa lui Narvesen, în toamna anului 1998, şi fură un seif. 
Tabloul şi banii sunt în seif. Soţia vecinului îl vede numai pe 
Ilijaz Zupac şi-l recunoaşte din dosarele cu poze ale poliţiei. 
Dacă n-ar fi făcut asta, presupun că furtul seifului nu ar fi fost 
raportat niciodată - din moment ce conţinea un obiect atât de 
renumit în el. Faptul că seiful conţinea un obiect de o asemenea 
valoare ar explica de ce a fost singurul lucru care a fost furat. 
Zupac e arestat. In timpul arestului, Zupac trage cu pistolul, un 
om moare şi Ilijaz e acuzat de crimă şi condamnat. Seiful nu e 
găsit niciodată. După toate probabilitățile, complicii lui deschid 
seiful şi conţinutul e depozitat într-o bancă. O privire la numele 
semnatarilor şi e clar că acoliţii lui Ilijaz sunt gaşca Faremo: Jim 
Rognstad, Vidar Ballo şi Jonny Faremo însuşi. Aştia trei au spart 
de curând un container din Loenga, în Oslo... 

— Au fost patru inşi, nu-i aşa? îl întrerupse Fristad. 

— Avem un martor care spune asta, dar să rămânem la ceea 
ce ştim. Cei trei sunt arestaţi după ce Merethe Sandmo oferă un 
pont, da. Toţi trei scapă, graţie mărturiei lui Elisabeth Faremo. 
Declaraţia ei e pusă la îndoială de Frank Frølich, care e dispus 
să jure că ea se afla în patul lui după ora unu dimineaţa. Cu 
toate astea, din moment ce el dormea când ea a plecat acasă, 
teoretic, s-ar putea să fi spus adevărul. Poate a aşteptat până 
când Frølich a adormit înainte să se ducă acasă să organizeze 
partida de poker cu fratele său şi cei doi amici ai lui. 

— Cu toate astea, mărturia lui Fralich nu ar trebui folosită 
sub nicio formă, spuse Fristad cu tărie. 

— Intrebarea este dacă o putem evita,  obiectă 
Gunnarstranda. Birgitte Bergum va lupta din răsputeri pentru 
Rognstad. Are toată muniţia necesară ca să pună în scenă un 
adevărat spectacol de artificii: un poliţist în concediu care intră 
în bucluc făcându-şi de cap cu sora unui criminal şi o poveste 
despre un misterios tablou celebru, pe care nu va avea nicio 
reţinere s-o vândă presei - ca să numim doar două. 

Fristad îşi şterse ochelarii în linişte. Deschise gura, suflă pe 
ochelari şi-i frecă energic. 

— Continuă, Gunnarstranda. 

— Imediat după audierea de la tribunal, Elisabeth Faremo se 
duce acasă şi-şi face bagajele. O contactează pe iubita ei, 
Reidun Vestli. 

— Bietul Frølich! oftă Fristad. Ce poveste deplorabilă! 

— Îmi dai voie să continui? întrebă politicos Gunnarstranda. 

— Fireşte. 

Fristad îşi puse ochelarii la loc pe nas. 

— Elisabeth Faremo se ascunde într-o cabană aparţinând lui 
Reidun Vestli. Apoi ceva se întâmplă în interiorul găştii. Jonny 
Faremo e găsit înecat în Glomma. O teorie, atunci: Faremo ştia 
că fuseseră arestaţi pentru că cineva îi turnase. După ce sora lui 
le-a furnizat alibiul, Faremo s-a dus să caute turnătorul. Poate 
că arată cu degetul acuzator spre Merethe. Ea se aliază imediat 
cu Ballo, care îl omoară pe Faremo, ceea ce o leagă pe Merethe 
de Ballo. Se prea poate ca Elisabeth să fi anticipat cearta asta 
şi, în consecinţă, fuge şi se ascunde. Ca să se protejeze de 
indivizi şi, ca măsură de securitate, ia cheile de la caseta de 
valori cu ea. Bărbaţii care au rămas, Rognstad şi Ballo, încep să 
caute cheia cu fervoare. 

— Asta atrage o întrebare, remarcă Fristad. De ce nu s-au 
obosit indivizii ăştia să îl întrebe pe Frølich pe unde umblă 
Elisabeth Faremo? N 

— Şi Frølich o căuta. li întrebase pe vecinul ei şi pe Jonny 
Faremo. În afară de asta, e polițist. Nu, se duc după ţinta cea 
mai uşoară: o bat pe Reidun Vestli ca să afle unde e. Cel puţin 
unul dintre ei se duce cu Merethe Sandmo la cabană. Se opresc 
să ia masa în Fagernes - e văzută acolo cu un bărbat. Se duc la 
cabană... 

— E ceva care nu se sincronizează aici, îl întrerupse Fristad. 
Citesc într-unul din rapoarte că incendiul de la cabană a fost 
raportat înainte ca Reidun Vestli să fie dusă la spital. 

— Rănile i-au fost făcute într-un interval de timp 
nespecificat. Din păcate, n-am mai putut scoate nimic de la ea 
despre atac. În consecinţă, nu ştim când a fost atacată. Pe de 
altă parte, nu-mi pot imagina cum ar fi putut găsi cabana Ballo 
sau Rognstad, fără să treacă peste Reidun Vestli. 

— Iar intenţia lor a fost întotdeauna să găsească cheia de la 
caseta de valori care conţinea tabloul şi banii? îl întrerupse din 
nou Fristad. 

— Da. Ştiau că Elisabeth Faremo are acces la cheie. Dar a 
fost mai deşteaptă decât ei şi a pus cheia la loc sigur. A pus-o în 
apartamentul lui Frølich. 

— Unde e cealaltă cheie? 

— Nu ştim. De aceea Elisabeth Faremo nu are cheia când 
Sandmo şi compania ajung la cabană. Izbucneşte o ceartă care 
culminează cu o incendiere şi Elisabeth sfârşeşte arsă. 

— Unde ar fi putut fi cealaltă cheie? 

— Tot ce ştim e că a fost folosită de cineva care s-a dat drept 
Ilijaz Zupac - s-a întâmplat în aceeaşi zi în care cei trei au fost 
achitaţi la audierea pentru crimă. Persoana care s-a dat drept 
Ilijaz Zupac a deschis caseta, a luat tabloul, presupunem, şi a 
dispărut. 

— Ar fi putut fi Ballo, după cum suspectează Rognstad? 

— Fireşte. Problema e că Ballo avea acces la casetă oricum. 
De ce să se dea drept Zupac? 

Se gândiră o vreme. 

— De ce a luat persoana asta numai tabloul? 

Gunnarstranda îşi desfăcu palmele. 

— Fie există o explicaţie banală - voia să ia banii mai târziu - 
fie a lăsat banii ca să ne punem exact această întrebare, în cazul 
în care ar fi ieşit la iveală povestea despre tablou. Pare puţin 
probabil ca un hoţ cu acces la o jumătate de milion să-i lase 
acolo. Dacă tabloul nu apare niciodată, totuşi, oricine pretinde 
că a existat un tablou în caseta de valori nu poate nici să 
dovedească, nici să facă o poveste credibilă cum că a fost acolo. 
Faptul că a lăsat banii e, în fond, o mişcare neobişnuit de 
inteligentă - presupunând că Jim Rognstad spune adevărul. 

— Şi ar trebui să adăugăm că el pare să spună adevărul. 
Deci, cine a luat tabloul? 

— Habar nu am. Dar presupun că e aceeaşi persoană care a 
participat la atacul asupra containerului, bărbatul care a fost 
văzut împreună cu ceilalţi trei când a fost ucis Arnfinn Haga. 

— Nu ar fi putut fi Ilijaz Zupac însuşi? 

— N-a ieşit din închisoare de când a fost condamnat, acum 
aproximativ cinci ani. 

— Ei bine, oftă adânc Fristad. O persoană neidentificată la 
locul crimei. Se poate ca individul acesta să-l fi omorât pe Jonny 
Faremo? 

— Se prea poate. De ce crezi asta? 

— Nu cred asta, răspunse Fristad. Dar faza asta cu cheile e 
interesantă, nu? Să spunem că Elisabeth şi Jonny Faremo aveau 
fiecare o cheie. Elisabeth o ascunde pe a ei în apartamentul lui 
Frølich. Al patrulea individ misterios se ceartă cu Jonny, îi 
înhaţă cheia şi Jonny se îneacă. Al patrulea se duce la bancă în 
Askim, se dă drept Ilijaz Zupac şi ia tabloul. Totuşi, ceilalţi nu 
ştiu asta. Ştiu doar că Jonny e mort şi nu-i găsesc cheia. Şi acum 
se gândesc, la naiba, trebuie să pună mâna pe ultima cheie. Ştiu 

că e la Elisabeth şi ştiu că are o relaţie cu femeia asta de la 
universitate. 

Pe care o umflă bine ca să afle unde se ascunde Elisabeth 
Faremo etc., etc. 

— Orice e posibil, spuse Gunnarstranda. Ştim că sunt două 
chei. Una dintre ele a fost tot timpul în apartamentul lui Frølich. 
Cealaltă a fost folosită de cineva cunoscut sub numele de Ilijaz 
Zupac. Ştim că Ballo a făcut echipă cu Merethe Sandmo imediat 
după moartea lui Jonny Faremo. Am vorbit chiar eu cu ei. 
Individul ăsta - Ballo, e încă dispărut - şi nu avem nicio 
informaţie sigură pe unde umblă. Eu am senzaţia că Faremo a 
fost ucis ca urmare a certei pe care a declanşat-o când i-a turnat 
Merethe Sandmo. 

—O alianţă între Ballo şi Merethe Sandmo e chiar 
plauzibilă. Ar fi putut să-şi unească forţele, să fure tabloul şi să 
dispară în zare, nu-i aşa? 

— Dar de ce să se dea Ballo drept Zupac când putea să intre 
el însuşi la bancă? 

— Ca să-şi ascundă identitatea. Poliţia caută tabloul prin 
toată lumea. Logică de infractor: înhaţă tabloul sub o altă 
identitate. Şi, pe deasupra, lasă banii, pentru ca, în cazul în care 
ceilalţi trăncănesc despre tabloul furat, povestea să rămână 
neclarificată. Asta dacă autorităţile care investighează nu 
reuşesc să pună mâna pe el. 

— S-ar putea să ai dreptate. Dar mai avem şi martorul acesta 
care susţine că erau patru inşi la locul crimei, acolo unde 
Arnfinn Haga a fost omorât. 

— Deci există un om a cărui identitate nu o cunoaştem. Cine 
crezi că ar putea fi acest al patrulea infractor? 

— Habar n-am, spuse Gunnarstranda, într-o concluzie 
scurtă. 

— Ar fi putut fi - te rog să mă ierţi acum, dar să-ţi dai frâu 
imaginaţiei poate fi foarte util în slujba asta - ar fi putut fi Frank 
Fralich? 

Încăperea se cufundă în tăcere. Soarele strălucea prin 
jaluzele şi Gunnarstranda găsi că e momentul să-şi aprindă o 
ţigară. O aprinse, fără niciun cuvânt de protest din partea lui 
Fristad. 

Gunnarstranda şi Fristad se aflau în biroul primului. Frølich 
fusese chemat fără nicio explicaţie. Gunnarstranda şi procurorul 
stăteau fiecare pe scaunul lui. 

Frølich observă două lucruri: Gunnarstranda fuma şi Fristad 
nu se plângea de asta. Se uită de la unul la altul. 

— Am dori să discutăm cu tine aspectele cazului, spuse 
Fristad concis. 

— A, da? 

— Ți se pare ciudat? 

— Nu ciudat, ci, pur şi simplu, diferit. 

— Ei bine... 

Fristad îşi cobori privirea, dar se decise să nu-i comenteze 
răspunsul. În loc de asta, spuse: 

— Care crezi că e cel mai important lucru care trebuie făcut 
acum - în acest stadiu al investigaţiei? 

— După părerea mea, cea mai inteligentă mişcare ar fi să 
vorbim din nou cu Narvesen, spuse Frølich. 

— Trebuie să încetezi cu povestea asta cu Narvesen! 
exclamă Fristad furios. 

— M-ai întrebat ce aş face eu, îi replică Frølich. Iar eu cred 
că Narvesen ar trebui întrebat dacă are cunoştinţă de tabloul 
despre care vorbeşte Rognstad. 

— Atunci crezi că Rognstad spune adevărul? Ilijaz şi 
compania au luat tabloul când au furat seiful în 1998? 

— Rognstad n-a spus asta. A spus că tabloul se afla în caseta 
de valori. N-a spus un cuvânt despre jaf, dar sunt sigur că nu dă 
informaţii despre jaful de la Narvesen ca să nu fie acuzat. Pe de 
altă parte, dacă Rognstad spune adevărul despre tablou, sunt 
mari şanse ca acesta să fi provenit din seif. Eu cred că atât 
tabloul, cât şi banii erau în seif când a fost furat în 1998. Cred 
că Jonny Faremo a fost implicat în furt. Deci pentru banda asta 
nu era vorba doar de o jumătate de milion în seif, ci despre mult 
mai multe milioane. Şi au depozitat conţinutul la bancă. 

— Dar de ce să facă asta? întrebă Fristad. 

— Voiau să aştepte până când iese Ilijaz, ca să-şi împartă 
prada. Mottoul de muschetari obişnuit printre gangsteri: Unul 
pentru toţi şi toţi pentru unul, şi toate tâmpeniile astea. 

— Cu puţin timp în urmă, tabloul acesta a fost luat din 
casetă de o... o persoană necunoscută. Dar de ce? Tabloul nu se 

poate vinde. 

— Nici vorbă. Există o piaţă pentru genul acesta de artă. Iar 
noi avem clar un cumpărător aici. Un bărbat care a retras cinci 
milioane de coroane în numerar din conturile sale, cu mai puţin 
de două săptămâni în urmă. 

— Narvesen? A avut de gând să răscumpere tabloul? De la 
cine? 

— Vidar Ballo şi Merethe Sandmo. 

Nimeni nu spuse un cuvânt vreme îndelungată. 

Frølich rupse tăcerea. 

— S-o luăm de la început. Cei trei sunt achitaţi după 
audierea în cazul crimei de la Loenga. Apoi, Jonny Faremo e 
omorât. Dintr-odată, iubita lui, Merethe, se îndrăgosteşte de 
Ballo. În plus, e văzută în Fagernes în aceeaşi zi în care sora lui 
Jonny Faremo moare într-un incendiu provocat la o cabană. 

— Probabil că eşti încă puţin fixat pe această Elisabeth 
Faremo, dar îmi place ideea cum că Narvesen răscumpără 
tabloul, spuse Fristad. Totuşi, cinci milioane e o sumă destul de 
mică. Un astfel de tablou s-ar fi vândut cu zece milioane acum 
zece ani. 

— Da, dar suma depinde de negocieri, replică Frølich. Banda 
asta de hoţi îl avea cu ceva la mână pe Narvesen după furtul 
seifului în 1998. Au deschis seiful şi au descoperit că Narvesen 
deţinea un tablou furat - unul care era obiect de investigaţie în 
toată lumea - operă de artă care e considerată parte din 
patrimoniul cultural al Italiei. Narvesen îi avea şi el la mână: 
furaseră obiecte de mare valoare, iar furtul calificat e o 
infracţiune care se pedepseşte prin lege. Deci ambele părţi 
aveau un interes întemeiat să-şi ţină gura. Se poate ca tabloul să 
valoreze cincisprezece sau douăzeci de milioane, nu ştie nimeni 
clar. Dar poate fi vândut numai către colecționari individuali. 
Singurul colecţionar pe care-l ştiau Faremo, Ballo şi Rognstad 
era Narvesen. 

— Stai, stai, stai, obiectă Fristad ridicând o mână. Ce vrei să 
spui? Că Narvesen ar putea sta chiar acum pe tablou? 

— Cred că da, răspunse Frølich. Cred că motivul pentru care 
m-a urmărit în Hemsedal şi a încercat să dea foc la... 

— Stai o clipă! Fără acuzaţii nefondate. 

— Bine. O să încerc să reformulez raţionamentul. Dacă 
Narvesen are tabloul, asta ar explica de ce e atât de furios pe 
mine. Vrea să distragă atenţia de la spargerea din 1998 şi de la 

propria lui persoană. Dacă are tabloul - şi după mine, l-ar putea 
ţine chiar acasă - este extrem de inconvenabil pentru el să-l 
caut, să mă duc la el acasă, să încep să sap şi să pun întrebări. 

Fristad se uită pieziş spre Gunnarstranda, care fuma fără 
grabă, gânditor. 

— Narvesen m-a sunat să verifice dacă nu continuăm 
investigația legată de furtul seifului. Are logică - dacă deţine 
tabloul. Dar chiar dacă e aşa, spuse Gunnarstranda, nu putem 
s-o dovedim. 

— Dar cine i-a vândut tabloul înapoi lui Narvesen? întrebă 
Fristad. 

— Ballo, spuse Frølich. Totul trimite la el şi la Merethe 
Sandmo, care i-au jucat pe ceilalţi pe degete şi i-au întors unii 
împotriva altora. Ştim că cei doi erau împreună a doua zi după 
moartea lui Jonny. Chiar şi Jim Rognstad, care îl cunoaşte cel 
mai bine pe Ballo, îl suspectează. Aţi auzit cu toţii. 

Fristad se uită la Frølich. 

— Mulţumesc, Fralich, spuse el. 


După ce Frølich plecă, cei doi îşi studiară chipurile reciproc 
să vadă fiecare părerea celuilalt despre cele auzite. 

— Ce crezi? întrebă Fristad. 

— Eu nu cred niciodată nimic. 

— Nici măcar ce-ţi spune instinctul? 

— Nici măcar. 

— Ignorând presupunerea noastră că e implicat emoţional şi 
crede ce spune, să zicem că Narvesen chiar are tabloul. Putem 
face ceva? Am putea să-i percheziţionăm casa, de exemplu? 

— Noi nu. Dar Sørlie poate. Eco-Crime poate încerca să pună 
o acuzaţie pe masă, presupunând că cele cinci milioane pe care 
i-a retras în numerar sunt folosite pentru spălare de bani. 

— Dar vor găsi tabloul? 

— Mă îndoiesc. Se prea poate să-l fi pus, la naiba, într-o 
casetă de valori, rânji Gunnarstranda. 

— Şi-şi ia un avocat care o să ne facă argumentele bucăţi şi o 
să spună că ne-am lăsat duşi de nas de o poveste cu cocoşul 
roşu de-a lui Rognstad, care probabil a inventat ceva ca să 
obţină o sentinţă mai uşoară. 

— Dar dacă Eco-Crime şi Sørlie se ocupă, acest aspect al 
poveştii nu trebuie să iasă la lumină. Unul dintre ai noştri ar 
putea face parte din echipă. 

— Cine? se grăbi Fristad să întrebe. Frank Frølich iese din 
discuţie. 

— Mă  gândisem la Emil  Yttergjerde, concluziona 
Gunnarstranda. O să pun o vorbă bună pentru el la Sørlie. 


Fristad plecă. Gunnarstranda abia reuşise să se aşeze pe 
scaun când intră Lena Stigersand cu un teanc de hârtii. 

— La ţanc, spuse ea şi se aşeză cu atâta forţă, că scaunul se 
dădu înapoi cu mai mult de un metru. 

— Dă-i drumul! 

Lena Stigersand flutură hârtiile. 

— Merethe Sandmo. A luat un avion din Oslo la Atena pe 30 
noiembrie. Cu Lufthansa, prin Munchen. 

Gunnarstranda se ridică. 

— Ballo? întrebă el. 

Lena Stigersand clătină din cap. 

— Numele lui nu apare nicăieri. 

— Deci a călătorit singură? 

— Asta nu e clar. Se poate ca el să fi călătorit sub alt nume. 

— Când a ars cabana? 

Lena Stigersand verifică hârtiile. 

— 28 noiembrie. În noaptea dinspre 28 spre 29 noiembrie. 
Era duminică noaptea, luni dimineaţa. 

— Duminică, Merethe Sandmo ia masa cu un bărbat 
neidentificat în Fagernes. În aceeaşi seară, cabana arde cu 
Elisabeth Faremo înăuntru. Sincronizarea e perfectă. Sfârşitul 
lui noiembrie şi în afara sezonului estival, aşa că nu e nimeni în 
zonă. Şi orice turist de weekend se va fi întors înapoi în Oslo 
duminică noaptea. Lovesc noaptea. Se încheie cu uciderea lui 
Elisabeth Faremo, pe care încearcă s-o mascheze cu un 
incendiu. Luni sunt înapoi în Oslo. Marţi, Merethe Sandmo - şi, 
după toate probabilitățile, Ballo - stau confortabil într-un avion 
spre Atena. 

Gunnarstranda rămase pe gânduri înainte de a continua: 

— Ai contactat poliţia din Grecia? 

— Procedura obişnuită. Biroul Interpol de la Kripos. 
Fotografia şi descrierea lui Merethe Sandmo sunt trimise prin 
fax chiar acum la Atena, din câte înţeleg. Şi-a luat o slujbă la un 
club de striptease? 

Gunnarstranda ridică din umeri. 

— Un bar. In orice caz, acesta e motivul oficial pentru care a 

plecat - după spusele lui Frølich. Mai ai lista de pasageri? 
întrebă el. 

— Da. 

— Poate că-l putem găsi pe Ballo sub un nume fals. Verifică 
Ilijaz Zupac. 

— Aşa o să fac. 


38 


Frank Frølich căuta biletul pe care ea i-l strecurase în 
palmă, îl găsi în cele din urmă, mototolit în buzunarul din spate 
al unei perechi de pantaloni din coşul de rufe murdare din baie. 
Numărul de telefon era scris cu cifre mari. Optul era din două 
cercuri trasate îngrijit, unul peste celălalt. Ce spune scrisul de 
mână despre personalitatea cuiva? Sună la numărul respectiv. 

— Bună. Sunt Vibeke şi sunt un pic ocupată. Lăsaţi numărul 
şi vă sun înapoi imediat. 

Acum, cel puţin, ştiu cum te cheamă. Aşteptă cu răbdare să 
vină tonul: 

— Bună, Vibeke, sunt eu, Frank. Mulţumesc pentru tot. Sper 
să-ţi faci timp pentru... 

Nu apucă să zică mai mult. Ridicase receptorul. 

— Bună, Frank. 

— Drăguţ din partea ta că ai sunat. 

— Am simţit nevoia să vorbesc cu tine, spuse el. 

— Eşti bine? 

— De ce să nu fiu? replică Frølich. 

Vibeke nu răspunse, iar el lăsă să se scurgă câteva clipe de 
tăcere. 

— Mai eşti acolo? 

— Vrei să ne întâlnim? întrebă el. 

— Acum sunt puţin ocupată. Dar altfel, la orice oră. De 
obicei mă trezesc în jur de douăsprezece. 

Frølich se uită la ceas. Era după-amiază. 

— Ce zici de ora unu, mâine? propuse el. Luăm prânzul? 

— Tu poţi să iei prânzul, iar eu o să iau micul dejun. Unde? 

Frølich căută în minte nume de cafenele şi îl alese pe primul 
care-i veni în cap: 

— La Grand? 

— Super. N-am mai fost la Grand de când am mâncat 

cremşnit franțuzesc cu bunica, acum cel puţin cincisprezece ani. 


Lena Stigersand aduse înăuntru un teanc greu de hârtii şi 
întrebă: 

— Unde să pun astea? 

Absent, Gunnarstranda îşi ridică privirea. 

— Unde? repetă ea. 

Inspectorul arătă cu capul spre masa din colţ. Ea merse 
împleticindu-se până acolo. 

In clipa aceea sună telefonul. Gunnarstranda răspunse. Era 
Yttergjerde. 

— Lucrurile încep să se mişte, Gunnarstranda! 

— Ah, da? 

— N-am găsit tabloul. 

— Nici nu te aşteptai, nu-i aşa? 

— Nu. Tocmai m-am întors de la percheziţionarea birourilor 
brokerului, Inar A/S. Cele cinci milioane în numerar. A susţinut 
că le-a pus într-un sertar într-un dulap de dosare, nu-i aşa? 

— Vrei să spui că nu avea banii în sertar? 

— Corect. 

— Ei bine, spuse Gunnarstranda, uitându-se la ceas, ne 
datorează o explicaţie. 

Puse telefonul jos şi se lăsă pe spate în scaun. 

Lena Stigersand, care stătea cu spatele la el în timp ce 
aranja hârtiile, se uită peste umăr. 

— Pari încântat. Sunteţi pe cale să rezolvaţi cazul? 

Gunnarstranda se trase de degete până îi pocniră 
încheieturile. 

— Investitor suculent la grătar, împănat cu crimă şi 
condimentat cu spălare de bani! Zâmbi încântat. Doamne, 
Dumnezeule, am momente când iubesc munca asta la nebunie! 
O să fie al naibii de urât când o să ies la pensie! 

Gunnarstranda rămase să lucreze până seara. Unul după 
altul, ceilalţi plecară acasă. Avea întâlnire la cină acasă la Tove. 
Îi spusese să vină la opt şi nu avea nimic altceva de făcut ca 
să-şi omoare timpul până atunci. Când, în cele din urmă, îşi 
ridică privirea să se uite la ceas, văzu haina lui Frølich atârnată 
pe spătarul unui scaun lângă uşă. Se ridică şi deschise uşa. 

— Fralich? 

Frølich se întoarse dinspre fotocopiator şi spuse: 

— E timpul să ridic ancora. S-a făcut târziu. 

Gunnarstranda se îmbrăcă şi spuse: 

— Am crezut că ai plecat de un secol. 

Îşi observă colegul mai tânăr când se duse să-şi ia haina şi-şi 
îndreptă fularul la gât. 

— De cât timp lucrăm noi împreună, Frølich? îl întrebă. 

Celălalt ridică din umeri. 

— Zece ani? Doisprezece?  Treisprezece? Nu, nu-mi 
amintesc. De ce? 

Acum fu rândul lui Gunnarstranda să ridice din umeri. 

Frølich spuse: 

— Atunci, am plecat. 

— Şi eu. 

Rămaseră uitându-se unul la altul. 

— S-a întâmplat ceva? întrebă Frølich. 

— După părerea ta, crezi că ar fi trebuit să procedăm altfel? 
întrebă Gunnarstranda. 

— De ce? 

— Crezi că am lăsat ceva de care nu ne-am ocupat în cazul 
ăsta? 

— Ar fi trebuit să fim mai pe fază în legătură cu Narvesen, 
poate? 

— Îl ţinem sub supraveghere de vreo câteva zile, spuse 
Gunnarstranda. Nu s-a dus nici la pipi fără să se consemneze. 
Conform rapoartelor, Narvesen nu face nimic seara. Stă acasă. 
Uneori se duce în pivniţă. Asta e tot. 

— Meştereşte ceva? 

— Nu ştiu. 

— Şi Emilie? 

— Emilie? 

— Partenera lui, o fată atrăgătoare, seamănă cu o 
vietnameză. 

— Cea cu Porsche-ul? E instructor de spinning şi rareori e 
acasă. 

— Ce e aia instructor de spinning? 

— Merge la o sală de fitness patru seri pe săptămână, stă pe 
o bicicletă ergonomică în faţa altor biciclete ergonomice şi 
pedalează pe muzică, în timp ce gagica strigă în microfon şi le 
dă instrucţiuni. 

— Aha. 

leşiră din clădire împreună. Niciunul nu spuse nimic. Afară 
se opriră şi se uitară iar unul la celălalt. Gunnarstranda tuşi de 

câteva ori. i 
— Bi-ne, spuse el. Îţi doresc un weekend plăcut. 
Frølich dădu în cap în semn de răspuns. 
— Un weekend plăcut şi ţie. 


Tove pregătise tocăniţă de miel. Era preferata lui. Aroma 
mâncării îi aducea aminte de copilărie. Prânzul de duminică, pe 
când era copil, şi tot blocul simţea ce se gătise. Certurile dintre 
el şi fratele lui pe cele mai bune bucăţi de carne, când oala 
făcea înconjurul mesei în câteva secunde. Dar nu-i spuse asta. [i 
mai spusese înainte. De câteva ori. Faptul că îi gătise mâncarea 
asta era omagiul ei tocmai pentru această nostalgie. 

Mâncaseră, stropiseră mâncarea cu un vin roşu pe care îl 
alesese ea, o varietate tare, aromată, din soiul Barolo şi acum 
împărțeau ce rămăsese. Louis Armstrong cânta „Makin' 
Whoopee” la combina stereo. Gunnarstranda o urmări pe Tove 
în timp ce stătea în fotoliu căzută pe gânduri. 

— La ce te gândeşti? 

— La un pacient, îi răspunse ea. Vidar. E nebun... nu... 
probabil nu e nebun de legat, dar e unul dintre rezidenții de la 
azil, bietul băiat. Abia de are treizeci de ani. E aşa de slab şi are 
faţa mereu contorsionată, uitându-se cruciş în sus, cu gura 
deschisă, şi-şi ţine lobul urechii cu o mână. Mama lui spunea că 
ascultă vocea lui Dumnezeu. 

— Ingrozitor, spuse Gunnarstranda şi luă o gură de vin. 

— Dacă închizi ochii, se înnegreşte tot? întrebă ea. 

El închise ochii: 

— Nu, văd o licărire gălbuie şi văd stele. 

— Nu toată lumea vede stele, dar mulţi oameni văd un fel de 
nuanţă gălbuie în întuneric. Totuşi, dacă te concentrezi şi te uiţi 
drept înainte cu ochii închişi, licărirea pe care o vezi se 
concentrează într-un cerc, un punct de lumină undeva între 
ochi, iar dacă te uiţi mai atent, punctul acesta e parte dintr-un 
ochi mare şi negru. Acesta e cel de-al treilea ochi, care te 
priveşte. 

Gunnarstranda îşi închise ochii, ridică paharul şi bău. 

— Un ochi? Cine se uită la mine în capul meu? 

— E Dumnezeu. 

— Cine spune că e Dumnezeu? 

— Vidar. 

— Tânărul cel nebun? 

— Îhî. 

— Poate are dreptate. Mai vrei nişte vin? 

— Bine, dacă-mi spui şi tu la ce te gândeşti. 

— Fii îndrăzneață, fată frumoasă, dar nu prea îndrăzneață. 

— Asta nu era într-o poveste? 

— Se poate. 

— Haide, nu te mai eschiva, spuse Tove, ridicându-se şi 
aducând altă sticlă din dulap, pe care o deschise. 

— Să mă eschivez de la ce? 

— De la a-mi spune la ce te gândeşti. 

— Mă gândeam la cei doi oameni pe care-i caut pentru 
crimă. 

Tove umplu ambele pahare cu vin şi spuse: 

— Nu asta faci în fiecare zi? 

Gunnarstranda îşi îndreptă degetul arătător spre combina 
muzicală. Ella Fitzgerald cânta primele versuri din „Autumn în 
New York”. 

Ascultară amândoi. 

— De data asta tu ai fost cea care m-a întrerupt, spuse el 
după o vreme. 

— Eu - şi Ella. 

— Cei doi sunt anchetați pentru uciderea unui paznic, 
Arnfinn Haga şi pentru incendiere premeditată, cu omucidere. 

— Ce fel de oameni sunt? 

— Un fotomodel de lenjerie, de douăzeci şi nouă de ani, şi un 
criminal cu un handicap recunoscut, care şi-a petrecut cinci 
optimi din viaţă la puşcărie. 

— Dar de ce te gândeşti la ei? 

— Şi eu mă întreb acelaşi lucru. 

Tăcură din nou. Ella îi înmâna microfonul lui Louis 
Armstrong. 

Tove se aşeză lângă el pe canapea. Îşi lăsă capul pe umărul 
lui. Rămaseră aşa în semiîntuneric. Farurile maşinilor trimiteau 
dreptunghiuri galbene pe tavan în timp ce coteau în curba de 
afară. În timp ce Louis Armstrong sufla în trompeta lui, prin 
boxe. 

Parcă era o scenă dintr-un film ieftin. Era seară. Femeia 

brunetă, subţire, merse legănând-se pe tocurile ei înalte, prin 
poarta de fier forjat, spre maşina joasă. Silueta ei se zărea în 
lumina felinarului de stradă, care se afla puţin mai departe. 
Urcă. Portiera se închise fără zgomot, ferm. Motorul hurui 
alene, ca un animal sălbatic sătul, în timp ce maşina se 
îndepărtă. Frølich urmări luminile roşii ale farurilor din spate. 
Avea timp destul. Era înarmat cu răbdare. Trecu prin poarta de 
la grădină, dar nu o luă pe cărarea pietruită, ci pe gazon. Un 
câine dinăuntru, din casă, începu să latre. Înainta, fără să se 
lase descurajat. Se ghemui sub un măr bătrân, aşteptând. În 
fereastră apăru o umbră. Cineva se uită afară, în întuneric. 
Câinele continua să latre. În sfârşit, umbra plecă. In cele din 
urmă, se potoli şi câinele. Frank Frølich se gândea la câine. 
Setterul slab, agitat. 

Ce caut eu exact? De ce stau aici, ghemuit? 

Clipi cu ochii uscați, pierduţi în întuneric. Clipi ca să-şi 
alunge autocritica, îndoielile, presimţirile. 

Era frig. Cerul era negru, fără stele, fără lună. Aerul rece 
prevestea zăpadă. Frølich aşteptă la locul lui de pândă de parcă 
era la vânătoare de elani: nemişcat, atent la orice mişcare. După 
o oră, se aprinse lumina în pivniţă. Frølich se uită la ceas şi se 
hotărî. Şapte minute. Lumina de la geamul beciului era încă 
aprinsă. O altă lumină se aprinse la subsol. Trecură patru 
minute. Nu se mai aprinseră alte lumini. Cinci minute. 
Secundarul se târa circular. Respira mai repede. Şase minute. 
Se îndreptă de spate. Trebui să se controleze să nu se arunce şi 
să răstoarne uşa. Şapte minute. Sări pe gazon, până la scări, 
urcă repede şi sună de trei ori. Câinele începu să latre. Cobori 
scările în fugă. Ocoli colţul casei, până pe verandă - fără să 
scoată un sunet. Se uită din nou la ceas. Relaxează-te! Respiră! 
Câinele ajunsese la geamul de la verandă. Gingiile roşii, 
dezgolite şi dinţii albi se mişcau cu furie dincolo de perdeaua 
transparentă. Auzi paşi pe scările de la pivniţă. O voce mustra 
câinele, care continua să latre ca nebunul. Aşteptă să se 
deschidă uşa din faţă. Când lumina de la uşa deschisă ajunse pe 
partea opusă a peluzei, lovi uşa de sticlă cu piciorul. In timp ce 
dădea jos fragmentele de sticlă, auzi bărbatul înjurând. Câinele 
îl înhaţă de picior. Frølich îi dădu un şut şi-l lăsă lat, schelălăind. 
Intrase înăuntru. Bărbatul veni de pe hol spre el. Faţa lui întâlni 
pumnul lui Frølich într-o clipită. Frølich nu scoase niciun 
cuvânt. Doar lovi cu putere. Puse omul la pământ, îl întoarse pe 

burtă, îi ţinu mâinile strâns la spate cu genunchii şi se întinse 
după funia de plastic de la centură. Câinele sări iar la el. Lătra 
şi-şi arăta colții feroce, şi-l muşcă de coaste. Frølich îi trase un 
pumn şi câinele zbură în colţul celălalt. Apoi legă mâinile 
bărbatului cu funia. Se ridică. Acum era rândul câinelui. Venea 
în salturi spre el. Il prinse la jumătatea săriturii şi îi strânse 
botul atât de tare, încât animalul scheună; era aproape să se 
sufoce. Picioarele din spate ale câinelui cedară când lovi 
pământul. Apoi îi dădu drumul. Câinele se târî sub masă cu 
coada între picioare. 

Privi atent în jur: bărbatul în genunchi, cu mâinile legate la 
spate. ÎI înjura, dar Frølich nu-l băgă în seamă. În cămin era 
aprins focul. Un candelabru mare de sticlă atârna din tavan. 
Altfel, încăperea lăsa o impresie deosebită, datorită mobilierului 
masiv şi a tablourilor de pe pereţi. 

De ce fac asta? 

Merse cu paşi mari spre uşă. Bărbatul o lăsase deschisă; o 
închise şi o încuie. Găsi scările care duceau la etajul întâi şi fugi 
sus. Strigătele lui Narvesen răsunau în spatele lui. Asuda. leşi 
pe un coridor îngust. Deschise o uşă. O baie. Altă uşă. Dormitor. 
Altă uşă. Birou. Sertare de la masa de scris, hârtii. Trânti 
sertarele la loc. Râs batjocoritor. De jos. N-a fugit. Dar nici n-a 
venit după mine. Deci n-o să găsesc nimic aici. 

Se întoarse la parter. Râsul lui Narvesen îi pieri de pe buze. 
Stătea pe jos. Ochii lui sfidători, semitriumfători priviră plini de 
dispreţ pe lângă el. li urmări privirea lui Narvesen. O uşă. Se 
întoarse. Păşi spre uşă. Narvesen urlă din nou, mai tare, mai 
urât. 

Uşa ducea la pivniţă. Cobori. Era o pivniţă neamenajată. 
Mirosea a umezeală. Pereţii şi pardoseala de beton gri. Se auzea 
huruitul unui congelator. Merse mai departe, prin următoarea 
uşă. Aici era încăperea pentru boiler. Un rezervor imens de oţel 
aproape că acoperea un perete întreg. Un boiler modern pe 
peretele opus. Ţevi ieşind în toate direcţiile posibile. Transpira. 
Îşi şterse fruntea. Se auzea un cântec lin de vioară şi urmări 
sunetul. Boilerul începu să huruie. Se auzi un clic când porni 
arzătorul. Merse mai departe, prin cea mai îndepărtată uşă, o 
uşă joasă şi intră într-o încăpere mobilată. Era mică, dominată 
de un scaun italian de firmă, rabatabil. La o combină mică se 
auzea o melodie care-i amintea de Mozart. Un bar cu băuturi. O 
jumătate de sticlă de Camus VSOP, un singur pahar. Şi în faţa 

scaunului, un seif. Uşa de la seif era deschisă. În seif, un tablou. 
Frank Frølich se aplecă. 

— Nu-l atinge. 

Frølich se îndreptă de spate. Vocea lui Narvesen era limpede 
şi tăioasă ca lama. Se simţi se parcă se trezise dintr-un vis. Se 
întoarse. 

Inge Narvesen, cu mâinile legate la spate, stătea în uşă. 
Avea faţa mânjită de sânge. Frølich luă tabloul. 

— Pune-l jos. 

— De ce? 

Se uitară duşmănos unul la altul. 

— Eşti un nimeni! şuieră Narvesen. După asta, eşti un nimic. 

— Am auzit, spuse Frølich, că eşti răzbunător. Dar ai venit 
prea târziu. Ţi-ai distrus toate şansele când ai încercat să-mi dai 
foc la cabană. Acum e rândul meu. 

Narvesen se sprijini de perete. Faţa îi cobori în întuneric; 
ochii îi deveniră două deschizături înguste şi umede. 

Frølich studie tabloul. Era mai mare decât îşi imaginase. O 
ramă lată. 

— Hai să mergem sus, spuse el, arătând spre scări. Apres 
vous. 

— Mai întâi pune tabloul la loc. 

— Aici eu iau hotărârile. 

— Încă n-ai înţeles? Eşti un nimic. Mâine ai să fii afară din 
poliţie. Tu, poliţist? E o glumă... 

Frølich clipi. 

Narvesen, cu capul proiectat agresiv înainte, veni spre el cu 
un pas ameninţător. N 

Frølich clipi din nou. Îşi văzu propria mână îndreptând-se 
înainte. 

— Treci sus! 

Narvesen se prăbuşi lângă perete. Frølich înhaţă sticla de 
coniac şi o tinu sus. Narvesen nu mai era agresiv. 

— Ai grijă cu tabloul! 

— Dă-i drumul sus! 

Narvesen urcă scările împleticindu-se, cu mâinile la spate. 
Un umăr se lovi de perete şi trebui să facă un efort să-şi 
păstreze echilibrul. 

— Mişcă-te! 

Se opriră de-o parte şi de alta a căminului. Frølich întâmpina 
dificultăţi în a respira normal. Clipi să-şi alunge vălul de pe ochi. 

Între mâinile lui - o bucată de lemn. O ramă aurie neobişnuit de 
lată, înconjurând un motiv mic. O femeie cu o năframă, ţinând în 
braţe un copil cu părul creţ. Deci aşa arată. Se concentra să 
inspire şi să expire adânc. Privirea lui Narvesen: precaută, 
îngrijorată. Nu e sigur de stabilitatea mea mentală. Frølich îşi 
auzi propria voce, spartă, îndepărtată: 

— Nu credeam că asta ar putea încăpea într-o casetă de 
valori. 

— Rama a fost luată jos. Dar ai grijă, tocmai a fost 
reasamblată. 

— E o pictură frumoasă, dar valorează ea cinci milioane? 

— Cinci milioane nu înseamnă nimic pentru o asemenea 
pictură. Există colecționari care ar da de zece ori mai mult ca să 
deţină ceva asemănător. 

— De ce? 

Narvesen ezită. Privirea lui, mai întâi la tablou, apoi la uşa 
distrusă, apoi la tablou, apoi faţa lui Frølich. 

Inspiră, expiră, inspiră. 

Narvesen spuse: 

— Toate operele de artă... 

Îşi lipi buzele una de alta când Frølich ridică tabloul în 
lumină. 

— Continuă. 

— Toate operele de artă sunt ieftin de achiziţionat la un 
moment dat. Abia când arta îşi face cunoscută valoarea în lume, 
preţurile cresc... dar felul în care-l ţii începe să mă 
neliniştească. Pune-l jos, te rog! 

— Explică ce vrei să spui. 

Era rândul lui Narvesen să se concentreze să respire, cu 
ochii aţintiţi la Frølich. Cu mâinile legate strâns la spate. 

— Pentru mine, ca un colecţionar, arta şi experienţa artei nu 
sunt, pur şi simplu, două fațete ale aceleiaşi monede, ci fac 
parte din viaţa mea, sunt o parte invizibilă din mine. Experienţa 
mea artistică este în aceeaşi măsură intelectuală şi emoţională. 
Nu uita că arta înseamnă un limbaj al simbolurilor, care ne 
permite să înţelegem lumea din jur, care ne defineşte ca 
oameni... 

— Etcetera, etcetera, îl întrerupse Frølich. Dar de ce acest 
tablou în mod special? Bellini, „Madona şi Pruncul”? 

Profilul lui Narvesen era mai ascuţit acum. Frølich îl privea 
fix. Fruntea lui Narvesen era plină de sudoare. Işi drese glasul. 

— Ceva s-a întâmplat cu arta în 1420. Un arhitect, Alberti, a 
publicat un manual despre perspectivă. Cei din familia Bellini au 
fost printre primii mari... Giovanni Bellini a fost un maestru care 
a surprins experienţa umană a dimensiunilor vieţii în pictură, în 
artă. A fost nu numai unul dintre primii, dar şi unul dintre cei 
mai buni din vremea sa; a interpretat lumea într-un limbaj 
figurativ complet nou. Deci a contribuit la punerea bazelor, a 
fundaţiei esteticii pe care o urmăm azi. Acesta e motivul pentru 
care tabloul pe care îl vezi aici este cel mai extraordinar 
exemplar de operă de artă pe care îl pot deţine ca şi colecţionar, 
în acest mic tablou, elementele cele mai vitale sunt concentrate 
într-un singur studiu: Viaţa şi Divinul, fiul omului şi mama lui 
Dumnezeu. Nu mă satur niciodată să privesc tabloul acesta. 
Asta e Mona Lisa mea, Frølich. 

—Nueata. 

— Este în posesia mea. 

Frølich ridică tabloul sus. 

— A fost în posesia ta. 

Narvesen amuţi. Acum avea privirea neliniştită. 

— Cum ai pus mâna pe acest tablou? 

— N-o să afli niciodată. 

— Cine ţi l-a vândut? 

— Nu întreba. N-o să ştii niciodată. 

— Ce-ai să faci cu un tablou pe care nu-l poţi arăta niciodată 
celorlalţi? Trebuie să fii singur acolo, jos, în gaura ta de şarpe, 
ca să caşti gura la el, nu? Aştepţi până-ţi pleacă femeia şi apoi te 
furişezi în secret în beci. 

— Nu înţelegi? N-ai fost niciodată obsedat de ceva? 

— Ba da, am fost, spuse Frølich. 

Oase lungi. Miros de fum. Durere. Ridică sticla de coniac şi 
bău din ea. Apoi scoase cuțitul din buzunar, tăie legăturile de la 
încheieturile lui Narvesen şi împinse lama la loc. 

Narvesen îşi frecă încheieturile mâinilor şi zise: 

— Spune numai ce vrei. Am bani destui. 

— Sunt sigur că ai. 

— Spune numai preţul. 

— Înţeleg ce ai zis despre obsesie, replică Frølich, 
apucându-l de păr pe Narvesen şi trăgându-i capul pe spate. 

Narvesen căzu în genunchi cu un geamăt. 

— Dar nu pot să accept faptul că ai vrut să mă faci să ard de 
viu. 

Îi dădu drumul. Narvesen se prăbuşi. 

Frølich luă sticla de coniac, turnă alcoolul pe tablou şi îl 
aruncă în foc. Tabloul luă foc. O erupție de flăcări. Trecură două 
secunde. Narvesen văzu focul. Alte două secunde. IÎnţelese ce se 
întâmplase. Apoi urlă şi alergă spre el. Frank Frølich întinse 
piciorul şi îi puse piedică atunci când Narvesen se repezi. Omul 
căzu şi se târî în patru labe, cu degetele în flăcări. Frølich îl 
dădu la o parte cu un şut. Tabloul ardea vesel. Sfârâia şi 
trosnea, iar figura pruncului dispăru în flăcări. Rama de lemn 
pârâia. Limbile de foc, roşii-portocalii, cuprinseră femeia, o 
mângâiară pe faţă. Narvesen se văicărea şi se repezi spre foc. 
Tabloul era o vâlvătaie strălucitoare. Imaginea fu mistuită. 
Numai modelul sculptat din ramă o mai distingea de o bucată de 
lemn obişnuită. Câinele, care stătuse sub masă, deveni 
interesat. Începu să latre din nou. Sări afară şi-l muşcă pe 
Narvesen de pantaloni. Bărbatul se târa pe jos spre foc. Frølich 
zâmbi, îl lăsă să se târască, îl lăsă să-şi vâre mâna în foc după 
rămăşiţe. Narvesen suflă peste rămăşiţele carbonizate ca un 
copil în lumânările de pe tort. Frølich rămase să privească preţ 
de câteva secunde. La fel şi câinele. Acesta îşi ridică urechea 
mirat. 

— Acum suntem chit, spuse Frank Frølich. Ar trebui să fii 
fericit că nu ţi-am dat foc ţie. 


Era aproape ora unu când Gunnarstranda închise uşa de la 
apartamentul lui Tove şi fugi în jos pe scări, afară în noapte, 
începuse să ningă. Un covor fin şi alb, gros de câţiva centimetri, 
se aşternuse pe trotuar. Îşi îndreptă paşii spre Sandakerveien să 
găsească un taxi. Era un întreg haos pe străzi. Maşinile frânau 
şi patinau. Un plug de zăpadă arunca raze de lumină portocalii 
pe ziduri, mai sus, pe drum. Işi pusese telefonul pe silențios, dar 
îl simţi vibrând în buzunarul interior. 

Era Lystad de la Kripos. Avea un mesaj. Găsiseră un 
cadavru. Nume: Vidar Ballo. Cauza decesului: supradoză. Locul: 
apartamentul lui Ballo din Holmlia. 

Gunnarstranda rămase fără grai. Ce putea să spună, stând 
stană de piatră pe un trotuar din Sandakerveien, în beznă şi în 
frig? 

Lystad continuă. 

— Un îngrijitor a spart uşa pentru că nişte vecini se 
plânseseră de miros. Aşa se explică de ce nu a deschis uşa de 

câteva zile. 

Gunnarstranda privi un taxi Mercedes cu firma luminoasă 
aprinsă, trecând pe lângă el. 

— Eşti atât de tăcut, spuse Lystad. Te-am trezit? 

— Nu, nu. Merg acasă pe jos. Ştie cineva de când e mort? 

— Legiştii vor putea să ne spună în câteva zile. Am aflat din 
întâmplare. Am sunat-o pe mama lui în Kvenangen. Preotul o 
anunţase ieri. Moartea lui a fost înregistrată ca un caz clar de 
supradoză, se pare. 

— Se prea poate să fi fost ultima persoană care l-a văzut în 
viaţă, spuse Gunnarstranda, posomorât. 

— O să anchetezi moartea lui? 

— Strict vorbind, nu eu sunt cel care decide asta. 

— În orice caz, câteva dintre ipoteze trebuie reanalizate, 
spuse Lystad. Şi pentru noi, şi pentru voi, presupun. 

— Absolut. 

Se apropie alt taxi. 

— Poate ar trebui să lucrăm împreună? 

Gunnarstranda îl chemă. Maşina opri. Şoferul întinse un braţ 
peste scaun şi deschise uşa din spate. 

— Mâine, de exemplu, spuse Lystad. 

— Acum unde eşti? întrebă Gunnarstranda, urcând în taxi. 

— La birou. 

_ — Ajung acolo în zece minute, îl anunţă Gunnarstranda. 
Închise şi îi făcu semn şoferului: 
— Clădirea Kripos, în Bryn. 

În dimineaţa următoare, Frank Frølich lenevi în pat până 
târziu. Nu se trezi înainte de unsprezece, apoi mâncă nişte 
cereale şi se pregăti să meargă la Grand Hotel. 

Ninsese mult în timpul nopţii. Maşinile de pe Havreveien 
erau înghesuite unele în altele. Pe capote se înălţau straturi 
groase de zăpadă, făcându-le să semene cu nişte prăjituri cu 
frişca. Câţiva posesori de maşini reuşiseră să le scoată din 
troiene, lăsând spaţii largi între maşini. 

La staţia de metrou, un tractor cu lanţuri de iarnă curăța 
zăpada. Frølich luă primul tren care veni, se dădu jos la 
Stortinget şi se plimbă în jos spre Karl Johans gate, unde 

cablurile de încălzire din pământ ca să ţină drumurile curate 
transformaseră zăpada într-o zloată maronie. 

Ea se aşeza la o masă liberă de la geam când Frølich intră pe 
uşile grele în cafeneaua de la Grand Hotel. Purta cizme cu toc 
înalt, blugi strâmţi şi un pulover de lână. Codiţele ei afro arătau 
nelalocul lor în ţinuta ei de norvegiancă obişnuită. Pălăria pe 
care o purta părea prea grea pentru ea. 

Abia o recunoscu. Poate pentru că e îmbrăcată, se gândi, în 
timp ce se îndrepta spre masa ei. 

— Am tot stat cu ochii după tine, spuse ea. 

— Unde? 

— Ştii tu. _ ; 

Se aşeză. li întâlni ochii. Íl provocau, dar nu-l atingeau. Nu 
putea trece dincolo de masca ei, pe care o asocia cu oricare 
dintre multele celebrităţi media ce nu-ți inspirau nimic. Față 
puternic machiată. Expresie studiată în oglindă. Zâmbetul, o 
mişcare exersată a muşchilor gurii şi ai bărbiei. Astăzi nu poartă 
mască. 

Îşi dezveli dinţii într-un alt zâmbet pasager. 

— Am comandat un cremşnit şi o cola. 

Se uită la ea neîncrezător. Nu glumea. 

Chelneriţa era acolo. Frølich comandă cafea. 

— Ai păţit ceva la faţă, spuse ea cu privirea coborâtă. 

— Are legătură cu cheia despre care ţi-am vorbit. 

— Mi-ai spus să dau mesajul mai departe. 

Incă studia masa. 

— E în regulă. Nu te stresa din cauza asta. 

— Nu mă întreba de el, spuse ea repede. Nu ştiu nimic şi 
chiar dacă aş şti, nu ţi-aş spune. 

— Despre cine? întrebă el. 

— Jim, spuse ea. 

Chelneriţa veni cu cafeaua. Frølich amestecă în ceaşcă. Ei îi 
adusese cremşnit şi cola. Incercă să taie prăjitura cu linguriţa. 
Crema ieşi şi se împrăştie în farfurie. Chicoti şi murmură. 

— Nu-i aşa uşor, se pare. 

— Şeful meu spune că dacă vrei să înţelegi strategiile de 
viaţă ale oamenilor, trebuie să-i urmăreşti mâncând foitaj. 

— Mă bucur că şeful tău nu-i acum aici, spuse ea, apăsând şi 
scoțând şi mai multă cremă pe farfurie. 

— Odată am văzut un contabil mâncând foitaj, spuse el. 
Abordarea sistematică. Tipul a dat la o parte stratul de 

deasupra, a mâncat crema şi baza şi a păstrat la sfârşit partea 
de sus şi glazura. 

Ea scoase cu lingura cremă şi glazură, şi-o îndesă în gură şi 
închise ochii în extaz. 

— Tipul ăla nu ştie ce pierde, spuse, molfăind. 

— Vibeke, zise el. Femeia ridică privirea. 

— Da, Frank. 

Mai luă o lingură de cremă şi glazură, înghiţi şi spuse: 

— Nici tu nu ştii ce pierzi. 

Frølich privi în altă parte. Nu datorită lipsei ei de sofisticare, 
ci mai mult ca să evite să-i vadă expresia aceea îmbătrânită de 
pe figură. 

— M-am întors la lucru, spuse el rar. Sunt poliţist. 

Ea nu răspunse. 

— Acum lucrez. 

— E o scuză de doi lei ca să nu mănânci o prăjitură, spuse ea 
într-un final. 

Chicoti, dar zâmbetul îi dispăru când îi văzu expresia. 

— Vibeke, repetă el. 

— Da, Frank. 

Zâmbetul ei era din nou şiret şi provocator. 

— Trebuie să ştiu ceva despre Elisabeth. 

— Sunt sigură că ştii mai multe despre Elisabeth decât mine. 

— Dar tu ai cunoscut-o pe când era cu Ilijaz. 

— Eşti gelos? 

— Nu. Relaţia mea cu Elisabeth s-a terminat. 

Se gândi la ceea ce spusese în timp ce studia încăperea. 
Majoritatea oamenilor de aici erau oaspeţi ai hotelului. Restul 
erau doamne cu înfăţişare fragilă, cu părul bătând în albăstrui şi 
riduri delicate. Soarele de iarnă pătrundea prin ferestrele înalte. 
Afară, oamenii de pe Karl Johan treceau grăbiţi. O maşină de 
poliţie de la unitatea de patrulă trăsese pe dreapta în faţa staţiei 
Stortinget. Un bărbat mai în vârstă stătea pe o bancă şi cânta 
blues la o chitară electrică, sub unul dintre leii de la Storting; 
muzica abia se auzea în cafenea. Când se întoarse spre ea, 
terminase de mâncat. 

— llijaz e marea iubire a lui Elisabeth, zise ea. Ar muri 
pentru el, oricât ar fi de bolnav. 

Frølich reflectă la ceea ce-i spusese. O secundă văzu o 
cabană arzând în faţa lui. Işi drese vocea, prinse curaj şi 
întrebă: 

— Elisabeth era bisexuală? 

— Ce te face să-ţi pui întrebarea asta? 

— Eu cred că era. 

— Bisexuală? Repetă cuvântul. Asta sună a etichetare. 

— Da? 

— Oarecum condescendent. 

— Bănuiesc că Elisabeth avea relaţie cu o femeie. 

— Pot să-mi imaginez asta, spuse ea, adâncită în gânduri. 
Cred că Elisabeth... 

Se strâmbă şi spuse: 

— N-ai cochetat niciodată cu ideea? De a încerca partea 
fizică a relaţiei cu un prieten bun? 

— Nu. 

Chicoti. 

— Te cred. Dar în ceea ce o priveşte pe Elisabeth - pot să-mi 
imaginez cu uşurinţă că s-ar culca cu femei. Totuşi, asta nu 
schimbă cu nimic pasiunea mistuitoare care a existat între ea şi 
Ilijaz. 

— Mai spune-mi. 

— Nu ştiu mult mai mult, continuă ea. 

— A fost o relaţie furtunoasă? 

— Dacă se certau? Probabil că da. Ştii cum e pentru unii - 
când o relaţie e atât de intensă încât emoţiile negative sunt 
eliberate cu aproape aceeaşi energie ca şi emoţiile pozitive. 

Preţ de o clipă, îi reveni în minte imaginea piciorului gol al 
lui Elisabeth. Unghiile ei roşii. Mâna lui în jurul gleznei cu 
lănţişorul fin de aur. 

— Şi în mare parte era pentru că lIlijaz nu era întotdeauna 
cuminte. 

— Ce vrei să spui cu „nu era întotdeauna cuminte”? 

— Se ducea cu altele. Des. 

— Deci nu era o relaţie stabilă, de durată, din partea lui? 

— Ba da. Sunt sigură că şi el era la fel de amorezat ca şi ea. 
Dar pe vremea aia era şi foarte macho, puţin copilăros, de fapt. 
Trebuia să dovedească de fiecare dată ce bărbat e el şi o înşela 
constant. Ea s-a săturat până la urmă şi şi-a găsit pe altcineva. 

Altcineva. Frølich se gândi la ceea ce-i spusese 
Gunnarstranda despre un al patrulea. 

— Cine? 

— Cineva însemnat. 

— Îţi aminteşti cum îl chema? 

— Nu. 

— Iţi aminteşti ce slujbă avea? 

— Habar n-am. 

— Când a fost asta? 

— Nu-mi amintesc. 

— Încearcă. Trebuie să fi fost acum cinci-şase ani, sau mai 
mult. Ilijaz a fost închis acum şase ani. 

— Da? Trece timpul. Nu fac niciodată diferenţa între un an 
sau altul. E mai simplu să-mi aduc aminte de anii de şcoală, 
dar... 

— Ce făceai pe vremea aia? 

— Lucram într-un bar. Am lucrat în baruri dintotdeauna. 

— Ce bar? 

— Acum şase ani? Era un bar în Bogstadveien. Acum e 
închis. 

— Şi o cunoşteai pe Elisabeth la vremea aceea? 

— Lucra într-un magazin. Ferner Jacobsen. Arătă cu capul 
spre Stortingsgata. La subsol. Elisabeth e genul care arată bine 
în orice e îmbrăcată. Cine vinde haine într-un magazin ştie că 
valorează greutatea ei în aur. Cred că acolo l-a cunoscut pe tip. 
Era client. Un tip cu mulţi bani. 

— Un infractor? 

— Fie asta, fie... Numai oamenii bogaţi merg la cumpărături 
acolo. Şi tipul ăsta a tot invitat-o la masă şi n-a acceptat să fie 
refuzat. Aşa a fost. Şi odată, când Ilijaz s-a încurcat prea tare cu 
altă femeie, Elisabeth a acceptat invitaţia şi au devenit un cuplu. 
Cred că Ilijaz a fost prins cam pe atunci. 

— A durat mult relaţia? 

— Nu ştiu. 

— L-ai cunoscut vreodată pe tip? 

— Niciodată. Nimeni n-a avut voie să-l cunoască. 

— De ce nu? i 

— Aşa e Elisabeth. li plac secretele. Ştii asta. Nici pe tine nu 
te duce niciodată acasă la ea, nu-i aşa? 

Se îndreptă în scaun. Vorbea despre Elisabeth la prezent. 

— Elisabeth a murit, spuse el. Nu ţi-a zis Jim? Femeia se uită 
în jos. Clătină din cap. 

Tăcerea persista. De ce nu întreabă de Elisabeth? Cum a 
murit? Ce s-a întâmplat? Cântări, îşi formulă un răspuns pentru 
el şi spuse: 

— Eşti împreună cu Jim? 

— Împreună? Nu. 

Ochii îi erau atât de aplecaţi asupra mesei, că păreau închişi. 

— Dar i-ai spus lui Jim ce ţi-am zis despre cheie. Ştiai cine 
sunt când am venit şi te-am văzut dansând. 

— Da, vorbesc cu Jim, aşa e. Dar sunt liberă. 

— Probabil că va fi acuzat de crimă. 

— Jim? 

Ochii ei erau încă aţintiţi asupra mesei. 

— Cineva a dat foc unei cabane. Elisabeth era înăuntru. 

— Când? 

— În noaptea dinspre 29 noiembrie. Duminică spre luni. 

— N-a fost Jim. 

În cele din urmă, îşi ridică privirea, gânditoare, distantă şi 
spuse. 

— În noaptea aceea Jim a fost la mine. 

Nu spuseră nimic multă vreme. Zgomotele din cafenea 
preluară conversaţia: zornăit de farfurii, tacâmuri, bâzâitul 
vocilor şoptite. 

— Eşti sigură? întrebă el grav, după ce-şi drese vocea. 

Ea îi aruncă un zâmbet sfios. 

— Normal că sunt sigură. 

— Vreau să spun, în legătură cu ziua. 

Încuviinţă. 

Ea rupse tăcerea. Şi făcu asta după alt zâmbet crispat, jenat: 

— Îmi pare rău, dar nu vreau să te mint. 


Merseră împreună pe Karl Johan, spre gara principală din 
Oslo. El se opri la trecerea de pietoni de pe Kirkegata şi arătă 
spre catedrală. 

— Eu trebuie să merg într-acolo. 

Ea se opri şi se uită la el câteva secunde. 

— Sigur? 

El dădu din cap că da. 

Femeia se ridică pe vârfurile picioarelor şi îşi lăsă buzele să-l 
atingă pe obraz înainte de a se întoarce pe călcâie şi a-şi 
continua drumul pe Karl Johan. li urmări silueta suplă 
mişcându-se spre mulţimea de oameni şi dispărând. Apoi se 
întoarse şi o luă la picior, în sens invers faţă de Kirkeristen. 


Se grăbi la metrou şi se urcă într-un tren spre casă - 
nerăbdător. Odată ajuns, merse direct la maşină. Curăţă zăpada 

de pe portbagaj şi scoase de acolo o perie şi o lopată. Dădu 
troianul de zăpadă de lângă maşină. Urcă, porni motorul şi o luă 
pe Şoseaua de Centură 3, pe care o urmă până la capăt, apoi o 
luă pe Drammensveien şi ieşi din Oslo, şi coti la Sandvika, 
îndreptându-se spre Steinshagda. Fiara i se întorsese în stomac 
şi se concentra pe asfaltul dinaintea lui, la zăpada dintre copaci, 
la iarna care îşi intra în drepturi. Merse în sus pe Begnadal, 
spre Fagernes. Totuşi, de data asta nu mai avea viziuni cu 
flăcări şi nici imagini cu oase lungi. Avea doar o frământare 
indescriptibilă în stomac. Şi începea să gândească limpede. Să 
reexamineze fiecare detaliu, cuvintele rostite, ce însemnau ele. 

Per-Ole „Coacăză” Ramstad îl aştepta, aşa cum promisese, 
când se opri în faţa secţiei de poliţie. 

— Eşti încins, Frank. Arăţi de parcă tocmai ai venit dintr-o 
săptămână de instructaj la greu de la Şcoala de Ofiţeri. 

— Trebuie să ştiu cine a văzut-o pe această Sandmo în 
Fagernes, acum câteva zile, spuse Frølich. 

— Te cred, Frølich, dar nu ştiu dacă te pot ajuta aici... 

— Bine, spuse Frølich repede. Nu am timp de pierdut. 
Uită-te la asta, spuse el, dându-i lui Per-Ole o fotografie dintr-un 
ziar. Du-te la martorul tău şi întreabă dacă Merethe Sandmo a 
luat masa cu acest bărbat. 

Coacăză luă poza şi o studie. 

— E cam libidinos, spuse el. Cum îl cheamă? 

— Inge Narvesen. 

— Cu ce se ocupă? 

— Cumpără şi vinde acţiuni la Bursa de Valori Oslo. 
Miliardar. 

— Asta e destul pentru mine, spuse Coacăză, dându-i înapoi 
tăietura de ziar. Răspunsul e da. 

— Să nu te joci cu mine, zise Frølich. Vreau să-mi arăţi... 

— Nu e nevoie, spuse Coacăză. Eu sunt martorul. Am văzut-o 
pe Merethe Sandmo luând masa la hotel cu tipul ăsta. 

— Şi de ce n-ai zis aşa? 

Coacăză schiţă un zâmbet trist. 

— Nu are nicio legătură cu tine. Are legătură cu soţia mea şi 
cu femeia cu care luam eu cina la hotel când i-am văzut. 

Frank Frølich trase adânc aer în piept. 

— Mulţumesc, Per-Ole, spuse el cu blândeţe. Data viitoare 
mergem la pescuit în Veellers. Mulţumesc pentru asta. 

Îşi luă rămas-bun de la Coacăză şi porni înapoi. Conducea 


211 


mai calm. Puse nişte muzică. Jonny Cash cânta o versiune cover 
a melodiei „One” de la U2. Chitară acustică şi o voce fără iluzii. 
Rezona cu ceea ce se întâmpla înlăuntrul său. 

Pentru a doua oară, Frank Frølich stătea în spatele oglinzii 
duble. De data asta, era însoţit de Gunnarstranda. În camera de 
interogatoriu, Lystad de la Kripos era în mijlocul anchetei. În 
faţa inspectorului de poliţie stăteau Inge Narvesen şi avocatul 
lui. Cel de-al doilea avea în jur de cincizeci de ani şi, evident, 
era mult mai în temă cu Dreptul corporatist decât cu Dreptul 
penal. Avea o faţă rotofeie, ca o lună sub o movilă de cârlionţi 
nepieptănaţi. Nici avocatul, nici Narvesen nu păreau foarte 
fericiţi că se află în această situaţie. 

— Negi asta? întrebă Lystad. 

— Că am mâncat la hotel? Nici vorbă. 

— Singur? 

— Nu. 

— Cu cine erai? 

— Habar n-am cum o cheamă. 

— Ia încearcă. i 

— E adevărat. Nu am nici cea mai vagă idee. Işi spunea 
Tania, dar mă îndoiesc că fusese botezată Tania. 

— Ai absolută dreptate. Cine era această „Tania” pentru 
tine? 

— O prostituată. Ea vindea, eu cumpăram. 

— Ce să cumperi? 

— Ce cumperi de la prostituate? 

— Răspunde numai la întrebare. 

— Am cumpărat sex de la ea. 

— Te-ai dus în Fagernes să cumperi sex de la o femeie care 
lucra ca ospătăriţă în Oslo? 

— Evident că termenul de „ospătăriţă” nu acoperă în 
întregime ocupațiile acestei femei. 

— Bine, hai să vorbim despre altceva. Ai început o relaţie cu 
o femeie tânără în 1998, corect? 

— Tot ce e posibil. Ce înţelegi prin „tânără”? 

— Elisabeth Faremo. Lucra ca vânzătoare la Ferner 
Jacobsen, unde tu erai client. Aţi început o relaţie? 

Inge Narvesen aruncă o privire spre avocat. Încuviinţă. 

— „Relaţie” e cam mult spus, tărăgăna Narvesen. 

— Poate că vrei să pretinzi că te-ai limitat la a cumpăra sex 
şi de la ea? 

— Nu. Eram un cuplu. Dar nu a fost o relaţie de durată. 

— Ştiu, spuse Lystad. A încetat când iubitul ei adevărat a 
fost arestat pentru că intrase prin efracţie la tine în casă. 

Narvesen nu spuse nimic. Ridică o sprânceană spre avocatul 
său, care clătină din cap. 

Gunnarstranda şi Frølich schimbară priviri pline cu 
subînţeles. Orice fel de coregrafie ar fi fost asta, nu exista nicio 
îndoială că fusese exersată. 

Lystad se ridică şi se îndreptă spre fereastra din faţa lui. 
Stătu acolo, uitându-se în stradă. 

— Spui că ai cumpărat sex de la această femeie, în Fagernes, 
spuse el către fereastră. Unde s-a produs actul sexual? 

— La hotel. 

— Nu ai avut nicio cameră la hotel. 

— A avut ea. 

— N-a avut. 

— Sigur a folosit un nume fals. Am fost în camera de hotel, 
în patul ei. 

— Care era numărul de cameră? 

— Chiar nu-mi mai aduc aminte. 

— La ce etaj? 

Narvesen zâmbi stângaci. 

— Îmi pare rău. 

Lystad îi aruncă o privire glacială. 

— Nu e de mirare că memoria îţi joacă feste, din moment ce 
nici femeia, nici presupusul ei nume fals nu au luat o cameră la 
hotel. Dar, până una, alta, hai să spunem doar că declaraţia ta 
nu corespunde realităţii... 

Lystad ridică o mână când Narvesen făcu un gest să 
intervină. Spuse: 

— Unde era partenerul ei când voi doi făceaţi sex? 

— Nu ştiu. Eu şi cu ea am fost singuri. 

— Dar s-a dus în Fagernes cu partenerul ei. 

— Asta e o noutate pentru mine. Nu ştiam că are pe cineva. 

— Şi aţi făcut sex înainte sau după masa de la restaurant? 

— Înainte. 

— Am un martor a cărui declarație consemnează 

următoarele: tu ai intrat în restaurant. O femeie stătea deja 
acolo. În primul rând, numele acestei femei nu era Tania. A fost 
identificată drept Merethe Sandmo, din Oslo. Tu te-ai aşezat la 
masa lui Sandmo. 

— Îşi spunea Tania. Nu ştiam care e numele ei adevărat şi 
nici nu mă interesa. E adevărat că ne-am întâlnit în restaurant... 
după ce am avut relaţii sexuale. Am coborât separat. Ea a 
coborât prima. 

— Femeia asta nu a mai fost asociată niciodată cu genul ăsta 
de activitate. 

— Există un început în toate. 

— Crezi că asta era prima dată când vânduse sex? 

— Nu ştiu. 

— Cum ai fixat această întâlnire? 

— Pe Internet. Procedura obişnuită. 

— Nu sunt la curent cu aşa-numita „procedură obişnuită”. 

— E un website care aranjează întâlniri între prostituate şi 
clienţi. Nu ştiu adresa pe de rost, dar pot să vi-o dau mai târziu. 

— V-aţi întâlnit înainte să mergeţi la ea în cameră? 

— Nu. 

Frglich şi Gunnarstranda schimbară priviri iar. Avocatul lui 
Narvesen reacţiona şi el. li şopti ceva la ureche lui Narvesen. 

— Te-ai dus la ea în cameră singur, dar nu-ţi aminteşti în ce 
cameră sau la ce etaj? 

— Îmi cer iertare. M-am exprimat stângaci. 

— Răspunde la întrebare. 

— Am făcut o greşeală. M-am întâlnit cu ea la recepţie şi am 
mers la ea în cameră împreună. Era o femeie atrăgătoare. Eram 
excitat şi nu-mi amintesc la ce etaj sau... 

— Destul, spuse Lystad şi se întoarse. E evident că minţi, 
continuă. Dai dovadă de sfidare faţă de tot ceea ce reprezint şi 
faţă de autoritatea procuraturii ca instituţie. Te sfătuiesc să 
mani-feşti o mai mare prudenţă când ne vom întâlni în tribunal. 
Oricum, ne putem întoarce mai târziu la discuţia despre proces. 
În ceea ce priveşte întâlnirea ta cu Merethe Sandmo, nu cred că 
aţi fost vreodată în vreo cameră de hotel împreună. Cred că ai 
plătit-o, da, dar ţi-a vândut informaţii, nu sex. Cred că după 
aceea te-ai dus cu maşina la o cabană din Vestre Slidre. Acolo 
te-ai întâlnit cu Elisabeth Faremo şi ai ucis-o. 

Tăcerea era apăsătoare. Narvesen se alhbise. Avocatul îi 
aruncă o privire îngrijorată, tuşi şi vorbi: 

— Aveţi vreo dovadă pentru această afirmaţie? 

— Lucrez la asta, spuse Lystad. Eşti genul răzbunător, nu-i 
aşa, Narvesen? 

— Inspectore Lystad, îl întrerupse avocatul. Trebuie să vă 
cer să fiţi mai exact şi să nu faceţi acuzaţii nefondate. 

— Bineînţeles că o să fiu mai exact. Narvesen, poţi să ne 
vorbeşti puţin despre relaţia ta cu Halvor Bede? 

Narvesen stătea şi se uita la poliţist în linişte. Avocatul se 
aplecă spre el. Îşi spuseră ceva în şoaptă. Vorbi avocatul în locul 
lui. 

— Nu puteţi să ne aruncaţi chiar aşa... informaţii noi, fără să 
ne daţi ocazia să trecem... _ 

— Aici nu suntem la proces, îl întrerupse Lystad. Il 
interogăm pe Narvesen. Cu toate acestea, ai dreptul să fii 
informat. Narvesen, o fac eu sau îi spui tu avocatului tău despre 
Halvor Bede? 

Narvesen nu răspunse. Stătea cu degetele împreunate 
aşezate pe masa din faţa lui. 

— Halvor Bede a fost un ofiţer de vas norvegian care şi-a 
luat o dată libertatea de a-l şantaja pe clientul tău, îi spuse 
Lystad avocatului. Continuă: a fost condamnat şi şi-a ispăşit 
pedeapsa, dar, din nefericire, a fost înjunghiat mortal de un 
atacator necunoscut în ziua în care a fost eliberat. 

— Dar ce legătură are asta cu mine? lătră Narvesen. Bede a 
fost omorât într-o bătaie într-un bar. O ceartă legată de vreo 
femeie sau Dumnezeu ştie ce. N-am fost niciodată în apropierea 
acelui bar, iar cazul e suspendat de ani de zile. 

— Suspendat, da, dar nu închis. Eşti genul răzbunător, nu-i 
aşa? 

— Unde baţi? j 

— Ajungem şi acolo. Îţi place să dai foc cabanelor, nu-i aşa, 
Narvesen? 

— Nu răspunde unei asemenea acuzaţii, exclamă avocatul 
brusc, înainte de a se întoarce spre Lystad. În afară de cazul în 
care aveţi declaraţii ale martorilor sau dovezi concrete care îl 
leagă pe clientul meu de această presupusă crimă sau de orice 
alte presupuse crime, v-aş ruga să încheiem această întâlnire 
imediat. 

— O să continuăm atâta vreme cât voi socoti eu că e nevoie, 
spuse Lystad, uitându-se la ceas. 

— L-aţi pus sub acuzare pe clientul meu? 

— Nu. 

— E suspect? 

— Foarte. 

— Trebuie să fiţi mai deschis. Trebuie să vă bazaţi acuzaţiile 
pe dovezi. 

— Asta va fi plăcerea mea, spuse Lystad, deschizându-şi 
servieta. Are legătură cu un raid făcut de divizia Eco-Crime, la 
sediul firmei tale, Narvesen. Mai e şi o problemă minoră legată 
de o anumită retragere de bani în numerar pe care ai făcut-o: 
cinci milioane de coroane. Pot să-ţi spun că seriile bancnotelor 
care ţi-au fost date de bancă au fost înregistrate. O serie din 
aceste bancnote a apărut în Fagernes, în aceeaşi zi în care ai 
recunoscut că te-ai întâlnit cu Merethe Sandmo. Am 
convingerea că i-ai dat cele cinci milioane lui Merethe Sandmo. 

Narvesen îl privea fără să scoată un cuvânt. Lystad continuă: 

— Ceea ce mor de curiozitate să aflu e ce-ar fi putut să-ţi 
ofere în schimbul a cinci milioane. Cred că nici avocatul tău nu 
crede că i-ai dat atâţia bani pentru un număr într-o cameră de 
hotel. 

Încăperea se cufundă în tăcere. 

Avocatul îşi drese vocea. 

Lystad se uită drept la el. 

— İn acest punct, clientul tău nu are decât două opţiuni. Fie 
ne dă o declaraţie, fie refuză să facă o declaraţie. A doua 
variantă nu e foarte înţeleaptă. Dar puteţi discuta problema un 
minut sau două. Luăm o pauză. 

Părăsi încăperea. 

Frølich şi Gunnarstranda mai rămaseră câteva clipe în 
camera de interogatoriu. 

— Lystad e bun, spuse Frank Frølich. Dar acum cel mai 
important e să vorbim cu Merethe Sandmo. 

Se ridicară şi ieşiră pe coridor. 

— E în Grecia, după cum ştii, spuse Gunnarstranda. 

— Dar trebuie s-o găsim. 

— De ce? 

— Pentru că e singura care poate explica ce s-a întâmplat în 
realitate când s-a întâlnit cu Narvesen. Şi încă ceva, în legătură 
cu al patrulea hoţ, de fapt ar fi putut să fie ea - Merethe 
Sandmo. 

— Hm! 

— M-am tot gândit la asta, spuse Frølich. Totul are o 

explicaţie logică. Merethe nu are experienţă, aşa că intră în 
panică. Sau a fost implicată în toată operaţia asta împotriva 
voinţei ei? Asta ar explica de ce n-a luat-o la fugă atunci când 
paznicul a apărut la locul spargerii. Implicarea ei şi crima care a 
urmat ar putea lămuri de ce s-a tulburat şi a vândut pontul 
poliţiei. Ar explica şi de ce a dat doar trei nume în loc de patru. 
Care, la rândul său, ar putea clarifica de ce Elisabeth Faremo 
s-a simţit obligată să-i ofere un alibi fratelui ei şi celorlalţi doi. 
Ar putea lămuri şi de ce s-a spart gaşca. Şi motivul pentru care 
Merethe Sandmo a fugit de la Jonny Faremo în braţele lui Vidar 
Ballo. 

— Fireşte, asta e o variantă. Dar există un element pe care 
nu-l explică posibila ei implicare în jaf. 

— Şi care ar fi acela? 

— Vidar Ballo e mort. 

Frølich era şocat. 

— De când e mort? 

— De mult. De o grămadă de timp. Cadavrul lui a fost găsit 
când vecinii au reacţionat la miros. Se poate să fi mers acasă şi 
să fi murit după ce a vorbit cu mine. 

— Deci era mort când cabana a luat foc? 

— E foarte probabil să fi fost mort, da. 

— Din ce cauză a murit? 

— O supradoză. Povestea obişnuită, setul de utilizator 
standard, doză enormă etc. nicio fărâmă de suspiciune legată de 
moartea lui. 

Frølich tăcu. 

Gunnarstranda tuşi şi arătă cu capul spre Lystad, care-i 
aştepta lângă masă. 

— Bem o cafea înainte să se termine pauza? Noi doi am fost 
invitaţi să participăm mai activ în runda următoare. 

Frølich clătină din cap. 

— Nu cred că e o idee bună să particip. 

Gunnarstranda ridică din sprâncene. 

— În secunda în care o să apar, Narvesen şi avocatul lui or 
să înceapă să azvârle cu noroi. 

Ochii lui Gunnarstranda fulgerară. 

— Spune-mi ce-ai făcut! îi ceru. 

— Presupun că or să mă acuze de daune materiale. 

— Ce-ai făcut? 

Frank Frølich ridică din umeri. 

— Am spart un geam de sticlă de la uşa verandei lui. 

— Idiotule! 

— Relaxează-te! A fost doar dinte pentru dinte pentru că 
mi-a dat foc la cabană. Nu are tupeu să facă mai mult decât să 
azvârle cu noroi. Orice ar spune, sunt doar acuzaţii fanteziste. O 
să latre puţin şi asta o să fie tot. De aceea o să plec acum. Ca să 
nu trebuiască să mă concentrez pe latura aceasta a cazului şi să 
pot sta să reflectez în linişte. 

Gunnarstranda se aşeză lângă Lystad, care urmărea, 
mohorât, silueta lui Frølich îndepărtându-se. 

Lystad spuse: 

— Ce l-a apucat? 

Gunnarstranda ridică din umeri. 

— E aşa de ceva vreme. O să-i treacă. 


Frank Frølich urcă în maşină şi conduse prin oraş fără nicio 
ţintă. Când coti pe Hausmannsgate, avu o inspiraţie de moment 
şi continuă pe Mariboes. Găsi un loc gol de parcare vizavi de 
intrarea Filarmonicii Rockefeller şi merse în jos pe Torggata. 

Era din nou aproape de magazinul lui Badir şi-şi cumpără un 
hotdog de la unul din chioşcurile de pe Osterhaus - mai mult din 
obişnuinţă, decât de foame. Mergând mai departe spre 
Torggata, se opri în faţa treptelor care duceau în clădirea care 
adăpostea băile Torggata. Se opri acolo, gândindu-se la 
Narvesen, care trebuia să explice retragerea de numerar de 
cinci milioane de coroane şi care dădea o declaraţie despre bani 
chiar în clipa aceea. Poate Frølich însuşi era pe cale să-şi piardă 
slujba chiar în acest minut. Îşi ridică fruntea şi simţi cum se 
naşte ideea în mintea lui. Nu contează. 

Zâmbi şi-şi  mestecă  hotdogul, privind mişcările 
tremurătoare ale siluetelor întunecate, în drumul lor spre 
Storgata. Partea bună: Nu-mi pasă. Partea rea: Nu-mi pasă. 
Atunci ce e important? Să aflu cine a ucis-o pe Elisabeth şi de 
ce. 

Dar există vreo şansă ca Narvesen să vorbească despre 
tablou? 

Dacă o face, va trebui să explice şi cum a intrat în posesia 
tabloului, în primul rând. Deci există şanse foarte mici ca el să 
spună ceva - dacă nu e nevoit - ca să preîntâmpine suspiciunea 
legată de altceva: crimă. Şi dacă îmi pierd serviciul în slujba 
adevărului, merită. 

Zări magazinul lui Badir şi se gândi la Elisabeth şi la 
Narvesen. Magazinul era încă închis - dintr-odată trebui să sară 
la o parte din drumul unui biciclist iritat care nu era dispus să 
accepte că el, un pieton, stătea pe banda de biciclişti pe 
Torggata. Mai luă o muşcătură, privi femeia de pe bicicletă şi 
aproape se înecă cu hotdogul. O mai văzuse şi altădată - nu pe 
femeia asta - dar imaginea unei femei pe bicicletă cu capul 
aplecat spre ghidon, pedalând pe Torggata. Pusese piciorul pe 
banda de biciclişti, auzise o sonerie de bicicletă sunând şi 
trebuise să se dea un pas înapoi, să elibereze banda. Lăsase în 
urmă staţia şi se oprise mai jos pe stradă, vizavi de magazinul 
lui Badir. De aici venise. Trecuse de magazinul lui Badir, 
continuase să pedaleze, deci mergea în altă parte. Apoi trecuse 
pe lângă el când coborâse scările. Dar se poate să fi fost 
Elisabeth aceea? 

Acum Frank Frølich era obiectiv: era foarte posibil să fi fost 
ea. El era concentrat pe operaţiune; nu-i observase faţa. Dar se 
prea poate ca ea s-o fi văzut pe a lui. Se poate să-l fi văzut: o 
figură pe care o ştia de la procesul lui Ilijaz Zupac. Ar fi putut 
foarte bine să se dea jos de pe bicicletă fără ca el să observe, 
poate se dăduse în spate, îl urmărise o clipă cu privirea, se 
hotărâse şi pedalase înapoi, apoi trecuse cu bicicleta în zona pe 
care o supravegheau. După aceea, îşi adusese bicicleta în 
câmpul lui vizual, în faţa magazinului lui Badir. Şi apoi îşi 
reaminti totul: scârţâitul suportului de biciclete. Ea, intrând în 
magazin şi el, fugind după ea de pe partea opusă. 

Dar ce însemna această revelaţie bruscă? 

Ştia ce înseamnă. 

Cuvintele lui Gunnarstranda încă îi răsunau în urechi: 
Frølich! Nu mai fi atât de naiv, la dracu”! Ceva nu e în regulă la 
femeiuşca asta. Nu contează din ce direcţie priveşti fiecare mic 
detaliu pe care mi l-ai povestit, toate duc spre o singură 
concluzie: înscenare! 

Vulpoiul bătrân avusese dreptate tot timpul, ce întotdeauna 
- şi acum, dintr-odată, Frank începu să se grăbească. 


Îl sună pe Gunnarstranda pe mobil. 

— Credeam că vrei să ieşi şi să reflectezi în linişte, rosti 
Gunnarstranda tărăgănat. 

— De aia sun. Narvesen a mărturisit? 

— Încă nu, dar am ajuns la o fază interesantă a 

interogatoriului. Hai să-i spunem aşa. E legată de casa 
particulară a lui Narvesen, o uşă de verandă distrusă şi un 
anumit poliţist în concediu. 

— A spus ceva de artă? 

— Artă? Nu. De ce? 

Mintea lui Frølich o luă la goană. 

— De ce? repetă Gunnarstranda nerăbdător. 

— ... mă gândisem la ceva - dar acum să trecem la ceva 
important. Directorul de bancă din Askim a spus că Ilijaz Zupac 
a fost să ia ceva din caseta de valori, nu-i aşa? 

— Ştii asta, doar. 

— Tocmai mi-am dat seama că llijaz e un nume destul de 
exotic, spuse Frank Frølich rar. 

— Nu ne mai ocupăm de caz acum, Frølich. Nu înainte ca 
investigaţiile noastre să aibă un rezultat. 

— Eşti mulţumit de asta? 

— N-are legătură cu faptul că sunt sau nu mulţumit. 

— Dacă Lystad vrea să-l aresteze pe Inge Narvesen pentru 
uciderea lui Elisabeth Faremo, are nevoie de un motiv. Un astfel 
de motiv trebuie să aibă legătură cu spargerea din 1998. Iar 
cazul acela e legat de caseta de valori. Deci n-ar strica să suni la 
bancă, nu-i aşa? 

— O mică problemă - ce să spun personalului de la bancă? 

— Întreabă de ce sex era persoana care s-a dat drept Ilijaz. 

Linişte la celălalt capăt. 

— Gunnarstranda, spuse Frølich, condescendent. Te rog fii 
succint. 

— Îmi dau seama că are un sens ce spui tu, Frølich, legat de 
sex. Ce te-a făcut să te gândeşti la asta? 

— Câteva chestii. Una dintre ele e ce mi-ai spus despre 
moartea lui Ballo. Şi nu e prea mare deranj pentru tine, nu-i 
aşa? Să suni la bancă şi să ceri o descriere a persoanei care s-a 
folosit de numele lui Ilijaz? 

Gunnarstranda se gândi. 

— Aş putea verifica asta, ca pe o favoare, cedă el în cele din 
urmă. Întrebarea e: ce poţi să-mi dai în schimb? 

— Dovezi. 

— Ce fel de dovezi? 

— Dovezi care ar elimina orice suspiciune împotriva lui 
Narvesen. Şi atunci nu-i va mai păsa nimănui de o uşă spartă de 
verandă. 

— Haide, ce fel de dovezi? 
— Un fir de păr, spuse Frank Frølich. 

Căldura îl lovi în clipa în care se dădu jos din avion. Polițistul 
care-l întâmpină la sosiri se numea Manuel Komnenos. 

— După Măria-Sa, Împăratul, explică el un zâmbet uşor. 
Stătea dincolo de coada de la vamă, cu un carton alb în mână. [i 
scrisese numele greşit. Pe carton era scrisF O RLICH. 

Frølich dădu mâna cu el şi fu silit să mărturisească, 
zâmbind, că nu are nici cea mai vagă idee despre ce împărat e 
vorba. 

— E bine, spuse Manuel cu un zâmbet ştrengar. Purta un 
costum gri şifonat şi un tricou alb. Avea o strungăreaţă mare 
între dinţii din faţă. Continuă: de fiecare dată când o să auzi 
numele de Manuel o să te gândeşti: care împărat? 

Lui Frølich îi fu simpatic din prima clipă. leşiră împreună din 
sala de sosiri şi se îndreptară spre parcarea de maşini. Roţile 
valizei lui Frølich hodorogeau pe asfalt. Manuel se opri lângă o 
Toyota Corolla parcată neglijent şi deschise portbagajul. Frølich 
îşi puse valiza înăuntru şi spuse că are şi el acelaşi tip de maşină 
acasă. 

— Ei, aproape - o Avensis. 

Aşteptară în spatele maşinii. Un avion aluneca rapid pe 
pistă, într-un zgomot în crescendo. Manuel îşi aprinse o ţigară şi 
aşteptă să se stingă zgomotul. Avionul decola şi se înălţă ca un 
rechin flămând spre lumină. 

Manuel îi spuse că Merethe Sandmo închinase o maşină de 
la Hertz pe 1 decembrie. 

— O Toyota. Închise capacul portbagajului. Cel puţin ştie 
vreo două chestii despre maşini. 

Zâmbiră amândoi. 

Frølich se uită spre nord. Un avion se apropia de aterizare. 
Departe, în albastrul cerului, întrezări avionul numărul doi, de 
asemenea pe cale să aterizeze. 

— A luat-o înspre nord şi a predat maşina la sediu de la 
Patras, continuă Manuel. 

— N-a mai închiriat altă maşină? 

— Nu. 

— A dispărut, pur şi simplu? 

Manuel încuviinţă. 

— Nu s-a cazat la niciun hotel. 

— Şi cealaltă femeie? 

Manuel zâmbi din nou şi trase adânc aer în piept. 
— A apărut. 

— Unde? 

— Pe cheiul de feriboturi. Şi-a cumpărat un bilet spre Bari. 
— Bari? Asta e în Italia. 

Manuel flutură cheile de la maşină. 

— Mai vrei maşina? 

Frølich dădu din cap că da şi luă cheile. 

— Nu-ţi face griji, spuse el, ştiu încotro mă duc. 


Plaja se întindea rotund, împrejurul golfului verde-albăstrui 
ca o lună nouă alb-aurie. Valuri grele, leneşe se desfăceau spre 
țărm, se întindeau, scăldau ţărmul, îşi făceau drum 
prelingându-se pe nisip, înainte de a se retrage în rotocoale 
puternice, ca să spargă următorul val în bucăţi. Exista un ritm al 
mişcării lor, mai întâi un val mare, care se prelinge încet, apoi 
următorul val e spulberat de primul, şi tot aşa, la infinit. Frank 
Frølich observa spectacolul, reflectând că, dacă rămâneai 
suficient de mult acolo, ai putea ajunge să crezi că va dura la 
nesfârşit. 

Nimeni nu se aventurase în apă. Trupurile stăteau întinse, 
răspândite pe plaja nisipoasă, pe şezlonguri. Unii stăteau în 
capul oaselor şi se uitau în jur prin ochelarii de soare sau îşi 
întindeau cremă pe braţele arse de soare. Nişte bărbaţi rotofei 
în pantalon scurţi şi cu şapcă pe cap umbrindu-le ochii se 
plimbau agale de-a lungul țărmului, unde nisipul era mai tare şi 
răcorit de apă. O femeie mergea pe nisip. Purta o rochie azurie 
largă, fără mâneci, care flutura în vânt. Avea pe cap o cordeluţă 
asortată, îşi dădu seama că nu-i spusese niciodată - îi stătea 
bine în albastru. _ 

Stătu nemişcat şi aşteptă ca ea să-i descopere prezenţa. Il 
încântă faptul că nu tresări, ci-şi continuă drumul în acelaşi ritm 
agale, în timp ce valurile îi scăldau picioarele şi gleznele. 

Când ajunse la un metru şi jumătate de el se opri. Se priviră 
în ochi. 

— De fapt mă pregăteam să înot, spuse ea. Vrei să mă 
însoţeşti? 

O privire evaluativă. Calmă. Clătină din cap. 

— Am ceva pentru tine, spuse el, înmânându-i o foaie de 
hârtie împăturită - scrisoarea de adio a lui Reidun Vestli. 

Luă hârtia. li căzu capul în timp ce citea. La sfârşit, împături 
hârtia şi o rupse în bucăţi mici, cu privirea fixată într-un punct 
îndepărtat. Bucăţelele albe de hârtie fluturară în vânt şi 
dispărură în spuma valurilor. 

— Ce emoţionant să vezi impresia pe care a făcut-o! 

— Nu sunt în stare să mă concentrez. 

Frank Frølich îi urmări privirea, spre cei doi bărbaţi în 
uniformă care se uitau în jos la ei, fiecare cu un picior pe zidul e 
piatra de lângă drum. 

— Sunt cu tine? întrebă ea. 

— Da. 

Ochii ei, scrutători. 

— De ce? 

El nu răspunse. Vântul i se prinse în păr. Trebui să şi-l dea la 
o parte cu mâna. 

— Eu am găsit-o, spuse el într-un târziu. Luase pastile. Mi-a 
trimis scrisoarea prin poştă. Iţi cere iertare, dar pentru ce? 

— N-am idee. Când şi când, Reidun era greu de înţeles. 

— Trebuie să fii în stare să te concentrezi ca să iubeşti, 
spuse el. 

Se uită la el dintr-o parte. 

— Îmi pare rău, spuse ea. 

— Pentru ce? 

— Pentru ceea ce simţi. Nu trebuie să fie aşa între noi. 

Am nevoie s-o examineze mai îndeaproape înainte de a 
răspunde. 

— Ce a fost între noi s-a spulberat în vânt de mult. 

— Nu te cred. Ai venit aici, la mine. 

— Elisabeth, cea pe care o ştiam, a murit, spuse el cu 
blândeţe. A ars, dar eu mi-am revenit. 

— Nu vorbi aşa. 

— Iartă-mă, spuse el. Ştiu că cea care a murit în realitate în 
foc era Merethe Sandmo şi faptul că ştiu asta este doar unul 
dintre multele aspecte pe care nu le pot ignora în legătură cu 
noi. 

— Am aflat câte ceva despre tine de când te-am văzut ultima 
dată, continuă el, preocupat. Ştiu, de exemplu, că l-ai cunoscut 
pe Inge Narvesen acum şase ani când lucrai la Ferner Jacobsen. 

Ştiu că ai început o legătură cu el şi v-aţi dus împreună într-o 
vacanţă romantică în Mauritius. Asta a fost mai mult decât am 
reuşit noi doi în timpul în care am fost împreună. Dar, pe de altă 
parte, eu am mai puţini bani de aruncat în stânga şi în dreapta. 

— Lasă-l pe Inge Narvesen la o parte din relaţia noastră. Eu 
şi Inge - a fost o prostie. N-a fost nimic. 

— Nici Ilijaz n-a fost prea fericit, nu-i aşa? Se încorda. Ochii 
îi erau impenetrabili. 

— L-am vizitat pe Ilijaz la Ullersmo. 

— Inainte nu era aşa. 

— Cum era înainte? 

— Puternic, spiritual, un bărbat care avea senzaţia că lumea 
îi aparţine. 

Îşi căută cuvintele. El aşteptă. Ea se întoarse cu faţa de unde 
venea vântul şi adăugă: 

— Care avea senzaţia că eu îi aparţin. Căzu pe gânduri 
câteva clipe. Dar Ilijaz trebuia să înţeleagă că pot fi rănită, că 
am sentimente. 

Începură să meargă pe plajă. Valurile le udau picioarele. 
Frank Frølich se opri şi-şi suflecă pantalonii. Picioarele ei erau 
bronzate de soare. Işi vopsise unghiile cu roşu-maroniu. Pentru 
o fracțiune de secundă îşi imagină scena: ea stătea la soare, cu 
genunchii ridicaţi, concentrându-se să-şi vopsească unghiile de 
la picioare. 

Rochia i se lipea de trup în bătaia vântului, iar picioarele îi 
erau clar conturate la fiecare pas pe care-l făcea. Mergea cu 
capul drept, iar vântul îi ciufulea părul negru. 

El spuse: 

— Poate că te-ai dus cu Inge Narvesen să-l pedepseşti pe 
Ilijaz, dar nu cred că Narvesen şi-a dat seama. Nici măcar atunci 
când i-ai spus lui Ilijaz despre seiful cu tabloul din el. 

— llijaz e una dintre oile rătăcite ale Domnului, spuse ea. 
Rătăcit de tot. 

— La vremea aceea, lIlijaz era în totalitatea facultăţilor 
mentale şi trebuia să răspundă pentru faptele sale. A împuşcat 
un om - nu era nevoie să facă asta. 

— E terminat. L-ai văzut şi ştii că e total sărit. Cum e să 
lucrezi pentru un sistem care face aşa ceva oamenilor? 

— O singură persoană e vinovată de faptul că llijaz a intrat 
la puşcărie, iar acela e llijaz. Nu trebuia să fure seiful. Nu 
trebuia să împuşte pe nimeni. 

— Rostul închisorii e să-i priveze pe oameni de libertate, nu 
să-i facă să putrezească pe dinăuntru. 

— Ştiu că simţi nevoia să-ţi dai frâu sentimentelor de 
vinovăţie, dar să te înalţi la statutul de înger răzbunător e o 
nebunie curată. 

— La ce te referi? 

— Mă refer la tine. 

— Mă acuzi că îmi transform emoţiile în acţiuni? 

— Acţiunile sunt problema ta, Elisabeth, pentru că mor 
oameni. 

— Nu-mi pot asuma responsabilitatea pentru nimeni în afară 
de mine. 

El se opri şi râse. 

— Ce-i aşa de amuzant? 

— Absurditatea asta pompoasă a ta. „Nu-mi pot asuma 
responsabilitatea pentru nimeni în afară de mine.” Tu, persoana 
care i-a cerut fratelui tău şi lui llijaz să fure tabloul ca după 
aceea să-l poţi vinde înapoi lui Narvesen. Tu, care ai început 
toată povestea asta, tu nu-ţi poţi asuma responsabilitatea pentru 
nimeni în afară de tine? _ 

Ea nu răspunse. Doar se uită la el cu colţul ochiului. Işi 
continuară plimbarea în linişte, unul lângă altul. Frank Frølich 
întrerupse tăcerea. 

— Ştiu că ai amânat să vinzi tabloul înapoi când Ilijaz a fost 
închis, dar pentru un motiv oarecare ai hotărât să-l vinzi fără să 
ştie ceilalţi. De ce? 

Din nou nu-i răspunse. 

— Am înţeles că ţi-ai unit forţele cu Merethe Sandmo - 
împotriva bărbaţilor - în noaptea aceea de noiembrie când s-a 
dus cu banda ca şofer, când ea şi fratele tău au fost martori la 
crimă. 

Ea se opri. Frølich spuse: 

— M-am trezit când vorbeai cu Merethe. Şi îmi dau seama că 
trebuie să fi fost foarte deprimată când ţi-a spus de paznicul 
care a fost lovit la pământ, dar cum ai convins-o să dea ponturi 
poliţiei? 

— Te înşeli, se răsti ea. Ce părere trebuie să ai despre mine? 
Ochii ei albaştri fulgerară. Merethe era o vacă proastă. De ce 
să-i fi cerut să-l toarne pe frate-meu? Când a sunat, Merethe 
vorbise deja cu poliţia. M-a sunat ca să vorbească cu cineva, să 
fie mângâiată. Asta spune doar cât era de limitată femeia asta. 

Se rugase de ei de nenumărate ori să ia parte la una din 
operaţiunile lor; voia să-şi facă damblaua. Şi când, în cele din 
urmă, i-au făcut pe plac, a dat faţă în faţă cu realitatea. Şi 
atunci, curva proastă ca noaptea a ales să sune la poliţie şi să le 
spună ce s-a întâmplat. 

— Poate că voia ca cineva să ajute omul care era pe moarte? 
obiectă Frank Frølich împăciuitor. Zăcea într-o baltă de sânge. 

— Dacă asta era ideea, nu ar fi trebuit să dea nume, dar le-a 
spus poliţiştilor cine a participat la treaba asta - a dat numele 
tuturor, mai puţin pe al ei. Aşa că am fost obligată să îmi apăr 
fratele. Ştii asta, nu-i aşa? 

Ochii de safir erau din nou blânzi. Trei nuanţe de albastru, 
gândi el. Cerul, rochia, ochii. 

Dintr-odată se apropiară unul de celălalt. 

— Când am plecat în noaptea aceea, şopti ea, a fost pentru 
că trebuia să-l ajut pe Jonny. Dar n-am vrut să te implic şi pe 
tine, înţelegi? Nu aveam cum să ştiu că urma să lucrezi exact la 
acelaşi caz, nu-i aşa? 

Frølich se uita la mâna ei. Degetele ei lungi şi subţiri îl 
mângâiau pe braţ. 

— Eu văd lucrurile puţin diferit, răspunse el în şoaptă. 
Degetele ei se opriră din mângâiat. 

— Ai lăsat cheia de la caseta de valori acasă la mine. 

— Acolo era în siguranţă. 

— O idee foarte practică, în acelaşi timp. Când băieţii au fost 
băgaţi la zdup, ai pus mâna şi pe a doua cheie. Când au fost 
eliberaţi, tu erai în drum spre Askim cu o cheie în buzunar, şi cu 
cealaltă pusă la păstrare în apartamentul meu. Şi ai mers cu 
maşina la Askim după ce ai depus mărturie la audiere. Te-ai dat 
drept Ilijaz Zupac la bancă. Ai luat tabloul din casa de valori. 

Se uita în zare, tăcută. 

— Jonny nu ştia ce pui la cale? întrebă. 

Ea nu răspunse. 

— Deci ştia, concluziona el. 

— Te-ai gândit vreodată că atunci când un avion rulează pe 
pistă ca să decoleze, spuse ea, e ceva absolut, final. Creşte 
viteza şi merge din ce în ce mai rapid. Dar pista e atât de scurtă, 
încât atunci când a prins suficientă viteză i-ar fi imposibil să se 
mai oprească. Dacă şi-ar activa frânele, ar cauza un dezastru. 
Există o singură soluţie, să meargă înainte şi avionul să se ridice 
de la sol. 

— Te-ai întâlnit cu Jonny acolo, la bancă, nu-i aşa? 

— Ce vrei tu, de fapt? spuse ea, iritată. Ai venit aici să-mi 
spui cât eşti de deştept? 

— Pentru mine, personal, e important să scot faptele la 
iveală. 

— De ce? 

— Pentru că, de fapt, asta are legătură cu tine, cu mine, cu 
noi. 

Se uitară iar unul în ochii celuilalt. 

— Eşti sigur? întrebă ea blând. 

— Ştiu că Jonny a mers cu maşina la Askim când tu erai 
acolo. Ştiu că a fost văzut cu altcineva pe un drum de tractoare 
care ducea în jos, spre Glomma. Ştiu că fratele tău fie a alunecat 
şi a căzut în râu, fie a fost împins de persoana care-l însoțea. 

— Ce vrei să spui, că asta are legătură cu noi? întrebă ea din 
nou. 

— Jonny a fost în Askim, insistă el. Ai fost şi tu acolo. 

Se întoarse spre el. Ochii ei albaştri îl cântăreau de la 
distanţă, visători. 

— Nu te cred. Pentru tine, asta nu are legătură cu noi. E 
vorba numai de tine. 

— Inecul lui a fost un accident? 

— Fireşte! Ce credeai? 

— Cine a fost cu ideea să mergeţi la plimbare pe malul 
râului? 

— Eu. 

— De ce? 

— Să-l calmez. 

— Nu sunt sigur că te cred. 

— Poţi să crezi ce vrei. Nimeni n-o să se amestece între mine 
şi fratele meu. 

— Dar nu ai sunat la niciun serviciu de urgenţă atunci când a 
căzut - cu toate că râul are un curent puternic şi apa era al 
naibii de rece. Jonny ar fi avut hipotermie, dar totuşi ar fi putut 
fi salvat. Elicopterul de salvare ar fi ajuns acolo în câteva 
minute. 

— Nu ştii despre ce vorbeşti. Te axezi numai pe tine şi pe 
autocompătimirea ta. 

— Poate că nu ştiu ce s-a întâmplat pe malul râului, dar ştiu 
că te-ai întors la maşina lui singură, ai plecat, ai luat legătura cu 
Reidun Vestli şi i-ai cerut ajutorul. Te-ai întâlnit cu ea după ce ai 

scăpat de maşina lui Jonny, te-ai ascuns în cabana ei. Ştiu că ai 
luat legătura cu Narvesen, l-ai pus să meargă la Fagernes şi să 
se întâlnească cu Merethe Sandmo. Ştiu că i-a dat cinci milioane 
de coroane în numerar ca să-şi recupereze tabloul. Ceea ce-mi 
stârneşte mie curiozitatea e: ce anume a declanşat acest întreg 
proces? Eu? 

Zâmbi cu dispreţ la ultimul cuvânt. Vântul se juca în părul ei 
lung, iar valurile îi spălau picioarele. 

— Tu trebuie să fii întotdeauna în centrul atenţiei, nu-i aşa? 
spuse ea. Eu nu sunt aşa. Am făcut tot ce am făcut pentru că nu 
mă gândesc niciodată la mine însămi. E numai vina lui Merethe. 
Ea a pornit totul. Ea a ciripit. N-am avut de ales decât să-i ţin 
spatele lui Jonny... 

— Tu nu te gândeşti niciodată la tine? Merethe Sandmo a 
făcut ceea ce tu i-ai spus să facă. Ea a dus tabloul la Narvesen, a 
luat banii şi apoi s-a dus la cabana lui Reidun Vestli. Acolo, ai 
luat banii şi apoi ai omorât-o şi ai dat foc cabanei. Ţi-ai luat 
identitatea ei şi te-ai folosit de biletul ei spre Atena. Ca să 
plănuieşti toată afacerea asta şi s-o pui în aplicare trebuie să fi 
fost extrem de furioasă pe ea. Oricine e atât de furios pe 
altcineva nu se gândeşte la nimeni în afară de propria persoană. 

— N-am omorât pe nimeni. Iar tu nu ştii despre ce vorbeşti. 

— Ba, dimpotrivă, ştiu foarte bine despre ce vorbesc. Am 
trecut prin tot circuitul. Incepând cu noaptea în care a trebuit să 
mă duc şi să mă uit la paznicul omorât, un tânăr, un student 
care lucra cu jumătate de normă. Ucis în bătaie cu o bâtă de 
baseball. 

— Jim Rognstad l-a omorât. Nu are nicio legătură cu mine. 

— Dar i-ai dat lui Rognstad un alibi pentru crimă. Asta nu 
înseamnă că jucaţi în aceeaşi echipă? 

Nu răspunse; privea peste mare. La orizont se vedeau două 
petroliere uriaşe plutind în linie. 

— Nu erai obligată să-i dai individului un alibi pentru 
noaptea aceea, spuse Frank Frølich. 

— Frank, zise ea cu blândeţe. De ce nu mă crezi? 

— Nu spun ce cred; spun ce ştiu. De exemplu, ştiu că m-ai 
recunoscut pe Torgatta, înainte de înscenarea de la magazinul 
lui Badir. Ai dat înapoi, te-ai aşezat în câmpul meu vizual, voiai 
să te observ. 

— Habar nu aveam ce urma să se întâmple. Am vrut doar să 
mă vezi. Dar tu ai fost cel care s-a aruncat peste mine. Il privi 

piezişă şi zâmbi uşor. Îţi aminteşti? 

— Ce-mi amintesc cel mai bine e că ai stat lângă mine în pat 
în noaptea aceea, aşteptând să adorm la loc ca să te poţi furişa 
afară şi să începi întreg coşmarul. 

Stăteau nemişcaţi fără să vorbească. Vântul îi răvăşea 
îmbrăcămintea. Valurile se spărgeau de țărm. 

Se înfiora la atingerea degetelor ei pe dosul palmei lui. 

— Te gândeşti vreodată că pământul arată albastru? şopti 
ea. Văzut din spaţiu? 

— Ce te face să spui asta? 

— Tot ceea ce s-a întâmplat între noi doi depinde de unde 
priveşti, Frank. Ştiu că eşti amărât din cauză că nu ţi-am spus 
nimic în noaptea aceea, dar mi se spusese că Jonny va fi arestat 
pentru uciderea unui om pe care nici măcar nu-l atinsese. Tu 
erai poliţist. Te-am ţinut departe de asta şi am făcut ce am 
crezut eu că e bine. 

Se uită în jos spre mâna ei. Acesta fusese primul lucru pe 
care-l observase: mâinile ei. Degetele ei înmănuşate în negru, 
punând pachete de ţigări în rucsac. Aceleaşi degete care acum îl 
mângâiau, închise în jurul mâinii lui. Căldura mâinii ei îi urcă în 
sus pe braţ. Îşi închise ochii o secundă, simţindu-i atingerea. 
Apoi, îşi vâri mâna în buzunar şi spuse: 

— Ai făcut ce credeai că e bine când te-ai dus la apartament 
şi ai făcut curăţenie cu mare atenţie? Când ai plantat peria de 
păr a lui Merethe pe patul tău ca s-o găsească poliţia? Ca să 
folosească ADN-ul lui Merethe pentru a identifica oasele din 
cabana lui Reidun Vestli? Când ai pus-o pe Merethe să 
răspândească zvonuri despre faptul că-şi găsise de lucru în 
Atena? Când ai pus-o să cumpere biletul de avion? 

Nu răspunse. 

— A fost corect s-o omori? 

— Dacă cineva a omorât-o pe Merethe, trebuie să fi fost 
Vidar Ballo. Nu ştiu nimic despre Merethe şi despre ce s-a 
întâmplat cu ea. 

— Se prea poate ca Jim Rognstad să-l fi ucis pe paznicul din 
Loenga. Se prea poate ca fratele tău să fi alunecat în râu din 
greşeală. Reidun Vestli şi-a luat într-adevăr singură viaţa. Dar 
Vidar Ballo nu avea cum s-o omoare pe Merethe Sandmo. Era 
mort din cauza unei supradoze când a ars cabana. 

Frølich îşi vâri mâna în buzunarul interior şi îi dădu o foaie 
de hârtie. 

— Altă copie. 

Citi copia după scrisoarea de adio a lui Reidun Vestli şi 
începu s-o rupă şi pe aceasta în bucățele. 

— Am citit scrisoarea din nou în avion, venind încoace. Şi 
m-am întrebat pentru a n'şpe mia oară pentru ce anume îşi 
cerea Reidun iertare. Trebuia s-o ierţi pentru că îţi trădase 
ascunzătoarea faţă de nişte brute periculoase? Când ardea 
cabana ei, Jim Rognstad era cu o femeie în Oslo, iar Vidar Ballo 
era mort, deci, dacă nu ăştia doi au dat foc cabanei, atunci cine 
a bătut-o pe Reidun Vestli? Şi de ce a fost bătută după incendiu? 
Răspunsul la această întrebare a fost greu de aflat, tocmai 
pentru că nu a bătut-o nimeni. A simulat atacul. Voia ca poliţia 
să creadă că cineva a bătut-o ca să-ţi dea de urmă. La nevoie, ar 
fi spus că a fost atacată de Rognstad şi Ballo. Ar fi fost crezută 
pentru că era un universitar respectat. Dar în timp ce ea simula 
atacul, trebuie să fi ştiut câte ceva despre planurile tale. Trebuie 
să fi sacrificat cabana. Dar dacă nu a fost niciun atacator, 
singura, marea şi, de fapt, adevărata problemă rămâne 
nerezolvată: de ce îşi cere iertare? 

— Acum câteva minute ai spus că asta are legătură cu noi, 
Frank. De ce ai spus asta? 

— Dacă nu vrei să răspunzi, lasă-mă pe mine s-o fac în locul 
tău. Reidun îşi cere iertare pentru că renunţă. Nu a mai 
suportat să fie părtaşă la cursa ta cu obstacole mânjită de 
sânge. Ea nu avea motivaţia ta. Tot ce avea ea era dragostea 
pentru tine. Dar asta a mers doar până la rugămintea de iertare. 
Tu ai fost cea care a plănuit falsul atac. Tu ai vrut ca poliţia să 
creadă că cineva o bătuse şi că ea trădase ascunzătoarea ta. Ca 
să sugereze că cineva voia să te găsească şi să-ţi ia viaţa. In 
felul acesta puteai să redirecţionezi vina pentru incendiu şi 
pentru uciderea ta. Dar Reidun Vestli n-a vrut să fie complice la 
crimă. In consecinţă, a ales să iasă din nebunia ta - şi te imploră 
s-o ierţi. 

Ea clătină din cap. 

— E cea mai aiurită poveste pe care am auzit-o vreodată. El 
zâmbi. Avea buzele uscate. 

— N-am terminat încă. Erai furioasă la culme pe Merethe, 
asta ştiu. Şi poate că o învinuiai pentru moartea lui Jonny. 
Oricare ar fi poziţia ta, orice fantezii ai avea, adevărul e că ai 
scăpat din vedere nişte detalii minuscule când ţi-ai pus la cale 
răzbunarea. Ai uitat, de exemplu, că ar fi trebuit să porţi o plasă 

de păr când ai dormit în patul meu. Ţi-a rămas un fir de păr lung 
pe pernă în noaptea în care m-ai părăsit. Profilul ADN nu s-a 
potrivit cu părul de pe peria lui Merethe Sandmo şi nu s-a 
potrivit cu oasele din scrumul de la cabană. Povestea ta, 
Elisabeth, a atârnat de un fir de păr. Am un şef enervant, cu un 
nas fin, şi când am dus firul tău de păr, iar criminaliştii au 
descoperit că nu se potrivea, s-a dus la apartamentul lui 
Merethe Sandmo şi a luat şi alte mostre de acolo. Ghici ce? 
Mostrele s-au potrivit. 

Ea stătea nemişcată, uitându-se la hotel. Vântul încă îi 
răvăşea rochia. 

— Merethe Sandmo a urcat într-un autobuz spre Atena. Cu 
toate că, ţinând seama de dovezi, era moartă, spuse el. Aceeaşi 
femeie care îşi spunea Merethe Sandmo s-a dat jos din avion şi a 
închiriat o maşină cu care s-a dus până la Patras, unde maşina şi 
cheile au fost predate agentului de la Hertz. Şi aici, Merethe 
Sandmo dispare. În ceaţă. Totuşi, la cheiul de feriboturi, din 
acelaşi oraş, apare altă femeie: Elisabeth Faremo. Cumpără un 
bilet pe feribot până la Bari, pe malul italienesc al Mării 
Adriatice. Elisabeth Faremo dispare aici, dar o femeie cu 
numele de Merethe Sandmo apare pe coasta din Ancona, două 
zile mai târziu. Cumpără un bilet spre Zadar, Croaţia. Femeia 
care a cumpărat hotelul de acolo e necunoscută. A fost un ocol 
lung, dar problema e că femeia care deţine hotelul şi-a plătit 
facturile cu bani norvegieni, ale căror serii sunt înregistrate la 
Eco-Crime. Elisabeth, e o întreagă echipă de poliţişti care ştiu 
că banii lui Narvesen finanţează sejurul tău aici. 

— Ai bătut tot drumul până aici, mi-ai dat de urmă, numai ca 
să-mi spui lucrurile astea? 

Stătu uitându-se la ea. Dintr-odată, situaţia îi păru lipsită de 
importanţă. Se gândi la volumul de poezie pe care-l găsise. 
Conversaţia din pat când îi spusese numele acestei insule. 

— Te-am aşteptat, continuă ea. Dar mi-am dorit să te aducă 
la mine dorul, nu emoţiile negative. Îşi puse mâna pe braţul lui, 
se ridică pe vârfuri şi-i atinse obrazul cu buzele. Îşi aminti 
atingerea ei. 

— Ştiam, şopti ea, c-ai să vii aici şi ai să mă găseşti. 

Se trase la o parte. 

— E prea târziu. 

— Nu, spuse ea. Nimic nu e prea târziu. 

— De ce ai făcut asta? şopti el, dispreţuindu-şi propria 

slăbiciune. Cel puţin atât poţi să-mi oferi. Poţi să-mi spui ce sens 
a avut toată povestea asta. 

— Nu am nimic fără Jonny. 

Se gândi la ce spusese ea. 

— Adică nu s-ar fi întâmplat nimic şi viaţa ar fi fost normală 
dacă Jonny... 

— Acum te am numai pe tine, îl întrerupse. 

— Nu-i adevărat, Elisabeth. M-ai lăsat în urmă. 

— Te-am aşteptat, repetă ea. 

— Dar nu se poate să mai fim împreună vreodată. 

Trecu o mică eternitate. Numai sunetul murmurat al 
valurilor. Doi metri între ei. Când, în sfârşit, se uitată unul în 
ochii celuilalt, îşi dădu seama că se întâmplase ceva. Era pe altă 
lume. 

— Ai uitat un lucru, spuse ea cu înverşunare. 

— Aminteşte-mi-l. 

— Inge Narvesen o să-şi ţină gura. Nu va recunoaşte 
niciodată în public că deţine un tablou furat. Nu ai nimic 
împotriva mea. Fără tablou, povestea ta e subţire ca firul de aţă. 
Fără tablou, nu ar fi existat nimic de luat din caseta de valori. 
Fără tablou, nu aveam ce să-i vând lui Inge. Ai avut dreptate, 
m-am folosit de numele şi de biletul lui Merethe ca să plec, dar 
trebuia să o fac, mi-era teamă pentru viaţa mea. Cineva îmi 
ucisese fratele şi apoi pe Merethe. 

— Tabloul? întrebă Frank Frølich surprins. Despre ce tablou 
vorbeşti? 

— Ştii foarte bine despre ce tablou vorbesc. 

— Dacă te referi la lucrarea „Madona şi Pruncul”, care a 
dispărut dintr-o biserică italienească în 1993, tabloul a dispărut, 
aşa cum s-a întâmplat şi în 1993. Nu l-a mai văzut nimeni de 
atunci. Dacă cineva pretinde că l-a văzut în Norvegia, sigur se 
înşală. Vezi tu, tabloul nu se află acolo. Regret, Elisabeth. Ceea 
ce e important în acest caz sunt rămăşiţele omeneşti din cenuşa 
cabanei. Acasă, în Norvegia, poliţia are dovezi că femeia a 
primit cinci milioane de coroane în numerar de la Inge 
Narvesen. El şi-a încheiat declaraţia în legătură cu acest fapt. 
La început, a încercat să-i convingă pe cei din Kripos că 
Merethe vindea sex. Dar cinci milioane pentru sex e cam tras de 
păr, aşa că nu l-au crezut. În cele din urmă, a recunoscut că 
Merethe îi spusese o poveste cu cocoşul roşu despre un tablou 
renascentist pe care l-ar fi putut cumpăra cu cinci milioane. A 

fost destul de naiv s-o creadă şi a luat ţeapă. Tabloul n-a apărut 
niciodată. El i-a dat banii şi n-a primit nimic. A fost tras pe 
sfoară. lar femeile frumoase care amăgesc idioţii cu o droaie de 
bani sunt poveşti care-i fac să caşte pe judecătorii norvegieni. 
Dacă tabloul nu apare, partea aceasta a poveştii e lipsită de 
importanţă. Ceea ce-i va interesa pe judecători sunt planurile 
inteligent puse la cale, din spatele noii vieţi de aici. Ai folosit-o 
pe Reidun Vestli să sprijine punerea în scenă a propriei tale 
morţi. Ai folosit-o pe Merethe Sandmo ca intermediar în 
schimbul cu banii. S-a dovedit că ai luat banii de la Merethe - 
din moment ce ai cheltuit din ei în fiecare zi - şi ai omorât-o - 
din moment ce ţi-ai asumat identitatea ei şi ai fugit, folosindu-te 
de numele ei. 

Când el termină, ea stătea ca mai înainte, cu privirea aţintită 
spre mare. El făcu un gest din cap, spre hotel. 

— Mergem? 

— Te grăbeşti chiar aşa de tare? Din nou, altă intonatie. 
Aproape veselă. A 

Se priviră în ochi. Încercă să vadă înăuntrul ei şi să 
interpreteze ce se întâmpla în fântânile adânci şi negre 
înconjurate de luciul albăstrui, dar renunţă. 

— Cu siguranţă n-ai să-mi refuzi o ultimă dorinţă, continuă 
ea cu un zâmbet prefăcut. 

— În cazul acesta, va trebui să fie o dorinţă modestă. 

— Am spus că mă duc să înot. Dacă vrei, poţi veni cu mine. 

El se uită la apă şi ezită. 

Ea începu să se dezbrace. În scurt timp, stătea în faţa lui, 
purtând doar nişte bikini. Vântul îi mângâia părul negru. Încă o 
dată, îi atinse obrazul cu buzele. 

— Ai curajul să fii atât de amabil şi să vii? 

El se aşeză pe nisip în timp ce ea păşi până la marginea apei. 
Îi urmări silueta frumoasă înaintând în apă, picioarele bronzate, 
croindu-şi drum prin marea înspumată, şoldurile unduitoare. 
Apa trebuie să fi fost rece. Nu se mai aventurase nimeni în larg. 
Continuă nestingherită. Când începu să înoate, se ridică, să o 
vadă mai bine. Scruta marea, căutând părul ei negru, care era 
ascuns de valuri, până când apărea iar la suprafaţă. Dispărea. 
Se ridica. Dispărea. 

Se gândi la ceea ce-i spusese ea. 

Scrută marea zadarnic. 

Simţi cum îl cuprinde o amorţeală în tot trupul. Când reuşi 

în sfârşit să se întoarcă şi să fugă spre hotel, cei doi poliţişti îşi 
croiau deja drum pe nisip spre el. 

— Şi tu nu ai avut nimic împotrivă? Ca ea să intre în mare? 

Frølich nu răspunse. 

— Continuă, spuse Gunnarstranda pe acelaşi ton. 

— S-a dezbrăcat... 

— Concentrează-te pe aspectele importante. 

Frølich se scarpină pe obraz. 

— A păşit în mare fără privească înapoi. 

— Şi? 

— Când apa i-a ajuns la brâu, a început să înoate în larg. 

— Mai înota şi altcineva? 

— Nimeni. 

Gunnarstranda îi aruncă o privire severă. 

— Nu era nimic acolo după care se putea ascunde, niciun 
munte, nicio stâncă, nici măcar o minge de plajă, nimic, doar 
nisip şi apă. 

— Ai fi putut s-o refuzi. 

— Poate că aş fi putut spune că nu e permis. Şi apoi, ce? Nu 
aveam autoritatea s-o arestez. Asta era sarcina poliţiei croate. 

— Dar n-ar fi trebuit să fii singur cu ea. 

— Ascultă... 

— Nu, îl întrerupse Gunnarstranda furios. Tu ar trebui să 
asculţi. Ai fost însărcinat să o aduci înapoi în Norvegia. Dar a 
dispărut. S-a evaporat! Fosta ta iubită se duce să înoate şi 
dispare! 

— Poliţia locală a explicat cum sunt curenţii din mare acolo. 
S-a înecat. 

— lar tu accepţi asta? Că a dispărut, pur şi simplu? 

— Avem banii, lucrurile ei, paşaportul, cardul bancar, toate 
obiectele ei personale. Crede-mă, Elisabeth Faremo e moartă. 

— Femeia aia a mai fost moartă o dată, Frølich! 
Gunnarstranda se ridică şi se îndreptă spre uşă. Se întoarse 
spre el înainte să iasă. Stăteau faţă în faţă. Cazul e închis, 
anunţă Gunnarstranda. Eşti mulţumit? 

Frølich nu răspunse. Privi absent cum se închide uşa. Avea o 
singură imagine în minte: silueta unei femei bronzate, în bikini 

albaştri, înaintând agale tot mai departe în mare, fără să 
privească înapoi. Îşi ridică mâna să se scarpine din nou pe 
obraz, îl mânca întruna. Continuă să se scarpine. Începu să-l 
usture. Îşi puse mâna pe coapsă. Obrazul tot îl mai ustura. Nu-şi 
putea scoate ideea din minte. Îl ustura şi îl ardea exact în locul 
în care ea îi atinsese obrazul cu buzele, înainte de a se întoarce 
cu faţa spre mare. 

KJELL OLA DAHL 


În timpul unui raid de rutină al poliţiei, inspectorul Frank 
Frølich din Oslo îi salvează viaţa lui Elisabeth Faremo, o feme- 
ie de o frumuseţe stranie, cu o privire enigmatică, prinsă acci- 
dental într-un schimb de focuri. Câteva săptămâni mai târziu, 
cei doi se întâlnesc întâmplător — însă relaţia lor ulterioară 
nu mai e rodul coincidenţei. 

Când Frølich află că frumoasa misterioasă este sora unui 
infractor căutat de poliție, membru al unei bande de hoți, 
este deja prea târziu. 

Coborând în întunecata lume interlopă a metropolei norve- 
giene, dar și a propriului său suflet, Frglich începe o călătorie 
periculoasă. Suspendat din serviciu, îndrăgostit fără speranţă 
și căutând o fărâmă de adevăr în acest haos de promiscuitate 
și minciuni, el trebuie să afle dacă este manipulat... înainte ca 
viaţa lui să o ia pe o cale fără putinţă de întoarcere. 


«O rețea întortocheată de istorii din care nu lipsesc furturile 

de obiecte de artă, șantajul, sexul fierbinte și răsturnările de 

situaţie, toate acestea contribuind la o lectură pasionantă.» 
Publishers Weekly 


KJELL OLA DAHL este unul dintre cei mai cunoscuți autori - 
norvegieni de literatură polițistă. Seria care îi are ca prota- 
goniști pe cei doi detectivi, inspectorul-șef Gunnarstranda și 
asistentul său Frølich, este deja tradusă în zeci de ţări. A fost 
recompensat cu Riverton Prize și nominalizat la Glass Key 
Award, Brage Literary Prize și Martin Beck Award. 

